
În memoria luminatului cărturar Artur Silvestri, 
izvor de luminişuri în cultura neamului nostru, 
în inima, în mintea și în viața celor care 
l-au cunoscut, 
i-au înţeles 
Și 


i-au urmat sfaturile. 


PREFAŢĂ 


ELENA BUICĂ - O AMBASADOARE 
A SUFLETULUI ROMANESC 


„Scriu din dragoste de oameni” 
Elena Buică 


Tumult de lumină ieşită din adâncurile ființei. Bijuterii din 
zestrea amintirilor, toate acestea alcătuiesc noua carte a 
bravei românce Elena Buică, trăitoare în Canada care 
dovedeşte, cu fiecare nouă carte că România a rămas 
pentru ea, nu numai ţara natală, țara de baştină, dar şi 
matricea spirituală din care, aşa cum se poate constata, 
nu s-a rupt niciodată. 


Mărturisirile scriitoarei românce aflată în Canada, scrise 
acum, când se află aproape de înserarea ființei, au toate, 
o trăsătură comună: sunt cât se poate de reale şi sincere, 
bazate pe experiența copleşitoare a unei vieţi pline de 
neprevăzut care a purtat-o pe meleaguri îndepărtate, dar 
care nu a constituit o piedică pentru şuvoiul năvalnic al 
amintirilor care au curs nestăvilit, în chip tulburător, parcă 
mai vii ca oricând, cu cât anii au trecut şi ea s-a statornicit 
la atâtea mii de kilometri depărtare. Dovadă că departele 
poate deveni aproape şi chiar rămâne în adânc de fiinţă. 


A cincea carte de amintiri, însemnări, dialoguri cu oameni 
dragi, eseuri, exegeze, portrete şi întâmplări de aici sau de 
acolo, pe scurt — scrieri, “un tumult de trăiri” - sunt 
dovada peremptorie că omul îşi poartă patria în buzunarul 

de la piept, oriunde s-ar duce, ca pe o insignă. Încă din 
cuvântul preliminar Elena Buică îşi declară crezul artistic, 
considerând scrisul - ca mod de a exista, ceea ce nu mai 
are nevoie de nici un comentariu. Scrisul ca bunăstare 
sufletească, adevarata avere spirituală, singurul belşug şi 
casa în care locuieşte sufletul — ce frumoase definiţii ale 
scrisului! lată: „Scrisul este casa în care locuieşte sufletul 
meu, este timpul şi spațiul în care călătoresc gândurile 
mele, este terenul pe care viețuiesc şi pe care lupt să ridic 
cât mai sus măreţia sufletului şi împăcarea cu mine 
însămi. Este lupta de a da contur unor înțelesuri spirituale 
tainice pentru a le împărtăşi semenilor mei, pe scurt, este 
chiar rațiunea de a fi.” 


Elena Buică şi-a deschis porţile sufleteşti şi a poftit în el pe 
toată lumea. N-a pus nici un fel de zăvoare pentru că ea 
nu crede în hoţi şi mişei care să-i fure averile sufleteşti. 
Acestea rămân tot acolo, ba sporesc, cu cât le împarți mai 
multor oameni. Temele spre care şi-a îndreptat atenţia 
autoarea sunt, desigur: „dragostea de frumos şi adevăr, 
înfrățirea omului cu natura, dorul şi jalea, setea de viată 
brăzdată uneori de trăznetele durerii, neliniştea _trăirilor 
scurgerii ireversibile a timpului, contorsionatele trăiri ale 
adaptării la noul mod de viaţă pe pământul strămutării... 
Scriu despre frumusețea operelor scriitorilor noştri şi din 
vacantele mele, despre frumuseţile pământului, adevărate 
colțuri de Rai în care Bunul Dumnezeu a revărsat 
minunăţiile Sale, iar mintea omenească s-a întrecut pe 
sine.” lată un univers cât se poate de generos în care 
accede folosind un fel de scară din cuvinte. „Cuvintele 
sunt pentru mine un fel de scară pe care pot urca oricât de 
sus, sau în viitor, pot cobori până în adâncuri, chiar şi la 
acelea ale sufletului nostru”. 


Aşa cum am amintit, condiţia esenţială este sinceritatea, 
obiectivitatea, generozitatea cu care autoarea ştie să se 
apropie de oameni şi să le dăruiască ceea ce are mai bun 

în ea. Un scris genuin smuls parcă din pământurile virgine 
ale sufletului. Un duh arhaic, un puternic suflu de 
autenticitate, o undă de romantism şi un car plin vârf de 
umanitate — nostalgie cât cuprinde, se degajă din toate 
scrierile ei, atât de minuţios alcătuite, care merg direct la 
inimă. Un fel de pâine spirituală, o mană inefabilă şi apă 
vie constituie scrisul pentru Elena Buică. Autenticitatea 
trăirilor sale sufleteşti un poate fi pusă la îndoială. Graţie 
scrisului, viața a dobândit alt sens, alte dimensiuni şi, fără 
să-şi piardă din materialitate, a devenit esenţială, inefabilă, 
şi-a schimbat şi traiectul, e chiar suportabilă. Textele sale, 
sunt, după propria mărturisire „un labirint cu infinități 
ascunse”. 


Câte ceva din sensurile lui adânci se descifrează şi în 
cartea de faţă, lăsând însă misterul, inefabilul, să învăluie 
realitatea. O simbioză necesară care surprinde prin 
originalitate şi prin nota particulară care e — fără doar şi 
poate francheţea, sinceritatea, fără ascunzişuri, fără 
sincope. O anume uimire copilărească a cuiva care vrea 
să cerceteze cu de-amănuntul lumea pentru a putea 
participa la misterul ei, se desprinde din fiecare text, 
aproape la fiecare frază, domolită însă, de înțelepciunea şi 
iluminarea dobânită în timp şi stăpânirea de sine care o 
fac să nu se mai mire de nimic. Lumea există independent 
de voinţa noastră şi mai mult, merge înainte, indiferent de 
evenimente, de oameni, de fenomene. Doar Dumnezeu 
Măritul este singurul care poate dispune de mersul ei. 


Un scris la lumina zilei, la lumina gândurilor, la flacăra 
inimii, la flacăra care nu se mistuie, a Cuvântului bun şi 
ziditor de suflete. Prozatoarea mărturiseşte însă că scrisul 
a însemnat, pe lângă dăruire şi o jertfă pe măsura reuşitei. 
Elena Buică este conştientă de locul ei în panoplia 
scrierilor lumii, dar vrea, cu toate acestea, să-l păstreze. 
Bucuria pricinuită de zămislirea acestor pagini nu i-o poate 
lua însă nimeni. Fiindcă e bucuria dăruirii perfecte, a 

dăruirii depline, fără rezerve şi fără ascunzişuri. Un 
„spectacol al luminii, o bucurie rotundă” — spune ea. În 
care ne primeşte şi pe noi, cititorii, cu generozitate, la care 
ne face părtaşi. „Ştiu că scrierile mele nu vor ajunge în 
piscul literaturii, dar chiar numai un muşuroi de le-am 
socoti şi tot înseamnă mai mult decât platitudinea drumului 
de viață care vine de nicăieri şi merge niciunde”. 


Capitolul | — se referă, de bună seamă, la „Viaţa pe 
pământ Canadian” — pentru că e ţara care i-a oferit 
ospitalitate, cetăţenie, cămin, armonie, toate atributele 
unui cetățean. “Luminişuri canadiene” — primul text are ca 
punct de referinţă viața de emigrant şi autoarea relatează 
din experienţa sa, unele întâmplări surprinzătoare, care au 
un tâlc, despre civilizația canadiană, comportamentul fără 
cusur al cetățenilor care sar în ajutorul celor care nu 
cunosc oraşul şi limba. O amabilitate care atinge sufletele 
şi care este nota caracteristică a canadienilor. Din fiecare 
întâmplare, Elena Buică face un eveniment, din care poți 
trage o învățătură, o pildă de viaţă, o morală. 


„Zi de primăvară a sufletului” de Sărbătoarea Paştelui 
Blajinilor — este o proză pricinuită de întâlnirea organizată 
pentru basarabenii trăitori pe meleagurile canadiene, 
întâlnire la care a participat şi autoarea. Ea aduce 
informaţii despre tradiţia creştină legată de această 
sărbătoare: „Sărbătoarea acesta, numită Paştele Blajinilor, 
Prohoadele sau Paştele Morților, este răspândită mai cu 
seamă la slavii de răsărit şi în Moldova, unde se 
intersectează tradițiile româneşti cu cele slave, o 
sărbătoare care caracterizează bogăția tradițiilor creştine, 
un amestec de mituri străvechi şi datini creştine. Se 
prăznuieşte în prima zi de luni după Duminica Tomii, dar 
pentru trăitorii pe aceste meleaguri canadiene care 
lucrează în zi de luni, a fost amânată pentru următoarea 
duminică”. Aceste momente îi prilejuiesc amintirea unei 
alte sărbători petrecute la Chişinău în urmă cu aproape 

două decenii şi autoarea profită de ocazie ca să descrie 
ceremoniile creştinilor din Basarabia. 


Totodată Elena Buică îi face un portret scriitorului roman 
din Canada, nonagenarul Ovidiu Creangă, „sfătosul şi 
hâtrul Moş Bodrângă” cum se autointitulează, seniorul 
Ovidiu Creangă, veghează ca totul să se desfăşoare bine 
şi frumos, mai ales că, tot astăzi, s-a pus la cale înființarea 
unui cenaclu literar care va purta numele mult iubitului 
poet Grigore Vieru şi înființarea unei societăți de intr- 
ajutorare a moldovenilor sosiți în Canada şi aflaţi în diferite 
nevoi”. Comuniuni de neam şi de limbă, comuniuni de 
spirite îi adună pe români în astfel de manifestări care 
devin sărbători sufleteşti. 


Un alt text se referă la un „Accident feroviar” petrecut la 
ieşirea din stația gării Pickering. Este relevant cum 
autoarea pune mereu față în față cele două civilizații şi 
face comentarii pe marginea unor evenimente şi modul 
cum se reflectă ele în conştiinţa civică. Oricare om ar fi 
tentat să facă asemenea comparații. „Drumul spre 
universitate” — pune din nou în antiteză cele două sisteme 
de învățământ: cel canadian şi cel românesc. „Zile 
însemnate” — un text-pretext pentru o amintire scumpă: 
prima zi de şcoală a autoarei, în urmă cu foarte mulţi ani, 
prilej de nostalgii şi de duioşie acum, după şase decenii, 
când nepoţica a pornit pe drumul facultăţii la Ottawa. 
Emoția inundă atmosfera şi ne este transmisă şi nouă. 
Scrierea e impregnată cu o notă de tristeţe pentru timpul 
trecut ireversibil. În „Cea mai frumoasă zi a liceanului 
canadian” — autoarea descrie momentul festiv al sfârşitului 
de liceu la care a participat în calitate de... bunică, 
absolventa fiind nepoata ei, Mara-Elena care-şi îndreptă 
de acum paşii spre facultate. Cu adevărat emoţionant este 
şi “Colindul românilor canadieni” şi autoarea ne asigură că 
tradiția românească şi obiceiul colindatului s-au păstrat şi 

sunt practicate de toți românii, aşa cum au învăţat acasă, 
din moşi-strămoşi. 


Un text inedit este şi “Am întâmpinat flacăra olimpică” — 
eveniment care a avut loc în 17 decembrie 2010, când 
flacăra olimpică, unul din cele mai vechi simboluri ale 
jocurilor olimpice, a trecut prin apropierea casei scriitoarei. 
Surpriza şi emoția sunt în aceeaşi măsură, copleşitoare 
pentru că reînvie: „focul — simbolul sacru din timpurile 
antice ale Greciei, furat de Prometeu de la Zeus ca să îl 
ducă oamenilor. Atunci focul însemna simbolul renaşterii 
lumii şi lumina, iar astăzi simbolizează continuitatea între 
lumea antică şi lumea nouă”. Autoarea apreciază faptul că 
populaţia Canadei ştie să pună preţ pe valorile sportive, 
pe simbolurile omenirii, pe efortul organizatorilor, dar mai 
ales sunt mândri că ţara lor, Canada, este gazda Jocurilor 
Olimpice de iarnă. „Când Flacăra s-a apropiat de locul 
unde ne aflam, un fel de curent a trecut prin noi ca o 
înfiorare. Era o bucurie generală, totul era pozitiv, un 
entuziasm pentru care puteai să zici că viața merită să fie 
trăită”. 


Sub genericul  „Frumuseţi canadiene” — „Măreţia 
portretelor” — Elena Buică îi face un portret renumitului 
artist fotograf Yousuf Karsh şi descrie expoziţia alcătuită 
din colecţia de portrete a artistului. Capitolul Il- este unul 
mai special. El este intitulat: „Cu gând şi dor de ţară” — şi 
are ca subtitlu: „Din dragoste de oameni”. Şi într-adevăr, 
din aceste scrieri răzbate chiar şi prin 99 de ziduri şi mii 
de kilometri depărtare, gingăşia şi frumuseţea sufletului 
românesc. Autoarea evocă întâlnirile pe care le-a avut cu 
românii din satele teleormanene de unde a purces şi unde 
şi-a petrecut copilăria, adolescenţa şi mai apoi crampeie 
de viață, până la plecarea în Canada. 


O particularitate a Elenei Buică este deschiderea spre 
oameni şi cu deosebire, spre conaţionalii săi din Țigănești- 

Teleorman, locuri pe care le vizitează o dată pe an intrând 
în contact nemijlocit cu figuri pitoreşti de ţărani pe care-i 
zugrăveşte cu multă dragoste. Poveştile lor de viaţă devin 
subiecte pentru că, nu-i aşa, viaţa bate literatura. Un 
farmec deosebit o au conversațiile cu sătenii în graiul în 
care şi ea a crescut. Ea vede acum lumea cu ochii 
țăranilor acelora care se minunează încă de orice lucru 
nou şi pun mâna la gură în semn de exclamaţie. De un 
farmec deosebit sunt şi evocările din anii copilăriei. Idilicul 
şi nostalgia vremurilor copilăriei sunt reînviate astfel cu 
multă măiestrie, dar şi cu un dram de obiectivitate, făcând 
mereu observaţii pertinente despre cum a evoluat lumea 
în tot acest timp, de parcă autoarea face un salt de 6-7 
decenii şi ar vrea ca totul să rămână cum a fost. 


Uneori, bucuria revederii meleagurilor părăsite, dar 
nicicum uitate, este puţin umbrită de un simțământ de 
dezamăgire că nu totul corespunde aşteptărilor şi 
regăseşte o cu totul altă realitate decit şi-a închipuit după 
asemenea absenţă. Dar dezamăgirea se spulberă repede, 
învinsă de bucuria unică a păşirii pe aceleaşi ulite ale 
copilăriei. Elena Buică face parte din acei oameni curati la 
suflet şi la minte, care văd partea frumoasă a lucrurilor. 
Bunătatea şi delicatețea ei nu îngăduie prea mult în 
imagine lucruri reprobabile. De aceea, cred că ar fi 
incapabilă să scrie despre lucruri negative, căci n-o lasă 
inima. Ea vrea ca oamenii să se bucure la citirea scrierilor 
ei şi nu să se întristeze, că destul sunt ei trişti. 


Scrisul înseamnă pentru Elena Buică, o bucurie făcută în 
dar oamenilor. De aceea, spiritul critic nu îi este propriu: 
„...pe măsură ce te apropii cu dragoste şi înțelegere de 
toți oamenii, dincolo de spectacolul de bâlci al politicienilor 
şi îmbogătiților vremii noastre, descoperi oameni care dau 
frumusețe țării, chiar dacă ei nu ies în față pe scena ţării. 
Există o lume care îşi vede de rosturile ei, cu temeinicie, 
în linişte şi pace, ducând carul vieţii înainte, după puterile 

fiecăruia. Sunt mulţi oameni buni şi harnici, cu profundă 
credință în Dumnezeu, păstrători de tradiţii şi de morală 
din străbuni care ajută la anularea efectelor unor mari 
prefaceri devastatoare de acum, care purifică aerul în 
preajma noastră, îl fac mai respirabil. Aceşti oameni mi- 
au hrănit sufletul cu faptele lor. Atingerea cu viaţa lor te 
face mai bogat sufleteşte. Sunt oameni buni care niciodată 
n-au ieşit din adâncul convingerilor lor, oameni cu puternic 
crez lăuntric, cu caractere puternice, care işi poartă 
valorile morale cu simplitate şi aleasă modestie”. 


Spre aceşti oameni şi aceste locuri se îndreaptă amintirile 
şi evocările autoarei şi în scrierea: “Vară învolburată” 
(Impresii din vacanța românească) — scriere prilejuită de 
lansarea celui de-al patrulea volum de proză, “Oglindiri” ce 
s-a petrecut sub egida Ligii Scriitorilor din România, filiala 
Bucureşti, dar şi vacanţa petrecută la băile Olăneşti cu 
două doamne ale scrisului românesc: Elisabeta losif şi 
Elena Armenescu, vizitarea mănăstirilor Cozia şi Horezu, 
alături de o altă distinsă doamnă, Ligya Diaconescu, 
momente unice care au lăsat în suflet urme de neşters. 


Altă scriere are ca subiect „Evocările unei profesoare” şi 
cu mult şarm autoarea istoriseşte păţanii din cariera ei 
didactică şi evocă figuri de elevi deosebiți care i-au 
amprentat sufletul cu nevinovăția şi gingăşia lor. Cea mai 
recentă vizită, în vara anului 2010 constituie un mănunchi 
de reflecții obiective despre starea actuală a României, cu 
bunătate, înțelegere şi mâhnire pentru tot ce nu s-a ridicat 
la înălțimea aşteptărilor. Sărbătorile primăverii, cu Ziua 
Mărţişorului şi Sfintele Paşte sunt privite paralel, din 
unchiul celor două civilizaţii, trecând în revistă tradiţiile de 
aici şi de peste ocean, în scrierea „Zvon de primăvară”. 
Autoarea descrie în culori şi miresme deosebite 
Mănăstirea „Sfântul Gheorghe” din comuna Țigăneşti, 
vizitarea ei constituind pentru Elena Buică, un fapt 

deosebit care a avut darul să-i strecoare fiorii credinţei în 
fiecare fibră, aşa cum mărturiseşte cu evlavie în glas.. 

Prin toate aceste proze evocatoare, autoarea doreşte nu 
numai să prindă între coperţi de carte, fapte, locuri şi 
oameni, vii ori trecuţi în lumea celor blajini, ci să le înscrie 
în veşnicie. Ea duce în ţara de adopţie crâmpeie, frânturi 
din fibra românească în tot ce are ea mai bun, mai cald, 
mai ospitalier, mai frumos. Aşa, ca să ne cunoască şi cei 
de acolo, ceea ce e admirabil pentru că prin acest gest, ea 
se face ambasadoarea sufletului românesc. Tot în aceeaşi 
linie se înscrie şi micro monografia “Parohia Schimbarea 
la Față, Parcul Ghencea Il — Bucureşti” — de asemenea 
descrisă cu lux de amănunte. 


Capitolul III al cărții, intitulat: “Din goanna vieții” cuprinde 
însemnări despre scrisul său, gânduri despre senectute, 
dar şi “Peripetii de Anul Nou” şi o scriere nostimă intitulată: 
“Nebuniile tinereţii” — în toate descriind cu şarm întâmplări 
şi oameni întâlniți în călătoriile sale. Sunt de-o 
particularitate speciala şi profund rascolitoarele randurile 
adunate sub titlul “Gânduri despre senectute”. Valorile 
acestei etape de viata sunt reliefate tulburator. 


Capitolul IV este rezervat “Vecinilor noştri, americanii” şi 
descrie călătoriile autoarei în Arizona, apoi la Marele 
Canion, Chicago - Oraşul de sub nori, larna în Florida, 
note de călătorie şi amintiri bogat ilustrate cu fotografii 
color surprinse în aceste drumeții. 


Capitolul V este rezervat scriitorilor români din ţară şi 
diaspora şi începe cu scriitorul George Roca, „ziarist cu 
har şi talent, personalitate marcantă în mass-media 
românească, în presa virtuală şi nu numai, de formaţie 
filolog şi om de teatru, cu pasiune pentru arta fotografică, 
poet şi prozator” şi autoarea relatează aspecte de la 
lansarea volumului de publicistică a acestuia „De vorbă cu 
stelele”. Un portret al doamnei Ligya Diaconescu, un 

adevărat „star al presei” - aşa cum o prezintă Elena 
Buică, „Intelectualul de marcă, adevărat ambasador al 
culturii române, poetă, prozatoare, ziaristă, cunoscută 
realizatoare de emisiuni de televiziune, dar şi promotoare 
a culturii şi turismului din Romania, Ligya Diaconescu este 
proprietarul şi directorul general al Revistei Starpress”. 
Marin Voican Ghioroiu şi una din cărțile lui, „În grădina 
raiului folcloric“ ne sunt prezentate cu multă artă de Elena 
Buică. Din tezaurul său sufletesc nu lipseşte o altă 
personalitate, Octavian Curpaş care îi ia un interviu Elenei 
Buică despre “starea de frumuseţe a sufletului”. 


La capitolul “Evocări” — Elena Buică îl aminteşte pe 
„animatorul cultural de largă respiraţie internaţională — 
Artur Silvestri” care i-a fost mentor, a descoperit-o şi 
promovat-o prin revistele Asociaţiei Române pentru 
Patrimoniu, la fel cum a făcut cu numeroşi români din 
diaspora. Lui îi dedică Elena Buică trei medalioane pioase 
în care relatează ce a însemnat pentru ea acest Model al 
Omului Mare. Despre Adrian Păunescu — cel de curând 
plecat dintre noi, Elena Buică are cuvinte muiate în 
rugăciune şi lacrimi. În galeria personalităţilor amintite în 
această carte, cu modestia cuvenită, menţionez că 
admirabila scriitoare Elena Buică, m-a înscris şi pe mine, 
cu una din cărțile pentru copii, recent apărută, faptă pentru 
care îi sunt recunoscătoare. Gabriela Căluţiu Sonnenberg 
româncă trăitoare în Spania este prezentă şi ea cu prefața 
la volumul „Andaluzia”. Este prezenata si scriitoarea loana 
Stuparu din Romania, iar din Canada scriitorul Ovidiu 
Creanga la aniversarea cu fast la implinirea celor 90 de 
ani. 


În încheiere, sub titlul “În spiritul frăţiei”, Elena Buică evocă 
o întâlnire admirabilă în Canada cu basarabeanul Vasile 
Şoimaru, întâlnire rezumată astfel: „Fraţii noştri de peste 
Prut ne trimit mereu semne în spiritul fraţiei. În ziua de 17 

septembrie, 2009, domnul Ovidiu Creangă, impreuna cu 
colaboratorii revistei «Observatorul» şi cenaclul 
«Nicăpetre» au organizat întâlnirea cu remarcabilul om de 
cultură din Chişinău, doctorul în economie, omul politică, 
sociologul, maestrul al fotografiei artistice, autor a 10 
volume în ultimul deceniu, Vasile Şoimaru, descendent al 
legendarilor Şoimăreşti din romanul lui Mihail Sadoveanu. 
Domnia sa ne-a adus cadou un splendid album- 
monografie care ne vorbeste despre nemurirea neamului 
românesc, cum spunea regretatul om ce cultură Andrei 
Vartic, album intitulat «Românii din jurul României în 
imagini». La întâlnirea aceasta în spiritul frăţiei au 
participat şi mulţi basarabeni stabiliţi în Canada." 


Sub genericul “Puncte de vedere” — autoarea redă o 
convorbire cu distinsul scriitor Al. Florin Ţene, preşedintele 
Ligii Scriitorilor din România şi o replica pe tema scrierilor 
seniorilor. 


Prin scrierile din acest volum, Elena Buică a demonstrat 
necesitatea demersului său epic în lumea românească de 
aici şi din Canada, faptul că nu şi-a uitat neamul şi limba şi 
că poartă precum un stindard făclia culturii româneşti 
pretutindeni pe unde o călăuzesc paşii. Îi dorim multă 
putere de muncă, agerime de spirit, inspiraţie şi 
perseverenţă în împlinirea acestei meniri pe care 
Dumnezeu i-a dat-o în locul şi în timpul în care a aşezat-o 
cu bunătate şi milostivire. 

Cezarina ADAMESCU 


CUVÂNT ÎNAINTE 
SCRISUL - CA MOD DE A EXISTA 


În etapa mea de viață aflată acum pe înserat, mi-a 
izvorât scrisul ca o lumină ieşită din adâncuri ce-şi aştepta 
demult momentul să dea drumul tumultului de trăiri. 
Mulţumesc adânc întâmplării care mi-a scos în cale acest 
dar, căci la rândul lui, scrisul a dat naştere unei alte etape 
de viață cu trăiri în care zace ceva sacru şi teribil de 
frumos. Treptat, scrisul a devenit un mod de a exista, a 
devenit bunăstarea mea sufletească. Este singura avere 
pe care o am, este singurul meu belşug de care depinde 
existența mea. Scrisul este casa în care locuieşte sufletul 
meu, este timpul şi spaţiul în care călătoresc gândurile 
mele, este terenul pe care viețuiesc şi pe care lupt să ridic 
cât mai sus măreția sufletului şi împăcarea cu mine 
însămi. Este lupta de a da contur unor înţelesuri spirituale 
tainice pentru a le împărtăşi semenilor mei, pe scurt, este 
chiar raţiunea de a fi. Prin scris ajut mintea să fie mai 
proaspătă, mai creatoare. Scrisul îmi activează imaginaţia, 
fantezia, zborul minţii, declanşează procesul unor 
îndelungate meditații. Astfel, mi-am deschis sufletul şi 
lumea poate să umble slobodă prin el. Scrisul degajă o 
libertate a spiritului de a se orienta spre tot ce-l înconjoară 
şi face lumea mai frumoasă şi mai interesantă. Mă încântă 
puterea muzicală a cuvintelor şi a imaginilor create prin 
cuvinte. E un exerciţiu al puterii de a mă transfera, de a 
crea armonie din cuvinte, de a le da viaţă şi culoare. 

Mă transfer dincolo de cuvinte pentru a dezvălui ceva din 
universul existenţial: dragostea de frumos şi adevăr, 
înfrăţirea omului cu natura, dorul şi jalea, setea de viaţă 
brăzdată uneori de trăsnetele durerii, neliniştea trăirilor 
scurgerii ireversibile a timpului, contorsionatele trăiri ale 
adaptării la noul mod de viață pe pământul strămutării... 
Scriu despre frumusețea operelor scriitorilor noştri şi 
vacanțele mele, despre frumuseţile pământului, colţuri de 
Rai în care Bunul Dumnezeu a revărsat minunâţiile Sale, 
iar mintea omenească s-a întrecut pe sine. 


Scriu având în minte prietenii cărora mă adresez, dar şi 
cititorilor care au răbdarea să se aplece asupra scrisului 
meu şi pe care îi socotesc tot prietenii mei, chiar şi atunci 
când au puncte de vedere diferite de ale mele, căci, într- 
un anume fel, şi ei mă stârnesc pe mine tot timpul şi mi- 
amintesc de tabloul larg al diversității umane. 


Eu îi am în vedere chiar şi pe acei prieteni care s-au 
înălțat în lumea seninului deplin, fiindcă şi cu ei pot 
comunica într-un anume fel. Nu există nicio oprelişte a 
gândului de a se înalţă până la ei şi gândurile trimise lor 
se întorc la mine cu un răspuns, ca un ecou, conform firii 
lor pământene de odinioară. Cuvintele sunt pentru mine 
un fel de scară pe care pot urca oricât de sus, sau în viitor, 
pot cobori până în adâncuri, chiar şi la acelea ale 
sufletului nostru. 


Scriu proză scurtă. Mi se pare că oamenii nu mai au 
răgazul necesar să citească romane cu subiecte pe mai 
multe planuri, cu evenimente multe, care merg paralel, 
apoi se întretaie şi se unesc în finalul celui de al treilea 
volum. Oamenii înclină acum mai mult spre proza scurtă, 
dacă se poate din biblioteca de buzunar, să poată citi, 
eventual şi în tramvai, cu subiecte din viaţa lor şi care îşi 
păstrează savoarea autenticităţii. Puţini sunt cei care mai 
privesc literatura ca pe un act vital şi edificator. 

Prin scrierile mele adie uneori, fie un duh arhaic, semn de 
prețuire al strămoşilor noştri, fie câte o pală de romantism, 
chiar dacă astăzi se scrie după alte rosturi. Trăim prea 
trepidant într-o lume a reclamelor ostentative, prea 
sufocaţi între zidurile betonului şi ale sticlei care sting 
treptat umanismul din noi, iar tehnologia comunicării mai 
mult ne însingurează şi ne sărăceşte trăirea interioară. 


Dacă nu m-am scuturat total de romantism, este şi din 
convingerea că romantismul înnobileazăâ, umanizează, 
apropie mai mult oamenii între ei, dă aripi minţii şi 
sufletului, dă speranțe, încântă, dă frumuseţe înfloririi 
florilor, înfrunzirii frunzelor, şoptitului şoaptelor, sunetului 
cântecelor de care fiecare suntem însetaţi, ne dă vibrația 
caldă a nostalgiei, chiar dacă nu vrem să arătăm. În 
fiecare din noi stăruie peste timp urme de parfum, de 
cuvinte nerostite, de amintiri de spus în singurătate, de 
şoapte abia îngânate. Dumnezeu ne-a dat şi această 
mare minune, amintirea. Nimeni şi niciodată nu-şi scoate 
din minte amintirile scumpe şi dragi, adevărate comori de 
trăiri care înseamnă frumosul, iubirea, ființa, viața, adică 
totul. Amintirile seamănă adesea cu ilustratele de demult, 
la care îţi arunci ochii din când în când, atras de vraja 
închisă în ele şi te laşi rostogolit în starea de bucurie şi 
trăire profundă ca în momentul trăit atunci, dacă nu chiar 
şi mai profund. Te laşi sedus de amintirile cu parfum 
narcotic ce te îmbie sâ-ţi desluşeşti memoria îndepărtată. 
Au uneori calităţi terapeutice, un fel de pansament alinător 
peste răni usturătoare. Când întâmplările vieții mă împing 
în vreun unghi mort, când nu mai găsesc în mine ceea ce 
îmi dădea curaj şi forță, scrisul mi-a sărit în ajutor adunând 
într-un mănunchi firele nevăzute ale altor chemări spre 
viaţă. El a fost acela care m-a ajutat să-mi revin, să-mi 
regăsesc izvorul de viață şi de bucurie. Ajutată de scris, 
nu mă poate opri nimeni să trăiesc în dimensiunile pe care 
le doresc. 

Scrisul nu poate să fie un strigăt în pustiu, trebuie să aibă 
un ecou şi cuvintele bune care-mi vin din partea cititorilor 
sunt bucurii de o esenţă specială. Comunicarea prin scris 
cu semenii mei nevăzuţi, mai ales cu cei care îşi notează 
pe agenda zilnică împlinirea faptelor bune şi iubirea, a 
devenit pentru mine esenţială. 


Dacă n-ar fi fost o veche năzuinţă a mea, această 
îndelednicire ar fi fost o cutezantă. Scrisul, ca şi viaţa, are 
căi întortocheate, greu de descifrat, e un labirint cu 
infinități ascunse în textul literar. Deşi stau singură la 
masa de scris, în spatele meu fojgăe o mulţime de alter 
ego care se iau la harţă. 


Scrisul impune, pe lângă inspiraţie şi un strop de 
îndrăzneală, efort continuu, chiar şi un strop de umilinţă 
care să îngăduie exigenţei puterea de a anula multe 
rânduri în favoarea limpezimii şi luminii. Scrisul îţi cere 
strădania continuă să dezlegi câte ceva din sensurile mai 
adânci, ori din imperfecţiile rânduielilor omeneşti, să 
descoperi mereu unghiuri noi din care să priveşti lumea, 
să găseşti sensuri noi, să surprinzi esenţa, nota 
particulară. Scrisul îţi cere să proiectezi lumini în colțurile 
obscure ale sufletului, să surprinzi fapte de tot felul şi mai 
mari şi mai mici, nuanțele lor ascunse şi ignorate relevând 
multitudinea diversă a omenescului. Scrisul îţi cere să ai 
puterea de a ocoli locurile bătătorite, stereotipiile verbale 
şi multe altele mai cere scrisul şi nu le poţi avea 
întotdeauna gata să te slujească. Nu de puţine ori simt 
cum se strecoară pe lângă mine acele trecătoare 
momente ale vieţii pe care tocmai voiam să le prind în 
scris şi, după un timp, chiar să le văd strălucind în scrierile 
semnate de alţi autori. 


Conştientizarea propriei limite este de multe ori 
apăsătoare şi chiar dureroasă. Reuşita în scris se plăteşte 
în fel şi chip şi, nu de puţine ori, propriile-mi slăbiciuni îmi 

râd sub nas. Realizarile cer jertfă proporţional cu 
importanţa lor. 


Nu ştiu cât reuşesc din tot ce am îndrăznit să împlinesc, 
dar am în minte cuvintele lui Th. Roosvelt: "E greu să 
pierzi, dar este mult mai rău să nu fi încercat niciodată să 
reuşeşti” Oricât de puţin însemnate sunt scrierile mele, 
ele tot înseamnă mai mult decât o tăcere vâscoasă lăsând 
beznele să acopere ceea ce odată a însemnat viața. 
Nerostitul nu aduce decât întunericul şi viața ne oferă 
atâtea aspecte care nu trebuie să fie uitate. Ştiu că 
scrierile mele nu vor ajunge în piscul literaturii, dar chiar 
numai un muşuroi de le-am socoti şi tot înseamnă mai 
mult decât platitudinea drumului de viaţă care vine de 
nicăieri şi merge niciunde. 


Indiferent cât loc vor ocupa în viitor scrierile mele, ştiu că 
acum ele îmi creează momente de bucurie deplină, o 
bucurie rotundă, a împlinirii, mă pun la întrecere cu mine 
însămi. Scrisul va rămâne pentru mine până când mă voi 
îmbrăţişa cu zarea cea eternă o permanenţă, o stare de 
frumuseţe a sufletului, un exerciţiu spiritual în care adesea 
uit de toate şi chiar de mine, un spectacol al luminii în care 
încă exist, va rămâne cuprinderea gândurilor şi ritmul 
inimii cu bătăile aripilor spre frumuseţile întâlnite în cale. 

CAPITOLUL | 
VIAȚA PE PĂMÂNT CANADIAN 


LUMINIŞURI CANADIENE 


Alcătuită din momente mai luminoase sau mai întunecate, 
viața noastră de emigrant nu e uşoară. Din când în când, 
năduful ce ne apasă este luminat de momente care ne 
înviorează viața. Important este să dorim să le vedem şi 
să le gustăm, să le facem loc să pătrundă mai în adâncul 
nostru. Se zice că un necaz nu vine niciodată singur, dar 
uneori şi momentele astea luminoase pot să se lege ca 
într-un lanţ într-o singura zi, aşa cum îmi vine acum în 
minte una din astfel de zile. 


Pentru că Dumnezeu drăguţul, a uitat să aducă şi 
borcanul din care să îmi picure la facerea mea şi darul de 
a învăţa limbi străine, am ajuns să trăiesc într-o ţară 
străină fără nicio adiere a capacităţii de a-i însuşi limba. Şi 
mi-am zis — asta mi-e una din poverile pe care trebuie să 
le duc, n-am ce face, voi trăi acest grozav neajuns aşa 
cum se poate, slujindu-mă de mâini, de gesturi, de 

interjecţii, de intonaţie, de mimică... pe care să le adaug la 
câte un cuvânt, cine ştie cum rămas în mintea mea. 


Într-una din zile trebuia să mă aventurez şi să merg 
singură din Pickering până în Oshawa, o distanţă cam de 
50 km, ca să învăţ drumul pe care trebuia să-l fac deseori 
pentru tratament la fizioterapie.  Fiica-mea mi-a pus în 
mână un bilet cu orele la care vin maşinile în staţie pentru 
Oshawa. Am urcat în autobuzul care mă ducea la una din 
aceste staţii şi m-am adresat şoferului folosind toate 
mijloacele de exprimare rudimentară spre a mă îndruma 
unde trebuie să întâlnesc celălalt autobuz. Privindu-mă cu 
înțelegere, încerca să mă scuze el mărturisindu-mi că şi el 
are probleme cu limba. Mi-a explicat şi el mai mult prin 
semne spre ce direcţie trebuie s-o iau, făcând un T cu 
ambele mâini, semn că staţia este la intersecție. Am 
coborât şi intenționam să intru mai întâi într-un magazin. 
Şoferul, care acum îşi continua drumul, a văzut că nu am 
urmat drumul spre staţie, a tras autobuzul pe dreapta şi a 
luat-o la goană înapoi să-mi vină în ajutor, să nu mă 
rătăcesc. l-am zâmbit mulțumindu-i, şi ca să îi dau 
satisfacţie, am renunţat la magazin şi i-am urmat sfatul. În 
preajma locului de unde trebuia să iau autobuzul de 
Oshawa, în graiul meu ca dintr-o dramă, am mai întrebat 
pe cineva unde este staţia. Nu ştiu ce o fi citit şi acesta pe 
fața mea, ca a dat fuga la un grup de oameni, s-a informat 
pentru mine şi văzând că se opreşte autobuzul în staţie, a 
rupt-o la fugă la autobuz, l-a rugat pe şofer să mă aştepte 
şi apoi mi-a făcut semne să fiu liniştită, fiindcă totul este 
bine. M-a ajutat să urc, mi-a zâmbit mulțumit că mi-a fost 
de folos şi a plecat pe jos. Şoferul m-a luat în stăpânirea 
lui purtându-mi de grijă. Eu doream să fac cunoştinţă doar 
cu traseul şi să mă înapoiez cu aceeaşi maşină fără să 
mai cobor din ea, dar şoferul nu a înțeles intenția mea. 
Spre ghinionul meu, din Oshawa, traseul lui se schimba şi 
când a văzut că e gata să iasă din localitate şi eu tot nu 

coboram, a oprit maşina ca să se ocupe de mine. Cu chiu 
cu vai, am desluşit încurcătura. M-a condus pe jos până la 
o staţie de unde trebuia să iau autobuzul pentru centru şi 
de acolo, alt autobuz care mergea înapoi spre Toronto 
trecând prin Pickering. Şoferul din acest autobuz, părând 
înduioşat de situaţia unei senioare aproape de 80 de ani, 
mi-a spus că îmi va spune unde trebuie să cobor şi că îmi 
îngăduie să nu iau un nou bilet de călătorie. Până să se 
încheie încurcata conversaţie, m-a anunţat că trebuie să 
cobor. În stradă m-am adresat unui tânăr, - s-a nimerit să 
fie un rus venit si el nu de multă vreme şi cu crezământ 
pentru cei aflaţi într-o situaţie ca a mea. El s-a interesat de 
la alţii pentru mine şi pentru că trebuia să schimb strada, 
nu s-a îndurat să mă lase pradă încurcăturilor. A mers cu 
mine pe străzi cotite, am ajuns la gară, apoi iar s-a 
informat, m-a dus în stația de autobuz şi m-a predat 
şoferului. A plecat şi el zâmbind mulţumit că a putut fi de 
folos. Şoferul m-a luat in grija sa şi am ajuns acasă cu 
bine, meditând cu satisfacţie asupra comportamentului 
canadienilor. Mi-am amintit de o prietena care venise din 
Romania la noi în vizită şi plecând din când în când în 
oraş singură, la întoarcere ne povestea impresii. Era 
foarte frecvent în expunerile ei: “am întâlnit o persoană 
foarte amabilă”. Aceasta amabilitate a canadienilor pusese 
stăpânire pe ea şi povestea şi la întoarcerea în țară fără 
oboseală ca pe ceva ce i-a atins sufletul. 


Şi ca să mi se încheie ziua în acelaşi ton, înainte de a mă 
întinde în pat, deschid computerul şi văd că a sosit un nou 
e-mail. Era răspunsul unor cuvinte de apreciere adresate 
unei cunoştinte: “Mulţumesc, dar eu sunt o păcătoasă. În 
general, omul vede în celălalt ceea ce este el însuşi. Deci, 
dacă aşa mă vedeţi, înseamnă că aşa sunteți.” Şi ce 
cuvinte frumoase îi spusesem eu, care acum se întorceau 
la mine! 

Am putut să adorm şi legănată de atâta “amabilitate”, cum 
zicea prietena mea din Bucureşti, am păstrat pe buze un 
zâmbet dragilor canadieni. 


Sigur ca nu toți oamenii sunt la fel şi nici toate zilele, căci 
tiparele vieţii sunt diferite, dar această “amabilitate” este 
totuşi nota caracteristică pentru majoritatea canadienilor. 
Pe lângă greutăţile fireşti ale adaptării, Canada ne oferă şi 
astfel de daruri, adevărate luminişuri în viaţa noastră de 
emigrant. 

ZI DE PRIMĂVARĂ A SUFLETULUI 


Am primit o invitaţie să merg duminică, 3 mai, 2009, 
începând cu ora 11, la Phylls Rawlinston Park, la o 
întâlnire organizată pentru moldovenii noştri, cei care 
poartă şi răstgnutul nume de basarabeni, care acum sunt 
trăitori pe aceste meleaguri canadiene, împreună cu cei 
care ii vizitează din țară. Am răspuns cu multă plăcere, 
fiindcă pe fraţii noştri prigoniţi de peste Prut îi păstrez cu 
mult drag în suflet şi cu o asemenea durere ca pentru fraţii 
cei buni. 


Această zi de duminică a fost o zi de adevărată 
sărbătoare — sărbătoare a naturii, cea mai frumoasă zi de 
prmăvară din acest an, dar şi o sărbătoare de suflet a 
celor de-un neam ce s-au întâlnit în locul anunţat şi mai 
mult decât atât, o sărbătoare a celor plecaţi întru Domnul, 
sărbătoarea numită Paştele Blajinilor. Lumina blândă a 
soarelui şi aerul călduț cu învăluiri mângâietoare ale 
vântului călător de primăvară au trezit la viață întreaga 
natură. De la o ora la alta, peisajul se schimba, tot mai 
multe flori râzând în soare, tot mai mult verde crud 
răspândind poftă de viaţă. 


Sărbătoarea acesta, numită Paştele Blajinilor, Prohoadele 
sau Paştele Morților, este răspândită mai cu seamă la 
slavii de răsărit şi în Moldova, unde se intersectează 
tradiţiile româneşti cu cele slave, o sărbătoare care 
caracterizează bogăţia tradiţiilor creştine, un amestec de 
mituri străvechi şi datini creştine. Se prăznuieşte în prima 
zi de luni după Duminica Tomii, dar pentru trăitorii pe 
aceste meleaguri canadiene care lucrează în zi de luni, a 
fost amânată pentru următoarea duminică. 


Până la sosirea moldovenilor, am avut timp să retrăiesc 
frumoase amintiri de la o astfel de sarbatoare petrecută în 

Chişinău cu 18 ani în urmă. Cimitirul era o adevarată 
grădină de flori. Flori în copaci şi flori pe toate mormintele, 
chiar şi a celora fără urmaşi şi chiar fără nume, flori pe 
iile femeilor îmbrăcate ca în zi de sărbătoare, flori pe 
ştergarele cu frumoase cusături pe care erau aşezate 
bunătăţile aduse pentru pomana morților, care după 
tradiţie, în această zi, sufletele lor sunt libere şi vin să 
mănânace din mâncarea ce le este dată pentru ei. Şi ce 
frumoase chipuri de oameni lumina atunci soarele! Erau 
oameni blajini, ca şi numele acestei sărbători, oameni 
carora li se citea pe faţă bunătatea ieşită la lumină chiar 
din izvorul bunatăţii profunde. Li se citea pe fața smerenia, 
credința, pioşenia, dragostea pentru neam şi graiul sfânt, 
răbdarea cu care au îndurat amarnica prigoană. Pe feţele 
lor mai lumina speranţa în unirea cu ţara, căci atunci, încă 
nu se stinsese ecoul marilor prefaceri ale istoriei, o istorie 
pentru ei atât de nedreaptă. E o istorie care şi astăzi le-a 
rmas datoare întru profunde schimbări. Era acolo, la 
cimitir, pe langă frumuseţile ce-ţi îmbătau privirile şi-ţi 
înălțau gândurile spre ce poate fi mai frumos şi mai curat 
în lume, atat de multe păsări cântătoare, cuci care se 
aşezau pe lângă oameni şi le cântau dumnezeieşte, încât 
te trimiteau cu gândul că Cineva de Sus le trimite bunilor 
oameni şi frumuseți de negrăit. Aceiaşi oameni i-am 
reîntanit acum, poate ca cei mai mulţi sunt fiii acelora 
întalniţi la Chişinău, dar care sigur fac parte din aceeaşi 
stirpe de oameni. 


Sufletul acestei întâlniri a fost un interesat cuplu de 
basarabeni, alcătuit dintr-o tinereţe nu cu mult trecuta de 
20 de ani, cea a Liei Popovici şi o senectute ce se 
apropie de 90 de ani, cea a cunoscutului inginer, acum 
scriitor, Ovidiu Creangă. 


Lia, sosită cu întreaga familie, îmbrăcată cu un tricou cu 
stema şi numele ţării, cocoțata pe masă, a făcut să fluture 
şi steagul ţării, aşa, ca să se ştie cine se afla acolo. A 

organizat totul ca să fie mulţumită toată lumea, de la mic 
la mare. Pentru cei mici a improvizat teatru de păpuşi ca 
sa vadă poveştile romaneşti şi să le asculte în graiul 
nostru străbun. Mai de pe margine, sfătosul şi hâtru “Moş 
Bodrângă” cum se  autointitulează, seniorul Ovidiu 
Creangă, veghează ca totul să se desfăşoare bine şi 
frumos, mai ales că, tot astăzi, s-a pus la cale înființarea 
unui cenaclu literar care va purta numele mult iubitului 
poet Grigore Vieru şi înființarea unei societăți de intr- 
ajutorare a moldovenilor sosiți în Canada şi aflaţi în diferite 
nevoi. Mişcătoare faptă de aleasă omenie! Cred că primii 
scriitori, Lia Popovici, poeta in care vibreaza durerea 
pentru fraţii lăsaţi în suferință: “Au plecat mai toţi prin tări 
străine,/ De-au lăsat şi vatră şi părinţi,/ Părăsit-au gliile 
române./ Fraţilor, acasă când veniţi?” si Ovidiu Creangă, 
narator, care are ce scoate din sacul în care păstrează 
cele mai calde sentimente “basarabenilor mei”, cum ne 
aminteşte mereu, şi-au pregatit deja materialele cu care 
se vor prezenta la prima întâlnire a cenaclului. 


Totul s-a desfăşurat dupa cum au plănuit ei. Uşor de 
imaginat cum stăteau mesele încărcate cu fel de fel de 
bunătăţi. Mâncând, depănam amintirile trezite de marele 
nostru povestitor, lon Creangă, de plăcinte, alivenci, 
poale-n brâu sau de gustoasele sarmale duse pe gâtlejul 
lacomului lup: ghiogâlț, ghioghâlţ... 


Pe drumul de întoarcere spre casă, nu mi-am putut opri 
gândul să nu fugă la ideea atat de dragă ce-mi umple 
sufletul şi-mi ţine inima sus; dincolo cei care au construit 
atatea orori şi derapaje de la linia normalităţii, sunt mult 
mai multi oamenii care trăiesc şi făptuiesc în cinste şi 
dreptate, pe cuvântul cărora se poate pune chezăşie, care 
au puterea să răspândească în jurul lor devotament, 
fidelitate, onoare, încredere, bunatate şi iubire. 

ACCIDENT FEROVIAR 


Astăzi după amiază, a fost un accident feroviar imediat la 
ieşirea din staţia gării din localitatea Pickering. Pentru că 
locuim nu departe de gară, ne-am dus să vedem urmările 
la fața locului. Până să aflăm, până să ajungem, s-a 
înserat. Cunosc bine zona, pe acolo mi s-au plimbat paşii 
câţiva ani la şcoala de limba engleză. Am ştiut pe unde să 
umblu ca să mă apropii de locul dezastrului. 


La fața locului, două aspecte m-au impresionat: 
învălmăşeala vagoanelor care îţi dădeau fiori pe şira 
spinării şi organizarea ieşirii dintr-o astfel de împrejurare. 
Am lăsat maşina la o oarecare distanţă şi am pornit pe jos 
până în imediata apropiere de punctul cel mai grav. Morți 
n-au fost, dar îmi imaginez ce trebuie să fi simţit pasagerii 
când au auzit scrâşnetul fiarelor care îi puteau duce la 
moarte. Locul era luminat ca pe stadioane la jocurile 
nocturne. Totuşi o imagine mai buna am avut-o de la 
puţină distantă şi de sus, de pe podul din apropiere. N-am 
putut să-mi opresc gândul la ce s-ar fi putut întâmpla dacă 
acele vagoane deraiate, înghesuite unele în altele sau 


30 


aruncate la o oarecare distanţă ar fi lovit podul aflat în 
imediată apropiere. Nu era îmbulzeală de oameni cum mă 
aşteptatam. Oamenii veneau, se uitau şi plecau, nu 
încurcau locul, nu comentau cu mana la gură ca pentru 
ceva ieşit din comun. N-am auzit nicio văicăreala. Parcă 
voiau să spună: se întâmplă în viață şi asemenea 
accidente feroviare, bine ca n-au fost pierderi de vieţi 
omeneşti. Fiecare cred că îşi spunea: “oare cum s-o fi 
întâmplat? aflăm noi mâine de la ştiri” 


M-a impresionat în mod deosebit calmul, stăpânirea de 
sine şi ordinea cu care se lucra. Era o atmosferă care 
transmitea siguranța ca totul se va termina cu bine. 
Stâteau orânduite câteva zeci de maşini cu platforme 
uriaşe pe care urma să pună vagoanele zdrobite, scoase 
din încleştare, să care lemnele răsturnate dintr-un vagon 
sau alte încarcaturi răspândite pe jos. Erau macarale si 
fel de fel de maşinării cu care să elibereze locul, toate 
orânduite cu chibzuinţă, în aşa fel ca să răspundă prompt 
când este nevoie de ele. Toate spațiile din preajma gării, 
inclusiv marele spațiu al parcării şi al împrejurimilor, erau 
pusă la dispoziţia oamenilor care lucrau apăraţi de 
echipamentul de protecție. Maşinile parcate a căror 
proprietari nu s-au prezentat să şi le ridice au fost luate şi 
duse în altă parte pentru a elibera locul. Peste tot se lucra 
cu calm, după un plan, cu o anumită orânduire a 
desfăşurării acțiunilor. Încercam să desluşec din atitudinea 
celor care erau implicaţi, care sunt inginerii care 
coordonează totul şi asupra cărora cade marea 
responsabilitate a acestei acţiuni. Şi i-am văzut, sau aşa 
cred că i-am văzut, concentați, atenţi, discutând liniştit, 
dând ordine, implicându-se. l-am privit şi le-am transmis 
un gând bun. Am văzut maşiniştii care mânuiau maşiării 
uriaşe şi grele de duduia pământul, lucrând cu “gingăşie” 
ca să nu strice nimic în jurul lor, niciun stâlp să nu fie 
atins, nicio bordură să nu fie zdrobită. Un politist mergea 

atent cu câinele său dresat să controleze spaţiile şi 
vagoanele răsturnate. Ziariştii sosiți la fața locului 
fotografiau, notau se informau. Macaraua, plimbându-se 
prin aer. îşi făcea şi ea datoria în linişte şi după o anumită 
chibzuinţă. Tehnicienii, în echipe de cate 5-10 oameni, 
lucrau în preajma vagoanelor. Oamenii însărcinaţi cu paza 
spațiului, ne dădeau informaţii cu tonul cel mai potrivit, 
fără să lase pe chipul lor urme ale şocului. 


Dacă am motive să iubesc această ţară de adopţie, 
Canada, chiar şi când dorul de țara mea mă învinge 
uneori, este şi pentru motivul cum ştiu oamenii ei să facă 
față în împrejurări mai deosebite, să nu lase rănile să sape 
adânc în sufletele oamenilor. Mâine dimineaţă am să mă 
duc să văd ce a mai rămas de făcut, dar după cum ştiu că 
se lucrează, ştiu şi la ce să mă aştept.- 30 martie 2010 

Şi am văzut. A fost chiar mai mult decât am crezut că este 
posibil. Sunt mândră că şi eu fac parte din rândul acestor 
oameni deosebiți. 

31 marie 2010 


32 


DRUMUL SPRE UNIVERSITATE 


Multe mi-au mai trecut pe dinaintea ochilor în anii de 
şcoală ai nepoatei mele Mara-Elena. Ca om care am slujit 
învățământul românesc până la limita admisă, venind în 
Canada şi având contact cu şcoala prin fiica mea ca 
profesoară şi mai apoi directoare la un liceu, dar şi prin 
nepoata la dreapta căreia am stat de când a pus întâi 
piciorul în şcoală, era firesc să-mi treacă prin creanga 
minții diferenţele ce se succedau înaintea mea. Multe sunt 
acestea între cele două sisteme de învățământ, chiar dacă 
în ultima vreme au fost schimbări şi în şcoala 
românească. Cele mai mari şi mai multe noutăţi mi-au 
oferit şansele absolvenţilor de liceu de a urma cursurile 
universitare. Am luat distanță față de părerile 
preconcepute care îi stăpâneau pe mulţi români — 
învățământul românesc este excelent, a dat olimpici şi etc, 
etc, iar învățământul din America şi Canada e la pământ — 
şi fiecare punând pe masă aspecte vehement 
argumentate. 

Un aspect care face diferenţa între cele două sisteme de 
învățământ este acela că în Canada nu se intra la 
facultate pe baza de examen-concurs. Selecţia este făcută 
de notele primite în timpul ultimului an de liceu. Sistemul 
de notare al elevilor este în aşa fel alcătuit, încât părinţii şi 
elevii nu pot influența notarea pe care o face profesorul. 
Programa elevilor liceeni este alcatuită din cursuri 
obligatorii — cele de cultură generală şi cursuri la alegere, 
după aptitudini, preferinţe şi intenţie de viitor. Anul şcolar 
este compus din două semestre care se încheie cu 
examene şi elevii primesc credite care vor decide dacă vor 
fi accetaţi sau nu la facultate. Dacă creditele nu sunt 
suficiente pentru facultatea dorită sau notele sunt prea 
mici, absolventul poate să facă completare parţială în 
următorul an şcolar, continuând la liceu doar cursurile de 
care are nevoie. 


Alegerea facultăţii este iaraşi un aspect mult deosebit faţă 
de ceea ce cunoşteam eu. După sistemul canadian, 
referitor la importanţa pe care o are aici munca voluntară, 
şi elevii sunt cuprinşi în acest sistem. Mara-Elena a 
voluntariat în mai multe locuri, dar cel mai mare succes l-a 
avut voluntariind pentru pregătirea alegerilor. Aşa şi-a 
descoperit vocaţia de „diplomat” şi a luat hotărârea să 
urmeze cursurile de Ştiinţe politice de pe când era încă în 
clasa a 10 de liceu. În anul următor, m-am alăturat 
părinţilor ei şi împreună cu ea am vizitat mai multe 
universități din provincia Ontario, inclusiv capitala țarii, 
Ottawa, cu atracţie deosebită pentru Parlamentul care îi 
suradea ca o mare promisiune. Vizitele, apoi participarea 
la întâlniri cu profesorii diferitelor facultăți au fost deosebit 
de folositoare. Nepoata mea şi-a schimbat de cateva ori 
deciziile. Erau multe motive să încline balanţa când spre o 
facultate când spre alta. În final s-a descis pentru Ottawa. 
Acolo era o secție de Conflict Studies (studii ale 
conflictului) care o interesa pe ea în mod deosebit. Avea 

posibilitatea de coop. Asta înseamna că din anul 3 merge 
la şcoală 4 luni şi apoi lucrează 4 luni. Şi tot aşa se roteşte 
programul până la sfârşitul universităţii. Din cauza asta 
face mai mult cu aproape un an decât cei care fac doar 
studii teoretice, dar la sfârşitul universităţii are deja 
experienţă de muncă, ştie mai clar ce vrea, iar şansele să- 
şi găsească de lucru în domeniu cresc. Ca să nu mai 
vorbim că şi bănuții făcuţi în acele 4 luni ajută. Acceptarea 
la această universitate cerea ridicarea stachetei notelor, 
concurenţa fiind foarte mare, selecţia foarte riguroasă, aşa 
că a avut o motivaţie foarte serioasă ca în ultimul an să 
renunţe la multe distracţii specifice vârstei ca să stea mai 
mult aplecată asupra studiului. Şi i-a fost de folos. Imediat 
după vacanţa de iarnă a clasei a 12-a, ca şi ceilalți elevi, 
Mara-Elena a trimis aplicaţii (cereri) optând pentru trei 
universităţi, prima fiind cea din Ottawa. Până în luna 
februarie a stat cu inima cît un purice. Cam semăna cu 
starea pe care o aveam noi după ce dădeam examenul şi 
aşteptam afişarea rezultatelor. Aici răspunsul îţi vine oficial 
prin poştă. 


Prima universitate, Brock, din St.Catherine i-a trimis un 
plic cu răspunsul afirmativ. Plicul greu de documente, 
cuprindea instrucţiunile pentru începerea anului 
universitar. l-am admirat pentru modul organizat de a 
lucra. La acestă admiraţie s-a adăugat şi un moment 
emotionant stârnit de un frumos şi elegant gest de aleasă 
stimă şi curtoazie față de viitorul student. Plicul conţinea o 
frumoasă şi caldă felicitare fiindcă a fost acceptată, la care 
au adăugat mulţumiri că „ne-ai ales pe noi. Te aşteptăm 
cu bucurie” mai apoi au adăugat: „Citeşte instrucţiunile. 
Alături ai un plic cu confetti. Cheama-ţi prietenii, deschide- 
ți punga şi aruncă-le în sus ca să sărbătoriți acest 
însemnat eveniment din viaţa ta”. Mara-Elena a prins aripi, 
parcă zbura, dar mai avea într-un colţ al inimii nădejdea că 
ar putea fi acceptată la Ottawa. Şi nu mult după asta, ea a 


35 


primit un mesaj text pe telefonul celular. Era în ora de 
istorie a lumii şi nu avea voie să folosească telefonul. 
Profesorul a vazut că Mara-Elena s-a schimbat la faţă, şi 
pentru că şi profesorul participa la trăirile elevilor săi, i-a 
spus: „Îți dau voie să mergi afară să primeşti răspunsul pe 
care il aştepţi”. Cei de la Ottawa spuneau: “Ştim că eşti la 
ore, dar am vrut să îţi facem o bucurie imediat ce ne este 
în putință. Tocmai ai fost acceptată la facultatea noastră. 
Ți-am trimis rezultatul şi prin email, ai să-l găseşti acasă, 
şi prin poştă, dar am vrut să te bucuri cât se poate de 
repede”. Revenind în clasă, colegii şi profesorul au 
aplaudat-o şi au îmbrăţişat-o, căci pe fața ei citiseră 
rezultatul. Apoi a urmat cu aceleaşi caldă culoare şi 
răspunsul pozitiv la cea de a treia facultate, cea din 
Toronto. Alături de Mara-Elena şi noi am trăit zile deosebit 
de frumoase care s-au înscris in şirul celor pe care le 
ducem cu noi toată viața, uneori cu cele mai mici detalii. 
Până la sfârşitul anului scolar, nepoata mea avea toate 
probleme aranjate pentru deschiderea anului universitar. 
Ştia chiar şi numărul camerei de la căminul din frumosul şi 
efervescentul campus universitar. Am fost cu toții şi am 
văzut-o, am fotografiat-o, am participat la întocmirea 
formalităţilor necesare bunului mers, încât deschiderea 
anului universitar urma să se facă fără niciun impediment. 


Vara care a urmat a fost una dintre cele mai fericite 
purtând în ea promisiunea zilelor studenţiei cu aura lor. 
Când s-a apropiat septembrie, Mara-Elena îşi avea 
bagajele făcute cu interes şi emoție. Acum împarte un 
apartament de două camere, bucătărie şi baie cu Yvonne, 
prietena ei de acasă, studentă şi ea dar la artă. Părinţii lor 
le-au cumpărat câte un abonament de masă care le 
permite să mănânce la orice magazin, restaurant, bufet, 
cafenea din campus, dar îşi mai pregătesc şi ele în 
bucătăria lor ce le mai pofteşte inima când nu vor să iasă 
din casă. Au început cursurile şi merg sfârâindu-le 

călcâiele. Noi, acasă suspinam simțind golul pe care l-au 
lăsat, dar ele, privesc înainte. Ne dăm telefoane, vorbim 
prin skype, ne trimitem emailuri. 


Îmi vin în minte părinţii mei, rămaşi în satul lor, cum ne 
priveau cu lacrimi în ochi când şi-au văzut copiii şi nepoții 
paşind pe acest drum murmurând: „Să vă ajute 
Dumnezeu!” Mai apoi m-am regăsit pe mine în locul lor, iar 
acum o văd pe fiica mea, la rândul ei străbătută de acelaşi 
fior atât de special în felul lui. Privirea aceea spre viitorul 
căruia nu-i poți zări celălat capăt îţi crează o stare unică. 
Abia pe la 30 de ani omul începe să simtă gustul amar al 
limitelor omeneşti, dar până atunci el nu are decât aripi de 
zbor şi viitor nelimitat. Acum nu putem decât să-i urăm 
nepoatei dragi să aibă un zbor cât mai înalt tot cu aujtorul 
Celui Neţărmurit. 

ZILE ÎNSEMNATE 


Fără să fim superstițioşi, când cernem evenimentele care 
au rămas înscrise mai viu în memorie, constatăm că apar 
de-a lungul mai multor ani câteva date în care se succed 
întâmplări înrudite între ele şi dacă le punem cap la cap, 
dau o anume culoare vieţii noastre. În afara zilelor de 
naştere şi a sărbătorile care se succed anual, se încheagă 
făptura unor date care ne privesc personal. Pentru toată 
lumea civilizată, ziua începerii anului şcolar este o zi care 
ne întoarce fața cu ani în urmă la lungul şir al începutului 
de an şcolar, cu precădere spre ziua de neuitat a clasei 
întâi, a primului contact cu şcoala, cu banca şi draga 
noastră învățătoare, DOAMNA, în cuvântul căreia 
credeam aşa cum credeam că ziua urmează după 
noapte. 


Trăiesc şi eu ca oricare adierea primelor amintiri pentru 
pregătirea anului şcolar, cu uniforma nouă, cu ghiozdan în 
care, pe vremea mea, stătea la loc de cinste tăblița 
marcată cu liniute roşii pe o față şi cu pătrăţele pe 
cealaltă, iar pe marginea de lemn, printr-o găurică, erau 
legate de două sforicele buretele de şters tăbița şi 
condeiul de care trebuia să avem grijă să nu se frângă şi 
să ne aducă vărsarea de lacrimi pentru o asemenea 
întâmplare. Lângă tăbliță, stăteau alături puse cu multă 
grijă, aritmetica şi abecedarul cu multe poze colorate şi cu 
primele litere şi cuvinte pe care le memorasem din zbor, 
dar simulam descifrarea cu o anume intonaţie care 
însoțea degetul arătător plimbându-se pe pagină: O-I...Ol. 
În clasele următoare grija mare era pentru felul cum 
duceam în mână călimara cu cerneală, ținută drept, ca să 
nu se verse, în timp ce tocul cu penita stăteau în penar 
aranjate cu multă grijă. Peniţa era controlată atent să nu 
aibă vârful despicat, căci pe atunci caligrafia era la loc de 
mare preţ. Mai apoi, un motiv de semețţie era rostitirea 

tablei înmulţiri fără răsuflare, pe o melodie lineară, dar 
ritmată. Simt şi acum fiorul necunoscutului acelor 
începuturi de an şcolar. Aveam unghiile tăiate, urechile şi 
gâtul curat, batista în buzunar era spălată şi călcată, dar 
eram îngrijorată de ce-o zice DOAMNA de degetele mele 
de culoarea maronie a cojilor de nuci care nu voia să se 
ducă oricât îmi frecam mâinile cu nisip, căci săpunul nu 
ajuta la nimic. 


În anii următori, acestor zile de început de septembrie, li s- 
au adăugat regretele că s-a terminat vacanţa, suspinul 
despărțirilor, dar şi bucuria reîntâlnirilor sau speranţa 
sosirii următoarelor vacanțe, pe atunci, neapărat — cu 
trenul din Franţa! 


Toate aceste amintiri comune cu ale tuturor şcolarilor, au 
început pentru mine să se individualizeze la 18 ani când 
am fost nevoită să întrerup şirul anilor de studii din 
tumultosul Bucureşti şi să iau viaţa pe cont propriu, într-un 
colţ de lume îndepărtat, undeva sub un deal, de parcă era 
uitat de Domnul, o vatră a vieţii arhaice, deşi nu era 
departe de Oradea, în comuna Ineu de Criş. Atunci, in 
1952, pentru mine ca invăţătoare-profesoară suplinitoare, 
iar acum pentru nepoata mea, Mara-Elena, la cei 18 ani, 
care a plecat la Ottawa pentru studii universitare, 
începutul lui sptembrie a marcat hotarul unor noi destine. 
Pentru fiecare a însemnat prima despărțire mai 
îndelungată de familie, dar mai ales, aducătoare de 
schimbări majore. Acum am condus-o cu gândul şi cu 
sufletul privind cu ochii ca prin ceaţă deasă spe drumul ei 
de viitor şi întorcându-mi ochii minţii pe cel al meu din 
trecut care mi-a adus schimbări simţite ca un şoc şi mi-au 
marcat profund următorii ani. Am devenit alt om din care 
n-a mai rămas decât sufletul de copil de care nu m-am 
putut despărți nici acum. Mă întreb cum va arăta nepoata 
mea când va termina studiile, căci la terminarea studiilor 
fiicei mele, parcă era, dar parcă nu mai era tot ea cea în 

care sculptasem cu migală şi nețărmurită dragoste 
anumite trăsături. 

Acum n-am plâns în stradă când mi-am petrecut nepoata 
cu privirea plecând la Ottawa. Am stat locului ca o stană 
de piatră privind în gol. Am plâns înainte de a ieşi din 
casă, atunci când m-a invitat să iau loc ca să îmi cânte la 
pian piesa îndrăgită de toată familia fiindcă era piesa ei 
dragă, Le Coucou (Rondeau) de Louis-Claude Dagquin 
(1694-1772). Era un gest de rămas bun, dar şi de 
recunoştinţă pentru lungul şir de ani în care am stat langă 
ea la lecţiile de pian, lecţii care şi ele se încheiau acum 
stingându-se în acordul final. În legănarea ritmului de 
rondo am simţit că se leagănă întreaga lumea cu mine. 
Ne-am îmbrăţişat îndelung în ritmul sacadat al lacrimilor 
venite din străfundul pieptului. Apoi iar m-am dus cu 
gândul la lungul şir de ani marcați de zilele începutului de 
septembrie. Fiecare septembrie îmi aducea un nou an 
şcolar pentru fiica mea ca eleva, apoi ca studenta, iar 
profesional, mi-aducea copii noi, clase noi, colegi de 
muncă noi, uneori şcoli noi, metode de învățământ noi şi 
nu de puţine ori chiar localităţi noi. Printre atâtea nouățţi 
aduse de toamne se numară şi anii de studii universitare 
pe care i-am făcut cu ceva întârziere datorită vremurilor 
potrivnice, iar în anul acesta, trăiesc alături de fiica mea, 
bucuria primului început de an şcolar când ea îşi va 
conduce ca directoare adjunctă colectivul de 87 de 
profesori la un prestigios liceu din Toronto. 


În lungul şir al începuturilor de septembrie, am apucat să 
trăiesc şi vremea ieşirii mele din lumea şcolilor încheiată 
în lacrimile pensionării. Dar până să apuc să trag aer 
adânc în piept pentru alean, un alt început de septembrie, 
mai precis, în noaptea lui 31 august spre 1 septembrie, m- 
a adus definitiv în Canada, căci nepoţica începea şcoala şi 
cine putea mai bine să-i supravegheze paşii decât draga 
de Buni. Odată ajunsă aici, Buni iarăşi a trecut prin mari 
prefaceri, cele ale strămutării, dar a acceptat totul din plină 
inimă. 

lată-mă acum, la acest septembrie 2010, când iar mi s-a 
golit inima odată cu plecarea nepoatei mele dragi. Parcă 
nu mai ştiu ce să fac cu mâinile care nu-şi mai găsesc 
rostul ca până acum. E casa goală, deşi îi simt prezenţa în 
tot şi în toate. Nu-i mai aud vocea, nu-i mai simt mişcarea, 
nu-i mai aud cântecele la pian. Privesc imaginar drumul ei 
împreună cu cațelul şi îi ducem dorul. 


Şi parcă e un făcut, afară plouă şi e frig, nu pot ieşi cu 
cațeluşa la plimbare decât pe fugă şi zgriburind şi stau şi 
iaraşi mă gândesc la zilele începutului de septembrie 
încercând să străpung timpul în viitor să vad ce-mi mai 
poate aduce. O adiere calda a sperantei şi a încrederii mă 
face să întorc capul spre răsarit cu încredere in cel 
Neţărmurit şi să rostesc, ajută Doamne! 

CEA MAI FRUMOASĂ ZI A LICEANULUI CANADIAN 


Ultima zi de vineri din luna octombrie 2010 mi-a oferit 
momente speciale în care se împleteau emoții şi un 
interes afectiv pe mai multe planuri. Ziua aceasta a fost 
destinată absolvenţilor din ultimul an de curs al liceului 
nepoatei mele Mara-Elena Nagy şi un asemenea 
eveniment cu totul inedit pentru mine, m-a răscolit şi m-a 
trimis cu gândul în trecut, la cei aproape 40 de ani de 
profesorat în România, dar şi la un pas spre viitorul pe 
care l-aş dori să se înfiripeze şi în învățământul românesc. 
Frumusețea şi grija cu care a fost prezentat acest amplu 
eveniment, unic în viaţa de şcolar, a fost pentru mine şi un 
prilej în plus de emoție greu de stăpânit printre lacrimi 
pentru nepoata mea, aflată în mijlocul  vâltorii 
evenimentului. Nu puteai să te stăpâneşti respirând aerul 
din imensa sală de spectacol a şcolii, unde s-a desfăşurat 
această sărbătoare, un aer încărcat de emoție încât 
credeai că e gata să spargă pereții. 


După terminarea în iunie a cursurilor liceului, la 
dechiderea următorului an şcolar, absolvenţii au urmat 
traseul stabilit cu mult timp înainte, păşind pe alte trepte 
ale învățământului sau mergând la muncă. Acum s-au 
reîntâlnit la liceu cu întreg corpul profesoral, inspectori 
şcolari şi părinţi, pentru a-şi lua rămas bun, a-şi primi 
diplomele, premiile şi să facă cunoscut ce drum de viață 
şi-au ales. 


Visele, acele porţi deschise spre eternitate, le-am văzut 
înscrise pe chipurile lor. Îmbrăcaţi în robe, absolvenții au 
intrat în şir indian în sală pe culoarele dintre scaune, în 
ritmul unui imn înaţător executat şi în aplauzele publicului 
care i-a primit ridicat în picioare, semn de apreciere pentru 
efortul lor din timpul anilor de şcoală. S-au aşezat în 
locurile rezervate pentru ei aşteptând emoţionaţi să 

păşească însoţiţi de profesorii lor pe scenă, în spațiul 
pregătit pentru această zi îndelung aşteptată. Când le-a 
fost greu în timpul celor patru ani de studii liceale, erau 
susținuți de gândul îndreptat spre această zi când vor păşi 
individual pe scenă, asemenea unor actori, în aplauzele 
sălii, într-un moment rezervat pentru fiecare în parte şi 
pentru unii, poate unic pentru întreaga viață. Acum sosise 
această zi şi ei trăiau din plin, cu toată ființa lor, emoții 
care se transmiteau ca un curent în întreaga sală. 


Ca să ajungă în această zi, a fost posibil numai după un 
efort susținut, departe de ideea care ne-a stăpânit multă 
vreme că şcoala de pe pământul american este 
superficială. Evaluarea cunoştinţelor elevilor se face pe o 
scară mult mai mare şi mai aproape de valoarea reală, cu 
note de la 0 la 100. Absolvirea liceului este o încununare 
cu succes a examenelor semestriale care le acordă 32 de 
credite, câte 8 credite pe an şcolar. Pentru înscrierea la 
facultate au nevoie de 30 de credite, 2 credite sunt 
considerate ca o eventuală rezervă în caz că elevul 
renunţă în timpul unui semestru la un curs sau două, dacă 
şi-a schimbat orientarea. Aceste credite le pot obţine până 
la 21 de ani, dar sunt foarte puţini cei care îşi fac aceste 
prelungiri. Unii chiar pot să îşi scurteze perioada de 
şcolarizare obţinînd credite şi în timpul verii, urmând 
cursuri suplimentare sau cursuri pe internet (on-line). 


De cum am păşit în şcoală şi apoi în sala de festivități, am 
observat spiritul de organizare. Totul s-a desfăşurat 
conform programului stabilit minuţios din timp. Au pregătit 
programe, au făcut invitaţii unor personalităţi ale 
învățământului din Toronto, au pregătit scena împodobind- 
o cu multe flori, au pregătit ţinuta vestimentară, robele, 
cravatele, apoi discursurile, au pregătit şi un bufet. Un 
aspect deosebit a fost modul cum au ales valedictorianul. 
Acesta este absolventul care va vorbi în numele tuturor 
elevilor, a generaţiei lor de absolvenţi. S-a ales din timpul 

anului şcolar trecut, dintr-un număr de 4-5 absolvenţi cu 
notele cele mai mari pe şcoală, apoi elevii şcolii l-au votat 
pe acela care a dovedit că este cel mai popular, cel mai 
aproiat şi bun coleg. Anul acesta a fost aleasă o fată şi pe 
programul pe care l-am primit la intrare, numai fotografia 
ei a luminat cele câteva pagini, nu directori, nu profesori, 
ci reprezentantul elevilor, doar era sărbătorirea lor, nu?! 


Invitaţii şi conducerea şcolii au luat loc pe scenă lateral, în 
partea stângă. A venit din partea inspectoratului o 
reprezentantă, iar din partea municipalităţii altă persoană. 
Au luat loc în acest grup directorii din timpul celor patru ani 
de studii şi un reprezentant din partea elevilor care s-a 
ocupat cu problemele elevilor. În partea dreapta era 
aşezat quartetul Filarmoncii din Toronto care umplea sala 
cu muzică în momentele de pauză, sau marca un moment 
mai deosebit. Într-un loc bine plasat, era un pupitru cu un 
profesor care citea biletul de prezentare al fiecărui 
absolvent. Într-un colţ al scenei erau mese cu diplome şi 
flori. In mijlocul scenei, în partea din spate, tronau 
impunând respect, două coloane care sugerau poarta spre 
viitor pe care absolvenţii urmau să o păşească în viaţă . 


Deschiderea a facut-o quartetul muzical cu imnul Canadei 
cântat de toţi cei prezenţi. A urmat discursul directorului, 
scurt frumos, emoţionant, având ca temă majoră ideea că 
pentru reuşita în viață, nu notele sunt edificatoare, ci 
perseverenţa, iar din partea inspectoratului şcolar, în 
cuvinte alese, li s-a transmis succes în viaţă, iar 
absolventa aleasă de colegi ca să-i reprezinte, 
valedictorianul, a ţinut un discurs în numele absolventilor 
de o alesă frumusețe. 


A urmat punctul culminant. Fiecare absolvent, îmbrăcat în 
robă, a păşit pe scenă şi s-a oprit un moment între cele 
două coloane, timp în care i s-a făcut prezentarea pe scurt 
a drumului ales, apoi a păşit în mijlocul scenei, momentul 

lui de maximă împlinire, cel la care a visat cei patru ani de 
liceu. | s-a înmanat o cravata, a fost felicitat de directorul 
şcolii, a primit diploma şi un fir superb de trandafir. Cei 
merituoşi au mai avut iarăşi un moment al lor special, au 
revenit pe scenă pentru premii şi diplome speciale. 


E uşor de înțeles, de ce nu m-am putut ridica în picioare 
când nepoata mea a trecut pe scena, nici prima dată, nici 
a doua oară când a primit diplomele şi a fost felicitată de 
inspectoarea de la invățămantul şcolar si apoi de eleva 
care i-a luat locul ca reprezentantă a elevilor cu 
problemele şcolare. Mi s-a făcut inima cât un purice când 

am văzut-o păşind marţial între coloane, cu o privire 
mândră, supraveghindu-şi bine emoțiile, de parca mi le-ar 
fi transmis numai mie, căci părinţii erau în zorul mare al 
filmărilor şi al fotografiilor. 


Abia după ce au terminat cu problemele tehnice au dat şi 
ei drumul baierelor inimii, asemenea celorlați părinţi din 
sală care nu mai pridideau să-şi şteargă lacrimile. Au 
urmat felicitări, îmbrăţişări, sărutări... 


Emoţiile nu ne-au părăsit nici la bufet. Îi urmăream cum îşi 
luau rămas bun între ei. Timpul nu le mai îngăduia o altă 
întâlnire. A doua zi plecau cei mai mulți la facultăţile de 
unde veniseră şi le acordaseră o săptămână de vacanţă 
(nu chiar vacanta, este 'reading week' adica li se da doar 
de citit) timp anume acordat pentru această zi, considerată 
cea mai frumoasă a liceanului canadian. 

COLINDUL ROMÂNILOR CANADIENI ÎN ROMÂNIA 


Ne primiţi cu colindul? 
Venim din Canada să vă facem o urare şi să vă povestim 
de-ale noastre, de pe aceste meleaguri. 


DESCHIDE UŞA,CREŞTINE, 
CA VENIM ŞI NOI LA TINE!... 


Nu intenționam să mai mă las furată de condei şi iarăşi să 
scriu despre Sărbătorile de iarnă şi cu atât mai puţin să 
trimit aceste rânduri în țară. Gândeam că orice-aş mai 
scrie despre aceste sărbători, n-ar mai putea fi o noutate, 
totul se ştie din moşi-strămoşi, iar cei din ţară ştiu ce foc 
avem noi pe inimă în aceste zile. Voiam doar să trăiesc 
pur şi simplu bucuria acestor zile abandonându-mă, 
ascultându-mi doar trăirile interioare. Dar se vede treaba 
că acolo au fost prea multe voci şi polifonia lor s-a 
transformat în cuvinte şi cuvintele aproape că au hotărât 
singure cum să se aranjeze pe hârtie după noi orânduiri 
apărute în urma experienţei în ale scrisului. Aşadar, nu 
despre noutăţi vorbim în aceste zile, ci despre trăirile 
noastre care sunt întotdeauna vii, proaspete, oriunde ne- 
am afla, aşa cum redescoperim în fiecare an, în 
decembrie, acea bucurie proaspătă a sărbătorilor de iarnă 

ca pe o noutate. Se redeşteaptă în noi dorința de a merge 
pe drumul Magilor — înțelepţii vremurilor de atunci — pentru 
a ne întâlni cu lisus care a îndumnezeit lumea prin 
Naşterea şi jertfa Sa. 


La sfârşitul unui an petrecut cu fel de fel de întâmplări, 
este o mare binefacere să ne adunăm şi să petrecem 
împreună un moment sfânt de mare sărbătoare. Zilele de 
bucurie sunt mult mai puţine în prea repede trecătoarea 
noastră viaţă, decat cele în care ne confruntăm cu 
necazurile, neîmplinirile, încordarea în efortul de a atinge 
un scop, ori zilele cenuşii despre care nici nu ne mai 
amintim că le-am trăit. 


Sărbătoarea Naşterii Domnului, trimis de Dumnezeu pe 
pământ, este cea mai frumoasă şi cea mai iubită dintre 
sărbători şi este traită cu bucurie atât de cei mici, cât şi de 
cei care s-au îndepărtat de anii copilăriei. Este o 
sărbătoare cu trăiri speciale care rămâne în noi oricâte 
valuri ne-ar vântura viaţa, oriunde ne-am afla şi orice 
condiţii de viață am avea. Această Sfântă Sărbătoare ne 
uneşte pe toţi în fața minunii Naşterii Mântuitorului lumii 
vestită de Ingerul trimis de tatăl Ceresc: “Lui Dumnezeu 
slavă, pe Pământ pace şi între oamnei bună învoire”. In 
Canada, începând din primele zile ale lunii decembrie, ba 
chiar si mai devreme, de pe la mijlocul lunii noiembrie, 
treptat, treptat, prinde iarăşi contur forfota oamenilor 
pentru pregătirea acestor sărbători. Tot ce ne înconjură, 
parcă şi văzduhul, totul vesteşte Naşterea Domnului — 
începutul unei noi creaţii. Totul ne îndeamnă să ne 
pregătim pentru această frumoasă sărbătoare care aduce 
sentimentul de mare bucurie a luminii divine, fiindcă facem 
parte din rânduielile lui Dumnezeu, ne dă senzaţia de 
bunăstare, dorinţa de a fi mai buni. Nu ne putem sustrage 
acestei vrăji, acestor trăiri cu o putere aşa de mare asupra 
noastră, capabilă să îmblânzească şi pe cei mai înrăiţi 
oameni. Chiar dacă în aceste zile nu reuşim să anulăm 

toate asperităţile, măcar le mai rotunjim, mai uităm puţin 
că am eşuat de prea multe ori de pe puntea încrederii în 
oameni.Pe pământul american, sunt deosebit de bogate şi 
de încântătoare podoabele acestor sărbători, iar luminile 
sunt de-a dreptul feerice, dar pentru noi, românii, există 
unele cu totul speciale, pentru care nu plătim nimic — 
amintirile. Zilele acestea nu sunt numai zile de sărbătoare, 
sunt şi zile de retrăiri ale anilor de care nu ne-am despărțit 
niciodată, chiar dacă timpul a mai schimbat câteva 
contururi. Cântând aici colindele noastre dragi, ele ies din 
pieptul nostru cu o emoție specială şi nu de puţine ori cu o 
lacrimă strivită între gene, aşa cum remarcă neamurile 
care ne vizitează în aceste sărbători, emoționaţi mai ales 
de emoțiile noastre. Ne vin în minte nenumarate imagini 
răvăşitoare de trăiri, pentru că ele ne transferă în lumea 
copilăriei de care n-am putut şi nici n-am vrut să 


ne despărțim sau să o destrămăm atunci când am crescut 
şi am continuat să împletim armonios firescul cu 
supranaturalul şi să spunem că Moş Crăciun există cu 
adevărat. Avem nevoie de acest univers mai ales noi, cei 
ce trăim departe de locurile în care ne-am născut şi 

sufletul nostru nu s-a sudat complet cu noile noastre locuri 
— frumoase şi ele, dar care nu sunt rupte din noi. Cu 
precădere în aceste zile, sufletul nostru îşi caută drumul 
acolo unde ştie el că este “acasă”, în locul acela unde am 
simţit starea de bine şi de îmbelşugare, când eram siguri 
că nimic rău nu ni se poate întâmpla, pentru că asupra 
noastră vegheau părinţii. Toţi retrăim imagini ale locurilor 
necuprins de frumoase din lumea inocenţei, imagini pe 
care le-am trăit parcă nu demult, dar evoluţia tehnicii de 
acum îţi lasă impresia că aparţin totuşi altui secol. Se 
derulează viu imaginile casei părinteşti sau a bunicilor de 
la ţară, cu zăpada din care abia mai zăream gardurile, ori 
aşezată sub formă de căciuli în vârful ulucilor sau pe 
oalele răsturnate cu gura în jos în vârful parilor, cu pomii 
lăsându-şi în jos crengile încărcate de zăpadă ca într-o 
plecăciune, cu țurțuri la streaşini, cu geamurile încărcate 
cu steluțe de gheaţă. Chiar aşa...de când oare n-am mai 
văzut cum gerul pune steluțe pe geamul odăilor noastre? 
Nu cumva a fost acum, nu chiar de mult, dar am uitat noi 
să ne îndreptăm ochii spre ele ?! În casă parcă văd 
pâlpâind lumina lămpii atârnată pe perete într-un cui. Simt 
căldura domoală a lemnului ars, troznind, ori bolborosind 
câteva fire de apă rămasă printre crăpăturile lui, ori sărind 
scântei din jărăgaiul răvăşit de vătrai. Simt plutind în aer 
mirosul sărmăluţelor, caltaboşului, cârnaţilor cu puţin 
miros de usturoi, miros de ţuică fiartă, de vin bun, zaibărul 
din Țigăneştiul copilătiei mele, adevărată putere a ursului, 
apoi mirosul de cozonac frământat îndelung în copaie, cu 
multe ouă, ca să aibă culoarea galbenă şi îndulcit cu 
zahăr în care stătuse o vreme mai multe batoane de 
vanilie, cozonaci cu nuci, cu mac, cu stafide, plăcintă cu 
mere, cu brânză, cu varză... 


Era sărbătoarea familiei, dar parcă întregul sat făcea parte 
din această familie. Culmea fericirii copilariei noastre o 
atingea ziua de  “colindeţi”, ziua când colindatorii 

deschideau uşile caselor şi inimile oamenilor. Colindam 
prin sat purtând în ochi sfințenia îngerilor. Primeam cu 
bucurie bobârnaci, mere, nuci, bomboane, care erau 
foarte preţuite în acele vremuri, covrigi pe care acasă îi 
înşiram pe o sfoară şi îi atârnam în cui, mâncându-i cu 
oarecare socoteală. Bucuriile astea se prelungeau până 
după Anul Nou cu tot alaiul de frumoase tradiţii în care 
eram implicaţi, Bradul, sosirea lui Moş Crăciun, Steaua, 
Pluguşorul, Sorcova, Capra...toate acele răscolitoare 
frumuseți care astăzi formează izvorul tulburatoarelor 
noastre amintiri. 


Acum, în lumea în care trăim, păstrându-ne tradiţiile, l-am 
îndrăgit totuşi şi pe veselul Santa Claus, pe care-l 
întâlnim peste tot şi abia aşteptăm să îl vedem defilând în 
carele alegorice care deschid sau închid sezonul 
sărbătorilor de iarnă alături de soţia sa, vesela Crăciuniţa, 
căci preţuind familia, canadienii i-au întregit şi lui familia, 
ca să-i fie bucuria depliă. Ne bucurăm din plin de 
amploarea acestor forme de sărbătorie a Naşterii 
Domnului de pe pământul canadian, dar toate acestea le 
aşezam alături de cele pe care le retrăim din amintirile 
uneori mai vii chiar decât au fost când ne-am aflat în 
vârtejul lor, căci depărtarea le dă o aură specială. 


Din îndepărtata Canada, vă facem urarea: 

SĂ VĂ FIE CASA, CASĂ, 

SĂ VĂ FIE MASA, MASĂ! 

LA ANU ŞI LA MULȚI ANI! 
SFINTELE SĂRBĂTORI SĂ LUMINEZE ŞI SĂ ÎNCĂLZEASCĂ 
INIMILE ROMANILOR DE PRETUTINDENI, SĂ ADUCĂ 
BINELE ÎN ȚARĂ, PE PĂMÂNT PACE ŞI ÎNTRE OAMENI 
BUNĂ ÎNVOIRE! 

SĂRBĂTORI FERICITE! 

AM ÎNTÂMPINAT FLACĂRA OLIMPICĂ 


Când am aflat că pe data de 17 decembrie, la ora 8,30 
Flacăra olimpică va trece prin apropierea casei noastre din 
Pickering, am ştiut că-mi iese în cale un eveniment 
deosebit, de care nu toți oamenii pot avea parte, fiindcă 
nici nu e de ici-de colo să-ţi treacă pe dinaintea ochilor, 
gata să atingi cu mâna, simbolul străstrăvechi al celui mai 
important eveniment sportiv al lumii. 


Zi geroasă, dar n-a contat. M-am “încotoşmănat” cum am 
putut mai bine, am pus o hăinuţă îmblănită pe Alice, 
cățeluşa noastră şi am plecat să dau colțul străzii pe unde 
avea traseul Flacara olimpică. Gerul ciupea bine, dar 
parcă nu-l simțeam având în minte flacăra, focul — 

simbolul sacru din timpurile antice ale Greciei, furat de 
Prometeu de la Zeus ca să îl ducă oamenilor. Atunci focul 
însemna simbolul renaşterii lumii şi lumina, iar azi 
simbolizează continuitatea între lumea antică şi cea nouă. 


Mergând spre locul în care aveam întâlnirea cu Flăcara 
olimpică, încrucişarea dintre Finch cu Fairport, am auzit 
elicopterul poliţiei supraveghind teritoriul şi mi-am zis în 
gând: “trebuie să fie multă lume pe traseu”. Când m-am 
apropiat, am văzut rânduri, rânduri de oameni şi maşini 
mergând în aceeaşi direcție. Cât am putut cuprinde cu 
ochii, am apreciat că erau în preajmă peste 1000 de 
persoane. M-am bucurat. Era semnul că populaţia 
Canadei ştie să pună preț pe valorile sportive, pe 
simbolurile omenirii, pe efortul organizatorilor, dar mai ales 
erau mândri că ţara lor, Canada, este gazda Jocurilor 
Olimpice (JO). Mă gândeam, oare câţi canadieni se vor 
afla pe cel mai lung traseu într-o singură ţară din istoria JO 
- 45.000 km. timp de 106 zile? Flacăra trebuie să ajungă 
pe stadionul din Vancouver în data de 12 februarie, 2010, 
când va avea loc ceremonia de deschidere la cea de a 21- 
a ediţie a JO de iarnă ce se va desfăşura între 12 şi 28 
februarie. Cu ochii minţii am urmărit Flacăra care va fi 
purtată de 12.000 de persoane ce vor face parte din 
ştafetă. Potrivit tradiţiei, torta a fost aprinsă de la soare, cu 
ajutorul unei oglinzi parabolice pe locul vechilor Jocuri 
Olimpice antice, din Grecia şi focul nu poate fi pierdut din 
momentul în care a fost aprins până are loc ceremonia de 
închidere a Jocurilor Olimpice. Pentru că în 2008, au fost 
incidente printre care şi stingerea de cinci ori a Flacării 
olimpice la Paris, Comitetul Internaţional Olimpic (CIO) a 
luat hotărârea de a renunţa la traseul internaţional şi să fie 
făcut doar în interiorul granițelor ţării organizatoare. 


Când Flacăra s-a apropiat de locul unde ne aflam, un fel 
de curent a trecut prin noi ca o înfiorare. Era o bucurie 
generală, totul era pozitiv, un entuziasm pentru care 

puteai să zici că viața merită să fie trăită. Poliţia le stătea 
în sprijin, dar, interesant, circulaţia nu a fost oprită pe 
traseu. Erau porţiuni de drum străbătut în paralel. 
Purtătorul torței, îmbrăcat de sus până jos în alb, cu trupa 
care-l însoțea, au fost primiţi cu urale, cu aplauze, şi cu 
imnul canadian. Entuziasmul acesta care ne dăduse atâta 
viaţă în noi primenindu-ne starea de spirit, ne-a mai ţinut 
pe loc încă un timp, după ce Flacăra olimpică nu se mai 
zărea. Din fiecare om, aproape ieşeau cuvintele ca de sub 
o presiune interioară: “acesta a fost singurul moment al 
vieţii mele când m-am simţit cel mai aproape de JO”. În 
raport de vârsta vorbitorului auzeai: "aceasta a fost 
oportunitatea vieţii mele, sa vad flacara olimpica” sau 
“aceasta a fost prima oportunitate a vieţii mele”. 


Mă gândeam venind acasă încă stăpânită de bucurie, de 
entuziasmul care pusese stăpanire pe mulțimea de 
oameni, cum s-ar putea schimba lumea dacă s-ar găsi 
nişte mijloace de a însufleţi colectivitățile umane. Am 
văzut pe stadioane cât uşor şi cât de multă energie se 
revarsă uneori în tribune, născută din spiritul trăirilor 
colective. Se încarcă atmosfera de un anume soi de 
energie care te cotropeşte ca individ. Dacă s-ar găsi o 
posibilitate de a fi canalizată pozitiv această energie 
debordantă gata să îndumnezeiasca împlinitrea unei fapte 
măreţe şi să pună frâu când e gata să se transforme în 
pălălaie când o ia razna, atunci progresul omenirii ar fi la 
altă cotă. 


Sportul, ca si arta, fie că-l practicăm sau numai îl privim, 
poartă în el puterea binefacătoare pentru noi şi merită 
aplauzele noastre, merită să îi cântăm imnuri, merită lauri. 
Flacăra olimpică pe care am întâmpinat-o a rămas să ne 
lumineze şi viața interioară. O voi privi acum altfel când voi 
urmări Jocurile Olimpice. 

FRUMUSEȚI CANADIENE 
MAREŢIA PORTRETELOR 


Yousuf Karsh 


Suntem Înconjuraţi de atâtea frumuseți pentru care, din 
zorul treburilor, nu mai avem destul timp şi pentru ele. 
Doream demult să vizităm expoziţia de fotografii celebre 
ale celui mai renumit fotograf, Yousuf Karsh, dar am tot 
amânat până când, într-o bună zi, ne-am luat avânt şi am 
plecat la Kleinburg, o frumoasă localitate cu străzi largi, 
case frumoase şi cochete care-ţi vorbesc despre 
preocuparea de a fi îngrijită până la cel mai mic amănunt. 
Frumusețea acestei localități este sporită de natura 
înconjurătoare protejată, pe o întindere de 100 de acri. 
Cocheta localitate găzduieşte un foarte interesant muzeu, 
în clădirile donate de McMichaels. Muzeul acesta, 
“McMichael Canadian Art Collection”, care ţi-amintesşte 
de forma unui hangar, dar ce frumusețe de hangar!!! 
adăposteşte în exclusivitate numai arta canadiană, cu 
multe tablouri ale pictorilor din “Grupul celor şapte”, arta 
inuită. Acum, pentru câteva luni, găzduieşte şi colecţia de 
portrete alb-negru ale celebrului Yousuf Karsh. Acest 
mare artist-fotograf, timp de 60 de ani ne-a dat imagini de 
oameni faimoşi şi frumoşi cu o mare claritate care vine din 
adancul sufletului şi din respect pentru ‘subiectele’ lui. 

Arta lui Yousuf Karsh, deşi nu ne era străină, ne-a 
captivat de la primul contact şi am înțeles mai bine de ce 
este considerat neîntrecut şi de ce se spune că a ridicat 
această artă pe cele mai înalte culmi. Este cuceritoare 
arta lui, o adevărată explorare a naturii umane, cu o largă 
gamă de trăiri ce o anima, de la tirania instinctelor, sfidare, 
încăpățânare, indiferență față de semeni şi până la 
sentimentul purificator al dragostei de aproapele sau. Am 
pătruns mai adânc înțelesul cuvintelor lui: 


“Bucuria mea cea mai mare este să fotografiez maretia în 
inimă, în minte şi în spirit, fie că aceasta aparține unui om 
faimos sau nu”. 


Fiecare fotografie este distinctă şi privind-o, desluşeşti şi 
câte ceva din viața pesonajului, tocmai datorită acestor 
trăsături interioare ale firii omeneti scoase în relief cu 
ajutorul luminilor ingenios folosite. Karsh a fost considerat 
şi un foarte bun psiholog! După ce am stat minute în şir în 
fața unui portret pentru a înţelege intenţia fotografului, am 
avut apoi un supliment de satisfacţie. Am citit alături de 
fotografie, descrierea principalelor trăsături fizice şi psihice 
care îl defineau, însemnări făcute de un bun cunoscător al 
sufletului omenesc. Este în felul acesta şi un fel de 
autocontrol al propriului tau spirit de observație, fiindcă îţi 
poți măsura capacitatea de a desluşi trăsăturile oamenilor 
după înfaţişarea lor. 


Yousuf Karsh a devenit celebru prin fotografiile unor 
personalități celebre, adevarate “legende”, adevărați 
maeştri în domeniile lor, artişti, politicieni, oameni de artă 
sau mass-media, Ernest Hemingway, Pablo Picasso, 
Jaques Cousteau, Albert Einstein, boxerul Muhammad Ali, 
patinatoarea Barbara Ann Scott, prim-balerina Karen Kain, 
dar şi pentru chipurile oamenilor simpli, muncitori de la 
uzinele Ford. La sfârşitul secolului 20 s-a făcut o listă cu 
cele mai notabile personalităţi ale secolului 20. Din ele, 

Karsh a fotografiat 51. Cel mai cunoscut este portretul 
primului ministru al Marii Britanii, Winston Churchill, 
devenit celebru în toata lumea şi care a făcut celebru şi 
numele lui Yousuf Karsh. Se pare că portretul lui Winston 
Churchill este cea mai reprodusă fotografie din istorie. 


Hemingway Einstein 


Mulţi se miră şi se întreabă ce tehnica a folosit Karsh ca 
să-l captureze pe Churchill în această manieră furioasă. 
Churchill putea fi recunoscut dupa trabucul pe care îl avea 
în gură sau în mână aproape permanent. Când Churchill i- 

a pozat lui Karsh, acesta i-a permis să-si ţina trabucul cum 
dorea. Churchill l-a ţinut în gură, nepăsându-i de calitatea 
fotografiei. Karsh s-a apropiat de Churchill, dându-i de 
înțeles că ar avea ceva de fixat la lumină. Era cu 
telecomanda aparatului de fotografiat în mână. S-a postat 
în fața lui Churchill şi i-a smuls trabucul din gură. Apoi a 
plecat calm către aparat. In timp ce se depărta, a apăsat 
pe telecomanda de fotografie şi a capturat “mânia şi 
indignarea” de pe faţa lui Churchill. Dacă aceasta imagine 
i-a adus faima internaţională lui Karsh, se spune că şi 
Churchill a fost ajutat de acest portret care ilustra 
îndârjirea englezilor în al doilea război mondial. 


Yousuf Karsh este de origine armeana. S-a născut în 
Turcia în 1908. A emigrat în Canada în 1925 ca să scape 
de persecuția turcă. A trăit vremurile grele ale genocidului 
armean din Turcia. La 14 ani familia a încercat să fugă în 
Siria. Pe drum i-au fost masacrate multe rude, iar sora i-a 
murit de foame. Ca să îl salveze, părinţii l-au trimis la 
unchiul lui din Canada care locuia într-un oraşel din 
Quebec şi era fotograf. Când a ajuns în Canada a petrcut 
majoritatea timpului ca asistent al unchiului, care, dîndu-şi 
seama de potenţialul lui, l-a trimis să lucreze şi să înveţe 
cu John Garo, un fotograf faimos din Boston. Dupa patru 
ani Karsh s-a întors în Canada şi şi-a deschis un studio în 
castelul Laurier de langa clădirile Parlamentului din 
Ottawa. Primul ministru Mackenzie King l-a descoperit şi a 
aranjat ca toți demnitarii care veneau la Ottawa sa fie 
fotografiați de Karsh. A atras atenția multor oameni 
celebri, dar locul în istorie şi l-a ocupat în 30 decembrie 
1941 când l-a fotografiat pe Churchill după ce acesta a 
vorbit în fața Camerei Comunelor din Ottawa. A murit in 
2002, la 93 de ani şi este înmormântat în Ottawa. 


De când a fost 'descoperit de Mackenzie King şi până la 


Jean Chretien, ultimul pe care l-a mai “prins” înainte de 


59 


moartea lui în 2002, toți prim-miniştrii Canadei i-au pozat 
celebrului fotograf. 


Băiatul din fotografia din stânga a fost ales ca subiect în 
primul rând datorită asemănării sale uimitoare cu Dean 
Martin, actorul foarte la modă din anii '50. 


Moştenirea lăsată de Yousuf Karsh cuprinde şi colecția de 
fotografie ‘industrială’ lăsată de el pentru viitorime. Este o 
colectie de fotografii care ne dau o frescă a Americii de 
Nord imediat după cel de al doilea război mondial. Dar 
este şi o imagine a consumerismului, marketingului şi a 
atmosferei politice canadiene în anii 50 pe care o vedem 
şi în afara portretelor sale. 


leşind din muzeu, ca şi în atâtea dăţi, mă certam pentru că 
am amânat atâta timp o astfel de bucurie ca o adevărată 
sărbătoare de suflet, de a vizita acest muzeu şi îmi 
promiteam o supraveghere mai atenta a timpului rezervat 
unor asemenea desfătări. Şi Canada are ce ne arăta. 

PRIN ONTARIO 


Când Mara-Elena era în clasa a X-a am inceput să ne 
interesăm de diverse universităţi. Trebuia sa fim informaţi 
pentru a putea decide la care să se ducă după terminarea 
clasei a XII-a. Informaţiile au durat un an şi jumătate timp 
în care am bătut multe drumuri. Vizitele făcute, pe lângă 
informaţiile obținute, ne-au oferit şi imagini din diferite 
localități şi întâlniri cu diverşi oameni, nu de puţine ori cu 
români. 


Aşa am făcut o mini vacanţă, în prag de primăvară 
canadiană prin diferite localităţi prin Ontario, mai ales prin 
acelea care au universităţi, ca să o ajutăm pe Mara sa se 
hotărască din timp unde va merge în anul următor la 
facultate. Primul loc vizitat în acest turneu, care ne-a 
stârnit cel mai înalt grad de interes, a fost London, un oraş 
cu peste 350.000 locuitori, situat cam la 200 km de 
Toronto şi cam tot atâta distantă pâna la Windsor şi 
Detroit oraşele vecine aflate pe granița dintre USA şi 
Canada. London este răsfățat de vecinătatea lacului Erie 
în sud şi Huron în nord. Acestea sunt parte din cele 5 mari 
lacuri. Au aspect de mări, nu le vezi marginile, de acolo si 
numele de 'marile lacuri'. Am mai trecut prin London, dar 
acum am reuşit să îl vedem mai bine, timp de aproape 
două zile. Şi cum îi stă bine unui oraş ce poartă nume 
celebru, căci oamenii s-au aşezat aici aducând cu ei şi 
obiceiuri, limbă păstrătoare de amintiri, râul care trece prin 
London, poartă numele Tamisa (Thames). Ba mai mult, 
London are chiar în centrul oraşului Covent Garden 
Market, Oxford Street, Piccadilly Street care amintesc de 
Regatul Unit. De-a lungul Tamisei înfloresc câteva 
părculeţe dintre care unul este punctul de atracţie pentru 
copii numit Story Book Gardens. Pe noi ne-a cucerit de-a 
dreptul universitatea lor, una din cele mai mari din Ontario 
— Western University, a cărei arhitectură copiază pe cea 

din Cambridge (UK), un adevărat orăşel al studenţimii în 
oraşul London. Mara şi-a ancorat sufletul aici şi nu s-a mai 
putut dezlipi de acest orăşel, multă vreme, până a găsit 
alte irezistibile atracţii la alte universităţi. Străbătând pe jos 
prin această lume a studenției şi vizitând clădirile în care 
îşi desfăşoară viaţa tineretul studios, Mara părea că 
trăieşte momente speciale, iar noi alături de ea. La 
farmecul special pe care l-a impus în fata noastră a mai 
contribuit şi o bună impresie a oamenilor cu deschidere 
pentru comunicare, prietenoşi, cu zâmbetul pe buze şi 
foarte calmi. S-a mai adăugat şi aspectul străzilor largi şi 
curate dar şi cel al caselor bine îngrijite, cu o arhitectură 
mai aproape de cea europeană, cu arcade mari la uşi, cu 
ferestre care amintesc de stilul gotic, case înconjurate de 
multă verdeață, flori şi arbori decorativi. De altfel London 
este numit şi “Forest City” pentru că a fost construit în 
mijlocul unei păduri cu brazi argintii, arţari, castani, tei, 
etc. Am întâlnit români care se declarau mulțumiți de felul 
cum se desfăşoară viaţa lor pe aceste meleaguri. 


Când am plecat din London, am simțit chemarea de a 
reveni, iar Mara părea să se declare hotărâtă asupra 
viitorului ei universitar. Era a doua oară. Prima dată a fost 
foarte convinsă de universitatea Dalhousie din Halifax, 
Nova Scoţia. Zic — părea — deoarece vizitând şi alte 
universități, mergând la întâlnirile în care se făcea 
prezentarea facultăţilor, părerea ei a oscilat. S-a hotărât 
după ce a cântărit mult ce vrea şi unde vrea să meargă, 
abia cu puţin timp înainte de a trimite cererile de înscriere. 
În apropiere de London am vizitat localitatea Stratford, 
unde în fiecare an din aprilie până în noiembrie are loc un 
festival de teatru celebru. Orăşelul trăieşte şi înfloreşte din 
Stratford Festival. 


În vecinătate este localitatea numită, cum altfel? 
Shakespeare. Omagiu marelui bard, evident, dar ne-am 
amuzat cât de banală a devenită prin uzul numelui în viața 

de zi cu zi: Brutăria Shakespeare; Ferma Shakespeare, 
sau chiar: Tractoare Shakespeare. 


Universitatea Western din London 


Una dintre sălile de teatru 


În calea de întoarcere spre casă ne-am oprit şi la 
Kitchener-Waterloo, oraşe gemene situate în partea de 
sud-vest a provinciei Ontario, la aproximativ 100 de km 
vest de Toronto si 300 km est de Windsor. Aceste două 
orăşele germane, au în preajma lor multă industrie, dar şi 
multe terenuri agricole înfloritoare uşor de lucrat, şi o 

localitate, St. Jacobs, cu un distinct mod de viaţă, datorită 
menoniţilor stabiliți acolo. Ei au un stil unic cultural şi 
religios care dau mult farmec acestei zone. Menoniţii sunt 
un grup cultural religios stabilit in secolul 16 în timpul 
reformei protestante când unii creştini s-au separat de 
biserica catolică. Ei diferă de catolici prin faptul că ei cred 
că botezul este la alegerea individului adult (şi nu bebeluş) 
şi comuniunea include spălarea picioarelor ca semn de 
umilintă. Primii menoniţi au apărut în Canada pe la 
sfârşitul secolului al 18-lea şi vorbeau limba germană. 
Majoritatea sunt în zona Waterloo. La începutul secolului 
20 au început să vină şi din USA, fugind de serviciul 
militar. Majoritatea acestora s-au aşezat în preerii. Sunt 
multe lucruri deosebite în cultura menonită, dar acestea 
sunt mai puţin vizibile astăzi, când menoniţii se mută în 
număr tot mai mare în oraşe şi refuză viaţa izolată din 
micile comunităţi menonite. Cei din zonele rurale încă 
refuză folosirea tehnologiei moderne ca electricitatea, 
transportul motorizat şi continuă viața de fermieri. Au mare 
respect pentru educaţie şi deci au şcolile lor, destul de 
bine văzute, care merg până la colegii şi universități. 


Nu e uşor să le facem poze pentru că că menoniţii nu se 
bucură de publicitate. Pozele de mai sus sunt copii ale 
unor tablouri dintr-un hotel din Kitchener. 


Am fost la piața organizată de menoniţi de 3 ori pe 
săptămână şi am cumpărat lucruri care de obicei nu le 

gaseşti la magazinele mari, moderne, ca de exemplu 
această caciulă amuzantă a Marei. Este impletită de mână 
din lână groasă de oaie. 


Piaţa era foarte aglomerată. Nu ne-am aşteptat ca într-o zi 
friguroasă de primăvară timpurie (ce mai, aici in Ontario e 
iarnă în martie) să fie atât de aglomerat la piaţă! 


Totul în St. Jacobs aminteşte de menoniţi. Turismul local e 
bazat pe cultura lor. Aici este un mic muzeu în care e 
prezentata istoria lor, câteva magazine cu lucruri de artă 
făcute de menoniţi, altele cu lucruri utile (genţi, rochii, 
vase) făcute de artişti locali, care îmi aminteau de Fondul 
Plastic de la noi, restaurante cu decorații tipic locale. 


Puternicul farmec cu specific german se vede mai ales in 
timpul sărbătorii de toamnă, Oktoberfest, dar se poate 
simţi şi în marea piaţă cu produse specifice lor. 


In această zonă sunt două universități : Universitatea din 
Waterloo specializată în informatică, si Universitatea 
Laurier. Noi am vizitat doar Laurier unde sunt mai multe 
facultăți umaniste. E o universitate mai mică, şi datorită 
acestui fapt are farmecul ei. 


Am mai vizitat şi universitatea din Guelph, care ar fi fost şi 
mai aproape de Toronto. Dar nu a fost să fie... Mara nu a 
fost convinsă că pe aici ii va fi viitorul. Am rămas însă cu o 
mini-vacanţă foarte plăcută, relaxantă, în care am povestit 
tot timpul cu Andaluza şi Mara, am vizitat muzee şi am râs 
într-una. Adică am îmbinat cu succes utilul cu plăcutul. 

CAPITOLUL II 
GÂND ŞI DOR DE ȚARĂ 
OAMENII MEI DRAGI 


Zi calmă a unei dimineţi de duminică. Abia sosită în sat, 
am plecat să stau de vorbă cu oamenii în graiul cu care 
am crescut. Azi nu se mai vorbeşte chiar ca pe vremea 
copilăriei mele, doar bătrânii îşi mai păstrează nealterată 
vorba moştenită din strămoşi. Soarele se ridicase de doi 
stânjeni şi privind cu nesaţ cerul azuriu pe larga întindere 
a satului de câmpie teleormăneană, când mi se părea că a 
trecut o veşnicie de când nu l-am mai văzut, când mi se 
părea că nici n-am plecat din el. 


Pe linia pe care mergeam odinioară la gară, m-am oprit la 
casa Mariţei. A ieşit din casă şi m-a îmbrătişat : 

- Pupa-ţi-aş ochii, bine-mi pare că treci şi pe la mine şi nu 
mă ocoleşti. Ţi-a rămas gându' şi sufletu' acasă şi mai vii 
să stai de vorbă cu noi, chiar dacă noi tot țărani am rămas. 
Acu venii de la mânăstirea din deal. Îmi place să mă duc 
acolo că face slujba frumoasă călugărul Prodromos care 
a făcut mânăstirea asta nouă. E om cu sufletu' curat. Bun 
e Dumnezeu, pupa-i-aş tălpili, că ni l-a trimis în sat. Ai, 
vino să stăm colo-şa pă bătătură şi să-ţi dau să mănânci 
nişte colivă, i-am pus şi niţică ciucalată pe deasupra, mi-a 
dat-o alde naş Marinică, fin'că veniră alde fi-su din Spania, 
de la lucru. Am păstrat-o şi eu pentru colivă. Are noroc cu 
ei. Le-a dat bani de şi-au pus gard nou, ulucili alea vechi 
să dăulaseră dă tot. 

- Cum îţi mai este viața, Marito? 

- Nu prea bine, avem caznă mare şi fără folos, cum a işit 
acu' o vorbă: “dacă munceşti, n-ai timp să câştigi un 
ban”.Nu prea ne-a ajutat nici timpul probabil, vara asta a 
tot plouat. Pe deasupra, mă supără şi zănaticu' ăsta de 
Mielu, cumnatu-mio, care stă în fundu’ oborului nostru. 
Strigă la mine ca un zurbagiu că m-am coconit, că nu mai 
merg la sapă. El nu vede chiaunu' dă cap că acu’ ţăranu' 
nu mai are rostu’ pă care l-a avut odată ?  Fir-ar al 
drămuiţii, sa fie... Doamne, iartă-mă că-mi fac păcate cu 
candriu' ăsta! 

- Ce mai ştii de loana, vecina cu care am copilărit ? 
-Trecui pe la poarta lor chiar acuşica dimineaţa şi vorbii cu 
ea. N-o duce bine nici ea, e slabă, moartă. Am întrebat-o 
dacă nu vine şi ea la mânăstire. 

- Păi eu mai sînt om să mai ies în lume ? Am crezut că 
mor, mi-a zis ea. 

- Da’ ce ai, fă loană, văd c-ai slăbit, ce te doare ? 

- N-am niciun dor, fă fată lică, niciun dor, de nu-ţi vine să 
crezi, dar n-am poftă neam de mâncare. Dacă n-aş mânca 
o săptămână, mie tot nu mi-e foame. Mi-au adus nepoții, 
mânca-le-aş gura lor, nişte nasturi de poftă de mâncare, 
dar tot degeaba. 

- Dar cumnată-sa, Stela, de le zice lor alde Ştrengaru, ce 
mai face ? 

- Işi face mâncare si mănancă, numai atâta face. 

- Aoleu, mi-adusei aminte să te întreb, ca să nu uit, şi uite 
că sar de la una la alta, cum îşi pun oamenii porecle în 
sat ? 

- Copiii şi tinerii se polecresc după cum se poartă sau li se 
întâmplă câte ceva. Trebuie să aibe oamenii polecre ca să 
se deosebească, fincă mulţi au nume la fel. Dacă zici 
Florea Matei, sînt mai mulţi în sat, dar dacă zici Contra 
cum îi e polecra, ăsta e numai unu’. 

- De lon, bărbatul Marii, vară-mea, ce mai ştii ? 

- E rău de el. Nu mai vede cu ochii neam şi acu’ a început 
să nu mai audă nici cu urechili. 

A lătrat câinili. Uite că vine pe la mine vecinu, moş 
Nicula. O să-i dau şi lui niţică colivă. Săracu, o duce rău, 
s-a lipit sărăcia de el. Mi-e milă când îl văz aşa, îmi fac 
pomană cu el şi-i mai dau, de unde am, de unde n-am, 
câte o strachină de mâncare, fin'că am şi eu morţii mei. Ai, 
vino să mâncăm cu toţii şi să ne ierţi că la noi, tot ca la 
țărani punem masa. Am făcut nişte ardei umplut de să-ţi 
lingi deştili. l-am pus şi niţică făină la cotor fin'că vine de 
face o poşghiţă şi nu iese carnea tocată din ardei, nu ca 
una lume care pune platagele. Am făcut cum m-a învătat 
alde ţăţica Didina. Uite la moş Nicula, abia păşeste, a fost 
bolnav cu inima, ieri a venit de la spital. Dau dosu' să-i 
dăşchiz poarta. 

- Cum a fost la spital, moş Nicula ? l-am întrebat eu. 

- Am dat de-un doftor cu crezământ, să-l ţie Dumnezeu, 
îmi fac cruci mari pentru el c-a fost om de omenie, n-a fost 
ca ăia care nu te bagă în seamă până nu umbli la 
teşcherea. Când am ajuns la el m-a întrebat cu vorbă 
bună şi cu glume ca să-mi ţie coraju': 

- Ce maie prin satul dumitale, moşule ? 

- Ar fi bine, dacă n-ar fi rău. Politicienii ăstia, nişte 
deşuchiaţi, oți mai mari ca geambaşii de care-mi spunea 
alde tetea, s-a' pus cu cazna şi cu otozbiru' pă noi, dă ne 
răstigneşte şi ne ia şi pielea şi uite că n-are nimeni ce le 
face. Țara asta a noastră parcă nu se mai scoală din 
morți. Ne potignim când mergem, stângu' dă în dreptu’ şi 
invers. Nu cu votu' trebuie să mergem la ei, ci cu reteveiu' 
să-i alungăm ca pă lupii veniţi la stână. Mă tem că nu mai 
apuc vremuri dezlăogite de netrai. 

- Dumneata mai ai piele? 

- E arsă rău şi n-am ce să mai fac. 

- Şi aici ai venit să ţi-o vindecăm noi? 

- La dumneata am venit fin'că am bătăi de inimă, domnu” 
doftor, i-am spus eu. 

- Păi, să ştii că şi eu am bătăi de inimă, mi-a zis el. Dacă 
te fac să nu-ţi mai bată inima e mai bine? 

- N-aş vrea să-mi fie acuma petrecanie, păcatele mele, 
ca să-l văz pă nepotu-mio Onel că termină facultatea, că 
tare bine-i merge mintea şi o să iasă doftor şi atunci m-oi 
da pă mâna lui. 

Am fost mulţumit de doftor, să-i dea Dumnezeu sănătate 
şi lui, că şi el e om şi are şi el nevoie de sănătate, ca toți 
oamenii. Liviu Vasilică al nostru, n-a fost doftor ?... şi cum 
se duse când încă nu-i erea vremea de ne rupse inima! La 
plecare din spital, aş fi vrut să-l cinstesc pă doftor cu ceva 
pentru omenia lui, dar n-am avut neam de para chioară, 
pensia de agricultor la colectivă nu mi-ajunge decât pentru 
biserică. Aşa că i-am spus : 

- Domnu” doftor, sunt tare mâhnit în suflet, fin'că aş vrea 
să-ți multumesc şi eu cu ceva pentru facerea de bine, dar 
n-am de niciunele. Acasă n-am în bătătură decât o capră. 
- Bună şi-aia, moşule, mi-a răspuns el. 

Auzind aşa o vorbă, m-am scărpinat în cap şi i-am zis: 

- Eu v-aş aduce-o, domnu’ doftor, dar mă tem că nu puteţi 
s-o băgaţi în casă fincă are picioare mari din lemne 
groase, e făcută de ăl bătrân, de bâtu, ca să taie cu 
fierastrău' ăla mare lemne groase. Şi el atuncea a râs 
când a văzut cum am întors vorba, a dat mâna cu mine şi 
mi-a zis să mai trec la el dacă mai am bătăi de inimă. l- 
am mulțumit frumos şi i-am spus că lui i se potrineşte o 
vorbă din bătrâni : “A fi domn nu-i de mirare, / A fi om e 
lucru mare”. 

- Matale cum te lauzi cu viața prin ţări străine ? mi s-a 
adresat moş Nicula. Pe acolo o fi bine de unele, dar 
străinu-i tot străin. Aici, numai dacă stai la poartă cu 
vecinii, şi simți că trăieşti, dar acolo, stai de vorba cu 
vecinii la poartă ? Nu stai şi stai singur în casă de-ţi cântă 
cucu-n cap şi te apucă pustiu’ de dor de ce-ai lăsat 
acasă, de e gata să te podidească plânsu'. După o pauză 
a îndreptat privirea într-un punct îndepărtat şi a continuat 
ca pentru sine : Zic şi eu aşa o vorbă, cum am pomenit din 
bătrâni, dar soarta omului nu şi-o ştie nimeni cum i-o 

hărăzeşte Al de Sus. N-ai ce-i face, El a hotărât aşa, când 
câştigăm ceva, todeauna să pierdem altceva. Eu m-am 
mulțumit cu ce-am avut, chiar dacă a fost mai puţin, da' 
am cătat să-mi păstrez credința şi omenia. Apoi 
întorcându-se în spre mine : “Îmi pare rău de alde matale, 
că te ştiu cu suflet bun şi ce ai pierdut aici, daru' care ni l-a 
dat Dumnezeu, nu-l mai găseşti în toată lumea, dar o fi 
bine si p-acolo, că altfel n-ar pleca atata lume... 


Am plecat urmărită de vorbele moşului. Dreptate avea, 
fiindcă, la urma urmelor, doar dragostea de oameni şi 
înțelegerea cu ei formează substanţa vieţii, altfel cum să 
înțeleg prezența mea aproape an de an în comuna natală, 
străbătând mii şi mii de kilometri ca să ascult oamenii mei 
vorbind în graiul vremurilor de vis ale copilăriei mele? 

EVOCĂRI DIN ANII COPILĂRIEI 


Fă-te, suflete, copil 
Şi strecoară-te tiptil, 
Prin porumb cu mot şi ciucuri, 
Ca sa poți să te mai bucuri... 
(Tudor Arghezi) 


Fiindcă trăiesc acum departe de comuna mea natală, 
Țigăneşti-Teleorman, şi mă apropii de ea mai mult cu 
sufletul, mă străduiesc să nu pun prea multă culoare roz în 
aceste însemnări. Încerc să evit alunecarea spre idilicul şi 
nostalgia vieţii vremurilor de mare frumuseţe a copilăriei 
mele şi atât de diferită de vremurile de azi, dar simt că 
uneori îmi scapă printre degete. Nimeni nu se poate 
sustrage imaginilor din faţa ecranului amintirilor şi fiecare 
se regăseşte mereu copilul fericit din primăvara vieții şi 
nimeni nu uită că făuritoarea caracterului fiecăruia este 
copilăria. Se răsuceşte mereu în noi neuitarea şi nu putem 
să punem frâu pornirilor năvalnice ale inimii care o împing 
pe tărâmul fericit al copilăriei. De la o vreme, amintirile sunt 
mai active decât viața în sine. Odată cu scurgerea anilor, 
se instalează tot mai des în interiorul nostru un fel de 
forfotă a unui “azi” al trecutului, ceva mai altfel decât a 
fost, aşa cum s-a strecurat prin lungul şir al anilor, dar care 
ne reprezintă. Farmecul acelor vremuri, cu chemarea lor 
nestăvilită, îmi pot întinde capcane. Sper să îmi fie iertate 
şi să găsesc îngăduinţă pentru asemenea scăpari, atât de 
omeneşti de care, de altfel, nimeni nu este scutit. 


Pentru mine, ca pentru cei mai mulţi semeni, este o mare 
binefacere reîntoarcerea la vârsta de aur a copilăriei, adică 
o rememorare a imaginilor timpului de o pură fericire pe 
care un adult îl opune prezentului atât de diferit. Cuvântul 
copilărie cuprinde o lume mai mult decât poate descrie 
cuvântul. E o etapă de viață când bucuriile ţin locul multor 

tristeţi. E o etapă de viaţă care ni se pare că a zburat prea 
repede şi timpul a fost mânat de o rotiță nevăzută într-o 
goană prea mare şi fără putinţa de a-l opri, căci nimeni nu 
poate pune piedici rostogolirii lui. Din cauza scurgerii lui 
prea rapide, simțim că nu ne-am trăit destul copilăria şi 
avem în noi dorința ascunsă de a reînnoda firul acolo unde 
s-a rupt. 


Mai ales acum, la anii senectuţii, îmi place să îmi hrănesc 
mintea cu trăiri frumoase şi inegalabile în farmec, aşa cum 
este copilăria. Scriind despre copilărie, timpul prezent ia o 
pauză şi nu mai este nimic în afară de sentimentul pur şi 
inocent. Retrăiesc cu multă bucurie lumea pe care acum o 
reclădesc cu multă migală, îmi îmbrac trăirile în haina de 
copil şi revin la întrebarea: de câtă vreme am uitat cum a 
fost în copilărie? Aceste retrăiri ale copilariei îmi oferă 
fantastic de mult față de cât îmi oferă oamenii maturi şi 
gravi care au uitat demult de lumea copilăriei, au uitat că 
există şi spiritualitatea şi că aceasta face parte din noi, au 
uitat să privească frumuseţea lucrurilor simple, au uitat că 
cerul este albastru şi că este acolo dintotdeauna. 


În mai multe capitole ale acestei lucrări am făcut referire la 
universul copilăriei din Tigăneşti în care m-am inclus şi eu. 
Aici aş vrea să adaug doar câteva scene din copilărie care 
să completeze imagini din acel timp al jocului plin de 
imaginaţie, al râsului, al zburdălniciei fericite şi lipsite de 
griji, când dădeam frâu liber jocului şi fanteziei, când nu ne 
păsa de nimic, când ne bucuram de toată libertatea şi 
frumusețea vârstei inocenţei. 


Ca peste tot în lume, copilăria am petrecut-o sub 
supravegherea părinţilor, dar ne jucam în aer liber şi în 
stradă mult timp şi fără supraveghere, fiindcă nu era 
pericolul circulaţiei şi pe atunci cu se auzise de atrocități 
sau de răpirea copiilor. Timpul cel mai mult l-am petrecut 
împreună cu fratele mai mic, Ticu, şi cu câţiva prieteni şi 

vecini mai apropiaţi: loana lui nea Mielu Ştrengaru, Maria 
Vrăjitoarea, Lisăndrina Drăgănuş din fața casei, Radu 
Buică şi alţi copii de prin vecini. Şi mai aveam un prieten- 
frate. Aveam în curte un cais. Ah, ce drag mi-a fost caisul 
ăsta! Era de-o seama cu mine şi făcea nişte caise mari, 
dulci şi parfumate cum rar de tot mi s-a mai întâmplat de-a 
lungul vieţii să mai întâlnesc. Caisul acesta mi se părea că 
este alt frate de-al meu, unul cu care comunicam într-un 
limbaj numai de noi doi înțeles. Când eram în casă, în pat, 
atât de aproape îl simţeam lângă mine, încât mi se părea 
că mă culc cu el, fiindcă doar geamul ne despărțea. Uneori 
mi se părea că este un personaj din basme. Primăvara, 
când ne ameţea cu parfumumul şi frumusețea florilor în 
care zumzăiau albinele, îl vedeam ca pe e o împărăteasă, 
iarna, încărcat de zăpadă, îmi părea un înger, toamna era 
o poveste frumoasă şi vara, pe vremea fructelor coapte, 
era zâna bunăţilor. În restul zilelor de vară îl vedeam ca pe 
un voinic din poveste, înalt, maiestuos, mândru, întinzând 
ramurile spre cer, parcă închinându-i-se sau vorbindu-i. 
După plecarea părinţilor din Țigănești a murit şi frumosul 
cais. Îl visez şi acum. Ce mult îmi lipseşte şi astăzi caisul 
meu drag! 


Cufundarea în universul copilăriei rupe zăgazul multor 
imagini ascunse cine ştie în care loc, acolo unde se află 
depozitul setimentelor. Magaziile din curtea casei încărcate 
cu cereale, îmi amintesc alte imagini de mare atracție. 
Împreună cu prietenii de joacă, săream de pe grinzi în 
grâul care ne îngropa până la brâu şi ne îmbăta cu aroma 
lui. Aruncam unii în alţii cu boabele de grâu, aşa cum ne 
jucam cu apa de la gârlă şi apoi cu încantare ne scoteam 
boabele din păr, din cutele hainelor şi chiar din gură sau de 
pe gene. Era multă fericire în acest joc pe care nu mulți 
copii puteau să-l guste, încât şi acum mă străbat fiorii. Pe 
rampa magaziei ne jucam cu păpuşile, adesea făcute de 
noi din petice şi nu de puţine ori le îmbrăcam mirese, 

strecurând tainic o imagine spre viitorul când puteam fi noi 
în locul lor. Descântam gărgărițele cu un zâmbet reţinut: 
“încotro vei zbura, acolo m-oi mărita” ori alergam bezmetici 
după “băzăuni” ca să-i facem avioane. Altădată ne 
ascundeam sub magazii, prin pod sau cine mai ştie pe 
unde ne mâna imaginaţia. Ce mai veselie şi zburdălnicie 
pe noi când ne jucam cu câinii noştri, Bizonel, Lola, Țuţi. 
Când ne mai aşezam sa ne odihnim, Bizonel îşi punea 
capul în poala mea ca să îl mângâi, când ieşeam din curte 
ne petrecea pâna la poartă şi când intram, ne întâmpina 
venind în goană mare. Vara ne jucam afară de dimineaţa 
până în noapte, cu picioarele desculțe în țărâna moale şi 
pufoasă care ni se strecura caldă printre degetele 
picioarelor. Se întâmpla ca uneori să ne lovim sau să ne 
rănim în câte un cui sau obiect dur, ne răneam, puneam 
puţin scuipat şi nu făceam infecţii. Jucam de câte două-trei 
ori toate jocurile ştiute şi apoi inventam alte jocuri, aşa cum 
ne trecea prin cap. Nu aveam jucării cumpărate şi astfel 
imaginaţia şi agerimea minţii ni se îmbogăţea inventând 
jocuri şi observând lumea înconjurătoare. În curte, mama 
ne supraveghea cu coada ochiului, apoi mai intra în casă 
lăsându-ne cu jocurile şi veselia noastră. Seara, deşi 
cădeam ruptă de oboseală, mama, ca pe orice copil, cu 
greu mă aduna din risipirea jocului fără sfârşit, din 
neastâmpărul dat de sănătatea viguroasă şi libertatea 
deplină, pe care n-am mai întâlnit-o de atunci niciodată. 
Primăvara, de cum mijeau zorii, în razele călduţe ale 
soarelui, eram la joacă afară, vara eram la scaldă, ori să 
şterpelim ceva fructe, mai mult atraşi de dorinţa de a obține 
fructul interzis, dorință moştenită de la Adam şi Eva. Spre 
toamană, mergeam pe câmp să aducem porumb de lapte 
să îl coacem pe jărăgai, ori mai târziu, după culesul viilor, 
mergeam în dragă-voie să cotrobăim după ciorchinii uitaţi 
prin vii, dulci şi cu miresme îmbătătoare. Aveam multe zile 
în şir mâinile pătate de coaja nucilor şi ne duceam la 

şcoală cu ele aşa colorate, fiindcă iodul sfida şi apa şi 
săpunul. 


larna ne dădeam drumul la năzbâtii în casă, mai ales când 
venea câte cineva să stea la taifas cu părinţii. Ne simțeam 
mai liberi şi mai nesupraveghiaţi de ochiul de vultur al 
mamei. Dar după ce pleca musafirul, mare ne era mirarea 
când o vedeam pe mama că ne priveşte ridicând o 
sprânceană a întrebare şi a dojană, spunându-ne cu de- 
amănuntul şirul năzbâtiilor. Dar cum se făcea o potecuţă 
pe lângă gard, cum plecam să ne căutăm unii pe alţii şi să 
pornim la joacă, la săniuş, la bulgărit, la dat pe gheaţă. Era 
o încântare să privim cum fulgii de nea se lăsau leganați 
de fumul cald şi cenuşiu al hornurilor de pe case. 
Sărbătorile de Crăciun atingeau culmea fericirii noastre. 
Lumina din ochii noştri în acle zile aducea lumina şi în 
viața părinţilor noştri. Scene de familie dragi mă răscolesc 
retrăindu-le parcă mai viu ca atunci. Ce dor îmi este de 
scena când tata mă ţinea pe genunchi şi îmi dădea să 
mănânc, în timp ce mama îl hrănea pe cel mic! Seara, 
înainte de culcare, ne aliniam cu toţii înaintea icoanelor 
împodobite cu busuioc şi ramuri de salcie şi ne rosteam 
pios rugăciunile. Mă văd şi acum în genunchi, cu mâinile 
împreunate pentru rugăciune sau  închinându-mă 
cuviincios. Noaptea mă cuibăream la pieptul tatălui meu, 
mângâindu-i părul de pe piept prin gura cămaşii de noapte 
cu deschidere largă şi legată cu un şunur la gât, cusută cu 
model național, căci pe atunci nu erau la modă pijamalele. 
Până adormeam, tata îmi ținea picioruşele strânse şi lipite 
de el ca să nu îmi fie frig, iar mama îl ocrotea şi-l alăpta pe 
cel mic, nu demult adus pe lume. Când tresăream de frica 
zmeilor despre care citeam în basme, tata mă liniştea: “Nu 
sunt zmei în casă”. “Ba da, unul s-a ascuns acolo după 
haine”. “Păi, să vezi ce-i face tata acuma” şi se scula, se 
făcea că bate zmeul şi eu, fericită, adormeam iarăşi 

surâzând, simțindu-mă în siguranţă, fiindcă tata e mai 
puternic decât un zmeu şi mă poate apăra. 


Anotimpul marilor năzbâtii era vara. Atunci, în zilele de 
Zăpuşeală când ne duceam la scăldat, ne plăcea să ne 
bălăcim pe lângă gropile în care era pusă cânepa la topit, 
ne atrăgea mirosul, nu ştiam pe atunci că are virțuti 
halogene şi cânepa conţine marihuana. Uneori pândeam 
după sălcii ca să vedem femeile despuiate care intrau în 
apă crezând că nu le vede nimeni. Îşi acopereau cu 
mâinile doar “ruşinea”, dar noi eram fericiți că am 
descoperit totuşi ceva din tainele prea tare ţinute departe 
de curiozitatea noastră. Ba noi, fetele, trăgeam cu ochiul şi 
la băieţi, ca să vedem de ce ei nu sunt ca noi. Uneori şi 
câte un băiat apuca să se strecoare în apropierea fetelor 
atras şi el ca şi noi de aceeaşi curiozitate. Mă simţeam în 
inferioritate față de celelalte fete, nu avusesem norocul lor. 
“Tu ai văzut-o p-aia a mă-tii?” “Da, când a stat jos şi cu 
picioarele a prins căldarea ca să mestece mămăliga. Dar 
tu ai văzut-o?”. “De doua ori, când s-a dus în spatele casei 
şi şi-a ridicat poalele fustei“. 


La gârlă ne ţineam unii pe alţii cu capul vârât în apă 
numărând pentru cronometrarea timpului. Odată, după o 
numaratoare mai lungă, l-am scos pe fratele meu din apă 
mai mult mort. Ce spaimă am tras şi ce papară am mâncat 
pentru asta! Supărarea nu ţinea mult şi începeam iarăşi să 
ne zbenguim. Prietena mea, loana, deşi mai mare cu 2-3 
ani decât mine, tot minte de copil avea şi ea, m-a îndemnat 
la “făcut rele”. Când au fost părinţii plecaţi de acasă, loana 
a avut o idee năstruşnică, să îl punem pe Ticu să sufle în 
solnița cu ardei iute ca să îi sară în ochi şi noi să râdem 
când va tipa de usturime. Şi el a suflat. Ardeiul iute i-a 
provocat usturimi mari, încât era aproape să leşine. Când 
au venit părinţii acasă şi i-au văzut ochii cât cepele şi roşii 
ca racul şi ţipând, tăvălindu-se de durere, au crezut că îşi 
pierd minţile. Ticulină! Ticulină! Ticulină! îl striga mama 

înspăimântată şi îndurerată de suferința şi ţipetele lui 
Ticulină. l-au pus comprese, l-au oblojit în timp ce mama 
plângea şi îi alina durerile cu mângâierile şi vorba bună. Ce 
milă îmi era şi mie şi cum plângeam şi eu speriată ca de 
moarte şi cu sentimentul de adâncă părere de rău şi de 
vinovăţie. 


Dar câte năzbâtii nu făceam! Naivitatea copilăriei nu putea 
vedea decât partea veselă şi, fie că erau plăcute sau nu, 
acele întâmplări, curând treceau în fondul de aur al 
amintirilor dragi ale copilăriei luminoase şi fericite la care 
ne întoarcem ca la un izvor curat. 


Când am revăzut-o pe loana în ultimii anii, mi-am zis: “pe 
loana nu trebuie s-o scap din vedere, căci prin ea se 
redeşteaptă multe scene ale copilăriei”. De aceea, am 
numit-o “loana copilăriei mele”. “Ţi-aduci aminte când eram 
copii, îmi spunea loana, când au venit mulţi musafiri în 
casă de Sfântul Spiridon, ziua lu'domnu' Spirea şi noi am 
luat borcanul de dulceaţă pe care coana Florica îl 
desfăcuse ca să trateze musafirii şi ne-am ascuns sub pat 
şi am mâncat dulceaţa cu mâna din borcan pâna ni s-a 
făcut rău?” Cum era să uit această scenă cu urmări şi 
repovestită de-a lungul anilor legată de atâtea alte imagini 
sau întâmplări? Cum să uit când unul dintre noi, nu mai 
ştiu care, a propus o năstruşnicie asemenea aventurilor 
jocului de-a “hoţii şi vardiştii”. Ne-a îndemnat să mergem 
cu toții la furat de pepeni. Era posibil să rezişti unei astfel 
de tentaţii? Aveam acasa pepeni, dar era prea mare pofta 
de “a gusta din fructul oprit” şi mai ales provocarea de a-l 
păcăli în grup pe pândar. Rolul hoţilor pe care îl jucam cu 
pasiune era fascinant şi nu avea nici o legătură cu 
moralitatea. Ne-am dus cu toţii peste gârlă, am urcat un 
deal cu salcâmi şi am ajuns la pepeni. N-am apucat să 
umblăm prea mult printre ei, că a apărut pândarul cu un 
ciomag în mână şi s-a repezit la noi. Dintre toți copiii, el a 
pus ochii pe mine. Dacă mă prindea, tata i-ar fi putut da o 

despăgubire, ştiind că ţine la obraz. Noi ne-am răspândit 
ca potârnichile în goana mare. Pândarul dupa mine, mai- 
mai să mă ajungă. Am făcut drumul înapoi printre salcami 
la vale, dar am păţit ca iepurele, m-am dus de-a 
berbeleacul şi mi-am luxat o gleznă. În ziua următoare, 
culcată în căruţă între perne şi pături, tata m-a dus la un 
om vestit din comuna Beiu care mi-a “tras” piciorul şi “mi-a 
pus nodul” — o cârpă înnodată — o minune vindecătoare 
mai repede decât să fi fost pus piciorul în ghips. 


Într-o seară, ne aşezasem cu toții pe scările prăvăliei şi 
cum să stai degeaba? Le-am propus să scăpărăm pietre. 
Ne-am găsit fiecare pietre potrivite şi lovindu-le, din când în 
când scăpărau, iar din ochii noştri săreau scântei de 
bucurie. Am mers mai departe cu iniţiativa. Cine poate să 
scapere pietrele prin cămaşă sau prin rochie?, le-am 
propus eu. Şi fiecare a încercat de mai multe ori până 
iarăşi au sărit scântei. Când ne-am ridicat în picioare, am 
constatat cu spaimă că ne-am ales cu găuri în rochii şi 
cămăşi. Atunci Radu Buică a vrut să sară la bătaie, să mă 
pedepsească pentru că am fost capul relelor pentru care ei 
urmau să mănânce bătaie acasă. Am intrat repede în curte 
şi de acolo, aruncam cu pietre unul în altul. Deşi era 
întuneric, am zvâriit în direcţia în care credeam că se află 
Radu, i-am spart capul, l-am umplut de sange şi am fugit în 
casă cu inima cât un purice. Părinţii lui Radu au venit cu el 
la poarta noastră să se plângă. Mi s-a umplut şi mie inima 
de spaimă şi ce s-a mai întâmplat dupa aceea, nu-mi mai 
amintesc. Mi-amintesc în schimb de o strategie pe care o 
foloseam după câte o astfel de “nefăcută”. Mă duceam 
seara repede în pat şi mă prefăceam că dorm. Ştiam că 
părinţii îmi ocrotesc somnul şi că nu m-ar fi trezit pentru 
vreo pedeapasă sau măcar explicaţie. Somnul era sfânt. 
Aşa mai apucam să scap de câte o pedeapsă, căci până a 
doua zi supărarea parinţilor trecea. Şi mai era ceva. Era 
plăcerea unui joc de a te preface că dormi şi să asculți 

cearta dintre părinţi luându-ţi apărarea şi dorindu-ţi binele 
fiecare în felul lui, şi tu să zâmbeşti retras în lumea ta, 
lăsându-i pe cei doi să se înţeleagă într-un fel până la 
urmă, iar a doua zi să treci de partea celui care ţi-a 
convenit cel mai mult. 


Pe atunci, relaţiile dintre oameni sau membrii familiei erau 
în multe privinţe diferite faţă de cele de acum. Când am 
început să înțelegem cam cum este în realitate cu venirea 
copiilor pe lume sau cu Moş Crăciun, pentru nimic în lume 
nu ne-am fi contrazis părinţii care multă vreme ne opuneau 
imaginea poetică a berzelor sau a Moşului care coboara pe 
coşurile caselor. Cuvintele părinţilor erau de necontestat, 
chiar dacă nu înțelegeam de ce nu corespund unele 
afirmaţii cu realitatea. Din zonele luminoase ale copilăriei, 
răsar din când în când şi zone de umbră. Păstrez şi câteva 
amintiri care mi-au întunecat şi mi-au îndurerat unele zile: 
tăiatul porcului la Crăciun sau a mieluţilor ori iezişorilor 
pentru sărbătorile de Paşti. Dar cea mai dureroasă amintire 
este cea în care am purtat o mare vină fără voia mea. Într- 
o vară, cățeluşa Lola fătase doi căţei. Nu era fericire mai 
mare atunci decât joaca cu ei. Încă mai sugeau la mamă- 
sa şi erau dolofani, vioi şi frumoşi. parinţii o hrăneau bine 
pe Lola ca să aibă lapte mult pentru căţei. Îi iubeam cu 
toată puterea ființei mele. Mama îmi dăduse de lucru să 
scarmăn nişte lână. Unul dintre cățeluşi s-a vârât sub lână 
ca să ajungă la mine şi să ne jucăm. N-am observat şi la 
un moment dat, am auzit cum i-a trosnit şira spinării sub 
talpa mea. Adâncă durere am simţit când l-am auzit 
plângând fără încetare şi am văzut-o pe mamă-sa dându-i 
târcoale, lingându-l, şi culcându-se lângă el să-l facă să 
sugă. A fost o durere care s-a cuibărit în adâncul fiinţei 
mele şi pe care n-am uitat-o toată viața. Parcă o văd şi 
acum pe Lola cum se scula, iar îi da târcoale, iar îl lingea, 
iar se lungea lângă căţel aproape că îi băga în gură ţâța de 
supt şi cățelul ce nu înceta din plânsetele care îi zguduiau 

micuța lui făptură. Nu ne-am mai dezlipit de lângă el decât 
când l-am dus pe malul gârlei să-l îngropăm şi cu greu am 
putut să o despărțim pe Lola de locul îngropării lui şi s-o 
aducem acasă. Aşa am înțeles pentru prima dată în viață 
lecţia unei suferințe adânci, a sentimentului de vinovăţie şi 
mustrarea de cuget. Apoi în cursul vieții au urmat multe 
altele, dar pe cea dintâi suferință profundă n-am uitat-o. 


Aruncându-mi o privire acum peste anii copilăriei şi chipul 
meu de atunci, mi-amintesc că nu aveam apucături 
sportive, nici nu prea mă trăgeam la treabă aşa cum erau 
multe fetițe de-o seamă cu mine. Plăcerea mea era să 
citesc. Ca să nu fiu pusă la treabă, mă ascundeam cu 
cartea în mână pe unde nu-ţi trecea prin creanga minţii, ba 
prin cocina porcilor, căci ei se bălăceau afară în gropanul 
cu apă şi cu noroi, ba prin pod, ba pe sub pat, ba în 
closetul din fundul curții. După ce terminam de citit basmul, 
nu treceam imediat la alt basm. Un timp eram stăpânită de 
dorința de a-l retrăi, de a mă situa în locul eroilor şi de a 
dialoga cu ei sau de a face comentarii după puterea mea 
de înțelegere. “Eu dacă aş fi fost în locul calului înaripat, aş 
fi lovit cu copita pe zmeu ca să nu se apropie de Făt- 
Frumos” şi îmi imaginam situații diferite de cele ce citisem, 
căci fantezia lucra slobodă. Îmi puneam mereu întebări: 
Dacă pământul este rotund, de ce nu cad oamenii care 
locuiesc pe partea de jos a pământului? De ce muştele nu 
cad de pe tavan şi pot merge cu capul în jos şi noi nu? Cât 
de departe sunt stelele, luna şi soarele? Cum or fi oamenii 
de pe lună? Când reuşeam să găsesc un răspuns sau o 
explicaţie pe înțelesul meu care să mă mulțumească, mă 
simțeam fericită şi atunci mi se părea că o rază de lumină 
a ieşit triumfătoare din negura nopții. 


Copiii îşi manifestă unele trăsături fundamentale în formele 
cele mai fireşti, spontan şi pline de inventivitate şi cum 
podul casei noastre avea închis în el o lume plină de 
fantezie, mă atrăgea ca să o cercetez. Scoteam pe rând 

dintr-o ladă hainele mamei croite după moda anilor 
interbelici, le cercetam, le îmbrăcam pe rând, îmi puneam 
pe cap pălarii făcute după fantezia pariziană, îmi puneam 
mănuşi pâna la coate, îmi agățam de braţ poşete frumoase 
şi mă încălțam cu pantofi cu tocul înalt încercând să merg 
cu ei. Mă plimbam prin podul larg cu un frumos şi elegant 
landou negru cu metal auriu strălucitor în care crescusem 
şi eu şi Ticu, acum cu papuşă în el, imaginându-mi că sunt 
mamă şi am plecat cu copilul la plimbare. În tot acest timp 
aveam conversații imaginare cu prietenele mele după 
modelul auzit de la mama, de la bunica, de la mătuşi... 


Pentru că în jocurile lor, copiii, de multe ori copiază pe cei 
mari şi aceştia nici nu prind de veste, de-a lungul vieţii, de 
multe ori mi-a venit în minte o scenă din copilarie. Aceasta 
mi-o reaminteam mai ales când vedeam că oamenii puterii 
sfidează pe cei pe spinarea cărora s-au cocoţat şi apoi i-au 
pus la obidă, în loc să le uşureze viaţa. Când se întâmpla 
ca între noi, copiii, să izbucnească vreo ceartă, câte un 
copil apăsat de nedreptatea ce i se făcea, stiga cu lacrimile 
gâlgâind în gât: “Eu am dreptate” replica celui mai tare 
venea: “Ai dreptate, dar n-are cine să ţi-o dea”. “Păi dacă 
am dreptate, e dreptatea mea, de ce trebuie să mi-o dai 
tu?” “Fiindcă aşa vreau eu’, venea  răspundul 
neînduplecatului. 


Filmul isprăvilor din copilărie este însăşi viaţa trăită aievea 
sau aşa cum am perceput-o fiecare dintre noi. Chiar dacă 
ne-am grăbit când am fost copii să ajungem oameni mari, 
sufletul ne-a rămas veşnic un suflet de copil şi intrăm 
adesea în universul copiilor pentru a-i redescoperi culorile 
şi savoarea, căutam urmele paşilor noştri de atunci şi 
căutăm oamenii din mijocul cărora am răsărit, ne-am 
înălțat şi care ne-au modelat semenea apei care ia forma 
vasului în care a fost turnată. 

(Fragmente din volumul “Gând purtat de dor”- 2006) 

FAȚA FRUMOASĂ A ROMÂNIEI 


Motto: 
E mai important să trăieşti frumos, decât să trăieşti bine. 


La fiecare vizită făcută în România, la primele contacte, ai 
un sentiment tulbure. Se bat cap în cap bucuria revederii 
pământului drag cu mâhnirea că România nu e cea pe 
care am visat-o după căderea comunismului. Dar pe 
măsură ce te apropii cu dragoste şi înțelegere de toți 
oamenii, dincolo de spectacolul de bâlci al politicienilor şi 
îmbogăţiților vremii noastre, descoperi oameni care dau 
frumusețe ţării, chiar dacă ei nu ies în față pe scena ţării. 
Există o lume care îşi vede de rosturile ei, cu temeinicie, 
în linişte şi pace, ducând carul vieţii înainte, după puterile 
fiecăruia. Sunt mulţi oameni buni şi harnici, cu profundă 
credință în Dumnezeu, păstrători de tradiţii şi de morală 
din străbuni care ajută la anularea efectelor unor mari 
prefaceri devastatoare de acum, care purifică aerul în 
preajma noastră, îl fac mai respirabil. Aceşti oameni mi- 
au hrănit sufletul cu faptele lor. Atingerea cu viaţa lor te 
face mai bogat sufleteşte. Sunt oameni buni care niciodată 
n-au ieşit din adâncul convingerilor lor, oameni cu puternic 
crez lăuntric, cu caractere puternice, care îşi poartă 
valorile morale cu simplitate şi aleasă modestie. 


Mulţi oameni simpli sunt de o inimaginabilă maestate în 
ținuta lor, oameni formaţi mai mult prin voinţa lor, decât 
prin darul primit de la Cel de Sus sau ale înaltelor şcoli. l- 
am întâlnit risipiţi pe toate meleagurile ţării, oameni care 
trăiesc fără să ştie cât sunt de aproape de ceea ce ne 
cere Domnul să fim. Aceştia echilibrează balanţa şi lor le 
datorăm muult, chiar dacă ei trăiesc aproape neobservați în 
preajma noastră, într-o adevărată risipă. Ei construiesc 
oricât de puţin, dar realizează ceva în momente de 
cumpănă existenţială, strecurându-se printre atâtea lucruri 

nefireşti, un adevărat contrapunct al atâtor inumane 
nedreptăți. Ei au învaţat să ţină piept furtunilor 
devastatoare, să lucreze în tăcere, să găsească 
semnificaţii profunde frumuseţilor vieţii, să descopere 
mereu noi izvoare de viaţă şi de bucurie. Împlinirea unor 
fapte, ținuta demnă, dau dreptul la lumină ca model. Un 
astfel de model se impune familia Vărzaru din Pietroşiţa, 
oameni care au ştiut să împletească într-un mod armonios 
munca intelectuală, cu munca fizică. Ei sunt acum la a 
doua tinereţe şi trăiesc o viață frumoasă. Munca şi viața 
trăită în rosturile ei le-au asigurat o prospeţime a vieţii care 
curge prin trupul lor ca o sevă menţinându-le tinereţea, 
păstrându-le vigoarea şi pofta de viaţă. Au plecat din 
Bucureştiul sufocant la Pietroşita, localitate în care 
hărnicia şi cinstea oamenilor te întâmpină cu inimă largă. 
Aici au cumpărat o cladire mare, aflată în ruină, dar 
declarată monument istoric. Au schimbat total şi interiorul 
şi exteriorul. Au dat jos totul, până nu au mai rămas decât 
pereții în cărămidă roşie. Din mâna şi priceperea lor, după 
o muncă plină de pasiune, timp de mai mulţi ani, au 
realizat o casă de o frumuseţe particulară, dar mai ales o 
casă care îţi vorbeşte cu fiecare colțişor aparte. Este 
incorporată viaţa stăpânilor în ea, ca Ana la Curtea de 
Argeş. Simţi prezenţa stăpânilor ei şi atunci când ei nu 
sunt acolo. Le simţi mişcarea gândului şi a faptelor. Te 
urmăreşte multă vreme admiraţia pentru aceşti oameni 
care au ştiut să cuprindă în mâinile lor ziua de mâine, 
oameni cu inteligență armonioasă, cu caractere puternice, 
care au învăţat să-şi croiască singuri drumul prin viaţă şi 
au înţeles că fericirea vine din interior, din fericirea clipei 
trăită intens. 


Model se impune şi colectivul Institutului de Cercetare- 
Dezvoltare pentru Biotehnologii în  Horticultură din 
Ştefăneşti-Argeş. Am întâlnit acolo oameni de o dinamică 
aparte, de neoprit. Numai 27 de persoana duc tot greul 

acestui institut. Ei au realizat totul în modul cel mai firesc 
cu putinţă, cu o voluptate greu de descris în cuvinte. S-au 
întâlnit aici puterea biruitoare a faptei cu gândul şi 
sentimentul. De cum păşeşti în institut, ai o stare de bine, 
de împlinire, de ceva care este temeinic orânduit, de 
curăţenie şi sfințenie a muncii, de calm, te pătrunzi de 
frumuseţea şi de firescul muncii zilnice şi mai presus de 
orice, le admiri pasiunea muncii fără răgaz, care se opune 
orgoliilor ucigaşe şi vanităţilor reductibile la nimic. Au 
învăţat să lucreze în tăcere şi mânaţi numai de o chemare 
interioară de neoprit. Au luptat din răsputeri pentru soiuri 
noi, pentru performanţă, dar au rămas modeşti. “Vă admir, 
le-am zis eu, că mergeţi în profunzime, pe verticală”. “Să 
ştiţi că mai mergem şi de-a buşilea” a venit răspunsul cu 
modestie învăluită în umor, ca nişte oameni de spirit cum 
s-au dovedit pe deasupra. Le-am admirat un frumos 
servici de cafea. “Ceşcuţele astea au şi o altă frumusețe şi 
o valoare deosebită pentru noi”, am primit răspunsul. Sunt 
făcute cadou de inspectorii care au venit în control. Le-a 
plăcut ce au văzut aici şi, impresionați de greutăţile 
materiale cu care ne luptăm, încercând să facem totul prin 
puterile noastre şi uneori din banii noştri, ne-au făcut ei 
cadou acest serviciu de cafea”. lată, mi-am zis, în 
România, deşi este destul de activă captarea bunavoinţei 
inspectorilor prin “atenţii”, aici inspectorii au scos bani din 
buzunarul lor ca să le facă un frumos cadou în care s-a 
incorporat mărturia aprecierii valorii muncii făcută cu 
pasiune. 


Model se impune şi figura luminoasă a călugărului 
Prodromos Bele, venit din ţinutul Maramureşului cu mâna 
goală, dar cu sufletul plin de dorinţa de a ridica o sfântă 
mănăstire împreună cu sătenii şi câţiva ctitori în comuna 
mea natală Țigăneşti-Teleorman. “Părinte, l-am întrebat 
eu, cum de aţi lăsat aerul curat al ținuturilor de basm din 
nordului ţării şi aţi căutat aerul cu praf din apropierea 

Dunării? “Aici sunt mai puţine mănăstiri, mi-a venit 
răspunsul şi necesitatea acestei mânăstiri o dovedeşte 
tocmai faptul că, deşi Dumnezeu binecuvântează în 
fiecare an grânarul ţării — câmpia Burnasului — cu roade 
din belşug, totuşi este atâta secetă duhovnicească în 
rândul celor ce adună recoltele. Oamenii, pentru a fi 
plăcuţi lui Dumnezeu, au nevoie de modele, ori ştim că 
aceasta este tocmai menirea mânăstirilor — de a da sfinți. 
După cum spune un Sfânt Părinte, îngerii sunt lumina 
călugărilor, iar călugării sunt lumina mirenilor’. Consider 
că aici m-a trimis Duhul cel Sfânt să înălțăm cu ajutorul lui 
Dumnezeu această mânăstire închinată Sfantului mare 
Mucenic Gheorghe, purtător de biruinţă. Trebuie să spun 
că acest înălțător lucru nu-l puteam înfăptui dacă 
Dumnezeu nu mi-ar fi scos în cale pe domnul inginer 
Florinel Andrei, ctitorul a mai multor biserici şi mânăstiri, 
care din multă modestie preferă să rămână un anonim”. 
Dar ce este mai înălțător, este că această frumoasă 
mănăstire s-a înalțat ca o adevarată catedrală a spiritului 
superior, mărturie a vieţii interioare în care se vede că 
bunul Dumnezeu nu şi-a luat mâna de pe neamul nostru. 
Apropiindu-ne de mănăstire simţi în aer adierea unor noi 
trăiri. 

Model pentru generozitatea lor pot fi şi bunii mei prieteni 
din Bucuresti, pensionari, care au luat-o în îngrijire, fără 
niciun fel de răsplată, pe prietena mamei lor, aflată în 
suferință şi rămasă într-o situaţie precară după ce o 
nepoată a deposedat-o de apartament şi a lăsat-o fără 
îngrijirea la care se angajase. Mă gândesc, nu de puţine 
ori, oare ce a scris bunul Dumnezeu în catastiful Lui în 
dreptul numelui prietenilor mei? 


Sunt mulţi oameni care au reuşit să iasă de sub strivirea 
vremurilor, oameni ai bunăvoinţei, ai luptei cu sine însuşi, 
ai stării pozitive, ai împlinirii şi ai demnităţii, ai frumuseții 
drumului din viață lor, oameni care dau viaţă fierberii 

interioare neostoite. Aceştia vor face ca în viitor România 
să renască în frumuseți. Aceştia merită reverența 
semenilor lor, căci ei formează fața cealaltă a României, 
fața ei frumoasă de care nu te poţi desprinde, pe care o 
duci cu tine oriunde te-ai afla şi care te recheamă să o 
vizitezi pe calea aerului când poți şi cel mai adesea, pe 
calea dorului. 

VARĂ ÎNVOLBURATĂ 
(Impresii din vacanța românească) 


Vara anului 2009, a fost pentru mine asemenea corabiei 
pe ape învolburate. Mi-am plănuit un program încărcat şi 
felurit, dar jocul întâmplărilor a încărcat şi a colorat diferit 
tot ce plănuisem. Am plecat cu gândul întoarcerii peste 10 
săptămani fiindcă aveam plănuite, nu peste multă vreme, 
împreună cu toţi ai casei, să petrecem o vacanţă de două 
săptămâni în Arizona, cu dorinţa arzătoare de a ajunge la 
Marile Canyon şi apoi 2-3 zile să vizităm uriaşa metropolă, 
Chicago. 


Ajunsă în ţară, reîntâlnirea cu oamenii şi locurile de care 
m-am desprins de mai multă vreme, a trezit în mine o 
lume nu moartă, nu ostenită, nu prăfuită, ci o lume mai vie 
decât cea pe care am lăsat-o. Înaintea ochilor mi se 
despicau sau se reînnodau drumurile străbatute de-a 
lungul vieţii, pluteam în visare, dincolo de granița 
capricioasă a amintirilor. Lumini şi umbre, vise de altădată, 
nostalgii, imagini din diferite perioade ale vieţii, unele de 
mare acuratețe, altele abia zărite, firave, voalate, chiar şi 
cai verzi pe pereţi, se succedau pe rând şi parcă 
îmbrăcam nişte haine pe care le mai probam după ce au 
stat în cufărul din pod. Am retrăit şi zvâcnirile unor energii 
debordante şi ale unor emoţii şi sentimente pe care le-am 
simţit întacte, ca altădată, fără să țină seama de vârstă. 
Erau trăiri adânci, de o rară frumusețe, adevărate comori 
de suflet, trăiri de-a dreptul fantastice care purtau în ele 
misterul vieţii. Au fost zile în care am uitat de necazuri şi 
neajunsuri şi pot spune că am simțit fericirea fluturându-mi 
în față. Adevărata fericire o simţi prin ceea ce trăieşti şi nu 
prin ceea ce ai şi cine eşti. 


Bucuriile recente au venit să îmbogăţească zestrea 
amintirilor. Întâlnirea cu  prietenii-scriitori pe care îi 

cunoşteam doar de pe internet a fost ca o adevărată zi 
însorită. Nici internetul, nici scrisorile, nici cărţile nu-ţi pot 
da căldură ca dialogul uman. Mi s-au lipit de suflet, fiecare 
în parte şi in felul său. Nu-i numesc pentru a nu face 
nedreptate prin ordinea numirii lor. Momentul întâlnirii cu 
ei la Ceahlău pentru a comemora pe mult regretatul nostru 
mentor, Artur Silvestri, a fost în spiritul înalt al acestui 
mare OM trecut la cele veşnice. 


Lansarea volumului “Oglindiri”, cel de al patrulea în 
ordinea strădaniei mele de a-i da ființă, a stat şi el la 
înalțime. Aici s-a simţit priceperea organizatorică a 
preşedintei Ligii Scriitorilor din Bucureşti, Elisabeta Iosif, 
pentru care îi mulțumesc şi pe această cale. 

Nu am uitat-o nici pe Elena Armenescu şi nici pe Cristian 
Neagu, care mi-au fost cei mai apropiaţi şi pe care îi 
păstrez în mod special aproape de inima mea alături de 
chipurile luminoase ale celor prezenţi în sală. Cei care au 
vorbit despre scrierile mele mi-au lăsat impresia că au 
spus cuvinte nu doar de complezenţă, impresie lăsată de 
muzica poeziilor care mi-au fost dedicate. Cartea a avut 
ecouri încurajatoare pentru mine, deşi oricând se poate 
scrie şi mai bine. Cele două interviuri la Radio România 
Internaţional s-au bucurat de apecieri, iar fotografiile de la 
lansare au rămas o vie şi frumoasă amintire. 


Revederea Țigăneştiului natal a fost mai ales legată de 
anii copilăriei, de amintirea părinţilor şi neamurilor mele. 
Ca de fiecare dată am fost primită cu braţele deschise de 
cei dragi care mi-au oferit găzduire, mi-au pus pe masă cu 
toată dragostea lor mâncaruri care, nu ştiu cum se făcea 
că intrau singure în gură. Mă rugau să mai rămân: “că nu 
ştie câte zile mai are omul pe pământ” ori: “nouă ne place 
de alde matale, eşti tot ca atunci când erai tânără şi 
frumoasă şi te-ai purtat frumos, nu te-ai castrafirit ca 
altele”. Le-am spus care îmi este programul următor 
pentru care şi-au exprimat mirarea: “Olei, fată lica, dar ce 
vară împopistrată ai anul ăsta!” Am vizitat şi fostul târguşor 
de provincie, de altadată, Alexandria, reamintindu-mi de 
visătoarele plimbări pe centru şi în grădina publică. Acum, 
capitala de județ, arată ca un oraş modern fără putere de 
tăgadă. A evoluat şi Zimnicea, dar într-un ritm mult mai 
lent. Multe blocuri rămase neterminate îmi arătau o față 
hâdă, ca un blestem al trecutului. Doar Dunărea curgea cu 
aceeaşi măreție a eternității. 


A urmat o etapă rarisimă — aproape două săptămâni la 
Olăneşti, invitată de cele două prietene Elisabeta Iosif şi 
Elena Armenescu, cu care am petrecut împreună zile de 
neuitat. 

Parcă simt şi acum în nări aerul curat al Olăneştilor. Mă 
simt încă tulburată de minunăţiile cu care Bunul 
Dumnezeu a înzestrat pământul ţării noastre. Emoţionante 
au fost şi vizitele făcute la Mănăstirea Horezu şi apoi la 
Cozia. Minunate au fost şi plimbările prin oraşul Râmnicu- 
Vâlcea, cu aprecieri deosebite pentru biblioteca mare a 
oraşului, dar si prin alte locuri pe unde am petrecut în 
aceste zile însoţită şi de o altă draga prietenă, Ligya 
Diaconescu, împreună cu fiica ei Andrada. Ce oameni 
blânzi şi buni am întâlnit aici, parcă făceau parte dintr-o 

altă Românie, nu aşa cum pare din cauza acelora care se 
bulucesc la averi cu toată neobrăzarea. Am întâlnit şi 
asemenea oameni. Pe cei mai mulți îi vedeam la televizor. 
Acolo dădeau ei năvală cu precădere, ca să îşi etaleze 
nesimtirea în furtul făcut aproape legal. Am văzut şi 
oameni suferind mai presus de firea omenească. Multe din 
aceste aspecte mi-au ieşit înaintea ochilor, mai ales în 
ultima perioadă de două săptamâni a şederii în Bucureşti. 
Mi-am mai spălat sufletul cu câte un repaus de câteva zile 
petrecut, fie la Măneciu, cu prietenii mei, soții Mărăscu, fie 
în zilele de sărbătoare ale Pietroşiţei, unde l-am întâlnit pe 
Costel Busuioc, ori o vizită la Mănăstirea Pasărea pentru 
a avea un dialog de taină cu spiritul celui atât de regretat 
pentru plecarea neaşteprată dintre noi, Artur Silvestri. 


Dar perioadele de stat în Bucureşti au fost marcate şi de 
un du-te-vino cu bagajele şi cărțile după mine. Familia 
Miu, prietenii mei dragi care mi-au oferit casa în toți anii în 
care am vizitat țara, acum nu mai erau în Bucureşti. Am 
stat pe la alţi prieteni care m-au primit cu bucurie, doar 
atâta timp cât au avut la dispoziţie în planulurile lor de 
vacanţă. Ce vânzoleală, ce bătaie de cap ca să mai ţin 
socoteala bagajelor şi cărților pe care trebuia să le car 
mereu după mine, căci mulți erau prietenii care aşteptau 
“Oglindirile” mele, dar şi aceia care îmi oferiseră cărțile lor. 
Cel mai greu era să potrivesc cele trei puncte: timpul meu 
liber, cu al celor unde trebuia să ajung şi cu al acelora de 
la care trebuia să plec. 


Şi aici a fost cum a fost, dar cand am ajuns în partea 
cealalta a pămantului, în Arizona, cu ai casei, aflaţi la alt 
moment al vârstei decât mine, dornici să colinde şi să 
vadă cât mai multe, prin locuri despre care nu se ştie dacă 
mai ajungeam vreodată, a fost vai de picioarele mele. M- 
aş fi dus şi numai în coate, numai să pot vedea Marele 
Canyon care-ţi dă fiori tulburători născuţi din dimensiunile 
fabuloase, din frumuseţile unice şi eterne care sfidează 

trufia omenească. Imagini deosebite ne-au încântat şi în 
uriaşa metropolă Chicago, de unde era să venim cu 
gâturile strâmbe pentru că ne furau privirile uriaşii şi 
minunațţii zgârie-nori. Dar despre toate acestea îmi rezerv 
un alt spaţiu pentru descrieri. 


Oricât de învolburată a fost această vară, satisfacţiile pe 
care mi le-a oferit îmi ţine vie dorința de a o repeta şi în 
viitor, în alte variante care, deja au şi început să se 
contureze. Oricâte încercări grele m-ar întâmpina, nu pot 
renunţa la călătorii căci viaţa însăşi este o călătorie. 

EVOCĂRILE UNEI PROFESOARE 


Profesoratul a fost iubirea mea dintâi. După pensionare, 
scurgerea timpului m-a îmbrâncit la o “profesie” nouă, cea 
de bunică, răscolitor de frumoasă şi asta, iar când mi-am 
încheiat treburile şi pe acest tărâm, am început să scriu, 
deci a treia “profesie” şi ea tot cu pasiune. Le păstrez în 
inimă pe toate trei ca pe un buchet de flori alese. Chiar 
dacă a galopat timpul, nu uit dragostea dintâi. Deşi 
vremurile s-au schimbat, am rămas cu convingerea 
profundă că nu există nicio profesiune care să ceară 
posesorului ei să lucreze cu un material mai preţios, mai 
complicat şi mai sensibil ca cel în devenire, că în nicio 
profesie nu se cere atâta competenţă, dăruire şi umanism. 
Ancorat în prezent, educatorul trebuie să întrezărească 
viitorul, să sondeze dimensiunile posibile ale personalității, 
să educe, să instruiască, să perfecţioneze, să cultive, să 
îndrepte şi să evalueze mereu procesul formării şi 
desăvârşirii calităţilor necesare omului de mâine. Am spus 
întotdeauna cu deplină convingere că sunt ceea ce sunt 
astăzi şi datorită dascălilor pe care i-am avut. 


Oricâte evenimente ar năvăli în viața mea, oricât de noi 
sau învolburate ar fi acestea, clipe de lumină străbat din 
timpul profesiei căreia i-am dedicat toată puterea 
dragostei mele. 


Un “click” şi iată-mă la o clasa a 11-a, comentând “Patul 
lui Procust” de Camil Petrescu. La un moment dat, m-am 
oprit fiindcă nu-mi aminteam numele unui personaj 
secundar. Le-am spus elevilor că am un lapsus şi când îmi 
voi aminti, îl voi spune. Şi aşa s-a şi întâmplat. A doua zi, 
când am ascultat un elev, mi-a spus: "Am şi eu unul ca 
acela al dumneavoastră de ieri, nu mai ştiu cum i-aţi zis, şi 
nu-mi amintesc ce-am învaţat". Clasa a început să râdă. 
Nu-şi învățase lecţia şi specula momentul. Nu reţinuse nici 

cuvântul "lapsus", dar pentru că îi plăcuse cum suna, 
acum îl valorifica aşa cum putea, cu umor şi cu o 
deschidere în conversaţie cu mine. 


Pentru că a fost receptiv la cuvinte noi, chiar dacă nu l-a 
reținut, pentru umorul pe care a încercat să-l folosească 
pentru a estompa dezastrul unei note mici, am avut 
înțelegere şi i-am dat un răgaz până la ora viitoare care se 
continua tot cu acelaşi subiect. M-am gândit că acesta 
trebuie să fie darul profesorului, să-şi înțeleagă şi să-şi 
apropie elevii, fără să-i lipsească măsura în concesie. Nu 
întotdeauna măsurile coercitive au valoare educativă, de 
multe ori câştigi mai mult cu înțelegere şi vorbe bune 
folosite cu tact, cu dragoste şi cu măsură. 


Un alt “click” şi iată, mă văd la clasa a Vl-a. Aveam de 
predat un fragment din “Românii supt Mihai-Voievod 
Viteazul”, intitulat “Ardealul”. Era o clasă cu elevi foarte 
buni la învățătură. Pe atunci era obiceiul să se 
experimenteze un fel de clase cu copii selecționați, 
denumite clase “pilot”. Într-o astfel de clasă, nu ştiu cum, 
s-a rătăcit un copil mai slab la învățătură şi gândire. Se 
aşezase singur în ultima bancă, parcă voia să ne spună 
cu modestie că îşi cunoaşte măsura valorii lui. Avea chip 
ca de fetiță delicată, păr bălai, ten frumos alb şi pomeții 
obrajilor roz, ochii albaştri, calzi, senini şi luminoşi, şi 
întreaga lui înfăţişare parcă te ruga să-l ocroteşii. Te 
privea deschis şi cu încredere şi îi citeai sensibilitatea şi 
delicatețea pe față. Îi dezmierdasem numele de familie, îi 
ziceam Vintilică, fiindcă celălalt nume, Traian, evocator al 
forței şi măreției bărbăteşti, nu i se potrivea. Aşa îi ziceau 
şi colegii care îl ocroteau ca pe un frate al lor mai mic, de 
care trebuie să ai grijă şi pe care trebuie să îl înţelegi şi 
să-l iubeşti pentru candoarea lui. 


Înainte de a comenta textul, am spus câteva cuvinte 
despre autor. l-a impresionat puternic dramatismul luptei 

cu moartea pentru a termina opera la care lucra Nicolae 
Balcescu."N-a reuşit s-o termine, le-am spus eu, şi ultimile 
rânduri au fost scrise cu mâna tremurată, dovadă că a 
luptat cu moartea, dar până la urmă, moartea l-a doborât” 
şi le-am arătat reproducerea aceastei pagini. În clasă era 
o linişte deplină, iar în aer se simțea drama profundă. Am 
lăsat un moment de linişte să se consume acel moment 
de reculegere. Când m-am uitat la feţele copiilor am văzut 
cât de pătrunşi erau. Lui Vintilică al meu îi curgeau lacrimi 
pe obraji. Şi în liniştea acelor momente am trăit adânc 
bucuria de a fi îmbrăţişat profesia nobilă de profesoară. 
Era o trăire specială pe care o au numai cei care se 
dăruiesc acestei profesii, dar era o răsplată care îţi dădea 
un anume statut. În momente ca acestea pline de emoții 
profunde, mi-am amintit de nişte vremuri, din care am 
apucat să gust şi eu câte ceva, când la sate şi în micile 
oraşe, învățătorul, preotul şi doctorul aveau un statut 
special, erau personajele cele mai respectate în 
comunitate, oamenii de care toată lumea asculta şi se 
ruşina. Pe atunci am trăit noblețea acestei profesii, iar 
acum o retrăiam în forme noi. La teza trimestrială le-am 
dat să scrie acest subiect. Clasa întreagă a primit note 
excepționale, doar o singură teză era deosebită, cea a lui 
Vintilică. Tratase subiectul după puterile lui, doar un singur 
episod era total diferit, cel care il emoţionase cel mai mult. 
N. Bălcescu era prezentat în luptă fizică cu moartea, ca în 
lumea basmelor din care el încă nu ieşise. Era relatat cam 
astfel: “N. Bălcescu şedea în pat bolnav şi a venit moartea 
la el să-l ia, dar el i-a zis să-l lase în pace, fiindcă are de 
scris, de terminat o operă. S-a sculat cum a putut şi s-a 
aşezat la masă să scrie. Dar nici moartea n-a vrut să se 
lase şi atunci a început lupta. Moartea l-a trântit jos, dar el 
s-a luptat cu ea, s-a ridicat si tot a scris cu mâna 
tremurată, că nu îl lăsa moartea să scrie. Şi moartea iar a 
dat cu el de pământ şi până la urmă ea a învins şi cartea a 
rămas neterminată şi nouă ne pare rău”. 

Oare pe unde o fi acum Vintilică şi dragii lui colegi pe care 
îi păstrez în suflet cu chipurile lor de atunci? Dar ceilalți 
copii din Bucureşti, sau chiar seraliştii mei cu care ne 
înțelegeam ca de la om la om? Dar alţi şi alţi copii de 
chipurile cărora nu mă pot desprinde, aşa cum au fost şi 
cei din Cluj, de la Şcoala “BOB”, o şcoală întreagă cu elevi 
selecționați, străluciți la învăţătură? Dar cei din comuna 
Ineu de Criş din apropierea Oradei, din primii mei ani de 
învățământ, copii de o rară inteligenţă care învățau carte 
mai mult din ce le spunea profesorul, fiindcă în restul 
timpului ajutau la treburile gospodăreşti? Din ce am sădit 
în ei ce s-o fi ales? Am avut câteva ecouri de mare 
satisfacție şi un glas tainic îmi spune că dragostea ce le- 
am dăruit-o nu s-a făcut toată praf şi pulbere. O simt din 
depărtare, o simt cu inima. Cu toate astea, tare aş vrea să 
ştiu mai multe despre ei, să le doresc succes în viaţă şi să 
le spun că nu i-am uitat şi că îi am la inimă ca atunci, la 
lecţiile noastre de limba română. 

ROMÂNIA ANULUI 2010 


În cele zece săptămâni cât am stat în ţară în vara acestui 
an, nu pot spune că am făcut descoperiri în slujba vieții 
care să răstoarne drumurile croite în ultimii 20 de ani. 
Desfăşurarea evenimentelor majore era previzibilă într-un 
anume fel şi totuşi, aşa cum s-au derulat sub ochii mei 
aspectele politice, ele au fost o adevărată rană vie. 


Prima impresie pe care o ai în contact cu ţara, după o 
absență mai mare, este aceea a unui teritoriu răvăşit, a 
unei țări în fierbere, dar care nu dă în clocot, a unei ţări 
care încă nu-şi găseşte drumul spre locul care i se cuvine 
alături de ţările cu civilizație avansată, a unei ţări 
împotmolite, care nu se mai poate mişca. 


Deşi dezvoltarea tehnicii şi hărnicia unor oameni de treabă 
ai ţării împing progresul şi-l fac vizibil în unele aspecte, 
acestea par neînsemnate, fiindcă sunt mult mai izbitoare 
neîmplinirile şi rănile sociale. Coborând din avion, te 
întâmpină un Bucureşti ce pare tot mai vizibil un 
conglomerat de clădiri diverse, „trântite” la întâmplare, fără 
niciun stil, fără nicio noimă, făcute după gustul şi interesul 
te miri cui. Primăria nu şi-a putut impune un punct de 
vedere şi a lăsat să dicteze haosul arhitectonic. Haitele de 
câini rămân ca o emblemă a oraşului, ba mai mult, ce nu 
s-a pomenit până acum, sunt câini vagabonzi şi în sate, 
aduşi de orăşeni şi lăsaţi acolo. Dar neîmplinirile de tot 
felul, par nimicuri pe lângă răul cel mare perceput de 
întreaga populaţie ca venind de la îmbogăţiţii din avutul 
țării în scurt timp, cu uriaşe averi pe care în alte ţări 
oamenii le acumulează de-a lungul mai multor generații. 


E tot mai vizibil cum scena politică a României a fost 
luată-n stăpânirea unor persoane inferioare moral şi 
intelectual, adevărați panglicari. Aceşti oameni fără suflet 


99 


şi fără minte n-au nimic comun cu cei pe care-i reprezintă, 
căci problemele țării au doar valoare de paravan. Incultura 
şi mârlănia lor sunt sufocante. Te înspăimântă gândul că 
se poate distruge imaginea naţională şi încrederea în ceea 
ce suntem, dacă nu găsim o contrapondere a răutăţilor 
care s-au aşezat greu şi înspăimântător peste ţară. 
Societatea şi individul se degradează continuu, devin 
cetățeni de mâna a doua, mai uşor de manipulat. Mulţi 
vizitatori, trecând prin ţară, remarcă fețele întunecate ale 
românilor. Sunt neplăcut impresionați de lipsa lor de 
încredere, de suspiciune chiar în cele mai nevinovate 
gesturi sau cuvinte de bunăvoință, sau de nervozitatea cu 
care sunt gata să sară la arțag. 


Țara condusă cu vinovăţie ticăloasă de aceşti răpitori 
hulpavi, a fost împinsă fără remuşcare pe buza prăpastiei 
economice şi sociale. Bate un vânt rece în suflet la gândul 
că ne paşte ruina şi catastrofa finală, o adevărată 
apocalipsă. Lipsa unei perspective a pus stăpânire peste 
tot ca un adevărat tol întunecat. Nu se întrezăreşie 
potențialul unor uragane care să măture răul ce a pus 
stăpânire pe țară. 


Oamenii nu au cum să mai lupte împotriva lor, căci hoţii 
aceştia îmbrăcaţi în straie politice şi-au făcut legi ca să 
fure avutul ţării în mod legal şi şi-au subordonat justiția. 
Populaţia pare epuizată, năucită, fără repere, deposedată 
de speranțe, pare  încremenită în inerţii. Se uită 
nepuntincioasă cum jecmănesc, cum fac să nu mai existe 
demnitate naţională de parcă nici n-a fost în dicționar, cum 
fac să dispară criteriile valorice lăsând în urmă o derută 
îngrijorătoare. Sunt de-a dreptul înfricoşători aceşti jefuitori 
care au dat la pământ avutul şi economia ţării. 


Şi, peste răul acesta aşezat temeinic în ultimii 20 de ani, a 
căzut în vara aceasta, ca un adevărat blestem, criza care 
clocea de la o vreme încoace mai abitir în țara noastră ca 

în alte părţi ale lumii. Măsurile de austeritate, pentru unii 
de-a dreptul cutremurătoare, au dat naştere la mari 
frământări. Nici aceste măsuri nu se desfăşoară după un 
concept politic, după un plan având o direcţie, nici măcar o 
intenție, totul este improvizație de moment. În mod 
deosebit, măsurile prevăzute de reducere a pensiilor au 
adus un adevărat cutremur în rândul pensionarilor. 


5 


JOS MAFIA regimului 


v 


rordigns 3 
afi 


Cu inima strânsă şi cu lacrimi în ochi am privit zbaterile 
neputincioase ale acestora adunaţi la porţile închise ale 
Cotrocenilor, acolo unde m-aş fi aflat şi eu dacă nu mă 
strămutam în Canada. Erau bătrâni care se zbuciumau în 
gol, cu chipuri pe care deznădejdea săpase cute adânci, 
doborâţi de arşițţa nemiloasă a soarelui torid şi duşi cu 
ambulanţele. Unii încercau să dea trânta cu braţele de fier 
ale poliţiştilor, alţii tremurau sau plângeau de revoltă 
neputincioasă, lipsiţi de orice fel de apărare, oameni ai 
nimănui, care în viaţa lor au realizat ceea ce jefuitorii de 
azi le-au smuls cu viclenie, iar acum vor să scoată chiar şi 
sufletul din ei. La cârma ţării, în opoziţie sau pe lângă 
politică, jefuitorii au fost neînduplecaţi, nu i-a mişcat nicio 
suferință, s-au ţinut tare pe poziție. „Politica, în asemenea 
vremuri, cere OAMENI TARI”, s-a auzit glasul lor dârz şi 
răspicat. În România parcă a dispărut înțelesul cuvântului 
„umanitate”. Deşi Curtea Constituțională a respins 
reducerea pensiilor, s-au găsit alte portițe de reducere a 
pensiilor — impozitarea - mai mare decât era planificată 
reducerea. Şi mai dureros este că nici aceste măsuri nu 

sunt de mare ajutor redresării ţării, fiindcă nu producem 
nimic, doar cumpărăm împrumutându-ne de la FMI. 


Peste această perioadă a furiei vieţii politice care m-a 
marcat pentru multă vreme, s-au aşternut evenimente 
ieşite din comun, fenomene meteorologice periculoase, 
călduri toride alternând cu ploi torențiale iscate ca din 
senin, de parcă se rupea cerul cotropind zone mari ale 
țării, canale prin care ieşea apa de un metru şi jumătate, 
inundaţii catastrofale, căci un necaz nu vine singur. „Aici a 
fost casa unei bătrâne pe care au luat-o apele cu bătrână 
cu tot” - arăta un om la televizor un loc rămas neted. În 
unele locuri, casele zăceau în apă până la streşini; au fost 
şi oameni duşi de ape, unii cu maşini cu tot. 


Un proverb zice că: „apa trece, pietrele rămân” numai că 
pietre prea grele rămân legate de gâtul bieţilor oameni. O 
vină aparţine şi populaţiei care s-a lăsat păcălită de noua 
generaţie de comunişti născută din sânul celei de care am 
vrut să scăpăm, o generație şi mai hulpavă, şi mai fără 
Dumnezeu, şi mai mincinoasă, şi mai înecată în incultură 
şi mârlănie. Sunt mulţi oameni decențţi, muncitori care pot 
şi vor să construiască lucruri care să rămână, dar nimic 
nu-i mai încurajează să muncească, să respecte regulile 
succesului prin muncă. Mulţi au renunţat şi au luat calea 
străinătăţii, să muncească pentru alții, iar unii se conduc 
după sloganul: „dacă munceşti, n-ai timp să mai câştigi un 
ban”, un pericol care paşte ţara şi care trezeşte în noi 
spaima spectrului falimentar. 


Mi-aş dori ca aceste imagini dureroase să fie o umbră 
trecătoare amplificată de voalul crizei, căzut peste ţară, 
dar am mari îndoieli, fiindcă răul cel mare vine de la criza 
interioară, pentru care nu se urneşte nimic din loc. Mi-a 
rămas nădejdea ca Dumnezeul cel Atotputernic să nu lase 
nimicirii acest popor trăitor pe tărâmuri de frumuseți 
dumnezeieşti. 

ZVON DE PRIMĂVARĂ 


Mă înfioară ecourile acestui cuvânt: zvon de primăvară! 
Cu cât înaintezi în vârstă, cu atât mai multe se adună, se 
încarcă cu semnificații strânse din trăiri de neuitat. Iernile 
canadiene, deşi sunt frumoase cu abundența lor de 
zăpadă, sunt lungi, prea lungi pentru noi, cei care am trăit 
frumoase primăveri “acasă” şi ne cuprinde dorul de 
primăverile vieţii noastre. Le retrăim împletindu-le cu 
amintirile de care nu ne putem desprinde. Începând de 
prin martie, chiar dacă este zăpadă afară, în noi simțim 
chemarea primăverii care poartă în ea atâtea răscolitoare 
amintiri odată cu Ziua Mărţişorului, ziua Femeii, Zilele 
Babei, sărbători şi tradiţii aduse cu noi de pe meleagurile 
copilăriei, cinstindu-le aici, aproape ca “acasă”. Şi aici, ca 
şi “acasă”, ne pregătim timp de 12 săptămâni în post şi 
rugăciuni ca să întâmpinăm cea mai mare sărbătoare a 
creştinilor, ziua Învierii. Paştele, sărbătoare nu întâmplător 
asezată în anotimpul primăverii, al reînnoirii naturii, este 
şansa noastră de a spera la un veşnic început. Se 
strecoară ca prin vis gânduri şi înfiorări, fără să ştim cum, 
la imaginile din trecut, spre urzicile şi ştevia abia răsărite 
pe lângă gardul din fundul grădinii, parcă simţim iarăşi 
mireasma văzduhului răspândită de horbota florilor din 
curtea părintească, mirosul de curăţenie al varului cu care 
se spoiau casele, gardurile, pomii, podeţele, parcă vedem 
curtea plină de mişcare, de zumzet de albine, de 
cotcodăcitul păsărilor, de mângâierea blândă a razelor 
calduțe de primăvară timpurie care se revarsă deasupra 
casei. Ne stau în față parcă aievea chipul celor dragi din 
acele vremuri. Nu putem uita nimic din toate pregătirile ce 
se fac pentru ziua Invierii, această mare Taina a lui 
Dumnezeu. Nu putem desprinde din noi imaginea 
oamenilor care păşesc cu smerenie spre denii când 
asupra satului se răsfrânge dangătul copotelor bisericii, 

nici Prohodul cântat cu sfințenie în suflet în Vinerea Mare, 
cea mai spiritualizată dintre denii. 


Şi aici, în îndepărtata Canadă, ca şi “acasă”, Imnul Învierii, 
“Hristos a Înviat din morţi”, acel măreț triumf al vieții, 
trezeşte în noi aceleaşi sentimente care nu se pot 
compara cu nimic altceva, cu nicio altă emoție 
omenească. Pune stăpânire pe noi o stare sufletească 
unică şi incomparabilă. Sărbătoarea Învierii ne strecoară 
picuri de sfințenie, fiindcă niciodată lisus Hristos nu a fost 
mai aproape de noi ca în această noapte. El, care este 
Lumină din Lumină şi Dumnezeu adevărat din Dumnezeu 
adevărat, ne cheamă în noaptea Învierii să luăm Lumină 
din mâna preotului, Lumina care a fost prima creaţie a 
Dumnezeului nostru. Trăim un moment emoţionat, 
deosebit când Sfânta Taină a Învierii se săvârşeşte 
anunțată de îndemnul preotului: “Veniţi de luați lumină!” 
Cu bucurie, oamenii îşi dau lumină unii altora, drept 
mărturie personală a Dumnezeului adevărat, Lumină pe 
care o păstează şi în suflet şi pleacă acasă mai întăriți în 
credință, în nădejdea de mai bine şi cu mai multă dragoste 
pentru aproapele lor. Miracolul Invierii readuce echilibru şi 
armonia creştinilor. Morţii nu sunt uitaţi nici ei, fiindcă 
sărbătoarea Învierii este sărbatoarea întregii creații, şi a 
celor vii, şi a celor morţi. Pentru mine sunt răscolitoare 
imaginile din satul meu natal, Țigăneşti din judetul 
Teleorman, locul de unde am sorbit viața şi de unde am 
plecat simțind şi trăind viața ca oamenii de acolo. Îmi 
stăruie viu în minte tabloul femeilor care se întorc de la 
biserică cu coşul în care au pus cel mai frumos ştergar şi 
bunătăţie interzise în timpul postului aduse pentru sfințit, 
apoi, spre ziuă când se duc la cimitir. Acolo aprind 
lumânări, tămâiază mormintele şi îşi jelesc morţii cum se 
cuvine, cu glas răsunător, acoperind satul, povestindu-le 
printre lacrimi ultimile evenimente petrecute în viața lor, 
căci pentru oamenii satelor, granița dintre viaţă şi moarte 

nu este chiar un abis. Acasă nimeni nu se atinge de 
bucate până nu dau mai întâi pomana pentru cinstirea 
morţilor. Începe forfota între vecine cu strachinile cu 
bunătăţi, ouă roşii, cozonac, pască, vin roşu păstrat 
anume din via lor din vara trecută şi lumânarea arzând 
pentru sufletul celor duşi fără întoarcere. Răsună văzduhul 
de “Hristos a înviat! Adevarat a înviat!” pe care îl rostesc 
până în ziua Înalțării. 


După-amiezile fac să răsune satul de cântecul horelor, de 
bucuria hainelor noi după traditie, de veselia oamenilor şi 
a copiilor care nu-şi mai găsesc astâmpărul. Bucuria 
Învierii rămâne oriunde ne-am afla, cel mai răsunător ecou 
al zvonului de primavară. 

UN CRĂCIUN DEOSEBIT 


De când m-am apucat de scris, în fiecare an am relatat 
despre obiceiurile şi tradiţiile care fac să se asemene între 
ele zilele Crăciunului din toţi anii. Anul acesta mi-am 
propus să scriu despre deosebirile dintre ele, căci fiecare 
Craciun, ca tot ceea ce alcătuieşte lumea asta, este un 
unicat. 


Într-un fel trăiam sosirea lui Moş Crăciun cu tot alaiul lui de 
bucurii când credeam cu toată ființa noastră că el există 
cu adevărat, când îl asteptam şi-l vedeam şi altfel când ne 
fura somnul şi el venea pe furiş, iar a doua zi găseam 
darul pe masă şi îi căutam înfriguraţi urmele pe zăpada 
din curte. Altfel îl aşteptam când începuse îndoiala şi mai 
apoi certitudinea că e doar un mit, dar noi ne jucam rolul 
mai departe. Altfel îl aşteptam în perioada adolescenţei 
când în noi se năşteau fiorii necunoscuţi şi nenumiţi 
despre care nici nu ştiam că se poate vorbi pentru o fiinţă 
pe care am fi putut-o întâlni în aceste zile şi una era dacă 
ne-ar fi răspuns din privire şi alta dacă nu ne-ar fi băgat în 
seamă. În tinereţe, una era dacă persoana iubită era lângă 
noi şi alta dacă se afla lângă altă persoană. De-a lungul 
anilor, complexitatea vieţii ne-a adus 1001 de motive care 
ne diferenţiau aceste sărbători, ne făceau ca mâncarea să 
fie mai gustoasă, sau să ne ia pofta de mâncare, zăpada 
să ni se pară mai albă, sau să-i simţim numai răceala 
sâcâitoare. Altfel putea fi întelesul cuvintelor din biserică, 
mai adânci sau ascultate cu gândul pironit în cine ştie ce 
punct dureros ori prea înaripat de care nu puteam scăpa 
nici aici. Una este să îl primeşti pe Moş Crăciun în zile de 
pace şi alta în timp de război. Şi ca să ajungem la un 
aspect al zilelor noastre, una este să petreci Craciunul în 
străinătate, chiar daca te bucuri de toate frumusețile şi 
bunătaţile, dacă sufletul caută drumul de întoarcere, acolo 
unde ştie el că este cu adevarat “acasa” şi alta este să fii 

alături de ai tăi şi în ţara ta, chiar dacă sunt multe 
neîmpliniri, căci Moşul are puterea ca în aceste zile, să 
mai şteargă din suferinţe şi să pună în locul lor un crâmpei 
din armonia cerească. 


Dar dintre toate diferențele legate de vârstă, de vremuri, 
de spațiu, eu pot să afirm că am trăit un Craciun cu totul 
special, aşa cum n-a fost trăit decât de un număr foarte 
mic de persoane de-a lungul şi de-a latul spațiului şi al 
timpului pământesc. În ziua când se împlineau 1958 de 
ani de când Fecioara Maria dădea naştere Fiului Său, 
Tatăl ceresc a orânduit şi a supravegheat darul de a fi 
mamă în această Zi Sfântă, căci fără purtarea Lui de grijă, 
venirea pe lume a acestui copil putea să aducă 
destrămarea familiei şi chiar a vieţii lui înainte de a se 
naşte. Dintr-o eroare medicală, toţi doctorii pe care i-am 
consultat, mi-au dat termen de naştere cu două luni mai 
repede. Pe atunci mijloacele de lucru ale medicilor erau 
mai rudimentare, iar moralitatea avea rigori severe şi l-ar fi 
putut determina pe Paul, soțul meu, să nu recunoască 
paternitatea, şi chiar să ceară divorţul. Ar fi avut câştig de 
cauză, deoarece o bună perioadă de timp noi nu ne 
întâlnisem, el se afla la cursurile unui institut aflat la 
Bucureşti. Degeaba contraziceam doctorii cu lacrimi în 
ochi, ei susțineau cu tărie data naşterii în luna octombrie. 
Bunul Dumnezeu i-a insuflat lui Paul o necilintită încredere 
în mine şi apoi l-a răsplătit cu dovada adevărului prin 
naşterea la termenul fără dubii şi pe deaupra cu un copil 
frumos şi sănătos care-i semăna leit. 


Locuiam vis-à-vis de aeroportul din Someşeni, lângă Cluj, 
unde Paul executa cursele ca pilot. Pe atunci era o acută 
lipsă de locuinţe şi noi ne aciuisem într-o fostă baracă 
construită pentru muncitorii veniţi să refacă aeroportul în 
urma bombardamentului din timpul razboiului, terminat în 
1945. În ajunul Crăciunului începuseră durerile naşterii pe 
care le aşteptam cu destulă îndoială din octombrie, după 

cuvântul doctorilor. Mama venise de la sute de kilometri în 
ajutorul nostru, iar tata îşi făcuse simțită prezenţa cu un 
butoiaş de 100 litri de vin, trimis prin CFR. Începuse 
marea veselie a petrecerilor, colindelor, a bunătăţilor pe 
masă cu aroma lor îmbietoare şi cu vinul puterea ursului. 
În spațiul larg al barăcii bine încălzită, se adunaseră 
colindători decişi să-şi petreacă aici noaptea Crăciunul. 
Numai eu stăteam în pat cu ochii pe ceas aşteptând 
momentul potrivit pentru a chema salvarea să mă ducă la 
maternitate. Sufeream în tăcere ca să nu le stric 
petrecerea. Mama şi Paul făceau naveta între camera în 
care mă aflam şi sala petrecăreților. Îmi ştergeau fruntea 
de sudoare şi mă îmbărbătau. Pregătirea pentru un 
asemenea eveniment era departe de ceea ce trebuia să 
fie, încât l-am auzit pe Paul spunându-mi în timp ce-mi 
mângâia fața: "Puişor, te rog să te abții şi să nu naşii 
acum, amână până trec sărbătorile”. l-am răspuns 
încurajându-l: “Bine, am să mă abţin”. După o oră l-am 
trimis în clădirea aeroportului unde se afla un telefon şi 
într-un sfert de oră eram spre maternitate, iar pe la ora trei 
din noapte am auzit primul țipăt al copilului şi primele 
informaţii din gura doctorului: "Ce fetiță mare şi frumoasă 
aveţi! Să vă trăiască şi să-i dea Dumnezeu noroc că este 
născută în cea mai mare sărbătoare creştină! Ce nume 
să-i punem?” l-am răspuns sugrumată de emoție, uitând 
de toate durerile: “Andaluza-Carmen”. “Nu-i punem şi 
numele Cristina?” “Acesta va fi numele ei de taină care o 
va lega de Tătal Ceresc, dar pentru oameni ea va purta 
numele pe care l-am hotărât din alte motive”. 


A doua zi, Paul, învârtindu-se pe un călcâi şi mama cu 
ochii mari admirau un copil frumos chiar din prima lui zi de 
viață. Am dictat câteva cuvinte pentru o telegramă fulger, 
în care îl anuţam pe tata despre evenimentul îndelung 
aşteptat: “Andaluza-Carmen sărută mâna bunicului”. Ziua 
următoare mi-a venit răspunsul: "Bunicul sărută nepoțelele 


108 


şi le doreşte viață lungă, sănătate şi noroc”. În comuna 
mea natală, Tigăneştiul Teleormanului, nu era obiceiul să 
pui două nume unui copil, aşa că în curând neamurile, 
vecinii şi mai mulţi săteni, ca şi tata, credeau că am două 
fetițe. Poate că într-un fel a fost o predicţie, fiindcă 
Dumnezeu a înzestrat-o pe fiica mea cu energia a două 
făpturi. Când merge duduie pământul pe unde calcă şi 
degajă energie debordantă cât două persoane. 


Şi atunci, cum să nu am tot temeiul să afirm ca am trăit un 
Crăciun aşa cum rar le este dat pământenilor să-l 
trăiască? Din prea plinul inimii, le doresc cititorilor mei să 
aibă un Crăciun cu împliniri pe măsura bucuriilor pe care 
le-am trăit eu atunci. 

__ LĂCAŞURI SFINTEI 
MĂNĂSTIREA “SFÂNTUL GHEORGHE” 
DIN COMUNA ȚIGĂNEŞTI-TELEORMAN 


În vara anului 2009, un fapt deosebit a avut darul să-mi 
strecoare fiorii credinţei în fiecare fibră — mânăstirea care 
s-a înălțat la marginea satului meu natal, Țigănești- 
Teleorman. Orice mânăstire este un dar dumnezeiesc, dar 
aceasta are ceva aparte. Odinioară, mânăstirile de pe 
întinsul ţării au fost construite de domnitori sau boieri în 
semn de credință, de mulțumire şi de jertfa bineplăcută lui 

Dumnezeu şi acestea au fost înzestrate cu o bună stare 
materială. Cu mâinile goale, dar cu o nestăvilită încredere 
în mila şi atotputernicia lui Dumnezeu, s-a abătut pe 
meleagurile noastre un călugăr, venit de prin părţile 
Maramureşului, leroschimonahul Prodromos Bele, cu 
folositoarea dorința de a înalta şi în Țigăneşti o mânăstire, 
după ce lăsase în zona de unde venise, o mânăstire 
construită “între sate” (între satul Țeghea, comuna 
Craidorolţ, judeţul Satu-Mare, sat ce se află între Satu- 
Mare şi Satu-Mic) şi mai trecuse şi prin comuna vecină, 
Brânceni, să dea o mână de ajutor şi mânăstirii ce s-a 
înălțat spre slava lui Dumnezeu în primii ani ai acestui 
mileniu. 


Voia lui Dumnezeu a fost să se stabilească în Țigănești, 
deşi comunele sunt foarte apropiate. A ales “loc de 
mânăstire /şi de pomenire” peste calea ferată, în vârf de 
deal, unde este mai multă linişte în duh, departe de 
gălăgia şi forfota localităţii. S-a aşezat pe treabă cu mare 
sârg şi împreună cu credincioşii, a început să se înalțe 
mânăstirea. 

- Părinte, l-am întrebat eu, cum aţi luat hotărârea să veniţi 
prin locurile noastre, venind tocmai din îndepărtatul 
Maramureş? 

- Sfânta carte zice că: “vântul suflă, dar nu ştii de unde 
vine şi încotro se duce”, Dumnezeu are planurile Sale, iar 
noi trebuie să-L lăsăm să lucreze prin noi, numai aşa se 
împlineşte ceea ce cerem prin rugăciune zicând: “vie 
împărăţia Ta, facă-se voia Ta”. Se spune ca oamenii din 
sudul ţării sunt mai reci, mai dificili, dar dacă este cineva 
să-i înveţe să creadă drept în Dumnezeu cel Adevărat, să 
îi stârnească la faptele credinţei, ei vor da “roade vrednice 
de pocăință”, şi ei sunt oameni buni, dar sunt “ca o turmă 
fără păstor”. 

- Şi s-a dovedit această părere? 

- Sigur că da. Tot ce vedeţi că s-a construit până acum 
aici s-a făcut prin osteneala şi daniile acestor oameni cu 
dragoste de neam, de ţară şi de Dumnezeu şi cu acelaşi 
ajutor vom continua împreună aducând prinosul generaţiei 
noastre ca dar lui Dumnezeu, mi-a răspuns părintele şi din 
glas i-am simţit bucuria lăuntrică dată de speranţa izbânzii. 


Credem în viața veşnică de dincolo, credem în Înviere, 
pentru că suntem şi “altceva” decât carne şi sânge şi 
tocmai acel “altceva” ne defineşte ca oameni şi acest 
“altceva” i-a făcut pe oameni să pună umărul la 
construirea mânăstirii din Țigănești şi cei care au avut şi 
un bănuț, să-l dăruiască din toată inima spre a-l converti 
într-o cărămidă. Are şi ctitori — sponsori — cum se numesc 
acum, cu sume mari dăruite, dar părintele nu vrea să le 
spună numele, “e a noastră, a tuturor”, a acelor care au 
contribuit cu munca, cu mâncarea sau banii din sărăcia 
sau din prisosul lor. 


Privind monumentala mânăstire încă în construcţie şi 
ansamblul înconjurător, o duhovniceasca  înfiorare te 
copleşeşte în fața lucrărilor prin care oamenii sunt chemaţi 
la credință. Părintele nostru — acum îi putem zice că este 
al nostru - a muncit cot la cot cu muncitorii şi zidarii veniţi 
din Maramureş, a pus umărul la tot, de la sapă şi roabă, 
până la înălțarea sfintei cruci care străjuieşte mânăstirea. 
Totul a fost făcut cu muncă şi perseverenţă pornite din 
adâncul inimii şi din neclintita menire de misionar. În fața 
unui astfel de model, i-au sărit în sprijin fără răgaz, 
punând umărul la greu, mulţi săteni, ba şi din împrejurimi, 
din Alexandria, din Bucureşti, din Satu-Mare, din America 
şi Australia, oameni cu credința din bătrâni nestrămutată. 
Mănastirea a început să ia ființă în 18 aprilie, 2004. La 
început au adus două vagoane militare. Acestea le-au fost 
lăcaşul de vara, fără lumină, fără apă. S-a început apoi 
sistematizarea terenului, mai multe parcele, donate de 
săteni. A fost o muncă istovitoare, au cărat mult pământ 

ca să formeze platoul pe varful dealului, pentru a-i da o 
frumoasă perspectivă mânăstirii. 


-La început am construit o baracă din placaj ce servea 
drept Paraclis. Veneau oameni la slujbă şi pe ger şi pe 
ploaie cu noroaie până la glezne. Era mişcătoare scena în 
care credincioşii se descălțau înainte de a intra în Paraclis 
ca să nu murdărească interiorul cu noroi. Cei care nu se 
puteau descălța, îşi trăgeau pungi de plastic peste 
bocanci. Acum am mutat Paraclisul în catacombă. 

- Nu v-a învins gerul în timpul iernii? Au fost -27 de grade. 
- Greul întotdeauna i-a unit pe oameni, a fost greu, dar cu 
ajutorul lui Dumnezeu am trecut peste el şi cu toții am 
muncit cu dorinţă şi râvnă. A fost mâna lui Dumnezeu. A 
urmat apoi zidirea mânăstirii, chiliile, Arhondaricul. În 
curând mânăstirea va ajunge o oaza de linişte şi un focar 
de educaţie creştină prin rugă, muncă, dar şi prin cultură. 
În racla din Paraclis sunt moaşte ale eroilor martiri din 
închisoarea Aiudului. Privind osemintele lor sfinte, parcă 
ne întâlnim cu ei şi le vedem privirile de dincolo de moarte, 
simţim spiritualitatea creştină din închisorile comuniste şi 
credința nemărginită a Sfinţilor Români care au primit cu 
bucurie şi nădejde mucenicia. E încă un îndemn să 
cunoaştem puterea iubirii lui Hristos care i-a întărit şi 
mângâiat, transformându-le suferința în bucurie şi 
speranţă. Ei au trăit profund credința aşa cum au trăit-o şi 
sfinţii din vechime şi ne transmit mesajul credinţei a tot 
biruitoare. Închinându-ne la moaştele lor, ne simţim mai 
mici, trufia din noi piere în fața puterii exemplului celor 
care şi-au purtat crucea cu demnitate în condiţiile unor 
suferințe omeneşti greu de imaginat. O altă lecţie 
pilduitoare o formează picturile din Arhondaric — sala de 
primire a pelerinilor. Pe fundalul tricolorului, conturul 
României Mari şi în mijloc Prea Curata Fecioară Maria cu 
pruncul lisus în brațe, de o parte şi de cealaltă, Sfinţii 
voievozi, Arhanghelii Mihail şi Gavriil, iar pe pereţi sunt 

pictați marii domnitori voievozi ai ţării noaste, ca adevărați 
sfinți, aşa cum trebuie ei considerați. Aceasta face ca 
Arhondaricul să se numeasca şi “Sala Voievozilor” 

-Dacă din manualele de istorie au fost scoşi mulți 
domnitori, măcar aici să-i aibe oamenii sub priviri şi să le 
dea cinstirea cuvenită, să ştie că avem o istorie cu care ne 
mândrim, a adăugat părintele. De pe pereţi, chipurile 
voievozilor ţării noastre ne privesc cu ochii vii, care ne 
amintesc  pilduitoarele lor fapte de vitejie şi dragoste 
neabătută de neam şi țară, voievozi cu care ne putem 
mândri că au scris pagini de aur în istoria noastră, că au 
luptat ca să păstreze neatârnată moşia strămoşească, 
adevărat miracol, împotriva valurilor de năpăstuire. În 
liniştea ce ne înconjoară, parcă îi auzim uniţi într-un singur 
gând: "Eu îmi apăr sărăcia şi nevoile şi neamul”. Şi nu 
întamplator, deasupra uşii Arhondaricului stă scris: “Priviţi 
la înaintaşii voştri cum şi-au sfârşit viaţa şi le urmaţi 
credința”. 


La plecare m-am desprins cu greu de această mânăstire 
în care simțeam slava credinţei în Creatorul lumii. De cum 
am păşit pe poartă, am simţit că mânăstirea are ceva care 
impune. Imediat m-a luat în stăpânire pacea, evlavia, 
sobrietatea şi harul acestui locaş şi m-a cuprins o bucurie 
lăuntrică şi sinceră. Trăiri sufleteşti profunde m-au stăpânit 
multă vreme după plecare, ca şi admiraţia pentru ceea ce 
am văzut şi am aflat, dar mai ales pentru ceea ce am 
înțeles dincolo de vorbe şi de fapte. Am convingerea că 
râvna şi sârguința spre faptele zidirii care au făcut să se 
orânduiască bine până acum toate treburile, vor continua 
până la desăvârşirea acestui locaş sfânt răsărit ca din 
pământ, ca un adevărat miracol. 


Acolo, la Țigăneşti, în deal unde şi-a găsit lăcaşul, în fața 
grăitoarelor mărturii ale faptelor de aleasă frumuseţe 
îndumnezeită, mi-am plecat capul şi de la distanţa de mii 
de kilometri, îi păstrez aceeaşi adâncă plecăciune, căci 
construcțiile locaşurilor sfinte sunt daruri de nobleţe 
înălțătoare dincolo de timp, de loc şi de viaţa noastră 
trecătoare pe acest pământ. 

LĂCAŞURI SFINTE Il _ 
PAROHIA “SCHIMBAREA LA FAȚA” 
Parcul Ghencea II - Bucureşti 


În vara anului 2009 am fost iarăşi în România şi 
cotrobăind prin Bucureşti pe unde mi-am petrecut cam 22 
de ani, paşii m-au purtat prin frumosul parc “Drumul 
Taberii”, doldora de amintiri de care nu-mi venea să mă 
dezlipesc. Când am ieşit din parc, în imediată vecinătate, 
ce am văzut, era prea departe de visarea ce mă toropise. 
Parcă m-a adus pe alt tărâm. În spaţiul atât de cenușiu şi 
fad dintre blocuri, pe un teren cu bălării în care hălăduiau 
câinii înfometați gata să te înhaţe pe neaşteptate, aşa cum 
îl ştiam când locuiam în preajmă, acum se înălţă o biserica 
de o deosebită frumuseţe înconjurată de alte clădiri cu 
destinaţii speciale. Tot ansamblul de clădiri şi spaţiul dintre 
ele, larg şi frumos aranjat, te îmbie să guşti liniştea şi 
frumusețea bătrânelor mânăstiri în care domneşte Duhul 
lui Dumnezeu, iar când treci pragul acestor sfinte lăcaşuri, 
cu evlavie în suflet, poţi mărturisi cu adevărat că “în 
Biserica slavei Tale în cer ni se pare a sta”. 


Schimbările începuseră de pe vremea când şi eu mă 
aflam pe acolo, la caţiva ani după evenimentele din 1989. 
După cum vorbeau oamenii despre hărnicia preoților, frații 

Constantin şi Emilian Țincu, cred că este o binecuvântare 
pentru credincioşii din aceasă zonă construirea noului 
lăcaş de cult, pentru că, ce vedeam acum înaintea ochilor, 
m-a luat totuşi pe nepregătite. 


Viaţa populaţiei noastre de astăzi este plină de frământări 
şi de contradicții, de nesiguranţă. Doar în biserici îşi mai 
pot găsi oamenii momentele de pace şi echilibru, de 
împăcarea prin sine cu Dumnezeu, de regăsirea 
adevăratei identități, de depărtarea de tumultul vieţii prinsă 
în vâtrejul treburilor şi intrarea în Împărăţia altei lumi — 
Împărăţia lui Dumnezeu. 


Aşadar, preoții Ţincu au venit credincioşilor din această 
zonă a Bucureştiului întru întâmpinare şi Dumnezeu le-a 
ajutat. Zidirea lăcaşurile sfinte întru slava lui Dumnezeu 
este o mărturie a păstrării credinței strămoşeşti şi este o 
moştenire de preţ de la străbunii noştri. Construirea unei 
biserici este o încununare a faptelor de credință pentru 
orice ctitor, preot şi credincioşi. 


Aceste fapte vor mărturisi mai departe urmaşilor noştri 
despre credinţa nestrămutată călită in vremurile grele prin 
care am trecut. Ele ne reprezintă, vorbesc şi despre noi 
cei de acum. 


La început am văzut că se împrejmuieşte terenul şi apoi 
se curăţă de bălării şi gunoaie. Era începutul lucrărilor 
pentru noul lăcaş de închinăciune. Venise vremea de 
Dumnezeu rânduită ca Arhiepiscopia Bucureştilor să 
numească pe vrednicul preot paroh, preacucernicul 
părinte Constantin Țincu, iar mai apoi, acesta să îşi aducă 
şi fratele, preotul Emilian Țincu şi împreună să ducă 
lucrările de înălțare a tot ceea ce vedeam acum. Atunci i- 
am cunoscut şi eu. Mi s-au părut oameni obişnuiţi, aşa 
cum trebuie să fie preoţii dăruiți cu harul preoţiei. Nu 
aveam cum să ştiu ce forță înterioara purtau dincolo de 

ținuta lor de mare modestie, căci numai faptele sunt cele 
care dau adevărata măsură. 


Îmi amintesc, cum la început, sub ochii noştri, a prins chip 
şi frumuseţe, în duh de rugăciune sfântă, o adevarată 
bijuterie - mărturie a vigorii artei şi credinţei populare - 
bisericuța din lemn după modelul celor din zona 
Borsecului — Toplița, construită de meşteri pricepuţi din 
acea zonă. În acelaşi timp, s-au desfăşurat şi lucrările de 
împodobire a bisericii cu strane şi catapeteasma de lemn 
de stejar. Credincioşii au împodobit-o cu sfinte icoane. La 
praznicul Floriilor, în 20 aprilie, 1997, a fost sfinţită, de 
Preafericitul Patriarh Teoctist, pecetluind astfel întreaga 
osteneală a preoţilor şi enoriaşilor. Aici i-am lăsat în 
amintirea mea în anul 1998, când am plecat în Canada. 


În anii care au urmat, evlavia şi osteneala preoților şi a 
credincioşilor a dat curs unei alte chemări: înălțarea unei 
biserici din cărămidă, mai mare şi mai frumoasă, ca un 
ecou al cuvintelor rostite de meşterul Manole. Biserica cu 
hramurile “Naşterea Maicii Domnului”, “Sfinţii Împărați 
Constantin şi Elena” şi “Sfântul Mucenic Emilian de 
Durostorum”, atât în interior cât şi în exterior e de o 
frumuseţe deosebită. Aici se adaposteşte o raclă cu 
părticele din Moaştele Sfântului Mucenic Emilian pentru 
întărirea credinţei, a evlaviei credincioşilor şi mântuirea lor. 
Construcţia bisericii s-a finalizat în anul 2008, dar au 
continuat cu alte lucrări pentru latura social-filantropică, un 
aşezământ pentru rezolvarea unor probleme de natură 
socială: o cameră în care să adăpostească pentru scurtă 
vreme persoane aflate fără adăpost, un cabinet medical, 
altul de consultaţii juridice şi psihologice, o sală de 
meditații la matematică, română, engleză, chimie, în 
colaborare cu şcolile din cartier şi un atelier de pictură. 
Toate funcţionează prin voluntariat spre slava lui 
Dumnezeu. Urma şi să se înființeze un cabinet 
stomatologic şi o farmacie naturistă. 


119 


“Văzând atâta nor de mărturii, cred cu tărie că 
Dumnezeu, prin credincioşii care au fost mereu alături de 
preacucernicii părinți Constantin şi Emilian Țincu va 
împlini şi acest nobil gând, poate chiar înfăptuit până la 
data apariţiei acestor însemnări. 


Dacă tot acest frumos ansamblu de spiritualitate, cultură şi 
filantropie s-a clădit din nemărginita dragoste de 
Dumnezeu prin efortul neostoit al preoților Tincu, al 
enoriaşilor şi al mai multor ctitori cu mare credință 
lucratoare întru Cel de Sus, avem toată convingerea că 
setea de dăruire a acestora îi va ţine mereu la datorie — de 
a fi mijlocitori şi rugători la Bunul Dumnezeu pentru noi. 


Dumnezeu, să binecuvanteze pe toți cei care iubesc 
podoaba casei Sale şi cu deosebire pe cei care prin fapte 


Yva ċ Y 


dovedesc această înălțătoare iubire. 

POFTA DE VIAŢĂ DE ALTĂDATĂ 


A sosit timpul când începe să prindă viaţă freamătul 
plecării în ţară şi să decid dacă voi cumpăra biletul de 
avion pentru Bucureşti. O ia gândul înainte iscodindu-mă: 
Ți-e dor de Bucureştiul cel cu atâtea fațete? De care dintre 
ele îţi este cel mai tare dor? Pentru că întreaga fire se 
pregăteşte să scoată la lumină bucuria reînvierii naturii, 
de bună seamă că transmite şi oamenilor ceva din aceste 
taine tulburatoare. Altfel cum să-mi explic dorința de a 
face un salt interior ca să trec în lumea de frumuseți de 
odinioară pentru a o reînvia acum în prag de primăvară? 


Mi s-a aprins dorul de Bucureştiul în care clocotea pulsul 
vieţii si veselia, chiar dacă uneori mai era şi hulit, 
Bucureştiul cu oameni care aveau poftă de viață şi ştiau 
să trăiască frumos. Parcă mă împinge cineva din spate să 
caut urmele acelei perioade când România s-a arătat în 
haina strălucitoare de atâtea ori evocată în scrieri sau 
lucrări de artă, ori încă povestită prin viu grai de cei care i- 
au simţit gustul. Mă refer la perioada care a început să-şi 
facă simțită prezenţa din primii ani ai secolului al 19-lea şi 
a avut maxima înflorire între cele două războaie mondiale, 
cu apogeul cam prin anii 1938-1940. După aceea şi-a mai 
păstrat câteva aspecte până când ţara noastră a întors 
armele contra Germaniei şi spatele restului lumii apusene 
lăsând calea deschisă vântului asiatic să spulbere din 
temelie toate acele valori. 


Eu am apucat un deceniu din acea perioadă dintre cele 
două războiaie mondiale, dar eram copil. Cu toate acestea 
am prins câte ceva din parfumul acelor vremuri pe care 
mai apoi a putut să lucreze imaginaţia izvorâtă din cele ce 
am citit şi auzit. Pe atunci, tata făcea comerţ cu cereale şi 
mergea la Bucureşti să se întâlneasacă cu comercianți 
din alte ţări. 

Afacerile se puneau la cale în cafenele de unde ne 
aducea câte ceva din atmosfera de acolo. Aveam un unchi 
funcţionar la Bucureşti care era absorbit de viața de atunci 
şi ne povestea cu mare vervă crâmpeie din viaţa lui 
considerate un mare dar al vieţii. Era perioada când se 
consolida burghezia, în special cea mică şi cea 
comercială, perioada când se afirma categoria 
funcţionarilor şi a intelectualilor, artiştilor, ziariştilor care 
erau plenar angajaţi în evoluţia societăţii româneşti. Era, 
de fapt, o epocă a personalităţilor de tot felul. 


Lumea aceasta atât de deosebită de cea de astăzi îşi 
avea câteva spaţii de întâlnire. Unul dintre locurile de 
promenadă era Calea Victoriei între Casa Capşa şi Palatul 
Regal. Pe acest traseu se plimbau intelectuali, scriitori, 
artişti, gazetari, politicieni, latifundiari, dar şi funcţionari şi 
oameni de rând, toți îmbrăcaţi după moda vremii, învârtind 
bastoane şi bucurându-se de întâlnire şi socializare. Pe 
acest traseu se înşirau o serie de cafenele literare, berării, 
grădini şi terase care au devenit faimoase în perioada lor 
de apogeu, Casa Capşa, Grădina şi Terasa Oteteleşanu, 
Kubler, Gambrinus, Zisu. Cafenelele literare luaseră ființă 
imitând atmosfera localurilor pariziene, în special din 
cartierul Montmartre, luat în stăpânirea artiştilor fără 
posibilități materiale. Aici se aduna lumea la un şvarţ şi la 
tăifăsuială, pentru schimb de idei, uneori cu multă vervă 
sau chiar cu câte o apucătură fistichie, plină de 
amuzament. Pe toţi îi unea un singur lucru: atmosfera. Se 
îngrămădeau în cafenele în primul rând pentru discuţii 
înflăcărate şi apoi era cafeaua şi eventual trabucul. În 
ambianța aromei de cafea se consolidau prietenii, aveau 
loc discuții despre afaceri, despre politică, artă şi literatură 
şi nu de puţine ori se încrucişau săbiile sclipitoare ale 
inamicilor literari. Atunci se bea, se glumea, dar se plătea 
puţin. Astăzi luxul devine cuvântul de ordine. 

Scriitorii, actorii, plasticienii, lume provenită din mediul 
artistic şi cultural, în general, forma o categorie aparte şi 
unii dintre ei au lăsat urme importante în istorie prin stilul 
de viață boem şi prin contribuţia la viața societaţii. Se 
adunau la cafenelele preferate cu precizie de ceasornic şi 
modul cum îşi petreceau timpul forma secvenţe de viață 
colorată care stârnea interes şi era imitată de celelalte 
categorii sociale. Unele schițe ale lui Caragiale sunt o 
oglindă fidelă a unei categorii de cetățeni bucureşteni 


Astăzi societatea trăieşte o altă viață, e nevoită să se 
adapteze concurenței şi scăderii coeziunii sociale, 
fenomene specifice secolului vitezei. Computerul, 
televizorul, preocupările tehnice pentru maşină, etc. fac 
viața artiştilor mai puțin romantică şi fără parfumul boemei 
de altădată. Statutul privilegiat pe care îl aveau în 
perioada interbelică acum s-a diluat, ei sunt obligați de 
circumstanțe să devină oameni obişnuiţi, mai aproape de 
realitate şi probabil nici nu ar fi recunoscuți pe stradă în 
forfota zilei sau în restaurante prin fumul mititeilor şi 
fleicilor. În cafenele acum se recomandă să păstrezi 
liniştea, cafeaua se bea în grabă, o poţi lua pe fereastră 
direct din maşină. 


Dar nu vreau să poposesc mult la acest aspect al 
Bucureştiului de azi, fiindcă sunt mânată de dorinţa de a 
mă refugia în lumea de odinioară de la Măgurele, de lângă 
Bucureşti, să revăd locurile care au săpat în mine amintiri 
tulburatoare. Acolo am urmat patru ani cursurile Şcolii 
Normale “loan Oteteleşanu”. Măgurele, acum capitală a 
fizicii atomice româneşti, într-o vreme a fost moşia de 
zestre a Doamnei Stanca. Mihai Vodă-Viteazul şi-a aşezat 
aici tabăra înaintea luptei de la Călugăreni în august 1595. 
În ajunul bătăliei, aici şi-a ţinut consiliul de război, într-o 
pivniţă pe care şi eu am cercetat-o şi am folosit-o ca 
ascunzătoare în jocurile noastre. Mai apoi această moşie 
i-a aparţinut lui loan Oteteleşanu. Acesta a fost ministru de 

finanţe în timpul lui Alexandru loan Cuza. A fost un mare 
filantrop, avea moşii întinse şi case în mai multe zone ale 
țării, dintre care cele mai cunoscute au fost castelul şi 
împrejurimile din Măgurele şi clădirile şi grădina devenite 
mai târziu „Terasa Oteteleşanu” din Bucureşti, peste care 
tronează acum Palatul Telefoanelor şi clădirile din jur. 
Aceste spaţii au fost locurile de întâlnire ale protipendadei 
Bucureştiului. În aceste spaţii doamna Elena Oteteleşanu 
organiza petreceri, dar şi întâlniri ale artiştilor şi scriitorilor 
patronate de Junimea. 


Măgurele era locul cel mai îndrăgit de marele nostru poet 
Mihai Eminescu, aici se refugia împreuna cu Slavici, aici 
îşi găsea izvorul de inspiraţie pentru multe dintre poeziile 
sale. După ce loan Oteteleşanu a donat castelul, parcul şi 
moşia Academiei Române, pentru a înființa un institut de 
învățământ pentru viitoare învăţătoare, Slavici a locuit aici 
timp de 14 ani ca director şi profesor. El a pus bazele unui 
învățământ vestit, inspirat din şcolile europene. Castelul 
din Măgurele, aşa cum era pe vremea când am urmat 
acolo cursurile şcolare era înconjurat de un teren foarte 
spațios. Într-o parte era parcul cu pomi seculari şi în 
cealaltă parte era grădina, pe care loan Oteteleşanu le 
încredinţase în 1847 pentru amenajare renumitului arhitect 
peisagist Karl Frederich Wilhem Mayer, fostul director al 
grădinilor imperiale din Viena, cunoscut la noi pentru 
amenajarea Grădinii Cişmigiu şi a Parcului din Şoseaua 
Kiseleff. 


Renumitul arhitect peisagist a creat aici un adevărat rai de 
frumuseţe. În anii când eu am fost elevă acolo, 1944 — 
1948, parcul îşi păstra prospeţimea frumuseţii. De la 
castel cobora o peluză până la lacul mereu împrospătat de 
un izvor cu apă adusă de la mare distanţă. Semăna cu cel 
din Cişmigiu şi botezat la fel, „Izvorul lui Eminescu”. De 
câte ori nu am visat călcând pe acelaşi alei pe care se 
plimba Eminescu, de câte ori n-am murmurat versurile din 

“Scrisoarea IV” inspirare de prezența castelului: "Stă 
castelul singuratic oglindindu-se în lacurui / lar în fundul 
apei clare, doarme umbra lui de veacuri”. M-am considerat 
o mare norocoasă că am respirat aerul aceleeaşi 
atmosfere de magică reverie ca în poezia „Somnoroase 
păsărele”. Simt şi acum puterea cu care te absorbea prin 
frumuseţe imaginea centrală a lacului ca pe Eminescu, în 
timp ce „Peste-a nopții feerie / Se ridică mândra lună / 
Totu-i vis şi armonie”. 


Castelul cu terasa şi peluza spre lac 


Mi-ar place să revăd „ascunzătoarea” lui Mihai Viteazul, în 
care odată păşeam cuprinsă de fiori, să revăd cele două 
chioşcuri, al lui Eminescu şi al lui Slavici, să mi le închipui 
vopsite în alb stralucitor şi încărcate de ghirlande de flori, 
să văd statuia lui Eminescu, opera sculptorului Mihai 
Onofrei, executată după fotografia poetului făcută de 
pictorul polonez Franz Duschek, să revăd noile clădiri 


M-aş duce şi în cealaltă parte a castelului unde era 
grădina — adevărat Eden. Aş vedea-o ca atunci prin sita 

genelor, străbătută de alei mărginite de flori, din loc în loc 
cu arcade strălucind în albul lemnului sprijin pentru 
trandafirii cățărători care formau adevărate bolți. Mi-aş 
oglindi chipul în apa bazinelor cu peşti exotici şi 
înconjurate de flori de origine mediteraneană. 


Aş inchide ochii ca să nu văd ruinele frumuseţilor de 
odinioară, dar aş lăsa să tresalte amintiri la tot pasul 
despre vremea când Romania avea o culoare şi o 
individualitate şi de ce nu, aş lăsa să crească nădejdea că 
povestea păsării Phoenix n-a fost născocită în zadar. 

CAPITOLUL III 
DIN GOANA VIEŢII 
NAIVITATE SAU PROSTIE? 


Motto: 
Când unii văd toamna numai frunzele moarte, 
eu văd cât sunt ele de frumos colorate. 


Scrierile mele în care vorbesc despre dragostea de 
oameni, despre frumusețea vieții interioare, despre valorile 
superioare ale semenilor mei, despre frumusețea sufletului 
ţăranului român aşa cum l-am cunoscut în copilărie şi nu 
chiar de puţine ori şi în zilele de azi petrecute în vacanţă în 
România, în acea “Românie tainică”, îi trimit pe unii cititori 
într-o lume ca de pe alte tărâmuri. Uneori i-am auzit 
spunând-mi, deşi în mod diferit, cam învârtindu-se în 
jurulul aceleiaşi idei: 


"Scrierile tale mă trimit cu gândul la e Vasile Alecsandri”, 
trimirere la valorile morale care par apuse şi la un climat 
de viaţă dispărut. “E prea mult idilism, viaţa e mai dură, azi 


nu se mai scrie aşa”. “Din scrierile tale rezultă că ai o fire 
50% blândă, 50% naivă”. 


Naivitatea fiind de mai multe feluri, unii o percep ca o 
dovadă clară a unei maturizări întârziate şi poate chiar 
neîmplinite până la încheierea vieţii. Cei mai mulţi o 
consideră un fel de trezire bruscă la realitate din vise 
iluzorii, din amăgirile pe care ţi le-ai croit singur 
depărtându-te de realitatea concretă. În zicerile populare 

este des reprezentată: “crede că tot ce zboară se 
mănâncă”, “ umblă cu capul în nori”, “e prost de bun”. 
Există şi un fel de naivitate înnăscută, împletită cu 
inocenţa care este congenitală, intrată în plămada fiinţei 
tale de la începuturi, e scrisă în codul genetic şi n-o poate 
anula nici vârsta şi nici experienţa. Aici cred că mă înscriu, 
căci îmi place să păstrez naivitatea lângă acel sâmbure 
de inocenţă, fără de care contactul direct cu realitatea 
dură mi se pare cumplit de dureros, chiar cinic. Ştiu că pot 
fi uşor rănită, dar dragostea de oameni, un adevărat virus, 
are şi o poezie de o rară frumuseţe care mă ţine departe 
de cinismul vieţii. Oricum, nu putem să evităm răul care ne 
poate veni pe atât de multe căi, viaţa ne pune în cale fel 
de fel de greutăţi, dar numai ea, viața, este singurul lucru 
important şi ea trebuie să fie trăită frumos, să te bucuri de 
ceea ce ai, să pui preț pe ceea ce ai obținut. Viaţa nu se 
derulează aşa cum dorim şi dacă tot am de luat o parte de 
amar, măcar să ştiu că mi-a mai rămas ceva dulce pe 
fundul paharului. Pentru toate bunurile trebuie să plătim 
un preț, dar sunt şi recompense şi bucurii pe care nu le pot 
gusta cei prea încordaţi în lupta de a nu pierde nimic. 
Dacă n-ai încredere în nimeni, cum să spui că viaţa e 
frumoasă, că a înflorit trandafirul? Fără toate acestea, 
drumul vieţii mi s-ar părea un tunel în care au disparut 
toate luminiţele şi terenul este plin de prăpăstii. Căutând 
mereu să nu fim păcăliți, riscăm să ne sărăcim sufleteşte, 
riscăm să nu iubim pe nimeni şi nimic cu adevărat, să ne 
apropiem prea mult de moartea spiritului uman. Mi se pare 
că este în beneficiul omului să-şi supravegheze naivitatea 
decât să o sugrume. 


Asprimea vremurilor de astăzi cu multe devieri de la 
normalitate, cu spectrul inuman al suferinței, cu violența 
verbală şi fizică, înjosiri şi umilinţe de tot felul, o viaţă trăită 
în scârbă şi dezgust, a făcut ca bunătatea, blândeţea, 
inocenta, bunul-simţ, încrederea în oameni, sinceritatea, 

să fie considerate o mare naivitate, adevărate handicapuri 
mai grele decat nesimtirea, lenea sau idioțenia. Dacă nu 
eşti înarmat cu braţe tari, cu îndrăzneală, cutezanţă, dacă 
nu sari agresiv la luptă pentru apărare împotriva 
adversarilor de tot felul — oameni sau principii — uneori 
chiar şi la atac preventiv, ca să-ţi ştie adversarul de frică, 
poţi fi nimicit. Dar viața ne oferă o paletă largă de 
concepţii. Sunt şi mulți oameni care refuză să trăiască o 
existență încrâncenată într-un imperiu dezumanizat, cu 
repere sfărmate în care a dispărut graniţile bunului simț şi 
ale măsurii faptelor, refuză să se lepede de sinele său 
superior. Dorinţa acestora de a trăi superior şi degajat, 
într-un spaţiu cu valori spirituale mai înalte, neostoite, îi 
poate duce şi pe tărâmul inocenței şi al naivităţii, dar dacă 
ei sunt persoane puternice, pot trece peste 
inconvenientele naivităţii. În scrierile mele, eu mă adresez 
mai ales acestora. 


Unii cititori ai scrierilor mele m-au dezamăgit judecându- 
mă superficial, luându-mi bunătatea drept naivitate egală 
cu prostia, dar am considerat că este normal să fie şi 
astfel de oameni. Ar fi cu adevarat o mare naivitate din 
partea mea să ignor o asemenea părere, să nu o pun în 
cântar. Dar, dacă bunătatea, încrederea în om, în frumos, 
în bine şi tot ce unii considera naivitate, sunt dublate de 
rațiune, atunci îmi asum acest soi de naivitate şi nu ţin 
cont de felul cum sunt catalogată. Am învăţat ca, 
naivităţilor mele, să le stabilesc limitele, să nu las să se 
desfăşoare oriunde şi oricum şi astfel să mă bucur lucid şi 
matur de frumusețea oamenilor, dincolo de şabloanele şi 
regulile de conviețuire umană, să-mi strunesc mintea de a 
se feri de prejudecăţi, de mentalități obscure. Mă 
străduiesc să ţin cont de prezumția de nevinovăție în 
judecarea valorilor omeneşti, să nu-mi pierd încrederea şi 
răbdarea de a descoperi şi partea bună a fiecărui om, 
oricât de vinovat ar părea. 

Am ajuns la asemenea înțelegere a faptelor de viață după 
ce m-am întrebat de nenumărate ori unde este granița 
între bunătate şi naivitate şi dacă aceasta există cu 
adevărat. Cât de bun poţi să fii ca să nu fii considerat 
prost? Am pierdut sau am câştigat prin bunătate? 
Răspunsul a fost mereu acelaşi: sâmburele acela de 
naivitate, de inocenţă, ne fereşte de mizeriile vieţii, ne face 
mai umani. Nu de puţine ori am plecat fruntea în jos când 
am aflat fapte de generozitate pe care noi n-am fi fost 
capabili să le facem. Am văzut cu toții cum unii oameni şi- 
au rupt de la gură ca să ajute sinistraţii sau pe cei care au 
fost mai în nevoie ca ei, deşi ei erau foarte nevoiaşi sau 
bătrâni trăind în pragul sărăciei. Alţii şi-au primejduit viața 
ca să slveze alte vieţi omeneşti, ori voluntariază în Africa 
ajutând copiii care sunt numai piele şi os. Acestea şi multe 
altele nu mai pot fi catalogate naivităţi. Lista poate fi foarte 
lungă amintindu-i şi pe cei care fac sponsorări, pe cei care 
pot să-şi rupă din timpul lor şi să stea alături de cei aflaţi în 
suferință pentru a-i ajuta să treacă mai uşor prin momente 
de deaztru sufletesc. Îmi vin în minte scene de mare 
frumusețe din viața țăranilor noştri care au sărit în ajutor 
semenilor din satul lor în momente pe care nu le puteau 
depaşi singuri. De-a lungul vieţii am întâlnit mulți oameni 
purtând efigia omului blând, bun şi generos, oameni pe 
care îi poţi asemăna sfinţilor, care au dat totul, fără să 
pretindă nimic în schimb. Despre câţiva am scris din prea 
plinul inimii. Măcar de-aş fi şi eu pe aproape de ei! Dar cel 
mai bun exemplu pe care îl avem înaintea ochilor este 
bunătatea fără margini a lui lisus si lisus n-a fost un naiv. 


Merită făcută o subliniere şi anume că, aceste limite 
văzute în scrierile mele, nu au venit niciodată din partea 
cititorilor profund religioşi. 


Eu n-am cum să mă despart de naivitatea şi de inocenţa 
mea, nici nu pot şi nici nu vreau. Continui să cred că sunt 
de partea bună a baricadei, continui să spun că Moş 

Crăciun există şi las toate canoanele vieţii care mi se 
reproşează pentru cei care se potrivesc cu ele. Fiecare 
avem o scară diferită a valorilor. Nu aceleaşi cauze ne fac 
fericiți pe toți deopotrivă. 

GÂNDURI DESPRE SENECTUTE 


Motto: 
Nu suntem toți egali în fața bătrâneții. 


Portret in anii senectuții 


Despre bătrâneţe credeam altceva înainte de a o trăi. 
Trăind-o, mi se pare foarte departe de părerile pe care le 
aveam în tinereţe, păreri pe care le reîntâlnesc acum la 
cei mai tineri decât mine. Este foarte ciudat să te simți 
tânăr în timp ce societatea te crede bătrân. N-ai cum să 
cunoşti aceste “trăiri” fără să le trăieşti. loana, prietena 
mea din copilărie, fără nicio clasă primară, dar cu 
înțelepciunea omului din popor, îmi spunea: “Ştii ce simt 
eu acu' la bătrânețe? Că asta o să-mi treacă, aşa cum 
trece o boală şi o să fiu iar cum am fost, să iau sapa la 
spinare şi să mă duc la treabă, că fără mine parcă stă 
lumea în loc”. 


Preocuparea mea de acum, cea a scrierilor, de multe ori 
îmi împinge gândurile spre rosturile scrisului la vârsta 
senectuţii. Ce gândesc şi ce simt acum? Mi se pare că 
bătrâneţea poate fi considerată un suflet tânăr într-o 

carcasă veche şi că în scrieri nu vezi carcasa. Şi mai este 
ceva de luat în seamă: orarul îmbătrânirii acum este altul, 
durata vieţii a crescut cu 10-20 de ani faţă de anii '80. Eu 
m-am pensionat “de bătrânețe” la 55 de ani, iar fiica mea, 
aproape de acestă vârstă, este în culmea aptitudinilor de 
muncă. 


Scurgerea anilor poate să rideze pielea, dar sufletul nu, iar 
în domeniul scrisului, poate fi un câştig în plus. Atins de 
aripa timpului, vigoarea trupului seniorilor a trecut de 
partea cealaltă, a sufletului şi flacăra vie a tinereţii a 
devenit lumina de mai târziu, iar experienţa lor poate să 
valoreaze cât iniţiativa tinerilor. Mulţi tinerii care dau 
târcoale scrisului, chiar daca sunt înzestrați cu har, nu 
rămân pe acest tăram, mai ales dacă acesta se face prin 
voluntariat, aşa cum sunt multe publicaţii. Ei se orientează 
mai mult pe planul împlinirilor existenţei practice. Scrisul 
cere o relaxare pe care tensiunea problemelor zilnice nu 
le-o îngăduie prea mult. 


Senectutea îşi are incontestabil valorile ei. Ea poate fi o 
vârstă eliberată de dorința aurului şi a averii pe care să le 
înlocuiască cu mireasma fânului cosit, cu frumuseţea 
macilor înfloriţi, cu doine ascultate în fapt de seară pe 
pragul casei bătrâneşti, cu seninul cerului, şi oceanul de 
stele, cu puritatea albului zăpezilor şi treptat cu toate 
minunile simple care dau sensul cel mai profund al vieții. 
Senectutea te eliberează de gânduri ascunse, de calcule 
impure, lăsându-ți loc pentru armonie, echilibru, măsură 
în tot ce faci, te întoarce spre nevinovăția din timpul 
prunciei. Porţile sufletului sunt mai larg deschise încât, 
scânteile de lumina şi căldură îşi găsesc calea mai uşor 
spre semenii lor. Trăirile sufleteşti rămân vii, nu 
îmbărânesc în ritmul trupului. Strunele viorii inimii mai pot 
spune taine în şoapte, gura mai poate gusta nectarul 
florilor de suflet, mai poate să soarbă roua de pe flori, 
urechea mai poate să asculte un cântec lin, uitând de tot 

şi toate, ochiul mai poate să se înveselească la culorile 
vieţii, să privească seninul cerului cu oceanul de stele, 
obrajii pot să se bucure de adierea unui vânticel cu 
mirezme de primavară, să se lase mângâiaţi de seninul 
dimineţilor însorite şi nu de puţine ori se poate întâmpla 
să-şi piardă firea trăind la temperaturi înalte ca în anii 
tinereții. 


Primesc pe internet nenumărate reviste on-line şi nu am 
putut remarca pe nicăieri diferența de vârstă între 
semnături. Dacă ai ceva de spus, o spui cu harul atât cât |- 
ai primit de la bunul Dumnezeu. E citit sau nu un autor, 
indiferent de vârstă, contează doar ce spune şi cum 
spune. 


Scrierile seniorilor nu sunt invitaţii la trăiri într-o lume 
depăşită. Chiar dacă vorbesc de alte timpuri, ei extrag 
esențe care au caracter de permanenţă. Sunt sondaje 
care pătrund în receptorul senzațiilor şi ale trăirilor, scrieri 
izvorâte dintr-o mare altitudine sufletească, de o mare 
înălțime creştină şi profund romanească. În scrierile 
seniorilor se oglindeşte bogata experienţă de viaţă filtrată 
prin sita vremii. Faptele de viaţă revin la suprafață ca dintr- 
o lume a misterelor, ca nişte tablouri dintr-un muzeu 
privite de la distanţă şi în linişte, acum cu alte fațete, 
formând un nou izvor de viaţă şi de înțelegere. 


Şi mai este ceva de care trebuie să se şină seamam, nu 
suntem toți egali în fața bătrâneţii, nu întotdeauna vârsta 
înaintată înseamnă şi declin. Există o artă de a îmbărâni 
frumos, să rămâi în interior tânăr, activ, prezent. Mulţi 
oameni se păstrează tineri la 70 de ani pentru că ştiu să 
fie optimişti şi să râdă de cei care au îmbătrânit la 20 de 
ani. Dacă anii zbârcesc pielea, lipsa de entuziasm 
zbârceşte sufletul. 

Pentru anumite forme ale inteligenţei, cum este cea 
verbală, la bătrâni pot pune în evidenţă performanțe 
maxime care se menţin în bună măsură mulți ani. 
Sociologii o numesc inteligenţă cristalizată ce are la bază 
interacţiunea aptitudinilor rezultate prin socializare şi 
educație, e vorba de o inteligenţă fluidă. 


Bătrânețea este o vârstă intersantă despre care nu s-au 
facut destule studii şi cercetări, se cere o abordare mai 
realistă a vârstnicilor. In studiile care au aparut, specialiştii 
au ajuns la concluzii luminoase, că vârstnicii ştiu mai bine 
să valorifice timpul şi să evite situaţiile de stres, să iasă 
din situaţii grele, să-şi valorifice creativitatea, că pot fi 
înţelepţi, dar nu acri, săritori, dar nu dominanti, demni, dar 
nu aroganți. Am fost surprinsă şi eu când am citit că 
specialiştii, având asemenea argumente, consideră 
bătrânețea ca cea mai fericită perioadă a vieții şi m-a 
străbătut un fior: nu e chiar rău dacă îmbătrâneşti, dar să 
nu uiţi să fii tânăr. 


Acesta este un punct de vedere diametral opus cu ceea 
ce ne obişnuise comunismul. Astăzi, mulți români au o 
adevărată oroare pentru bătrânețe pe care nu am 
remarcat-o şi la alte popoare pe unde m-au dus paşii, iar 
Canada, țara în care trăiesc acum, poate fi un bun 
exemplu. In România întâlneşti adesea tendinţa de 
excludere a bătrânilor din viața socială şi de a-i obliga la 
mai multe exercitii fizice pentru a se da la o parte din calea 
altora. Când se vor aşeza lucrurile în rostul lor şi în 
România, oamenii mai tineri vor înţelege că bătrâneţea, e 
un fenomen complex şi poate fi toamna rodului bogat şi 
un adevarat tezaur de înțelepciune, aşa cum am pomenit 
din moşi-strămoşi. 


Şi dacă atributul bătrâneţii este înțelepciunea, de ce să fie 
lipsită literatura de acest tezaur? Şi dacă senectutea este 
perioadă când ai urcat pe cele mai înalte culmi ale vârstei, 

nu-ți vine în gând întrebarea: dacă tot sunt pe vârful 
dealului, de ce să nu admir panorama vieții şi să mă bucur 
de ce văd? Ştim cu toţii că e mai bine să fii pe deal, decât 
sub el. 

GUVERNATORI Al LITERATURII ROMÂNE 


Adesea auzim spunând: "Se scrie mult, prea mult. Au 
apărut prea mulţi scriitori şi trebuie descurajaţi”. Bate 
acest vânt mai ales din partea unor oameni de cultură si 
scriitori consacrați. Am nişte prieteni vechi şi dragi în 
Bucureşti prin care mi s-au strecurat treptat impresii 
despre o anume parte a lumii literelor din Romania. Ei au 
fost un fel de lupa prin care am putut să observ că există 
un grup de scriitori care se cred guvernatori ai literaturii 
române, care au format un tip de castă, considerâdu-se 
privilegiaţii unei literaturi dominante. Acestia ţin cu dinţii de 
celebritatea obținută şi nu de puţine ori sunt stăpâniţi de 
vanitate oarbă. Ei au impus o tablă de valori strictă şi 
admit numai nume sonore. Celor care nu se inscriu in 
canoanele impuse de ei le trântesc în față munţi de 
neîncredere,  prăpăstii de  nepăsare,  încrâncenată 
împotrivire, îi consideră nonvaloare, impostori, îi privesc 
cu arogantă, cu rea-voinţă. Pleznind de infatuare, ei nu 
văd că viaţa cea adevărată a adus într-un ritm rapid multe 
prefaceri față de timpul când au urcat ei treptele afirmării. 
De unde ştiu ei că aceste canoane impuse de ei, peste un 
timp, nu vor fi complet devalorizate? 


Acest sentiment al dominării, vechi de când pământul, 
trebuie să fie ca o sete oarbă. Numai aşa îmi explic 
atitudinea prietenilor mei din Bucureşti. Cu ei suntem în 
strânsă relaţie, atât eu, cât şi întreaga mea familie. Spun 
toate aceste amănunte, fiindcă îi socotesc dincolo de orice 
intenţie de răutate față de mine. Cu toată această strânsă 
şi caldă prietenie, s-a strecurat între noi şi un soi de 
relaţie pe care la început o socoteam doar o ciudăţenie 
de-a lor. Despre toate aspectele vieţii discutăm 
completându-ne reciproc, nu de puţine ori în sclipitoare 
dialoguri. E o mare plăcere conversaţia cu ei prin viu grai 
sau în graiul corespondenţei, numai într-un singur 

domeniu există o mare piedică între noi — cel al scrierilor 
mele. Aici ne întâlnim cu o adevarata falie. Prietena mea 
vorbeşte despre scrierile mele de la o înălţime mult prea 
mare, iar el, deşi este persoana de mare probitate morală, 
este totuşi atins de o aripă a vânticelului ce bate dinspre 
grupul “guvernatorilor” literaturii române. Dacă aş fi 
aplecat urechea la ei, nu mi-aş fi putut păstra forța 
dragostei de a scrie. În scrierile mele în care încerc să 
surprind aspecte din toate anotimpurile pe care le-am trăit, 
vraja tulburatoare a timpului copilăriei, mişcarea ideilor, a 
pasiunilor, a aerului prezent, impresii din locuri deosebite 
prin care am trecut şi nu de puţine ori despre cât de jos a 
coborât ştacheta moralității celorlaţi guvernatori, cei ai 
politicii noastre, sau a parveniţilor vremurilor tulburi în care 
trăim, ori în scrierile despre cum este să te înţelegi pe tine 
însuţi, dovadă că te pricepi să te priveşti cu detaşare, ca 
pe un alt om, scrieri ca o restaurare a propriei identități, 
curajul de a gândi despre tine însuti, indiferent despre ce 
scriu, ei nu văd nicio valoare, pentru ei sunt doar scrieri ca 
pe vremea lui Alecsandri, scrieri depăşite. Ei ştiu depre 
ceea ce scriu doar din relatările mele şi din câteva scrieri 
trimise prin email. N-au citit nici una din cele patru cărți pe 
care le-am publicat şi nici nu au venit la lansările lor. Am 
înțeles că orgoliul nu le-a permis să coboare participând la 
un eveniment care nu se petrece la mare înălțime. Îţi pui 
întrebarea: cât de puternic trebuie să fie acest orgoliu care 
trece şi peste relaţiile de strânsă prietenie şi de calde 
sentimente ce ne leagă? 


În zilele noastre nu exista un curent literar. Se scrie şi de 
citeşte după gustul fiecăruia. Astăzi trăim o adevarătă 
explozie a scrisului foarte puternică, fără cenzură, pentru 
toate vârstele şi toate gusturile la care ajută mult şi 
internetul prin care poţi accesa bibliotecile lumii. Zilnic se 
publică peste 3000 de cărţi noi. Nici cu titlurile nu mai poți 
ține pasul. Şi jurnalistica are acum o vastă activitate de 

neimaginat într-un trecut apropiat. Se estimează că un 
număr din ziarul american New York Times conţine 
informaţii mai mult decât primea o persoană în toată viața 
ei în secolul al 18-lea. S-au schimbat mijloacele şi 
metodele de contact între autori şi cititori. Scrisul nu mai 
poate fi doar dreptul unor aleşi. Nu trebuie descurajat 
nimeni să scrie. Din mulţimea acestora, vor rămâne putini 
cei care vor înfrunta timpul, dar nu ştii care sunt aceia. Cu 
cât sunt mai mulţi cei care scriu, cu atât este mai 
favorabilă şansa de selectare a valorilor autentice. Din 
acest punct de vedere rămane cu totul remarcabilă prin 
unicitatea şi vastitatea activităţii marelui gânditor Artur 
Silvestri care a înfiinţat pe cont propriu un imperiu mediatic 
prin care a adunat, îndrumat şi încurajat scriitorii români 
răspândiţi în lumea întreagă şi făcându-i cunoscuți. 


Scrisul rămâne totuşi un mare beneficiu şi pentru cei care 
nu vor străbate prin timp. El poate să umple viaţa. Prin 
scris, pleci într-o călătorie revelatoare, gândurile se 
strecoară într-o altă lume, cu oameni de pretutindeni, în 
vremuri diferite, cu retrăiri în spaţiul spiritual de care simți 
că aparţii, scotoceşti prin diferite paliere ale trăirilor de 
până acum, dialoghezi cu tine într-o adevarată dedublare, 
te descoperi pe tine însuți, afli cu uimire despre tine ceea 
ce până nu demult nu ştiai sau descoperi gânduri puse la 
păstrare şi care acum țâşnesc pe neaşteptate din 
străfunduri. Efortul de a pătrunde în receptorul senzațiilor, 
în umbra uitării care acoperă comori de gânduri, fapte şi 
trăiri, nu este uşor, dar e o încercare cu tine de ate 
autodepăşi, este împărtăşania sufletului şi a minţii care îţi 
aduce reîmprospătarea vieții, dar şi o disciplină a gândului 
şi a eforturilor. Şi când se naşte în tine o dorinţă, se naşte 
odata cu ea şi puterea de a o realiza. N-ai reuşit de la 
început? Nu e nimic, o iei de la capăt, semn că ai 
încredere în tine şi lupţi să despici lumina de întuneric. Nu 
de puţine ori reuşita aparține celui care crede în visele lui 

până la capăt. Efortul constant este cel care înlătură toate 
obstacolele, care elimină rezistența. Scrisul nu este numai 
un har primit de la Cel de Sus, fiindcă fără efort, acesta nu 
are avea întruchipare. Când scrii, ai nevoie de un univers 
interior potrivit şi aici cred că este mâna Creatorului. 


Ştiu că prin scrierile mele nu voi face gaură în cer, dar mai 
ştiu că ele mi-au dat mai multă bucurie de a trăi, o savoare 
şi o anume voluptate nemaiîntâlnită până atunci, mi-au dat 
mai multă încredere în mine, mai mult respect de sine. 
Prin scrieri am retrăit viața de la început, ca şi când m-aş fi 
născut iarăşi şi asta este ceva extraordinar. Scrierile mele 
sunt un fel de transfer de suflet către cei cărora mă 
adresez şi nu-mi doresc mai mult decât împlinirea ca 
cititorii mei să-şi găsească propria lor undă de suflet, de 
emoție şi de frumos în ceea ce scriu. Oricât de puţin 
înseamnă o scriere, tot e mai mult decât tăcerea vâscoasă 
care lasă beznele să acopere ceea ce odată a însemnat 
viață. Măcar câteva raze tot rămân din cele care au 
surprins crâmpeie de viaţă unică şi nerepetabila. Timpul 
poate să şteargă acele raze, dar cărţile le păstrează, fie 
chiar numai în picuri de lumină. Cât de durabile vor fi 
scrierile mele, rămâne timpul să-şi spună cuvântul. 
«Timpul este singurul critic fără ambiţii » cum spunea 
John Steinbeck. Şi chiar de ar rămâne prea puţin, numai 
beneficiul ce mi-l dă aplecarea asupra scrierilor şi tot 
merită efortul pe care-l fac pentru a le aduce la lumină, dar 
şi cutezanţa de a înfrunta pe acei “guvernatori” ai literaturii 
române, ori alti potrivnici de alta natura. 


NB 

S-ar putea ca aceşti prieteni ai mei să nu existe în 
realitate, să fie doar o întruchipare a mai multor persoane 
pentru a ilustra mai concret ideea de bază. 

PERIPEȚII DE ANUL NOU 


Cu câteva săptămâni în urmă, am cunoscut o familie de 
români care locuiesc în Pickering, ca noi. S-a legat uşor 
firul prieteniei şi repede am trecut la subiectele de 
conversaţie specifică celor aflaţi pe tărâmul înstrăinării. 
Am început apoi să ne tragem cu vorba de pe unde am 
venit. “Din Deva” ne-au spus ei. Şi de-odată am auzit pe 
creier un “click!” şi s-a aprins un beculeț care a făcut să 
sară broasca de la închizătoarea cutiei cu amintiri ca 
atinsă de iarba fiarelor. “A...de la Deva am o amintire 
extraordinară! Cum de nu i-am mai dat eu târcoale cutiuței 
unde se ascunsese mai bine de 40 de ani?” mă miram şi 
eu cu gura mare de o aşa nedreaptă scufundare în uitare. 


În calea vremilor de-atunci, pe când locuiam în Cluj, era şi 
o dragă prietenă, doamna lrina Moldovan, căci doamnă 
era dupa cum îi întocmise Bunul Dumnezeu inima ei 
generoasă, o doamnă despre care am mai scris, pentru că 
a intervenit crucial în drumul meu de viaţă. 


Domna lrina ieşise la pensie, era singură şi cineva i-a 
recomantat un tovarăş de viață cu care să îşi 
împărtăşească zilele ce i le mai hărăzise Domnul şi astfel 
a ajuns în Deva. M-a invitat în noua ei familie şi i-am 
promis că în vacanţa de iarnă voi merge la ei să petrecem 
împreună Anul Nou şi ziua mea de naştere împreuna cu 
Paul, soțul meu. Eu m-am dus cu două zile înainte şi în 
seara revelionului a venit şi Paul încărcat cu bunătați şi 
băuturi scumpe, rarități pe vremea aceea, ambalate 

141 


special. Dar surpriză: doamna Irina, cu fața congestionată 
şi cu ochii şiroind de lacrimi, a ieşit din dormitorul lor 
spunându-ne că soțul ei a făcut o criză nervoasă, că nu 
acceptă să rămânem acolo şi deci, trebuie să plecăm. Am 
plecat liniştit-o pe doamna lrina spunându-i că ne vom 
duce la un restaurant. Era noapte şi noi nu cunoşteam 
Deva — cunoşteam doar drumul spre gară — şi pe acela 
am plecat. În gară am stat câteva ore în sala de aşteptare, 
am mâncat şi ne-am veselit ca de ceva inedit, petreceam 
revelionul ca nimeni dintre cunoscutii noştri. Paul era un 
neîntrecut umorist, abia puteai să-ţi tragi aerul în piept 
între glumele lui care curgeau spontan în cascade. Ne-am 
urcat apoi în trenul care se forma din gară. La clasa | 
compartimentul era încălzit, luminat, cu un pluş roşu, ca 
de sărbătoare. Ne-am instalat comod, am desfăcut 
pachetele cu mâncăruri şi băuturi şi ne-am continuat 
potopul de glume. Nici nu am băgat de seamă când a 
plecat trenul. A venit conductorul să ne controleze biletele, 
dar s-a lăsat păgubaş în fața bunătăţilor. Trebuia să 
schimbăm trenul la Teiuş cu cel care venea de la 
Bucureşti spre Cluj. Controlorul ne-a spus că avem 
legătură tot cu un personal la care se va ataşa şi acest 
vagon, după o pauză de 2-3 ore. Cu atâta timp la 
dispoziție, ne-am permis să tragem şi un pui de somn. Am 
extins canapelele, ne-am învelit cu paltoanele, am stins 
lumina şi până să adormim am privit pe geam splendoarea 
unei ninsori abundente. 


Cât om fi dormit, nu ne-am dat seama, dar ne-am sculat 
îngrijoraţi că poate am trecut de Cluj. Era ziuă, dar multe 
nu puteam vedea din cauza ninsorii, iar în tren nu mai era 
nimeni care să ne dea vreo informaţie. Când ajungeam în 
stații, nu puteam citi numele gărilor din cauza ninsorii şi a 
distanței, vagonul nostru se afla cam în coada trenului. Am 
băgat de seamă că se înserează şi noi ar fi trebuit să fim 
demult în Cluj. Când am desluşit numele unei gări, am 


142 


tresărit. Era un nume cunoscut, fiindcă nu cu mult înainte, 
aici fusese un accident feroviar de răsunet şi ne-am dat 
seama că eram aproape de Braşov, adică, mergeam în 
sens invers. Am coborât imediat. Era pe înserate. Am 
intrat în gară, frig, întuneric şi pustiu. Paul îşi continua 
glumele, în noi nu se terminase buna dispoziţie, râdeam 
ca de ceva năstruşnic. A intrat omul de serviciu, s-a 
minunat de întâmplarea noastră şi ne-a spus că următorul 
tren este spre ziuă, că pe el îl chemă Văsălie şi la el acasă 
este mare petrecere de Sf. Vasile cel Mare şi că s-ar înteţi 
şi mai mult petrecerea dacă ne-am duce şi noi să 
petrecem cu ei. Cum noi eram plini de veselie şi veselia la 
veselie trage, ne-am dus la Văsălie acasă. Acolo, lume în 
petrecere, bunătăţi, băutură, căldurică îmbietoare. Totul ca 
pentru o petrecere de pomină. Le-am pus şi noi bunătăţile 
noastre pe masă. N-au avut trecere. “Nu dăm noi pălinca 
noastră, nici vinul nost cel bun pe băutura americanilor. 
Să şi-o beie ei, dacă n-au ca noi ceva aşe de bun.” Am 
petrecut toată noaptea până ne-a toropit somnul şi acolo 
ne-am culcat, aşa îmbrăcaţi cum ne aflam. După-amiază, 
n-am apucat bine să deschidem ochii şi să ne amintim pe 
unde ne aflăm, că s-a deschis uşa larg şi a apărut celalalt 
Vasile, vecinul cu care petrecusem în ajun cu o zi înainte. 
Cu căciula pusă pe-o ureche, c-o mână ţinând nevasta 
după umeri şi cu alta ţinută în sus, trosnind din degete, 
țopăind şi cântând, au venit să ne ducă la ei la petrecere, 
să nu le facem ruşinea să-i refuzăm, că vor râde oamenii 
din sat de ei. Şi, cum era să-i supărăm noi pe nişte 
oameni care ne-au oferit atâtea momente de deosebită 
ospeţie?! 


Ca să încheie frumoasa lor ospitalitate, a doua zi ne-au 
dus la gară cu sania cu clopoței, ca pe nişte oaspeți 
importanţi. Cei care n-au mai încăput în sanie, au mers pe 
jos la gară, căci sania mai avea de făcut o plimbare cu noi 
ca să le vedem localitatea. Când am sosit în gară, 

pereonul era plin cu cei care veniseră să-si ia rămas bun 
de la noi. În mijlocul lor era seful stației de gară. bucuros 
că în comuna lui s-a petrecut ceva deosebit. Ne-au mai 
înmanat câteva sticle de băutură şi mâncare pentru drum. 
“Cum să plecaţi de la oameni deseamă ca de la nimeni pe 
lumel”. 


De multe ori, când mă gândesc la felul cum petrecem aici 
sau cum am petrecut în mai multe locuri de pe “multul 
rotund”, îmi amintesc că ardelenii — şi Paul era ardelean, 
get-beget - au un anume mod de a petrece, au un farmec 
cuceritor, un iz special şi îți rămân în urechi cuvintele din 
graiul lor atât de îmbietor. Pe drept cuvânt, a mai petrecut 
cineva zilele de Anul Nou ca noi în acel an? 


Îmi este nespus de dor de ardelenii mei dragi, în mijlocul 
cărora am petrecut cei mai frumoşi ani ai tinereţii mele — 
22 de ani — nu-s puţini la număr. Aşa că, întâlnind familia 
din Deva pe care am alăturat-o altor ardeleni dragi, mi-am 
refăcut şi aici microclimatul din tinereţe în care îmi 
regăsesc câte ceva din veselia şi farmecul de atunci. 

NEBUNIILE TINEREȚII 


Tinereţea este timpul în care ne minunăm de tot ce e în 
jur, privim totul plini de curiozitate, suntem plini de 
delicateţe şi pudoare, uimiţi, ne temem de neghiobiile 
făcute, apoi iar ne umilim în încercările noastre nu 
întotdeauna reuşite de imitare a celor pe care îi admiram. 
Este timpul mai ales al elanului generos al dăruirii de sine 
şi al iubirii de semeni. 


Nici tânărul nu are înțelepciunea adultului, dar nici adultul 
nu are înflăcărarea tinereţii. Altfel cum să-mi explic la 
vârsta de acum, acele imagini atât de năstruşnice din 
timpul tinereţii care-mi răsar înaintea ochilor din țesătura 
tainicelor amintiri? 


Cam pe la începutul anilor 1950, modernul oraş Oradea, 
căruia i se spunea Oradea-Mare, era vestit în toată 
Europa pentru frumusețea şi civilizaţia lui, oraş cosmopolit 
cu înfăţişare occidentală care se mândrea cu un teatru 
vestit, cu primul observator astronomic din Europa, cu 
clădiri frumoase, cu aspectul impunător al Primăriei, al 
Bisericii cu Lună, cu Palatul şi un pasaj pavat cu sticlă 
care unea trei străzi, cu Vulturul Negru, ca o adevărată 
emblemă a oraşului, căruia orădenii îi spuneau “şoaşu”, cu 
un renumit şi aristocrat Corso — strada pricipală a oraşului, 
cu frumoase ansambluri arhitecturale, terase, cafenele şi 
magazine — pe unde lumea bună şi tineretul ieşea la 
plimbare pe înserate, o lume elegantă şi nobilă. Cu pas 
şi mişcări studiate, vorbind cu ton scăzut şi gesturi 
măsurate, această lume relaxată, cu ţinută după moda 
vieneză, intra la spectacole, în restaurante de lux sau în 
grădini de vară. Unele aspecte ale oraşului — jocurile de 
biliard, rummy, pocker şi alte jocuri specifice perioadei 
interbelice dăinuiau şi acum şi îți aminteau de atmosfera 
marilor oraşe occidentale. Prefacerile regimului comunist 

s-au instalat aici cu o oarecare întârziere. Tineretul de azi 
cred că nu-şi poate imagina parfumul acelor vremuri care 
pe mine m-au fascinat. 


La 18 ani, venită din Bucureşti pentru împlinrea rolului de 
învățătoare/profesoară în Ineu de Criş, comună situată 
cam la 20 kilometri de Oradea, priveam ca fermecată 
acest oraş. Având o fire de artist, cu încă destule 
elemente de nonconformism adolescentin, întâmpinând o 
seamă de dificultăți greu de înţeles în zilele noastre, nu 
mi-a fost uşor să găsesc o linie de comportament care să 
împace cele trei lumi care mă dominau: cea arhaică a 
comunei unde mă aflam, cea elegantă şi cuceritoare a 
oraşului Oradea şi cea tumultoasă a Bucureştiului, care-şi 
pusese şi el amprenta asupra formării mele. Atracția mea 
pentru folclor, pentru viaţa plină de înţelepciune a ţăranului 
cu vorbă cumpanită, care stătea să “cujete” pe îndelete, 
mă atrăgea şi mă absorbea. Îmi plăceau oamenii aceştia 
şi îi iubeam, dar pe de altă parte, păstram imagini şi 
amintiri ale Bucureştiului cu latura lui culturală după care 
tânjeam. Grozav simțeam lipsa vieţii alerte bucureştene, a 
concertelor simfonice, dar nu pierdeam din ochi nici 
frumusețea vieții mai domoale, cu ecouri apusene pe care 
treptat mi le oferea Oradea. 


Aveam pe atunci o bună prietenă, profesoară de 
matematică, lleana Negruţiu, care era din partea locului şi 
prin ea am putut să mă apropii mai repede de valorile 
oraşului Oradea şi de cele ale lumii satului ardelean în 
care mă aflam, atât de diferite faţă de cele din care 
venisem. Cu ea mergeam în Oradea la promenadă pe 
Corso, căci numai această plimbare în sine era un 
spectacol cu o deplină satisfacţie. Pline de importanţă, 
sâmbăta după-amiază, ne îmbrăcam cu ce aveam mai 
bun şi plecam cu trenul la Oradea. Noaptea dormeam la 
un văr al ei. Odată s-a întâmplat să nu ne poată primi. În 
mintea noastră de atunci, era de neconceput să ne 

înapoiem în Ineu, cum adică, să venim acasă ca proastele 
târgului? În rupul capului! Nu aveam bani de hotel, nici 
măcar pentru mâncare, era imediat după reformele 
monetare, aşa că am hotărât să cumpărăm pâine şi 
muştar — cele mai ieftine produse alimentare — şi să stăm 
pe o bancă în parc până a doua zi în zori. Pe atunci nu ne 
pândeau primejdii de noapte, nici milițienii nu circulau 
noaptea prin oraş. Azi parcă nu-mi vine să cred că au 
existat aşa vremuri, dacă nu le-aş fi trăit. Simt şi acum 
gustul pâinii cu muştar şi aud şi acum în urechi hohotele 
noastre de râs care ne-au umplut timpul cu veselia 
exuberantă a tinereţii noastre pentru că ne aflam într-o 
situație cu totul deosebită. Ne imaginam conversaţia cu 
oarecare năduf a celor care ne credeau la mare distracție. 
Ca să ne mai treacă timpul, am plecat pe jos la gară, am 
stat vreo două ore, dar a trebuit să plecăm ca să nu 
sosească oamenii din Ineu pentru trenul de noapte şi să 
ne vadă acolo. Am făcut iarăşi drumul pe jos la banca din 
parc unde am aşteptat ivirea zorilor. În timpul zilei am 
făcut plimbări prin oraş şi apoi am plecat cu acelaşi tren ca 
în zilele bune, dar înţelese să păstrăm secretul acestui 
episod rămas taina noastră şi de care ne-am amintit cu 
umor de-a lungul vieții. 


Multe au fost năzbatiile noastre. Una mai acătării ni s-a 
tras de la îmbrăcăminte. Am făcut amândouă economii 
severe pe o perioadă de un an şi jumătate ca să ne facem 
câte un deux pieces ultramodern, la un croitor de lux din 
Oradea care lucrase în Viena la unul din saloanele de 
mare lux. Am fost foarte fericite când am văzut ce 
elegante eram şi chiar am făcut şi un taior alb dintr-un 
material splendid. Aceste piese vestimentare de mare 
rezistență, cu mâneca lungă, chimono, cu o croială 
impecabilă, m-au însoţit cu mult succes de-a lungul a 20 
de ani. Ba chiar şi fiica mea, ajunsă adolescentă, le-a 
purtat cu mult succes. Dar atunci, în anii aceia, când 

aveam salariile de mizerie şi garderoba extrem de 
sărcăcioasă, un asemenea lux era o adevărată sfidare, o 
teribilă extravaganţă. În Ineu nu puteam să le folosim, 
erau complet nepotrivite cu simplitatea rochiilor din 
stambă, obținută cu mari eforturi, ori cu portul tradițional. 
Pentru mediul în care trăiam, îmbrăcămintea noastră se 
potrivea ca nuca în perete şi s-au aprins comentarii, 
ieşisem din tiparele cunoscute de ei. Pe atunci la sate şi în 
micile oraşe, învățătorul, preotul şi doctorul aveau un 
statut special, erau personajele cele mai respectate în 
comunitate, erau personalităţi de necontestat de care 
toată lumea asculta şi se ruşina, erau modelele de urmat, 
ori, pe noi, cine ne mai putea urma în ceea ce priveşte 
îmbrăcămintea? 


Şi de-ar fi fost măcar astea singurele ieşiri din front. 


Nevoia de artă m-a îndemnat să pregătesc pentru 
serbările de la Căminul cultural un număr special de balet 
cu fetitele din clasă. Nu aveam unde să fac repetițiile, 
spațiul din sala de clasă era complet ocupat de bănci, aşa 
că, am făcut balet... pe bănci. Muzica era...vocea mea. 
Îmi amintesc ce surprins a fost directorul şcolii care m-a 
găsit la ora de curs făcând balet cu elevii pe bănci. După 
spectacol, sătenii care nu ştiau că există pe lume şi 
baletul, având în fața ochilor fetițe cu picioruşele dezvelite 
până sus, îmbrăcate cu fustițe de-o palmă din hârtie 
creponată, făcând mişcări de care nu mai vazuseră, ce 
uimiţi au fost şi ce comentarii au făcut, ca de întâmplări 
venite din poveşti. Pe atunci nu erau televizoare, nu aveau 
nici radio, nu au văzut niciun spectacol la oraş, îşi duceau 
viața în lumea lor arhaică, păstrând cu străşnicie 
obiceiurile străvechi. Pentru că în multe privinţe eu eram 
altfel decât localnicii, se amuzau pe seama năzbâ:tiilor 
mele, dar mă priveau cu înţelegere şi chiar cu duioşie, 
simțeau că le dărui cu caldură năvala avântului meu 
tineresc. Respectul şi dragostea reciprocă s-au păstrat şi 

până în zilele de astăzi, deşi ne aflăm la mari distanţe. Un 
episod care ar fi putut pe vremea aceea sa ia o intorsatura 
dramatica pentru mine, l-am rememorat in vara acestui an, 
2010, in Bucuresti, intr-o intalnire de mare sarbatoare cu o 
remarcabila personalitate a spiritualitatii romanesti, 
Preacucernicul Parinte Profesor Nicolae lon Bordasiu, 
acum la 86 de ani, Parohul Bisericii Sf. Silvestru. 


Între anii 1948-1955, pentru convingerile sale politice şi 
acțiuni anticomuniste, unul dintre membri fondatori ai 
« Rugului Aprins », tânărul Nicolae Bordaşiu, născut în 
localitatea Săbolciu, aproape de Oradea şi de lIneul în 
care ma aflam şi eu, a stat ascuns prin satele bihorene, 
fiind căutat de securitate pentru o condamnare în lipsă la 
20 de ani închisoare. L-au descoperit în 1955 şi au urmat 
ani grei de închisoare până în 1964. Aveam pe atunci o 
prietenă bună, lleana Negruţiu din Tileagd, care îl 
cunoştea şi mă ţinea la curent cu veştile mai importante 
din viața palpitantă a abselventului de Teologie cu Magna 
Cum Laude, Nicolae Bordaşiu. M-a impresionat tăria de 
care a dat dovadă odată când l-a oprit pe drum securitatea 
care îl căuta şi cerându-i acte de identitate, le-a vorbit în 
graiul ţăranului ardelean, aşa cum era îmbrăcat şi i-a 
convins că este un sătean oarecare. Dar cel mai mult m-a 
impresionat când am aflat că acest tânăr atât de puternic, 
a întrat într-o stare de depresie, din cauza izolării, fiindcă 
doar noaptea mai ieşea din casa singur prin preajma casei 

pentru scurte plimbări şi mişcări, iar ziua dormea ascuns 
pe undeva. Ca să-i îndulcesc şi eu măcar cu un strop 
izolarea, am luat hotărârea să merg cu lleana, să il cunosc 
şi să povestim câte ceva din viaţa de toate zilele care se 
scurge pe lângă el atât de dureros. A fost o seara 
palpitantă, dar mai palpitantă a fost neliniştea pe care am 
trăit-o la scurtă vreme când securitatea l-a descoperit şi l- 
a arestat. Nu mi-am regretat nicio clipă gestul, ba din 
contră, mi se părea că am făcut prea puţin. Mă frăământa 
însă mereu gândul că, de voi fi condamnată pentru 
omisiune de denunţ, s-ar putea să nu fiu capabilă de 
aceeaşi tărie morală ca cel pe care îl admiram atât şi 
pentru care am riscat. Desigur că numai elanul tinereții şi 
frumuseţea înaltă a sentimentelor pentru oamenii 
deosebiți, frumuseți cu care suntem înzestrați în anii fără 
prea multă experienţă de viaţă au facut sa trec pragul 
riscului major. Mai târziu nu ştiu dacă aş mai fi fost aşa 
«vitează», dar ştiu că atunci eram mândra de gestul meu. 


Cred că tinerețea trebuie privită nu numai ca o perioadă a 
vieţii, ci mai degrabă ca o stare de spirit, de intensitate a 
trăirilor, ca un efect al vârstei. S-au scurs de-atunci 60 de 
ani, dar valurile înnoirii au tulburat până în adâncuri viața 
noastră şi ne-au creat senzaţia că toate acestea s-au 
petrecut cu mai mult de 100 de ani în urmă, că de atunci 
ne desparte un abis. Nebuniile tinerilor de acum nu mai au 
nimic din ceea ce pe atunci însemna ieşirea din 
contingent. Eu fac parte din ultima generaţie martoră a 
acestor vremuri acum apuse, ce ne par că aparțin lui “a 
fost odată, ca niciodată”. 


Timpul parcă s-a prăbuşit peste noi, încât îmi vine să mă 
întreb, oare toate astea nu sunt numai nişte scorneli ale 
minţii mele? Nu cumva memoria îmi joacă feste creând 
legende ale unei lumi atât de deosebite şi m-a aşezat pe 
mine în mijlocul lor? 

FRUMOASA LUNĂ MARTIE 
poemul naturii 


A sosit luna martie şi zapada care încă acoperă pământul 
luat în stăpânire ca în plină iarnă canadiană, nu poate 
acoperi şi starea de spirit izvorâtă din tainiţele firii, acolo 
unde se pregăteşte o noua viaţă a lumii vegetale. 


Orice înfăţişare ar avea luna martie, cu zapadă sau fără, 
ea rămâne una dintre cele mai frumoase luni ale anului, în 
primul rând ca o lună a promisiunilor de mari frumuseți ale 
lumii înconjurătoare şi ale trăirilor noastre. Martie ne 
zâmbeşte chiar din prima zi cu mărţişorul în care se 
împletesc prin simbolul şnurului, albul purității, cu roşul, 
simbolul dragostei până la jertfă. Bătrânii noştri au mai 
numit această lună şi Mărţişor. Urmează apoi zilele Babei 
prin care încercăm să întrezărim cum ni se vor împlini 
dorințele în acest an. Dar, cea mai frumoasă zi a acestei 
luni, rămâne 8 Martie. E ziua în care tumultul florilor se 
asociază cu chipul femeii, al frumuseții şi misterului 
feminin, al  nesecatului sentiment matern, închinat 
bunicilor sau surorilor care ne-au înflorit viața şi care 
trezesc în noi gânduri şi sentimente ce ne înalţă într-o altă 
ordine, cea a curăţeniei şi frumuseții sufleteşti. 


Imaginea femeii se contopeşte adesea cu cea a iubirii. 
Fiecare din noi avem nevoie de atingerea blândă şi bună, 
plină de căldură a femeii înzestrată de Dumnezeu cu 
căldura iubirii. Ea este împlinirea în viață prin iubire şi 
dăruire. Fiecare femeie poartă în ea visul de dragoste 
care nu se stinge niciodată. Dăruind, femeia este şi ea 
însetată de gesturi de tandreţe şi de mângâieri izvorâte 
din dragoste care sunt esența vieţii de familie şi fără de 
care viaţa nu ar mai avea nici un farmec. 

Ca şi celelalte surori cu care întruchipează primăvara, 
aprilie şi mai, martie este o lună închinată iubirii şi al altor 
multe frumuseți. 


În martie, lumina soarelui mai limpede, mai blândă, mai 
caldă nu se poate să nu ne poarte prin lumea de frumuseți 
a copilăriei ce-o purtăm cu noi. Ne îmbrânceşte în zona de 
viaţă când ne sfârâiau călcâiele alergând după gândăcei 
să-i prindem şi să-i facem avioane, când descântam 
gărgărițele cu dar de a prevesti viitorul fetelor, când ne 
jucam cu mieluşeii şi ascultam fascinaţi cucul din vârful 
nucului, numărând anii pe care îi avem de trăit. Lumina 
asta caldă ne trimite cu gândul la casa părintească sau 
cea a bunicilor peste care se împrăştia generoasă în 
oricare răsărit de soare în cântatul de ziuă al cocoşilor. Se 
strecoară ca prin vis gânduri şi înfiorări, fără să ştim cum, 
la imaginile din trecut, spre urzicile şi ştevia abia răsărite 
pe lângă gardul din fundul grădinii, parcă simţim iarăşi 
mireasma  văzduhului răspândită de  horbota florilor, 
mirosul de curăţenie al varului cu care se spoiau casele, 
gardurile, pomii, podețele, parcă vedem curtea plină de 
mişcare, de zumzet de albine, de cotcodăcitul păsărilor, 
Fiorii renaşterii naturii ne amintesc şi de primii fiori treziți 
de chipul îndrăgit în taină în anii adolescenţei, de surâsul 
cald pe buze, de îngânarea şoaptelor nespuse, de 
freamătul respirației întretăiate, de lumina şi căldura 
ochilor, de farmecul grăitor al tăcerilor şi al strâgerilor de 
mână. 

Dar martie este darnic cu toate etapele de vârstă ale 
omului în care toarnă limpezimi de soare ce ne fac mai 


tineri şi ne aduc în atmosferă o stare de efervescenţă şi o 
dulce nebunie. 


Tinereţilor le cântă imnuri înălțătoare în cadenţa iubirii, le 
inspiră poezii şi le pune aripi viselor în zbor înalt, le toarnă 
în vene clocot viu, gata să dea pe răscoale. 

În anii deplinei maturități şi mai apoi, în anii senectuții, 
martie aduce înţelesuri noi faptelor simple de viaţă, pe 
lângă care am trecut fără să le băgăm în seamă. 
Descoperim cu bucurie că totul pare nou în jurul nostru, 
aşa cum nu le-am mai văzut niciodată, şi spre mirarea 
noastră, chiar noi înşine descoperim că suntem altfel. Alte 
înțelesuri capătă urzeala vieţii, altfel înțelegem cum creste 
firul ierbii, cum se desface floarea, altfel simţim mirosul 
verdelui crud al ierbii, altul este ințelesul glasului 
păsărelelor, iar noaptea parcă ne este mai limpede muzica 
stelelor. Cu cât înaintăm în vârstă, cu atât mai mult se 
adună, se încarcă de semnificaţii noi tainele naturii, se 
strecoară altfel în întreaga ființă zvonul sosirii primăverii. 


Pentru că Marta nu lipseşte din post, cum e o vorba din 
bătrâni, ea este cea care începe pregătirile pentru 
întâmpinarea marii sărbători a primăverii, Învierea 
Domnului nostru Isus Hristos. Ne pregăteşte pentru 
această mare taină a lui Dumnezeu turnând în noi picuri 
de sfinţenie. În postul mare ne dă o dezlegare la peşte de 
Blagoveştenie cum se zice in popor, sau Buna Vestire 
cum e numită în calendarul ortodox, pe 25 ale lunii, iar în 
zilele următoare se pregăteşte să dea ştafeta lunii florilor, 
lăsându-ne amintirea unor tulburatoare trăiri. 


Scriind acum despre frumuseţile lunii martie, m-am oprit 
văzând cum am reînviat icoane din trecut. Mă supără 
sâcâitoarea întrebare: nu cumva stărui prea mult, aflându- 
mă în rândul celor care de-a lungul timpului au tot spus: 
ehei, pe vremea mea ce frumos a fost, acum s-au stricat 
toate acele rosturi ale vieţii şi a apus farmecul de atunci. 
Oricum aş lua-o, tot nu-mi vine la mână să scriu în loc de 
cântecul cucului din nuc, despre zbieretele manelelor, în 
loc de zburdălnicia mieilor, despre zburdalnicia cailor 
putere ai maşinilor de tot felul, oricât de frumoase şi de 
scumpe ar fi, fiindcă dau buzna peste liniştea oamenilor. 
Ştiu că sunt foarte necesare şi nu mai putem renunţa la 

ele, dar nu aparţin şi sufletului. Mieluţii, fie numai ca 
amintire, şi tot îmi mângâie inima mai mult decât vâjâitul 
unei maşini. Înghit cu greu mizeriile verbale aruncate în 
fața femeii care a rămas în mintea mea tot cea căreia să-i 
închini înălțătoare cuvinte. Sunt unele mai aprige şi mai 
rele de gura? Ele nu s-au născut aşa. Trebuie să 
îndreptăm nedreptăţile care le-au adus în pragul disperării. 
În gând, eu tot le mângâi obrajii pe care s-a scurs amarul 
lacrimilor. Să mă fac că nu simt inhalarea aerului poluat al 
marelor oraşe? Să îmi placă Balul Mărţişorului din 
Bucureşti în care cuvântul de ordine este luxul şi 
extravaganta? Şi atunci să nu mai scriu ca să nu mai aud: 
“iar ai scris ca pe vremea lui Alecsandri?” 


N-am altă cale şi dacă, descriind stările de euforie ce ne 
cuprind în zilele de primăvară se strecoară şi câte un 
“mieluşel” mi-ar plăcea să nu îl goniţi şi să-l luaţi în braţe 
cu candoarea pe care ne-a dăruit-o Creatorul când ne-a 
adus pe lume. Să ne lăsăm în voia firii, să renaştem o 
dată cu primăvara, să înflorim o data cu florile, să nu 
ratăm şansa noastră de a spera la un nou început şi să 
nu uităm că luna martie ne îndeamnă la trăirea atâtor 
frumuseți. 

CAPITOLUL IV 
VECINII NOŞTRI, AMERICANII - ARIZONA 


După cele zece săptămâni petrecute în România, în vara 
lui 2009, ajunsă în Canada, nici n-am avut răgazul 
necesar adaptării la diferenţa celor şapte fuse orare, că 
am plecat împreună cu ai casei, de-a curmezişul Americii, 
adăugând încă alte trei fuse orare până în Arizona. După 
forfota românilor, ca toți europenii aflaţi mereu în zorul 
treburilor, nu de puţine ori agitaţi, gesticulând şi vorbind 
tare, contactul cu calmul oamenilor de pe acest mare 
continent, mi s-a părut o binefacere. 


În timpul călătoriei, printre gene, mă vedeam în 
cafeneaua/cofetărie clujană “Tineretului” (cred că era 
numele oficial) numită de toţi, de fapt, “Arizona”, pe 
vremea când era frecventată de literați, studenți şi mai 
toată intelectualitatea oraşului. Am păstrat multe amintiri 
frumoase de acolo, vizitând-o des, fiindcă şcoala la care 
profesam, era la doi paşi de aceasta cafenea, aflată în plin 
centru, lângă Libraria Universitaţii. In acei ani ai tinereții, în 
această cafenea, am visat prima dată să vizitez acest stat 
american. Între această dorința şi înfăptuirea ei, s-au 
scurs aproape 40 de ani. 


Faima statului Arizona cu capitala la Phoenix, a fost dată 
de Marele Canyon de pe valea râului Colorado, dar şi de 
deşertul şi munţii săi, precum şi de indienii Apache şi 
Navaro, cowboy şi populaţiile hispanice, locuitorii acestor 
locuri care au inspirat nenumaraţi artişti şi cineaşti. 

Drumul acesta lung l-am făcut cu popasuri, cu maşina 
noastră, dar şi cu avionul. Prima impresie a fost aceea a 
unui imens teritoriu sterp şi nisipos, luat în stăpânirea unui 
soare nemilos. Întinsul deşert m-a trimis cu gândul la 
locurile pentru habitat căutate de când e lumea lume şi 
omul om pe pământ, acele locuri unde apa se întâlneşte 
cu pământul. Apa, acest element fundamental din care 
suntem şi noi făcuţi în proporţie de 70%, trebuie să fie la 
îndemâna omului pentru supraviețuire, dar în Arizona, 
oamenii şi-au ales să trăiască pe un teren atât de lipsit de 
apă, încât puterea minţii mele nu reuşea să înțeleagă. 
Întinderile lipsite de apă ni s-au înfățişat în imagini parcă 
nepământeşti, parcă aparținând altei lumi, oferindu-ne 
multe imagini cu răni adânci şi suferinţe ale pământului, 
dar şi multe dovezi ale marii puteri de adaptare a omului. 
Din loc în loc apăreau copăcei pitici, jnepeni, ierburi 
perene, plante chircite, dar mai ales o lume foarte felurită 
de cactuşi care, mai ales pentru băştinaşi, au servit ca 
hrană. Din ele făceau supe, mâncăruri, tot felul de 
preparate de neimaginat, felurite gemuri si dulciuri — şi tot 
cactuşii le astâmpărau şi setea. Privind întinderile de 
cactuşi şi plante pitice, simţi lupta eroică pentru 
supraviețuire şi îţi vine să îţi strigi bucuria în fața 
negrăitoarei dovezi că viața este biruitoare. Câteva bogății 
ale acestor locuri din Arizona, arama, bumbacul, vitele şi 
citricele, au chemat oamenii din alte părţi care au răspuns 
“prezent”. Au început să îşi fertilizeze terenurile, să aducă 
apă de la distanță de mii de kilometri sau de la mari 
adâncimi. Prin muncă şi pricepere, adaptându-se treptat, 
au reuşit să facă adevărate oaze de verdeață şi de 
frumuseţe care îţi stârnesc mare admiraţie pentru ce poate 
face omul pe acest pământ. În aceste zone viața se 
desfățoară în normalitate şi în deplină frumuseţe, spre 
marea noastra mirare. Aceste oaze pline de verdeață, 
flori, fântani arteziene şi atâtea alte aspecte pline de 
dinamică a vieţii contrastau puternic cu pustiul arzător aflat 

uneori în imediată apropiere, îți dadeau senzaţia de ireal. 
Locuitorii s-au adaptat şi le place aici. O doamnă născută 
pe aceste meleaguri, ne povestea că a plecat pentru un 
an în Europa, la fiica ei, dar nu a putut să suporte clima şi 
s-a înapoiat după două luni. Parcă nu-mi venea să cred, 
pentru că acest teritoriu mi s-a părut foarte fierbinte. Abia 
după ce am stat acolo vreo săptămâna am înțeles mai 
bine ce spunea. Căldura fiind uscată, se poate suporta 
mai uşor decât zilele înăbuşitoare din Toronto, unde eşti 
îndemnat să fugi la adăpost. Aici e soare tot timpul şi te 
invită doar la o dulce leneveală, dar nu la stat în casă. 


Printre primele obiective propuse pentru vizitat a fost 
localitatea Sedona. In drumul nostru ne-am oprit să 
vizităm un castel al lui Montezuma, dar nu am avut mult 
timp de stat pe acolo, aşa că ne-am mulțumit cu 
împrejurimile lui. Acolo am găsit, un lac, o fântână de fapt, 
într-un loc ascuns, unde nu te-ai fi aşteptat, o incredibilă 
oază de supraviețuire pentru oamenii lui Montezuma. 
Acolo am vazut cum acei oameni îşi făceau case în zidul 
vertical al muntelui. 


Am văzut, aflat şi învățat multe. Am aflat că într-un teren 
atât de arid ca cel din Arizona, locurile cu apă sunt 
considerate locuri sacre. Sunt locuri în care apa este 
sărbătorită pentru ca este atât de prețioasă. Viaţa acolo 
depinde parcă de toana zeilor locali care trimit picul de 
apă anual când au ei chef, din care cauză rugăciunile şi 
ceremoniile din jurul ideii de apă sunt parte din tradiţiile 
locale transmise cu grijă din generaţie în generaţie. 


Fântâna aceasta este şi ea un fenomen deosebit. E o 
fântâna fără fund în care vine apa zilnic din străfundul 
pământului. A fost creată printr-un accident al naturii acum 
11.000 de ani. Apa vine din străfunduri şi se scurge printr- 
o cascadă în imediata apropriere a fântânii. Este căminul 

unor specii de animale şi plante care nu se mai găsesc 
nicăieri pe toată planeta. De mii de ani a servit ca oază 


Fântâna Montezuma 


pentru viaţa sălbatică, dar şi pentru oameni. Impresionant! 
De acolo am continuat călătoria spre Sedona. O altă 
minune a naturii. 


Sedona, care atrage cam 3,5 milioane de turişti pe an, 
este aşezată într-o zonă despre care se spune că are 

puteri miraculoase, cu darul de a insufla forță, de a întineri 
şi de a stimula privitorul. 


Am stat cu ochii şi asupra cerului de o mare limpezime să 
vedem dacă zărim vreun OZN, căci Sedona este celebră 
şi pentru OZN-uri, locul preferat al extratereştrilor despre 
care s-au facut mai multe fotografii şi s-au depus multe 
mărturii. Este considerată zona apariţiei îngerilor şi al 
vindecărilor miraculoase. Aici se desfăşoară multe 
activități paranormale. Zona din jur este deosebit de 
frumoasă. Am venit pe un drum şi ne-am întors pe altul, ca 
să putem cuprinde cu ochii cât mai multe imagini pe care 
le-am dus cu noi ca pe un dar al frumuseţilor rarisime ale 
lumii. Rocile roşii sunt ca niste monumente. 


Faimoasele roci Belle Rock şi Cathedral Rock sunt 
adevarate castele naturale capabile să impresioneze şi pe 
cei mai puțini sensibili turişti. 

După părerea mea, cred ca am mai întâlnit în Arizona şi 
un alt loc cu puteri miraculoase. Într-una din zile, trecând 
prin frumosul oraş Tucson, cel de al doilea mare oraş al 
Arizonei, sediul cunoscutei University of Arizona, situat la 
180 km. distanță spre sud față de capitala Arizonei, 
Phoenix, am ajuns şi la o veche biserică a misionarilor 
franciscani “Mission San Xavier del Bac” în localitatea 
Tohono O'Odham. Absolut impresionantă cladire, frumos 
pictată de maeştrii care au renovat şi Capela Sixtină, de 
aceea este numită şi Capela Sixtină a lumii noi. 


Biserica era închisă, n-am putut intra, dar am fost răsplătiți 
de frumuseţile care o înconjurau. Zeci şi zeci de soiuri de 
cactuşi, înfloriţi în culori vii, erau cultivați cu aleasă 
pricepere în curte şi împrejurimi, pe care nu pridideam să-i 
fotografiem. 


Dar mai mult ca orice, ne-a tulburat un fenomen, pe care 
nu putem să-l punem decât pe seama miracolelor. Lângă 
biserică era un dâmb cu o cruce mare albă în vârf. 

Andaluza, fiica mea, şi Tibi, soțul ei, au urcat curioşi pe 
dâmb. Nu mică le-a fost surpriza să găsească o grotă în 
munte împrejmuită cu gard, şi o statuie a Fecioarei Maria, 
replică a celei aflate la Lourdes, în Franța. Dealul oferea o 
frumoasă panoramă a complexului bisericesc. Acolo au 
aflat că şi-a făcut apariția Fecioara Maria. Grota păstrează 
icoane şi cruci. Aici s-a petrecut un mister. În liniştea 
deplină, atât Andaluza, cât şi Tibi au auzit clar dincolo de 
grilajul de fier forjat, că s-a produs un zgomot ca ciocnirea 
a doua sticle şi aerul s-a umplut de un parfum cu totul 
deosebit. Au fost cuprinsi de un tulburător mister care se 
petrecea sub ochii lor şi au cobotât albi la faţă. 

In drumul spre aceaste locuri, am vizitat o rezervaţie 
naturală, Picacho Peak. Ni se aşterneau înaintea ochilor 
frumuseți ale zonei deşertice cu alte valori decât cele 
cunoscute de noi, pe care abia acum le descopeream. Din 
loc în loc erau amenajate spaţii pentru odihnă şi recreere. 
“Nu sunt şerpi care să tulbure odihna vizitatorilor?” am 
întrebat noi pe paznic. “Se mai întâplă câte odată să vină 
cineva care să se plângă de prezenţa câte unui şarpe, dar 
noi ne ducem şi cu grijă îl mutăm în altă parte”. 


Capitala Arizonei, Phoenix, este un oraş modern, plin de 
viață, care nu lasă cu nimic impresia c-a luat naştere de-a 
dreptul pe pustietăţi nimicite de soarele necruţător. Are 
patru milioane de locuitori împreună cu localităţile 
suburbane, dar cu o rată de creştere vertiginoasă şi 
datorită faptului că s-au construit multe locuințe care au 
devenit acceptabile ca preţ. Clădirile moderne îşi etalează 
frumuseţile în deplină armonie cu spaţiile şi clădirile 
învecinate. 


Frumusețea oraşului este îmbogăţită de parcuri, grădini, 
fântâni arteziene, spaţii de joacă pentru copii şi alte 
mijloace de recreere. 


In vecinătatea capitalei Phoenix ne-a atras şi frumusețea 
casei şi arhitectura ieşită din comun a celebrului arhitect 
Frank Lloyd Wright. Porţile şi chiar semnele de circulație 

din preajmă erau făcute în stilul naturii deşertice, ca peste 
tot unde a intervenit mana omului în acest deşert. 


In țesătura drumurilor noastre am poposit şi la Flagstaff, 
ultimul oraş înaite de Marele Canyon. Aici am petrecut 
două ore într-un magazin cu produse ale indienilor şi nu 
am plecat cu mâna goală. 


Timp de o săptămână cât am petrecut în Arizona n-am 
putut să cuprindem toate imaginile inedited, de-a dreptul 
fascinante. Din când în când am mai notat câte ceva 
deosebit. Palmierii, dar şi alte plante, au frunzele acoperite 
cu un strat subtire de ceară ca să nu se deshidrateze. 
Sclipesc în bătaia soarelui, oferindu-ți o imagine 
neobişnuită. Soarele şi luna au alt traseu pe cer decât 
suntem obişnuiţi să vedem în zona în care trăim. La 
amiază, soarele străluceşte deasupra capului şi umbra 
noastră era aproape sub picioare. Şi luna nouă, mult mai 
mare decât o ştim, ca o secere subţire, pe un cer incredibil 
de limpede, în amiaza zilei, am vazut-o deasupra capului 
nostru. In Arizona nu este nevoie să schimbe ceasul 
pentru orarul de vara. Ziua este egală cu noaptea aproape 
tot anul. Seara se lasă brusc, la ora 7:13 apune soarele şi 
peste un sfert de ora este întuneric deplin. 


Impresia care ne-a însoțit tot timpul şi cu care am plecat, 
ca o concluzie, este aceea a unor aglomerări de imagini 

neobişnuite, ca în vise, despre care ne vine să ne 
întrebăm dacă le-am văzut cu ochii noştri sau numai 
aevea, dar care îşi păstrează forța vie de a ne chema 
înapoi. Şi ne gândim chiar să răspundem acestei chemări 
dacă ne va sta în putință, căci sunt multe alte chemări 
cărora le auzim glasul şi nu puţine sunt cele care ne strigă 
cu glas tare. 


MARELE CANION 


Prima senzaţie pe care o ai ajungând la Marele Canion 
“The Grand Canyon of the Colorado River” cum e numit 
de americani, este aceea de încremenire şi de uluire, ca şi 
când te-ai afla într-o lume de pe altă planetă. 


Sunt trăiri atât de răscolitoare, încât îţi trebuie un timp 
oarecare până să se aşeze simțurile la locul lor, să te poți 
regăsi. Ce ştiam din fotografii sau din filme, era o realitate 
abstractă care acum nu se potrivea cu ce vedeam la fața 
locului. Voiam să îmi notez impresiile “la cald” dar am 
rămas pentru multă vreme în nemişcare. Îmi venea să-mi 
frec ochii ca să dau crezare că ce văd acum, există cu 

adevărat şi nu este numai o închipuire de-a mea care s-a 
desprins din lanţul multora care îmi populează adesea 
creierul. Ne secase parcă al graiului izvor. Bolboroseam 
cuvinte aşezate cine mai ştie de când în capul nostu, şi nu 
de puţine ori interjecţii care subliniau surpriza. “Măi, măi, 
măi! Ştiam că ce vezi în fotografii nu se potriveşte cu ce 
vezi pe viu, dar nici chiar aşa!” "Neam de neamul nostru n- 
a călcat pe aici!” 


Acest Mare Canion, cel mai mare din lume, mărginit de 
două culmi muntoase, denumite North Rim (malul de nord) 
şi South Rim (malul de sud), este, de fapt, un defileu mai 
special, având pe fundul lui râul Colorado, care a 
contribuit şi el la săpături în adâncime. Se află într-un 
uriaş parc frumos şi bine îngrijit (Parcul Naţional, al 
Marelui Canion), cu hoteluri, restaurante, magazine cu 
suveniruri, un mic muzeu, cu pliante, machete, hărţi şi 
multe informaţii gratuite, printre care şi un program cu ce 
poţi vedea în funcţie de numărul zilelor de sejur. A fost 
unul din primele parcuri naţionale create în Statele Unite 
(în anul 1919). Am făcut circuitul acestei zone cu 
autobuzele, puse şi ele gratuit la dispoziţia vizitatorilor. 
Şoferii, având şi rolul de ghizi, de-a lungul traseului, 
vorbeau fără oprire şi fără aerul de plictiseală dar de 
nenumăratele repetări. Opreau autobuzul în zonelele cele 
mai spectaculoase, amenajate pentru vizitatori. 


Puteai cobori din autobuz la oricare dintre staţiile de pe 
traseu (în fiecare autobuz găseai harta cu traseul 
străbătut) şi puteai sta cât îţi poftea inima la admirat sau 
făcut poze. Mulţi stăteau doar 10 minute până la autobuzul 
următor. Imaginea ce o ai în faţă e cea a unei uriaşe 
căldări, de aproximativ 500 km. cu margini sinuoase. 
Aspectul unic al acestor locuri este dat de nişte munți 
inverşi, crescuți dedesubtul orizontului nostru, ridicându-se 
parcă din  măruntaiele pământului, oferindu-ne o 
perspectivă uluitoare. 

Vârfurile lor se află la înălțimea la care se aflau picioarele 
noastre, pe platoul aflat la înălțimea de peste 2000 de 
metri deasupra nivelului mării. Priveşti înfiorat de pe 
marginea prăpastiei de 1600 de metri, dar simţurile 
noastre o percep ca fiind mult mai prăpăstioasă. Cel mai 
bine vezi cu ajutorul telescoapelor aşezate din loc în loc, 
pe marginile genunei. Prin ele prindeau contur mai clar 
văgăuni, prăpăstii, culmi, muniţi, podişuri. 


Model creat în unul din muzeele ştiinţifice care explică 
eroziunea pământului de-a lungul milioanelor de ani. 


Straturile de roci tăiate în trepte ca de un cuțit bine ascuțit, 
felurit colorate îţi oferau o privire în istoria îndepărtată a 
pământului. Ele sunt cele mai spectaculoase exemple de 
eroziune a milioanelor de ani măsuraraţi în şapte vârste 
geologice. La numai căţiva paşi făcuți pe margine, 
imaginea e diferită şi te afli parcă în faţa unui caleidoscop 
care schimbă prin nenumarate unghiuri mii şi mii de fațete 
ce se succed în planuri ameţitoare. 


Un perete al muntelui tăiat în linie dreaptă acum îţi lăsa 
spațiu pentru a privi alt munte cu o altă tăietură dreaptă, ori 
în trepte, ori cu rotunjimi sau scări, cele mai multe cu 
infinite şi complicate forme geometrice, căci fantezia naturii 
a întrecut orice închipuire. Adâncimea, şerpuirea râului 
Colorado care-şi adună apele din mai multe râulețe, miile 
de forme, planuri şi axe în multe culori, fumurii, roz, alburii, 
gălbui, maro, verde, cărămiziu, mov, din care predomina 
roşu, toate născute din neant, îţi răscolesc întreaga fiinţă, 
îți dau impresia de straniu, de nepământesc, de ceva vecin 
cu nebunia. Parcă îţi vine să încerci cu gândul cum ar fi să 
te arunci în această genune. Te înfiori, te temi să nu te 
cheme piaza-rea şi îți muţi privirea în altă parte. Acest 
tulburător şi nefiresc peisaj zămislit de nemurire este în 
deplin contrast cu planul de la orizont în care ne aflam, o 
lume obişnuită, calmă şi nepăsătoare la tot ce a fost odată 

cauza acestor vecinătăti atât de dramatic zbuciumate. Am 
făcut întruna fotografii, aşa cum fac toţi vizitatorii, dar nu de 
puţine ori, furaţi de ineditul peisajului, băgam de seamă că 
n-am mai făcut poze cam demultă vreme, fiind total furati 
de peisaj. 


Mulţi corbi croncăneau sau pluteau în aer, netematori de 
oameni. Sunt cei mai vechi locuitori ai acestor locuri. 
Netemătoare de oameni erau şi celelalte viețuitoare. 
Respectul pentru măreţia şi frumusețea naturii, ca şi 
regulile de comportament impuse şi strict respectate, au 
făcut ca aceste viețuitoare să fie pritenoase cu vizitatorii. 


Am hotărât pe loc să petrecem noaptea acolo, deşi nu 
eram pregătiţi, dar parcă nici nu eram pregtiţi să plecăm. 
Mai aveam loc să ne umplem sufletele cu ce ni se oferea. 
Am găsit o camera pe coltul hotelului, la parter, cu vedere 
spre canion. Ne-am sculat cu noaptea în cap ca să vedem 
răsăritul de soare peste aceste minunâţii ale lumii. 

În zori, când am tras perdeaua, sub fereastra noastră 
păştea un cerb. Niciodată nu am fost atat de aproape de o 
astfel de vieţuitoare. Când am ieşit din cameră, alţi cerbi 
erau admiraţi de multă lume ieşită afară pentru răsăritul 
soarelui. 


În mica staţiune, (formată de cele câteva hoteluri de lux, 
precum şi un camping) noaptea se lasă repede, pe la ora 
7:15. In Arizona nu se trece la orar de vară. La 7:30 este 
întuneric beznă ca să creeze condiţiile naturale pentru 
viețuitoarele zonei. Tibi, ginerele meu, a vrut să se ducă la 
maşină să ia ceva pe la 9 seara şi, în timp ce mergea prin 
beznă, era să cadă peste un cerb care dormea pe iarbă. 
Ziua, în amiaza mare, era să călcăm pe un liliac şi pentru 
că s-a speriat, s-a încurcat în hainele noastre. 


Deşi Marele Canion se află în Arzona care este un imens 
deşert, aici clima este total diferită. Este de fapt un 
amestec de mai multe clime, de la cea a deşerturilor, la 
cea a vegetației abundente, aşa cum se vede pe fundul 
văgăunii. Acolo este un cuib de verdeață, udat de râul 
Colorado, numit “Grădinile indiene”, oaza naturală 
populată de indieni. Excursioniştii mai curajoşi fac drumul 
până acolo pe jos, alţii călare pe catâri, pe cărarea numită 
“Îngerul strălucitor”. Dar muntele este destul de înşelător şi 
anual, hăul acesta cere un tribut de 3-4 vieţi omeneşti, aşa 
cum aflăm din informaţiile ce ni se oferă gratuit. Când îi 
vedeam pe unii cât de aventuroşi se duceau pe marginea 
prăpastiei pentru o poză, mă gândeam că numarul de 3-4 
pe an nu e mare de loc. 


Dar Tibi, mucalit cum e, ne-a amintit că 3-4 pe an mor, dar 
că 250 sunt salvaţi, deci sunt mulţi care îşi riscă inutil 
viața, ca tânărul prins de noi în poză. Dar nu am plecat 
fără să aducem în gând cuvinte de mulțumire şi de 
admiraţie americanilor pentru felul cum îşi primesc 
vizitatorii şi cum ştiu să îşi pună în lumina toate valorile 

lor. Ultimul cuvânt a fost cel de rămas bun de la minunile 
naturii. Marele Canion a trecut undeva în topul celor mai 
frumoase vacanțe ale mele. 


Am fi vrut să mergem şi pe partea cealaltă la podul / 
pasarelă în formă de potcoavă, cu fundul de sticlă aşezat 


deasupra prăpastiei. Dar până acolo era drum lung şi am 
fi avut nevoie de o zi. 

Dar dacă lumea este o carte, cine nu călătoreşte citeşte 
doar o pagină din acea minunată carte, spunea Sfântul 
Augustin prin anii 370. Eu continui să ‘citesc cu râvna 
această carte. 


CHICAGO - ORAŞUL DE SUB NORI 


Dacă treci prin Statele Unite ale Americii şi ţi se iveşte 
ocazia să vizitezi uriaşa metropolă Chicago din statul 
lllionis, oraşul minune al secolului al XIX-lea, de care 
preşedintele Barack Obama este atât de mândru, te poți 
socoti un om fericit. Visam demult la o asemenea vizită şi 
în sfârşit, în august 2009, am reuşit să-l vedem împlinit. 
Cum să nu-ți doreşti să vizitezi acest oraş, care, datorită 
importanţei lui economice, trece astăzi drept capitala 
neoficială a părții interioare a Statelor Unite! Ştiam că 
oraşul Chicago a avut un ritm de dezvoltare alert începând 
de la jumătatea secolului trecut, ajutat de poziţia sa 
geografică, de resurse naturale din zonă, de tehnica 
avansată şi de hărnicia oamenilor, dar acum puteam să 
vedem “cu ochii noştri” cum a ajuns o uriaşă metropolă, 
port pe litoralul marelui lac Michigan. E supranumit şi 
“oraşul care munceşte”, dar mai poartă încă un 
supranume: “oraşul vânturilor”, “windy city”, datorită 
vânturilor puternice care sunt foarte prezente în tot timpul 
anului. Scurta sa istorie ne spune că prima atestare există 
din 1803 când armata americană a construit un fort de 
apărare. Abia în 1825 s-a transformat în oraş. La început 
a fost o mică localitate de frontieră, iar astăzi este al 
treilea mare oraş din USA cu o populaţie de 6 800 000 
locuitori şi este un centru important de industrie, comerţ, 
cultură şi sport. Este sediul unora dintre cele mai 
renumite instituții de învățământ din Statele Unite, iar 
locuitorii sunt mândri că în oraşul lor îşi desfăşoară jocurile 
unele dintre cele mai puternice echipe sportive naţionale. 

Ne-am amintit si de faptul că numele oraşului Chicago 
este legat de lupta dusă de muncitori pentru condiţii de 
viață şi de muncă mai bune. În 1887 un mare miting al 
muncitorilor a fost reprimat cu violență de către poliţie. În 
memoria victimelor de atunci, ziua de 1 Mai, data 
mitingului, a fost aleasă drept Ziua internaţională a muncii, 
zi pe care noi am trăit-o în România un lung şir de ani cu 
mare alai. De asemenea, de numele oraşului Chicago mai 
este legată şi trista faimă de a fi numit capitala crimei 
organizate din Statele Unite în epoca prohibiţiei din anii 
20. Oraşul este faimos şi pentru cluburile de jazz şi blues. 
Dar pentru noi, mai ales pentru fiica mea, Andaluza, cea 
mai deosebită trăsătură a oraşului, rămâne incontestabil, 
arhitectura de-a dreptul uimitoare. Sunt clădiri cu stiluri 
diferite care se îmbină armonios, construcţii celebre, 
cunoscute în toată lumea. In admiraţia cu care le-am privit, 
mie mi se părea că trăiesc o adevarătă simfonie a 
clădirilor. De aceea pentru noi, multe din celelalte valori 
ale acestui oraş rămâneau în umbra  celebrității 
construcţiilor. Ne fascinaseră demult imaginile cu zgârie- 
norii vestiți în toată lumea şi rămăsesem cu gândul 
suspendat la ele. Când vorbeşti despre ceva ce n-ai văzut 
decât în filme sau fotografii, rămâne ca ceva mort, dar 
dacă vezi, se naşte ceva nou, ceva în care pulsează viaţă. 
Şi în noi a pulsat multă viaţă în cele câteva zile de vizită. 


Şi, într-adevăr, plimbându-ne pe jos, am respirat aerul pe 
care l-am trăit privind arhitectura măreaţă, modernă care 
domină centrul, o adevarată minunăţie. Deşi are un sistem 
de transport în comun foarte bine pus la punct, Chicago 
este un oraş făcut să-l vezi pe jos. Totul e clar, organizat, 
planificat, cu adrese usor de găsit. Primul contact cu 
oraşul te impresionează prin conturul clădirilor proiectate 
pe linia de orizont. Înalțimea multor clădiri, unele peste 60 
de etaje, ne producea amețeală, ne făcea să rămânem cu 
gâtul strâmb, privind mereu în sus. Simţeam apăsătoare 

micimea fiinţei umane. Acolo am reflectat asupra unei idei. 
Mi-am amintit de un răspuns pe care mi l-a dat un ghid 
turistic, cu mai mulţi ani în urmă, pe când mă aflam în 
Atena. L-am întrebat de ce în Atena nu sunt clădiri aşa de 
înalte ca în alte oraşe mari ale lumii şi răspunsul lui a venit 
înțelept, ca din gura filosofului grec Protagoras: “omul este 
măsura tuturor lucrurilor”. Avea dreptate ghidul, căci 
senzaţia pe care o trăiam acum la prima vedere a 
uriaşelor clădiri era şi aceea de înfricoşare, alienare şi 
nevoia urgentă de evadare. 


Este o părere unanim acceptată de toată lumea că 
zgâraie-norii au luat naştere în Chicago. În anul 1871, un 
devastator incendiu a distrus o treime din oraş, dar nu şi 
energia oamenilor, aşa că oraşul a fost reconstruit din 
temelie. Străzile au devenit mai largi, iar condiţiile sanitare 
mult mai bune. Arhitecţi vizionari au construit clădiri 
frumoase, interesante, moderne, îndrăzneţe pentru acea 
vreme, rămase în mare admiraţie şi astăzi. S-au construit 
clădiri înalte folosind pentru prima dată ţevi lungi de oţel, 
asigurandu-se astfel rezistenţa faţă de vânturile puternice 
din zonă. S-au realizat clădiri aşezate pe piloni umpluţi cu 
beton de stancă fiind fixaţi de stratul de roci din pământ. 


Sears Tower văzut de la distanțe şi momente diferite 


Aşa a fost construit turnul Sears, numit de anul trecut 
Willis Tower, finalizat în 1973, unul din primii zgarie-nori 

din lume. Scheletul turnului e alcătuit din 9 uriaşe țevi, de 
înălțimi diferite, care au secţiunea transversală de formă 
patrulateră, formând la bază un pătrat uriaş cu latura de 
69 de metri. Clădirea are 110 etaje, înaltă de 442 de metri, 
dar cu cele două antene de televiziune , atinge 520 de 
metri. După distrugerea World Trade Center, Sears Tower 
a devenit cea mai înaltă clădire din SUA şi a cincea din 
lume. Turnul are 16.000 de geamuri de culoarea bronzului 
care sunt spălate de şase maşini automate de spălat 
geamuri, de opt ori pe an. În dorința de a atrage cat mai 
mulți turişti, în anul 1985 i s-a adăugat un pavilion de 
vizionare pentru turişti (1,5 milioane anual), la etajul 103 
de unde se poate admira superba panoramă a oraşului. 
Când am urcat cu liftul la acest pavilion, nu numai că ne-a 
dus într-un neaşteptat de scurt timp, un minut şi câteva 
secunde, dar nu am simțit nici momentul plecării, nici pe 
cel al opririi. Ca să privim panorama oraşului şi să facem 
fotografii, de pe terasa cu balcoane numai din sticlă, ne-au 
trebuit multe minute de acomodare. Păşind pe podeaua 
de sticlă transparentă, îţi dădea fiori de gheaţă că vei 
călca în gol. Am trăit acolo senzații tari, de neuitat, deşi le- 
am mai încercat şi în Toronto la CN Tower. 

Imagine dintr-un balcon de sticlă 
Podeaua care aici se vede uşor colorată, în realitate este 
tot atât de transparentă ca şi geamurile laterale. De la 
etajul 103, aflat la 412 metri înalțime, priveam celelalte 

clădiri ca din avion. Aceleaşi clădiri pe care le văzusem de 
jos în sus ca pe nişte coloşi, acum îşi pierdusera 
imensitatea. De la această înălțime, pe străzi, maşini şi 
oameni mici ca nişte insecte, îţi lăsau impresia de mişcare 
haotică, de forfotă bezmetică. 


Această minunată clădire va fi depăşită de o alta, aflată 
acum în construcţie, numită Chicago Spire, creaţia unui 
arhitect spaniol, Santiago Calatrava. Ea va fi una din cele 
mai mari clădiri ale lumii şi va schimba radical orizontul 
oraşului. Va fi urmatoarea atracţie turistică a acestui oraş. 


Chicago Spire va fi în formă de spirală rotită cu 360 de 
grade şi nu vor exista două apartamente cu aceeaşi 
privelişte. Urieşimea acestei clădiri va avea înălțimea de 
610 de metri, cu 150 de etaje şi 1194 apartamente. 


Despre clădirile din Chicago se pot scrie multe volume. Un 
aspect deosebit îl dau acoperişurile a zeci de imobile, 
inclusiv al primăriei, cu grădini suspendate care fac oficiul 
de acoperiş vegetal şi contribuie la limitarea emisiilor de 
dioxid de carbon. Acoperişurile vegetale au deosebite 
efecte estetice şi în acelaşi timp, ele permit utilizarea mai 
bună a sistemului de evacuare a apelor, recuperând apa 
de ploaie care este folosită la stropit şi protejând clădirile 
de uzură, aşa cum susțin experţii în domeniu. Aşadar, 
Chicago poate fi numit, şi oraşul grădinilor suspendate. 


Merită menţionate, fie chiar şi din vârful condeiului şi alte 
aspecte deosebite ale acestui mare oraş. Îţi stârnesc 
admiraţia solutiile pe care le-au găsit transportului în 
comun. Reţeaua metroului asigură deplasarea sigură şi 
rapidă în toate direcţiile. O mulțime de străzi sunt partial 
acoperite, deoarece pe deasupra lor trece metroul aerian. 
Plimbarea cu vaporul de-a lungul țărmului, ne-a oferit 
imagini care ne trimeteau iarăşi şi iarăşi cu gândul la 
uriaşa putere de creaţie a oamenilor. 

Vedere de pe lacul Michigan devenită emblema oraşului 


Am înţeles de ce se spune despre Chicago că are cea mai 
frumoasă vedere din lume de pe lacul Michigan. 
Plimbându-ne cu vaporul, am înţeles de ce a fost numit 
oraşul vânturilor. S-a pornit un vânt atât de brusc şi atât de 

puternic, încât a speriat pe toată lumea de pe platforma 
vasului şi a trimis-o înăuntru. Era de-a dreptul periculos să 
mai rămâi. Un sfert de ora mai târziu se putea din nou ieşi 
pe punte. 


Am privit oraşul şi de la o altă înălțime, dintr-o uriaşă 
roată, din scaunele căreia am putut vedea o altă minunată 
panoramă a oraşului. Spre bucuria noastră, am avut 
norocul să asistăm de pe malul lacului Michigan şi la o 
demonstraţie aviatică în care măestria piloților ne-a dat 
satifactii deosebite, ca cea traită în uriaşa roată cu 
avioanele zburând aproape de capul nostru. 


În ziua în care am plecat, o zi de luni, 17 august, ne-am 
mai întâlnit cu o situaţie deosebită. 11.000 de bugetari au 
fost trimişi în concediu fără plată în încercarea 
municipalităţii de a reduce deficitul bugetar. Primarul 
oraşului, Richard M. Daley, a anunţat că vor mai fi încă 2- 
3 astfel de zile până la sfârşitul acestui an. Oraşul părea 
mort. Noroc că pentru noi a fost ziua în care părăseam 
oraşul şi aflându-ne în maşina noastră, am putut să ne 
deplasăm spre casă. 


Am vizitat oraşul Chicago de două ori, şi în drum spre 
Arizona, şi la întoarcere, dar nu pot să spun de câte alte 
ori aş mai dori să-l văd şi cred că tot cu aceeaşi dorinţă de 
la început, să privesc “bijuteriile” arhitectonice. 


Este uşor de înțeles de ce ne-am alăturat preşedintelui 
Barack Obama în admiraţia acestui oraş minune 

IARNA ÎN FLORIDA 


Pentru că am văzut de câteva ori cum arată Florida - 
ținutul cu nume crescut din petalele florilor - în anotimpul 
de maximă înflorire a naturii şi a spiritului de organizare 
turistică, am vrut să ştim cum arată schimbarea la faţă din 
timpul iernii. Aşa că am făcut o vacanţă în anotimpul 
hibernal, de Sărbători, în apropiere de parcul Disney 
World cea mai populară atracţie turistică a Floridei, locul 
pe unde, cu câţiva ani mai înainte, ne rupsesem picioarele 
de atâta alergătură. Şi acum a fost o vacanţă frumoasă, 
chiar dacă "iarna nu-i ca vara“, mai ales că nu am avut de 
suportat neplăcerile căldurii şi umidității din timpul verii. 


Florida nu putea să fie altfel pentru noi. Această zonă a 
pământului sărutată de soare în mai toate zilele anului, 
atât de frumoasă şi atât de intersanată, cu un turism bine 
organizat, a dat prilejul unei adevărate explozii de 
localități şi construcţii noi care au atras numeroase 
familii, multe din Canada şi a devenit în scurt timp una din 
cele mai frecventate destinaţii de vacanţă ale americanilor, 

canadienilor şi ale multor turişti de pretutindeni, chiar şi în 
vremea de iarna. 


Îi stârneşte admiraţia când te gândeşti că tot ce s-a 
construit a luat ființă doar de-a lungul secolului 20. Aici 
totul este nou, chiar şi după standardele societăţii 
americane, societate de altfel tânără la rândul ei, iar 
turismul funcționează ca pe roate proaspăt unse. E un fapt 
cunoscut că americanii ştiu să facă bani, dar este tot atât 
de adevărat că pe banii primiţi, ei ştiu şi pot să îţi ofere 
substanţial, încât să îţi creeze starea de bine şi să te 
declari mulțumit. 


Ne-am încumetat să petrecem o vacanţă în timpul iernii 
ştiind că nici în acest anotimp nu îi pier toate frumusețile, 
dar şi după felul cum se retrag aici mulţi seniorii canadieni, 
refugiindu-se de frigul lungilor ierni canadiene. 


Frumusețea exuberantă a zilelor de vară acum era 
înlocuită parţial cu cea a bogaţiei decorului ornamental 
care se întrecea pe sine în strălucirea multicoloră a 
luminilor revărsate pe clădiri şi grădini, pe oglinzile apelor 
ce împânzesc terenul şi în tot locul unde putea fi agăţat un 
fir de lumină. Pe teme şi forme diferite, decorurile şi 
luminile formau un univers spiritual omogen deosebit. Ne 
lăsam furați de magia luminilor, trăiaiam o stare de 
sărbătoare, eram încântati că puteam vedea cum petrec 
sărbătorile oamenii din alte părţi ale lumii şi încercam să 
desluşim modul lor de a înţelege şi a-şi trăi viața. Şi 
totuşi...respiram şi aerul prea îmbibat de izul afacerilor 
comerciale, iar registrul stărilor sufleteşti îl trăiam altfel 
decât cel în care am crescut şi care azi ne crează starea 
înaltă, liniştită, curată, fericită ca pe vremea copilăriei 
petrecută în locul-icoană numit cu emoție “acasă”. Bucuria 
acestor zile pe care o trăiam acum se împletea cu 
amintirea altei vacanțe asemănătoare petrecută în 
Andaluzia Spaniei acum 5 ani, dar şi cu retrăirile 

îndepărtatelor vremuri ale copilariei de care nu ne putem 
desprinde niciodată. Aici era cu totul o altă lume, e 
adevărat, frumoasă şi interesantă, dar care nu făcea parte 
din ființa noastră si astfel amintundu-ne că aşa cum este 
ea ticluită, este o lume imperfectă, chiar dacă este cea 
mai bună dintre toate lumile posibile. 


Incântătoare a fost şi vremea, fiindcă aici a îmbrăcat 
hainele celor patru anotimpuri într-o singură zi. Dimineaţa 
ne întâmpina un soare strălucitor cu lumină dătătoare de 
fiori plini de viaţă, încât ne trezeam cântând şi săltând de 
bucurie venită tiptil nu ştiu de pe unde. Ne venea să ne 
credem mai frumoşi, mai tineri, mai generoşi, gata să dăm 
din prinosul de bunătate numai să fi fost cine să-l 
primească şi completam tabloul primăverii cu amintirea 
păstrată în urechi a cântecelor păsăretului chemându-şi 
perechea. La amiază era o vară mai domoală. Ca să nu 
pierdem “anotimpul” de cateva ore ne-am dus la plajă şi 
ne-am aruncat în bazinul de afară cu apă încălzită. Ne-am 
răsfățat în nisip şi în razele soarelui acum calde, dar prea 
repede trecătoare. 


La plajă în Ajunul Crăciunului 

Ne-am făcut fotografii, fiindcă nu e de ici de colo amintirea 
scaldelor pe malul apelor în anotimpul numit “scurta vară 
din timpul iernii”. Seara gustam din anotimpul toamnelor 
târzii, cu natura adormită. Noaptea, temperatura ne 
încerca pielea ca o iarnă blândă, dar tot cu “năravul” ştiut. 
Atmosfera liniştitoare, o elegantă maşina închiriată, 
eleganța şi confortul apartamentului nostru în care ne-am 
simţit ca acasă, căci, pe bună dreptate, apartamentul, prin 
sistemul time-share, era proprietatea noastră pe timpul 
şederii acolo, jocurile de minigolf şi alte distracţii au 
contribuit ca buna noastră dispoziţie să fie deplină. 


Satisfacţii deosebite ne-au oferit şi vizitele împrejurimilor. 
În localitatea St. Petersburg am petrecut o zi întreagă 
atraşi de frumusețea oraşului cu aer patriarhal asezat pe 
malul apelor Golfului Mexic şi  mândrindu-se că 
adăposteşte colecţia tablourilor lui Salvador Dali, aflată 
acum într-o clădire devenită neîncăpătoare şi gata de 
mutare peste câteva zile într-o nouă şi modernă clădire, 
de trei ori mai încăpătoare. 


l-am dat mai multe tarcoale acestei construcţii făcută pe 
măsura artei pe care o adăposteşte. 


În fața tablourilor am ascultat iarăşi uimitoarea poveste a 
acestei importante colecţii, un omagiu, nu doar pentru 
Dali, dar şi pentru familia Morses, care a pus baza acestei 
colecţii. Am scotocit iarăşi ideile din tablourile lui Dali, 
acest artist mereu tânăr care în mod repetat s-a reinventat 
pe sine. Am revăzut acele aspecte dense şi complexe, cu 
unghiuri diferite, cu peisajele deformate, ambigui, cu 
obiectele care curg, sau nelalocul lor, cu formele 
amenințătoare sau contrastele puternice ale tablourile lui. 
Ne provocau obsesiile şi ciudățeniile şi ne punea pe 
gânduri perpetua dorinţă de schimbare în confruntarea sa 
cu această lume. Tipic adolescentin... Aşa se explică de 
ce, revenind la acest muzeu după câțva ani, tablourile 


181 


aveau încă multe de spus din bogăţia de înţelesuri rămasă 
ca o promisiune pentru mereu “data viitoare”. 


În această vacanță, nu noutățile au avut precădere în 
atracţia şi satisfacția noastră, ci bucuria redescoperirii şi 
reevaluării celor văzute în alte dăţi. Când te afli la primul 
contact cu lumea în care ai intrat, trăieşti noutatea care te 
întâmpină, încerci să o intuieşti, să o cuprinzi cu toate 
simţurile, să o cântăreşii, să-i găseşti un loc în scara 
valorilor, să-ţi întipăreşti ce crezi că trebuie să rămână în 
zestrea memoriei pe viaţă. Ca şi tablourile lui Dali, 
tablourile de viaţă care se succedau înaintea ochilor noşiri 
aveau ceva mereu de redescoperit, de contemplat, de pus 
în alţi termeni, de privit din alt unghi. Revenind după un 
timp, imaginile îți par o carte deschisă pe care ai citit-o, 
dar acum a venit timpul să observi nuanţe sau amănunte 
relevante, să reevaluezi, să redescoperi, să guşti mai pe 
îndelete ce ai ingurgitat înainte la repezeală, să verifici ce 
ti-a mai rămas din înregistrările memoriei afective. “De 
asta îți aminteşti?” era întrebarea cea mai frecventă a 
acestor zile. 


Chiar şi drumurile de sosire şi plecare au fost într-un fel o 
reconstituire. Alergând prin aeroporturi de la un terminal la 
altul, ne-am lăsat furaţi de frumusețea construcțiilor şi de 
buna funcţionare a serviciilor. Cu 15 ani în urmă, primele 
impresii despre uriaşele aeroporturi americane mi-au 
stârnit multă admiraţie. Acum, optica era alta. Datorită 
internetului, am putut să văd aeroporturi noi în Dubai, 
China, Japonia şi aiurea prin lume, clădiri sau chiar oraşe 
construite pe apă, sub apă, în plin deşert devenit un rai de 
frumuseţe, vapor uriaş, cât un oraş de mare şi câte alte 
minunăţii... Pentru acestea s-au folosit tehnici de ultimă 
generație, s-au investit cutremurătoare sume de bani, 
făcând să stăpânească un lux exorbitant, iar serviciile să 
se ridice la cea mai înaltă clasă posibilă. Aeroporturile 
americane care formaseră obiectul deplinei mele admirații 

Vechiul muzeu SALVADOR DALI 


Noul DALI se deschide în 11 ianuarie 2011 


nu cu mult timp înainte, acum păliseră. Funcţionau bine şi 
acum, dar mi se păreau prăfuite, modeste şi la mare 
distanţă de cele construite recent acolo unde s-au adunat 
cele mai mari bogății ale lumii, iar tennica modernă ne-a 
creat sentimentul de uluire. 

În final, ne-am adunat şi noi gândurile, am făcut ordine în 
sentimente şi ne-am pregatit de plecare acasă. Ca si în 
celelalte vacanțe petrecute in Florida, la plecare am simtit 
că s-a cuibărit în noi nişte vibrații de frumusețe proprie 
care încercau să ne smulgă promisiunea de a reveni. 
Seducţia lor era atât de vie, încât am simţit că nu vom 
putea rezistenta. 


În Toronto ne-a întâmpinat albul zăpezii prin care 
întrezăream inocenţa copilăriei şi ne-a îndulcit regretul că 
am părăsit frumuseţile Floridei. Poate din cauză că m-am 
născut în toiul iernii, oricât de frumos ar fi în Florida sau în 
alte locuri pământene, nu mi-ar place să lipsească iarna 
cu puritatea zăpezii din peisajul vieţii mele 

CAPITOLUL V 
DIN LUMEA SCRIITORILOR 


GEORGE ROCA 
„DE VORBA CU STELELE” 


Ziarist cu har şi talent, personalitate marcantă a mass- 
mediei româneşti, a presei şi nu numai, de formaţie filolog 
şi om de teatru, cu pasiune pentru arta fotografică, poet şi 
prozator, George Roca mi-a oferit bucuria participării la 
lansarea volumului „De vorba cu stelele” în data de 26 mai 
2010. Acest eveniment a avut loc la scurtă vreme după 
lansarea volumului de poezii „Evadare din spațiul virtual” 
în 26 septembrie, 2009. Ambele volume au apărut la 
Editura ANAMAROL sub îngrijirea poetei şi prozatoarei 
Rodica Elena Lupu. Lansarea a avut loc la Biblioteca 

Metropolitană din Bucureşti, fiind organizată de Revista 
„Romanian VIP”, Editura ANAMAROL, reprezentată de 
doamna director Rodica Elena Lupu şi Liga Scriitorilor din 
România, reprezentată de către doamna Elisabeta losif — 
preşedintă a Filialei Bucureşti) şi de Biblioteca 
Metropolitană Bucureşti, prin doamna Mihaela Sfârlea. 
Frumoasa sală în care s-au făcut prezentările a fost 
neîncăpătoare. 


„De vorba cu stelele” este un interesant volum de interviuri 
cu personalități româneşti din ţară şi din Europa, precum 
scriitorii Cristian Negureanu, Darie Ducan, Melania Cuc, 
Mariana Pop-Mion, fotbalistul Victor Paraschiv şi artistul 
plastic Cornel  Durgheu, ori din America, Mircea 
Bădulescu, Ovidiu Creangă sau din Australia, cântăreața 
Xonia (Loredana Sachelaru), Gheorghe Drăgan, ca să 
enumăr doar câţiva dintre cei 24 de intervievaţi. 


Volumul „De vorba cu stelele” e o continuare a activităţii 
sale de publicist, acum redactor şef la revista „Romanian 
VIP” din Dallas — Texas, aceea de a descoperi români 
pierduţi în negura străinătăţii, de a se apleaca asupra 
procesului de emigrare şi transformările psiho-sociale prin 
care trec aceştia, dar şi pentru a le înlesni cunoaşterea, 
pentru a le oferi şansa de a se afirma, sau pentru a stabili 
o punte de legătură între ei şi cei de acasă. Din această 
strădanie se desprinde bine ideea că autorul cunoaşte 
gustul străinătăţii şi dorul de ţară, căci vremurile l-au 
împins să îşi ducă traiul în îndepărtata Australie. 


Articolele sale sunt răspândite în nenumărate reviste de 
limbă română on-line sau tipărite pe hârtie, aflate prin 
toate colţurile lumii. E o muncă uriaşă pe care o face fără 
răgaz, mânat doar de dragostea necondiționată pentru 
români, din arzătoarea dorință de a salva şi a face 
cunoscută cultura şi limba noastră, ca o adevărată 
contrapondere faţă de cei care vor să sfârşească neamul 

nostru. El ne spune cu convingerea unui mare român: 
„Oriunde ne-am afla pe planeta Pământ, suntem într-o 
oarecare măsură răspunzători de promovarea, 
conservarea şi salvarea limbii române.” 


Răsfoind această carte, te laşi sedus de modul lejer cu 
care se mişcă prin viața şi personalitatea complexă a 
persoanelor  intervievate, te cucereşte prin fineţea 
observațiilor, inteligenţa şi subtilitatea întrebărilor. Ca şi în 
întreaga sa activitate de jurnalist cultural, te trimite cu 
gândul la arta cu care ştie să se retragă din fața 
persoanelor dificile, a celor depăşiţi de situaţie, înguşti la 
minte, încărcaţi de răutăţi, invidii şi stăpâniţi de dorința 
răzbunării neînduplecate împortiva rivalilor. El ştie să pună 
în lumină spiritualitatea românească, întâmplările vieţii, 
efortul la adaptare, dorul de ţară, problemele vieţii de 
emigrant. „N-aş vrea să mor până înainte de a vedea 
Basarabia alipită la patria Mamă — România” spune la 
pagina 46, ca un adânc oftat, scriitorul aproape 
nonagenar, Ovidiu Creangă, român născut în Basarabia şi 
trăitor în Toronto-Canada. Şi în această carte George 
Roca ne reuneşte visele şi principiile noastre 
fundamentale, iar străinii au înlesnirea de a cunoaşte mai 
multe despre poporul şi țara noastră. Cu căldură şi 
pricepere scoate în evidență multe din valorile perene ale 
poporului nostru pe care le face cunoscute şi peste hotare. 
A trezit în mine ecouri deosebite descrierea oraşului 
Oradea din anii '50 ai secolului trecut, (pag. 186), oraş 
care mi-a marcat anii tinereţii, descriere făcută de 
promotorul, mentorul şi managerul Facultăţii de Arte 
Vizuale din Oradea, Dr. Cornel Durgheu. Cu câteva 
trăsături de condei a pus în lumină valori şi frumuseți 
acum apuse şi despre care tinerii de astăzi abia dacă au 
aflat câte ceva: „...ne-am intersectat paşii, pe vremea 
adolescenței, pe străzile acoperite cu sticlă ale oraşului 
Oradea — pasajul Vulturul Negru sau şoaşu cum îi ziceau 

localnicii — sau pe renumitul şi aristocratul Corso, strada 
principală a urbei, pe acolo pe unde, de cum se lăsau 
umbrele serii, lumea buna, şi nu numai, ieşea la 
promenada... Lume relaxată şi nobilă, pregătindu-se pe la 
orele 20:00 să  descindă elegant într-unul din 
somptuoasele restaurante orădene Transilvania, Szedosz, 
sau la minunatele grădini de vară Crişul Repede, 
Pescăruş, sau chiar sus pe deal la Ciuperca, locuri unde 
nu prea aveai acces dacă nu erai tras la patru ace, 
cravată, papion, sau lavalieră. Era vremea când jocurile 
de tot felul: billiard, rummy, poker, etc, tradiționale 
perioadei interbelice, făceau nopțile oraşului Oradea să 
amintească de ambientalul parizian, barcelonian sau 
napolitan.” 


Cu discreție şi modestie ieşite din comun, George Roca 
inspiră încredere, confort sufletesc creatorilor români de 
pretutindeni, care trăiesc şi simt româneşte, indiferent de 
vârstă, studii, numărul de cărţi publicate. E remarcabilă 
căldura cu care s-a aplecat asupra multor suferinţe ale 
românilor, a sprijinit scriitori începători sau pe cei care nu 
aveau cum să-şi facă cunoscute scrierile lor. Munca sa se 
aseamănă cu cea a culegătorilor de folclor pentru că a 
tezaurizat scrierile multor autori români din ţară şi de 
pretutindeni care ar fi putut rămâne total necunoscuți. 
Sfera preocupărilor lui este mai largă, îi are în obiectiv nu 
numai pe scriitori, ci şi pe creatorii picturii, sculpturii, 
dansului, chiar şi ai jurnalismului. 


Simpaticul om de cultură, jovial, cald şi prietenos, 
inteligent, George Roca, cu figura sa luminoasă, senină, 
cu firea pasională, fără orgolii, cu înclinații ludice, a reuşit 
să stabilească o comunicare amicală cu toţi cei care l-au 
cunoscut, aşa cum s-a întâmplat şi cu mine. 


În rândul „Stelelor” prezentate în volum, un loc deosebit îl 
are „Steaua” sa proprie, ca o adevărată „Stea între Stele”. 

Valoarea sa este frumos şi viu conturată în rândurile cu 
care se deschide volumul cu titlul „Profil de personalitate 
creatoare”, semnat de scriitoarea Carmen Cătunescu, 
membră a Uniunii Scriitorilor. George Roca este prezentat 
ca „un individ vulcanic, intempestiv, jovial, simpatic, 
superprietenos” „un artist profund (cu studii aferente), cu 
calităţi actoriceşti, dar şi de regizor, şi de scenarist, 
proteic, plin de posibilități, poznaş, gata oricând să 
interpreteze un rol, să-şi valorifice pasiunile, înclinația spre 
ludic...” Despre prodigioasa sa muncă ne spune: „Numai 
dacă vom enumera o parte din periodicele la care a 
colaborat (nenumarate!) ori a participat efectiv la 
realizarea lor făcând parte din colegiul de redactie: 
„Arcada” (Bucureşti); „Unu” (Oradea); „Provincia Corvina” 
(Hunedoara); „Familia Română” (Oradea-Baia Mare); 
„Agero” (Stuttgart); „Românul Australian” (Melbourne); 
„Jurnal Olimpic”, „Spirit românesc” şi „Viaţa Parohială” 
(Sydney); “Romanian VIP” (Dallas); “Miorița” 
(Sacramento), etc, ne vom întreba când a avut, are, va 
avea timp să le cuprindă pe toate... (pag. 5-6). 


Aşa l-am cunoscut şi eu, la început prin intermediul 
internetului, publicându-mi scrierile fără să mă cunoască, 
iar apoi a venit o neaşteptată bucurie pentru mine, ocazia 
de a-l cunoaşte personal la lansarea acestui volum. Îi 
consider un fericit prilej în care mi s-au întărit convingerile 
despre trasaturile lui de caracter şi am descoperit alte 
valori nobile care-mi amintesc de oamenii din mijlocul 
cărora s-a înălțat, bihorenii tinereţelor mele fragede. Ne- 
am despărţit luând cu mine lumina albastră a ochilor care 
răspândesc în jur calda înțelegere umană. Mă simt 
onorată şi norocoasă că am avut prilejul să-l cunosc şi mai 
ales pentru că mă consideră şi pe mine o apropiată ca pe 
toți cei cărora le-a dedicat pasionata sa muncă. 

INTERVIU CU SCRIITOAREA ELENA BUICĂ 


George ROCA: Vă mulțumesc mult pentru că mi-ati 
acordat acest interviu. Aş dori să vă faceţi cunoscută 
cititorilor noştri. Să începem cu începuturile, adică de pe 
vremea când erati copil în comuna Țigăneşti, judetul 
Teleorman. Câteva amintiri plăcute şi mai... puţin plăcute? 


Elena BUICĂ: Sunt bucuroasă şi mă simt onorată de 
discuţia pe care o putem avea împreună, aşa cum mă 
bucură întâlnirea cu toți oamenii deosebiți ieşiţi în calea 
vieții mele. Am să încerc să vă răspund pe cât se poate de 
aproape de ființa adevărului, folosindu-mă uneori şi de 
câteva însemnări făcute cu alte ocazii. Dacă începem cu 
începutul, acesta a fost în 3 ianuarie 1933, data când am 
respirat începutul vieţii la Țigăneşti-Teleorman, acolo 
unde am trăit acel miracol existenţial de care rămânem 
legați prin fire nevăzute în tot restul vieţii. Ca pentru orice 
copil, părinţii au jucat un rol esenţial în viaţa mea, cărora 
le aduc neîncetat un prinos de recunoştinţă. Mama, 
Florica, născută Sima, a fost casnică, fiică de negustori cu 
rădăcini de mari bogătaşi din Grecia şi cu ramuri în armata 
franceză cu rang de general. Tata, Spirea Buică, a fost 
negustor angrosist de cereale şi a avut şi un „magazin de 
manufactură” cum era prezentat cu litere mari pe fața 
dinspre stradă a casei noastre. Tata ajunsese om de vază 
nu numai în comuna noastră, ci şi prin împrejurimi. 

Țigăneştiul, făcând parte dintr-o zonă cu cel mai bun 
pământ din ţară, având mari producţii de cereale, a fost 
propice dezvoltării comerțului acestora. În perioada 
interbelică au apărut comercianţi de cereale care s-au 
impus în comună ca personalităţi puternice care se 
afirmau pe un plan superior faţă de restul sătenilor, deşi 
proveneau din mediul rural, unii chiar fiind la prima 
generaţie de schimbare a statutului social, cum era şi tatăl 
meu. Provenea dintr-un neam de ţărani falnici şi viguroşi, 
bogați şi puşi pe treabă, înrudiţi cu cei din neamul Capră 
ajunşi mari moşieri şi din rândul cărora s-au ridicat mulți 
oameni de seamă, printre care filosoful Constantin Noica. 


După 1944 statutul social al părinţilor mei a fost plătit 
scump de întreaga famile, dar în vremea copilăriei mi-a 
oferit o dezvoltare mai deosebită. Sătenii în mijlocul cărora 
am crescut şi tovarăşii mei de joacă mă priveau ca pe un 
copil mai cu „moț'. Eram considerată căpetenia de 
necontestat a grupului de joacă pe care trebuia să-l 
conduc. Aşa cred că s-a născut în mine preocuparea 
pentru supravegherea universului copiilor şi s-a aşternut 
de la sine drumul către şcoala de viitoare învăţătoare. 
Sunt multe aspectele care şi-au pus amprenta pe 
formarea mea ca om, şcoala cu dascălii vestiți şi biserica 
prin preoţii ei — toți cu autoritatea şi respectul 
necontestate, apoi folclorul, obiceiurile, tradiţiile, oamenii 
satului, întregul climat în care am copilărit. Aş mai aminti 
ceva care m-a marcat. În această perioadă, tot ce realizau 
părinţii mei trebuia să fie la o mai mare înălţime față de 
restul sătenilor, casa, mobila, îmbrăcămintea, mâncarea, 
comportarea, vocabularul, ținuta etc, trebuiau să fie un 
model de urmat. Aşa s-a sădit în mine dorinţa care m-a 
însoțit de-a lungul vieții de a ridica mereu ştacheta țelurilor 
propuse, uneori chiar de netrecut, rămânând undeva acolo 
sus, ca un ideal la care nu încetez să mă uit nici astăzi. 


George ROCA: De ce ați plecat de-acasă? 
191 


Elena BUICĂ: Aş fi putut să rămân acasă în dulcele trai 
de pe atunci, înconjurată de dragostea, respectul şi uneori 
ori şi de invidia sătenilor, nu de puţine ori cu neamuri 
învrăjbite, dar aveam în faţă ridicată ştacheta de care am 
vorbit mai înainte şi am plecat la vestita Şcoală Normală 
„loan Oteteleşeanu” de lângă Bucureşti, în comuna 
Măgurele. Desprinderea de comuna mea natală n-a fost 
totală niciodată, nici pană în zilele de astăzi, deşi mă aflu 
la mare distanţă şi ca timp şi ca spaţiu. În scrierile mele, 
nu de puţine ori străbate câte o imagine recentă a 
Țigăneştiului, dar mai adesea câte o reconstruire lirică a 
vremurilor petrecute în timpul copilăriei sau chipuri de 
oameni care prin silnicia timpului şi a sorții s-au mutat în 
cealaltă lume. Amintirile îmi vin din străfundul memoriei, 
puternic, fascinant, hipnotic, dar sunt amintiri pline de 
cuviință şi respect pentru toţi cei buni, chiar dacă m-am 
confruntat şi cu neomenia. Am privit satul şi oamenii cu 
ochii umezi, plini de duioşie, ori prin aburi de vis, cu 
sfințenie în suflet. M-am străduit să fixez într-un lirism cald 
obiceiuri, tradiţii, modul de viaţă din timpul copilăriei mele, 
căci cele de acum nu mai au conotațiile de atunci, nu mai 
au forță să îndulcească existenţa şi rosturile vieții. Zborul 
strivitor al tehnologiiei va tulbura până în adâncuri viața 
oamenilor din satele tradiționale şi nu se ştie dacă va mai 
rămâne ceva din ceea ce a fost, din acele rosturi simple şi 
limpezi ale traiului la sate. Eu fac parte din ultima 
generaţie martoră acelor vremuri, acum aproape apuse, 
de parcă ne despart mai mult de 100 de ani. 


George ROCA: Deci la faimoasa Şcoală „loan 
Oteteleşanu” de la Măgurele! Am auzit despre această 
instituție veche de învățământ... şi apartenența ei la 
Academia Română. Puteţi să îmi dați mai multe detalii? 


Elena BUICĂ: Ooo! Atingerea amintirilor din acea etapă 
de viață inundă intreaga mea fiinţă si mă proiectează într- 
o lume ca de basm din care tâşneşte întrebarea: „Chiar a 

fost cu adevărat, sau mi se pare? Nu sunt cumva 
scornelile mele?” M-am simţit o mare norocoasă fiindcă 
am avut prilejul să urmez cursurile, timp de patru ani la 
Şcoala Normală „loan Oteteleşanu” din comuna Măgurele, 
la câţiva kilometri de la periferia Bucureştiului spre 
Şoseaua Alexandriei. 


Această comună, Măgurele, păstrătoarea unor comori de 
amintiri, are un trecut istoric remarcabil. Ea apare în 
documente între anii 1551 si 1625 ca „ocina domnească”, 
iar în zilele de acum se bucură de faima comunei capitală 
a fizicii atomice româneşti. Într-o vreme, această comună 
şi împrejurimile ei au fost moşia de zestre a Doamnei 
Stanca. Mihai Vodă-Viteazul şi-a aşezat aici tabăra 
înaintea luptei de la Călugăreni în august 1595. În ajunul 
bătăliei aici şi-a tinut consiliul de război, într-o pivniţă pe 
care şi eu am cercetat-o şi am folosit-o ca ascunzătoare în 
jocurile noastre. Umbra şi răcoarea de acolo ne strecurau 
în inimă o oarecare înfiorare. Mai apoi această moşie i-a 
aparținut lui loan Oteteleşanu. Acesta a fost ministru de 
finanţe în timpul lui Alexandru loan Cuza. Se trăgea dintr-o 
familie de mari boieri cu obarşia în Oltenia, cu întinse 
moşii şi case în mai multe zone ale ţării, dintre care, mai 
cunoscute au fost moşia şi castelul din Măgurele, dar mai 
ales clădirile şi grădina devenite mai târziu „Terasa 
Oteteleşanu” din Bucureşti peste care tronează acum 
Palatul Telefoanelor. Aceste spaţii au fost locurile de 
întâlnire ale protipendadei Bucureştiului. 


George ROCA: Fascinant! Pe la sfârşitul '60, pe vremea 
când locuiam în Bucureşti am cunoscut urmaşii familiei 
Oteleşanu.  Regretatul Radu  Oteteleşanu,  fiindu-mi 
prieten, mă invita deseori la casa din Aleea Alexandru. 
Una dintre bunicile sale picta cu mult talent cu email pe 
porțelan... Deseori îmi plăcea să stau în prejma dânsei şi 
să... îi ascult minunatele povestiri despre faimoasa 

familie şi despre tinereţile ei interbelice. Vă rog să 
continuaţi! 


Elena BUICĂ: În aceste spații doamna Elena Oteteleşanu 
organiza petreceri fastuoase, dar şi întâlniri ale artiştilor şi 
scriitorilor, de multe ori patronate de „Junimea”, întâlniri 
evocate în multe scrieri sau lucrări de artă. Din tot ce a 
fost a mai rămas doar castelul din Magurele, aflat acum în 
stare deplorabilă, mai ales dupa cutremurul din 1977 şi 
parcul ce-l înconjură, cu abia puţină viaţă în el. Dar aşa 
cum sunt, ele ne amintesc şi astăzi de o perioadă 
încărcată de istorie, de legende, de rare frumuseți, despre 
o lume aparte. Acolo este cuibarită şi speranţa că în viitor 
autorităţile îşi vor întoarce faţa către acest cuib de scumpe 
amintiri. 


Măgurele era locul cel mai îndrăgit de marele nostru poet 
Mihai Eminescu. Aici se refugia de patimile politice ale 
„Timpului” şi îşi găsea izvorul de inspiraţie pentru multe 
din poeziile sale. Acest loc a fost binecuvântat şi de 
prezența lui loan Slavici care, mai apoi, a pus bazele unei 
instituții de învățământ unic în ţară şi în Europa, vestit şi în 
anii când eu i-am urmat cursurile până la reforma 
învățământului din 1948. 


Castelul din Măgurele, aşa cum l-am apucat şi eu, era 
înconjurat de un teren de o rară frumuseţe. Într-o parte era 
parcul şi în cealaltă parte era grădina, pe care loan 
Oteteleşanu, în 1847, le încredințase pentru amenajare 
renumitului arhitect peisagist Karl Frederich Wilhem 
Mayer, fostul director al grădinilor imperiale din Viena, 
cunoscut la noi pentru amenajarea Grădinii Cişmigiu şi a 
Parcului din Soşeaua Kiseleff. Renumitul arhitect peisagist 
a creat aici un adevărat rai de frumusețe. În anii când eu 
am fost elevă acolo, 1944-1948, parcul îşi păstra 
prospețimea frumuseţii, era foarte bine întreținut sub 
îngrijirea domnului Nicolae, agronomul şcolii. În parc, 

printre copacii seculari, era o peluză care cobora de la 
castel până la lacul mereu împrospătat de un izvor, adus 
de la distanță mare, „frate geamăn” cu cel din Cişmigiu şi 
botezat la fel: „Izvorul lui Eminescu”. Mă consider 
norocoasă pentru că în aceşti ani am călcat pe aceleaşi 
alei pe care se plimba Eminescu şi am trăit în castelul 
care i-a inspirat versurile din Scrisoarea IV: „Stă castelul 
singuratic oglindindu-se în lacuri/ lar în fundul apei clare, 
doarme umbra lui de veacuri”, am respirat aerul în acceaşi 
atmosferă de magică reverie ca cea din poezia 
„Somnoroase păsărele unde imaginea lacului ca o 
oglindă te cucerea prin fermecătoarea-i frumusețe, în timp 
ce „Peste-a nopții feerie/ Se ridică mândra lună” şi aici 
„Totu-i vis şi armonie”. Şi multe vise am avut şi noi 
atunci... 


În imediata apropiere, în partea dreapta, era 
„ascunzătoarea” lui Mihai Viteazul, cum rămăsese în 
amintirea urmaşilor. În preajma lacului erau cele doua 
chioşcuri, al lui Eminescu şi al lui Slavici, vopsite în alb 
strălucitor şi încărcate de ghirlande de flori. În anii următori 
s-au mai făcut şi alte adaosuri: statuia lui Eminescu, opera 
sculptorului Mihai Onofrei, executată după fotografia lui 
Eminescu făcută de  pictorul-fotograf polonez Franz 
Duschek. Au fost adăugate corpuri noi de clădire. În 
cealaltă parte a castelului era grădina care putea să te 
trimită cu gândul la frumuseţile Raiului, străbătută de alei 
marginite de flori, din loc în loc cu arcade de lemn, vopsite 
în alb, pentru trandafiri cățărători care formau adevărate 
bolți. Erau şi două bazine cu peşti exotici şi înconjurate de 
flori de origine mediteraneană. Între anii 1851-1853, în 
imediata apropiere, loan Oteteleşanu a înălţat o frumoasă 
biserică cu hramul Sfinţilor Împărați Constantin şi Elena, 
pictată de Gheorghe Tatarăscu în anul 1853. Pe vremea 
când eram elevă, în această biserică corul şcolii noastre 
dădea răspunsurile la Sfanta Liturghie. 

Cele mai interesante relatări despre acest castel devenit 
înstitut de învățământ şi locurile din preajmă, le avem din 
„Jurnalul intim” şi din nenumarate alte însemnări ale 
scriitorului loan Slavici care a locuit aici timp de 14 ani ca 
director şi profesor: „Magurelele au fost moşie de zestre a 
Stanchii Doamnei şi se întindea din Dambovita până-n 
Argeş. Mihai-Vodă Viteazul avea aici loc de sedere, unde 
a ținut în ajunul bătăliei de la Călugăreni consiliul de 
război, şi bătrânii arată şi azi unde se afla cula lui, din care 
n-a mai rămas decât o pivniţă...”. „...Mă duceam acolo de 
cele mai multe ori cu Eminescu, mai ales după amiaza şi 
stăteam până spre miezul nopții, căci plină era grădina 
mai ales serile, când luna-şi revărsa lumina peste lac şi 
peste luminişuri, încât parcă te aflai pe celălalt tărâm, între 
smei, zâne şi feti frumoşi. Aici sta castelul singuratic 
oglindindu-se în lacuri, aici e terasa cu liane, aici erau 
somnoroasele păsărele care la cuiburi se adună, aici luna 
iese întreagă şi se'nalță aşa bălaie, dar tot aici era şi 
teatrul de păpuşi şi zvonul de vorbe omeneşti”. 


Tot de la Slavici aflăm cum a devenit acest domeniu un 
institut de învățământ. Neavând copii, fiind unul dintre 
marii filantropi ai ţării, loan Oteteleşanu a lăsat prin 
testament, ca dupa moartea soției sale, Elena 
Oteteleşanu, să fie donată Academiei Române „toată 
averea sa, pentru ca să servească la facerea unui institut 
de fete românce cărora li se va da o creştere şi educatie 
de bune nume de familie, fără pretenţie sau lux” (din 
„Cartea de danie a Domnului loan Kalinderu catre 
Academia Română” 19.04.1893) Dupa încetarea din viață 
a soţiei sale, la 4 decembrie 1888, a fost pus în posesiune 
domnul loan Kalinderu, administratorul averii Oteteleşanu 
şi membru al Academiei Române, după ce rude colaterale 
au atacat testamentul şi totul s-a clarificat prin tribunal. 


loan Kalinderu, înainte de a dona Academiei Române 
(1893) averea familiei  Oteteleşanu, inclusiv moşia 

Măgurele cu castelul, parcul, dependinţele, terminase 
restaurarea castelului, programul de studii şi planul de 
organizare al institutului, inaugurat în anul şcolar 1894- 
1895 cu prima serie de 15 eleve, a clasei |. Directorul de 
studii al institutului a fost numit loan Slavici care 14 ani, s- 
a implicat în organizare şi conducere, punând fundamentul 
unui învățământ inspirat din şcolile apusului. 


Experienţa lui Slavici la Măgurele se număra printre cele 
mai interesante din istoria învățământului românesc. De 
aici s-au inspirat pentru organizare toate şcolile care 
pregăteau învăţători. Multe din cele puse ca temei de 
Slavici au dăinuit până în anii schimbărilor aduse de 
reforma învățământului din 1948. În acest cadru romantic 
al secolului al 19-lea, ca şi pe vremea lui loan Slavici, noi, 
elevele, aveam într-un singur perimetru clădirile cu toate 
dotările necesare, dormitoare, cantină, şcoală de aplicaţii 
şi biserică. Pe atunci se putea vorbi de o altă dimensiune 
a şcolii. Era mult profesionalism, dăruire şi talent. Se 
punea accent pe formarea personalității, căci 
personalitățile se formează după modelul personalităților. 
Tinuta profesorilor îți impunea să-i crezi pe cuvânt. Ei au 
ştiut sa treacă peste dificultățile economice, capriciile 
politice, au avut idealuri pe care le-au urmat în pofida 
piedicilor. Elita intelectualităţii româneşti s-a datorat lor. 
Aceste şcoli asigurau o pregătire complexă celor care 
trebuiau să fie apostoli ai neamului, alături de preoții 
satelor. Pe lângă orele de cultură generală, aveam ore de 
practică în agricultură, la orele de muzică învăţam să 
cântăm la vioară, să dirijam un cor, învățam răspunsurile 
la Sfânta Liturghie, aveam ore de croitorie, de gospodărie, 
de dansuri populare. Accentul cădea întotdeauna pe 
noblețea profesiei aleasă, pe dragostea pentru tânăra 
generaţie, pe formarea unor calităţi morale înalte. 


De atunci, prefacerile sociale au schimbat totul, valorile 
sunt altele. Generaţiile mai noi nu mai ştiu cum a fost. 

Doar din când în când mai străbat câteva ecouri dintre 
ruinele şcolii numită pe atunci „loan Oteteleşanu”. 
Frumusețile castelului cu împrejurimile lui au rămas doar 
ca o amintire a unor vremuri cu care ne puteam mândri. 
Mulţi sunt cei care nu ştiu că într-o perioadă, prin 
rafinamentul şi eticheta acelor ani şi prin lumina şcolilor 
noastre, România a avut o culoare şi o individualitate 
deosebită în care se înscriu şi imaginile din Măgurele. 


George ROCA: Excelentă relatare. Vă mulțumesc! Este 
ca o lecţie de istorie. Se vede că ati fost profesoară atâţia 
ani! Şi... următoarea etapă de educaţie? Ce ne povestiţi 
despre acea perioadă? 


Elena BUICĂ: În urmatoarea etapă au început 
bulversările şi în învățământ ca şi în toate domeniile vieții. 
Şcoala la care am urmat cursurile celorlalţi patru ani era şi 
ea una vestită, fostul liceu „Carmen Sylva” din strada 
Ştirbei-Voda, numarul 33, din Bucureşti, în imediată 
apropiere de Cişmigiu, devenită ulterior clădirea 
Conservatorului „Ciprian Porumbescu”. Câteva profesoare 
de la Măgurele ne-au însoțit şi aici şi corpul profesoral s-a 
lărgit cu profesori noi, dar toți erau formaţi la şcolile care 
au dat profesori remarcabili. Alaturi de ei, ne-am strecurat 
printre rigorile impuse de politica vremii. Când au putut, 
chiar riscând, ne-au transmis cunoştinte şi sentimente pe 
şoptite, s-au străduit să facă din noi cadre didactice după 
modelul ştiut. Primeam aceste comori împletindu-le cu 
câte un „kazaciok” ori „Kalinka”, ori cu recunoştinţă pentru 
tătucul Stalin şi pentru URSS-ul eliberator. Frumuseţea 
deosebită a clădirii, dar mai ales frumuseţile în vecinatatea 
imediată a Cişmigiului ne îndulceau viața de adolescente 
dornice să mai tragem cu ochiul şi pe la tinerii liceelor din 
apropiere, Sfântul Sava şi Gheorghe Lazăr. 


Când eram la sfârşitul ultimului an şcolar, cam prin iunie 
1952, cu un nou val de prigoană politică a venit hotărârea 

de a scoate din şcoli pe toţi cei cu „origine socială 
nesănătoasă”. Din cauză că părinţii mei erau burghezi, 
„duşmani ai poporului”, mi-a fost situaţia în grea cumpănă. 
Am scăpat, având diploma de absolvent în mână în urma 
unei împrejurări norocoase, în care numai bunul 
Dumnezeu a ştiut cum a lucrat. Oricum, viitorul îmi era 
blocat şi ca să scap din această situaţie, am cerut 
repartiția cât mai departe de părinţi. Întâmplător, 
directoarea şcolii, Dumnezeu să-i dea odihnă, era din 
Bihor şi pentru că ea „operase” ajutându-mă să mă 
„strecor” mi-a deschis drumul spre acea zonă a ţării. Pe 
atunci nu se punea problema de „pile”. M-a ajutat numai 
pentru că îi plăcuse ei cum am ţinut orele de practică la 
finele anului şi considera că învățămânul ar pierde o 
valoare dacă aş fi dată afară din şcoală. Aşa am ajuns la 
Oradea de unde m-am ales cu o experienţă de viaţă 
deosebită față de zona de unde veneam. Am fost 
învăţătoare şi profesoară suplinitoare de limba română în 
comuna Ineu de Criş, situată sub un deal, aflată la numai 
20 kilometri de Oradea, dar cu rădăcini parcă în lumea 
arhaică. 


George ROCA: Ce amintiri aveţi despre Oradea şi judetul 
Bihor? 


Elena BUICĂ: De Oradea şi judetul Bihor, în special de 
comuna Ineu de Criş, mă leagă multe şi dragi amintiri. Am 
scris pe larg despre împrejurările care m-au dus in aceste 
locuri şi depre oamenii care mi-au marcat tinerețea. 
Bihorenii mi-au rămas la suflet, şi aşa îmi explic uşurinţa 
cu care îmi stabilesc legături de suflet cu ei oriunde îi 
întâlnesc în lume. Ori pe unde am umblat, am păstrat 
dragi amintiri Bihorului şi oraşului Oradea de atunci căruia 
i se spunea Oradea-Mare. Pe atunci era vestit în toată 
Europa pentru frumuseţea şi civilizaţia lui, pentru 
înfăţişarea şi viaţa lui cosmopolită. Oraşul Oradea era 
remarcabil pentru clădirile lui frumoase, pentru Biserica cu 

Lună, pentru aspectul impunător al Primăriei, pentru 
pasajul acoperit cu sticlă colorată după modelul celui din 
Milano, pasaj care unea trei străzi şi căruia orădenii îi 
ziceau „şoaşu”, sau Pasajul Vulturul Negru, o adevărată 
emblemă a oraşului! Eram fascinată şi de acel Corso 
aristocrat — strada principală — pe unde se plimba o lume 
elegantă şi cu comportament rafinat, de frumoase 
cafenele, terase, magazine, cu grădini de vară, cu teatrul, 
cu primul Observator Astronomic din țară şi multe alte 
puncte de atracție... precum parcurile cosmetizate de 
grădinari cu talent, Dealul Pisicii şi Băile Episcopia şi Felix 
din apropiere. Pe atunci, mai existau săli de jocuri de 
biliard, rummy, poker şi alte distracţii specifice perioadei 
interbelice, pentru că prefacerile regimului comunist s-au 
instalat aici cu oarecare întarziere. Oradea m-a fascinat cu 
parfumul de oraş elegant încă de la prima vizită şi mi l-a 
făcut de neuitat. 


La cei 18 ani cât aveam când am ajuns la Ineu, nu mi-a 
fost uşor să găsesc o linie de comportament în care să 
dăinuiască în armonie lumea arhaismului comunei în care 
îmi duceam traiul, cu eleganța şi somptuoasa lume a 
oraşului Oradea către care aspiram şi cu cea tumultoasă a 
Bucureştiului care îşi pusese amprenta asupra formării 
mele. Mă atrăgea viața plină de înţelepciune a ţăranului 
bihorean, vorba cumpănită când stătea să „cujete', 
specificul şi frumusețea folclorului, dar pe de altă parte, 
duceam dorul vieţii culturale din Bucureşti şi eram atrasă 
de parfumul occidental al oraşului Oradea. S-au scurs de 
atunci 60 de ani, dar prefacerile rapide care au trecut ca 
tăvălugul peste noi, ne dau senzatia că acea lume 
apartinea unui trecut cu mult mai indepartat. Dar oricât şi 
oricum ar trece timpul, acele spaţii de suflet le duc cu mine 
oriunde mă aflu. 


George ROCA: Mă faceți să oftez şi să devin nostalgic 
aducându-mi aminte de Oradea, oraşul copilăriei mele. 

Observ că am avut drumuri paralele... Din nou v-aţi mutat, 
de data asta tot în Ardeal, la Cluj! De ce ati optat pentru a 
face filologia la Cluj? V-a cucerit faima universității 
„Babeş-Bolyai”? La ce sectie aţi fost studentă? 


Elena BUICĂ: După căsătorie, cu un bihorean, mi-am 
urmat soțul. El era pilot al aeroportului din Someşeni, care 
aparținea Clujului. Prin căsătorie am scăpat de „originea 
nesănătoasă” şi am putut să urmez cu o întârziere de 
şapte ani cursurile Facultăţii de filologie, secţia româna 
pură, nou infiintată la Universitatea „Babeş-Bolyai”. Clujul 
de atunci a rămas viu în amintirea mea. leşisem din 
perioada grea, cu prezent nesigur şi viitor incert şi pentru 
că mi se deschideau noi orizonturi, prinsesem aripi largi. 
Viața mea era dominată acum de o largă generozitate şi 
de un copleşitor omenesc, mă aflam printre zănaticii care 
căutau ca proştii adevărul şi dreptatea, scrutam căile de 
acces spre fondul destinului uman şi râvneam la bolta 
înstelată a ideilor. Clujul imi oferea acum anii se studenţie 
la care visasem atâta timp. Era perioada când învăţam cu 
sete, pe rupte, citind afundată în biblioteci, ori învățând în 
liniştea şi răcoarea copacilor din cimitir, era perioada 
când nu puteam zări vârful scării înălțimilor visate. Pe 
atunci iscodeam drumul spre nemurire şi zăcea şi în mine 
ca în fiecare din noi la acea vârstă speranţa că într-o zi vor 
ieşi la lumină valorile care mocnesc gata să ne dea o nouă 
înfăţişare. Era oraşul anilor împlinirii în iubire, al 
începutului de căsnicie şi ineditul fericirii materne, anii 
multelor legături de prietenie atât de diferite, atât de 
colorate şi atât de bogate, aşa cum este orice tinereţe. 


Era Clujul împlinirii ca om, cioplindu-mi propria 
configuraţie morală, al ambițiilor de a-mi făuri un statut de 
profesor apreciat şi respectat, de a ţine mereu la înălțime 
statura de onorabilitate. Era oraşul clocotitoarelor tinereți 
care te imping spre zonele tăinuite ale seducătoarelor 
ademeniri din care doream să gustăm pentru completarea 

bagajului de viaţă, ispite la care apoi renunțam la 
marginea decenţei şi a bunului simt. Trăiam parcă o 
dedublare, un ego gata să guste din toate aspectele vieții 
spre a le cunoaşte şi un alter-ego care punea stavilă ca un 
adevărat polițai al minţii şi care vâna pătimaş, cu ardoare, 
sălbatic, orice greşeală reală sau imaginară, ori cel care 
îmi oblojea imensul orgoliu neacoperit de realizari pe 
masura. Pe atunci mi se parea că o mulţime de împrejurări 
nu erau decât ramele în care eu trebuia să aşez picturile. 
Pictam cu înfrigurare propriile mele scene de viaţă şi 
începusem să lucrez şi la o colecţie de curiozitați socio- 
psiho-comportamentale, opere pe care n-am reuşit să le 
termin şi mai sunt încă în lucru şi acum. 


George ROCA: Şi după ce ati terminat facultatea unde ati 
fost repartizată? 


Elena BUICĂ: Aveam deja stagiul făcut la ţară, aşa că am 
putut profesa în Cluj. Am stat acolo pâna în 1974 când m- 
am mutat la Bucureşti. Clujul a rămas în amintirea mea ca 
o perioadă a clocotitoarelor tinereţi, al anilor marilor 
împliniri, dar am şi amintiri dureroase. În această perioadă 
soțul meu a avut un accident cu avionul într-o comună cu 
nume parcă predestinat, IAD, acum se numeşte Livezi, nu 
departe de oraşul Bistriţa şi şi-a pierdut viaţa la numai 29 
de ani. Am trecut atunci prin multe şi grele suferințe, dar 
treptat ele s-au transformat în materie fosforescentă care 
mi-a luminat calea de mai târziu. 


George ROCA: Îmi pare rău! Condoleante! Chiar dacă 
sunt... tardive! Să revenim. Aţi lucrat deci ca profesoară în 
oraşul Cluj. Cum este această nobilă profesie vazută din 
interior? 


Elena BUICĂ: Catedra a fost pentru mine o mare 
pasiune. Nu ştiu când şi-a făcut sălaş în mine, a fost ca şi 
când aş fi venit pe lume cu ea. Din dragoste pentru copii 

m-am străduit ca fiecare oră să fie însoţită de caldură şi 
lumină, ca elevii să poată îndragi literatura şi dincolo de 
orele de curs. Până la pensionare am lucrat cu aceeaşi 
căldură de părinte, ca profesoară de limba şi literatura 
română şi a rămas nestinsă dorinţa de a mă ţine cât mai 
aproape de cele ce am învăţat la şcolile pe care le-am 
urmat. Am văzut în elevii mei, înainte de orice, vibrația 
umană, nevoia de căldură sufletească, dorința de a fi 
înțeleşi şi ajutaţi, mai ales în perioada deschiderii ochilor 
spre viaţă în timpul adolescenţei. Mi-am privit elevii ca pe 
copiii mei de suflet. Predând cunoştinţele obligatorii 
impuse de programa şcolară, am făcut eforturi să prezint 
literatura şi scriitorii în aşa fel ca să-i scutesc de prea 
multă minciună. 


George ROCA: Şi după Cluj...? 


Elena BUICĂ: După Cluj a urmat Bucureştiul. M-am 
despărțit cu durere de Cluj, dar trebuia să-mi ajut părinții 
strămutați din comuna Țigănești, fiindcă nu mai aveau 
sprijin la bătrâneţe. În Bucureşti am locuit împreună până 
la stingerea lor din viaţă, încercând să le alin durerea de 
despartirea de acea zonă rurală de care s-au simțit legați 
prin întreaga lor ființă. La catedră am rămas egală cu mine 
însămi. Am avut o strânsă legatură sufletească cu elevii 
mei chiar şi cu cei de vârstă mai mare care urmau 
cursurile serale. Comunicarea cu ei era deschisă, sinceră, 
cu înțelegere pentru problemele şi greutăţile ce le aveau. 
Am amintiri care îmi încălzesc sufletul şi am raspunsul 
unora dintre elevii mei că dragostea ce le-am purtat se 
întoarce spre mine chiar şi la distanţa la care mă aflu. 


George ROCA: Care a fost motivul pentru care ați emigrat 
în Canada? 


Elena BUICĂ: Nu am avut cuibărită in mine dorința de 
emigrare. Frumuseţile ţării şi locurile dragi, prietenii mulţi 

şi buni, traiul în bună înțelegere, respect reciproc şi 
armonie cu vecinii şi cunoscuți, rosturile vieții împlinite, cu 
un trecut care îmi acorda respectul şi considerația multor 
cunoscuţi pentru care  rămăsesem tot „doamna 
profesoară”, în linii mari o senectute aşezată pe temeiuri 
bune, îmi erau suficiente pentru un trăi cumpătat şi 
acceptabil. M-am desprins cu greu de toate aceste valori 
pe plan spiritual de neînlocuit ca şi de tot ce am agonisit 
pe plan material. 


Am luat cu greu hotărârea de a mă despărţi de ţară ca să 
urmez calea pribegiei spre îndepartata Canadă. Fiica 
mea, împreună cu soțul şi cu nepoțţica s-au stabilit aici şi 
aveau nevoie de mine. Între nevoile mele şi cele ale fiicei 
mele şi familiei ei, a atârnat mai greu acestea din urmă. 
Pentru că soțul meu ne-a părăsit foarte de timpuriu, am 
traversat viaţa fiind singurul umar pe care se putea 
rezema fiica mea şi nu m-am putut desprinde nici în acest 
moment crucial din viața ei. Am sosit aici, dar o bună parte 
din mine a rămas în ţară. Acolo mă duc aproape în fiecate 
an, rareori cu o pauză mai mare. Acolo aud iarăşi, dupa 
20 de ani, cum mi se adreseaza cunoscutii: „Ce mai faceți, 
doamna profesoară?” Acolo îmi încarc sufletul cu bucuriile 
cărora le-am dus dorul, apoi mă întorc în Canada pe care 
o revad cu plăcere şi aştept iarăşi timpul când să mă sui în 
avionul cu direcția Otopeni. 


George ROCA: Ce bucurii şi realizări ați avut şi mai aveți 
pe continentul nord-american? 


Elena BUICĂ: Am plecat în Canada având în minte un 
principiu: atunci când pierzi ceva, sigur se deschide o cale 
nouă. Când am luat hotărârea strămutării, am decis să fiu 
receptivă la această lume nouă şi atât de diferită de 
climatul în care am trăit. Aşa că m-am apropiat cu 
înțelegere şi recunoştinţă de aceată ţară şi oamenii ei care 
mi-au oferit multe satisfacţii. Una dintre ele este 

desfăşurarea vieţii în normalitate, în linişte chiar dacă 
aceasta pretinde efort de grad înalt şi nu de puţine ori 
înghiţirea în sec a lacrimilor. M-a încărcat de optimism 
imaginea caselor frumoase, îngrijite, semn al unei vieţi cu 
împliniri. Este recunoscută Canada ca una dintre cele mai 
prospere ţări. Aici m-am convins că poate exista 
frumuseţea traiului în armonie între băştinaşi şi emigranți 
veniţi din toate colţurile lumii. Aici oamenii au un principiu 
de baza simplu şi sigur: munceşti — ai — nu munceşti — nu 
ai. Sunt oameni liniștiți care-şi văd de rosturile vieții şi îţi 
zâmbesc privindu-te în față când îţi vorbesc, oameni ai 
stării pozitive, ai bunăvoinţei, ai luptei cu sine însuşi, ai 
împlinirii şi ai demnității. 


În Canada mi-am împlinit, după puterile mele, rolul de 
bunică şi de sprijin al familiei fiicei mele. Aici am fost ferită 
de necazurile căzute pe fraţii mei români rămaşi în țară, în 
special pe năpăstuiţii pensionari. De aici am putut să 
vizitez colţuri de lume, imposibil să le fi vizitat aflându-mă 
în România, precum Hawaii, Republica Dominicană, 
Arizona, Florida, etc. Şi mai este ceva foarte important 
pentru mine. Când a trecut pe strada mea şansa de a mă 
apleca peste scrieri, n-am scapat-o, i-am deschis uşa şi 
am adus-o la masa mea de scris, chiar dacă debutul a fost 
făcut în anii senectuții. 


George ROCA: Şi totuşi, când v-aţi consacrat scrisului... 
Din ce motive? De ce nu aţi făcut acest lucru până atunci? 


Elena BUICĂ: Am inceput să public abia la 70 de ani, 
după ieşirea la pensie şi după ce nepoţica a mai crescut şi 
în ultimul timp a plecat la universitate în altă localitate. De- 
a lungul vieţii am mai scris, dar nu am publicat şi dacă nu 
ajunge la cititor, scrisul nu îşi împlineşte rostul. Numai 
atunci este deplina lui finalizare, când autorul colaborează 
lăuntric şi intim, într-un discurs interior cu cititorul. Acum 
nu am bucurie mai mare decât dacă o împărtăşesc cu cei 

cărora m-am adresat, chiar dacă nu există întotdeauna 
acord, fiindcă am înțelegere pentru diversitatea umana. 
Scrisul nu poate să fie un strigăt în pustiu, trebuie să aibă 
un ecou şi cuvintele bune care-mi vin din partea cititorilor 
sunt bucurii de o esenţă specială. Comunicarea prin scris 
cu semenii mei virtuali - nevăzuţi, mai ales cu cei care îşi 
notează pe agenda zilnică împlinirea faptelor bune şi 
iubirea, a devenit pentru mine esenţială. 


Scriu din dragoste de oameni şi ca să intru in conversatie 
cu ei. În scrierile mele mi-am deschis sufletul şi lumea 
poate să umble slobodă prin el. Am în minte prietenii 
cărora mă adresez, dar şi pe cititorii care au puncte de 
vedere diferite de ale mele, căci, într-un anume fel, şi ei 
mă stârnesc pe mine. Când scriu îi am în vedere chiar şi 
pe acei prieteni care s-au înălțat în lumea seninului deplin, 
fiindcă şi cu ei pot comunica într-un anume fel. Nu există 
nicio oprelişte a gândului înalțat până la ei şi acele gânduri 
trimise lor se întorc la mine cu un răspuns, ca un ecou, 
conform firii lor pământene de odinioară. Cuvintele sunt 
pentru mine un fel de scară pe care pot urca oricât de sus, 
sau în viitor, pot cobori chiar şi până în adâncurile tăinuite 
ale sufletului omenesc. Scrisul e o bucurie intelectuală pe 
care doresc să o transmit, dar şi pentru a face creierului o 
gimnastică de întreținere. Scriu şi pentru a  retrăi 
momentele deosebite din viața mea, privite şi cernute 
acum prin sita vremii. Retrăirile aşternute pe hârtie sunt 
pentru mine un fel de joacă a minţii făcută cu bucurie, deşi 
nu tocmai uşoară, dar îmi place fiindcă este stimulatoare 
şi generează energii creatoare. Mă încântă puterea 
muzicală a cuvintelor şi a imaginilor create prin cuvinte. E 
un exerciţiu al puterii de a mă transfera, de a crea armonie 
din cuvinte, de a le da viaţă şi culoare. 


Prin scrierile mele adie uneori, fie un duh arhaic, semn de 
prețuire al strămoşilor noştri, fie câte o pală de romantism, 
chiar dacă astăzi se scrie după alte rosturi. Trăim prea 

trepidant într-o lume a reclamelor ostentative, prea 
sufocați între zidurile betonului şi ale sticlei care sting 
treptat umanismul din noi, iar tehnologia comunicării mai 
mult ne însingurează şi ne sărăceşte trăirea interioară. 
Dacă nu m-am scuturat total de romantism, este şi din 
convingerea că romantismul înnobilează, umanizează, 
apropie mai mult oamenii între ei, dă aripi minţii şi 
sufletului, dă speranțe, încântă, dă frumuseţe înfloririi 
florilor, înfrunzirii frunzelor, şoptitului şoaptelor, sunetului 
cântecelor, frumuseti de care fiecare suntem însetaţi, ne 
dă vibrația caldă a nostalgiei, chiar dacă nu vrem să 
arătăm. In fiecare din noi stăruie peste timp urme de 
parfum, de cuvinte nerostite, de amintiri de spus în 
singurătate, de şoapte abia îngânate. Dumnezeu ne-a dat 
şi această mare minune, amintirea. Nimeni şi niciodată nu- 
şi scoate din minte amintirile scumpe şi dragi, adevărate 
comori de trăiri care înseamnă frumosul, iubirea, fiinţa, 
viața, adică totul. Când întâmplările vieţii mă împing în 
vreun unghi mort, când nu mai găsesc în mine ceea ce îmi 
dădea curaj şi forță, scrisul imi sare în ajutor adunând într- 
un mănunchi firele nevăzute ale altor chemări spre viaţă. 
El este acela care ma ajuta să-mi revin, să-mi regăsesc 
izvorul de viață şi de bucurie. Ajutată de scris, nu mă 
poate opri nimeni să trăiesc în dimensiunile pe care le 
doresc. Scriu nu numai gândind, ci cu toată ființa mea. 
Cele mai multe povestiri ale mele sunt o stare de suflet, un 
punct de fierbere pentru scris. Mă transfer dincolo de 
cuvinte pentru a dezvălui ceva din universul existenţial: 
dragostea de frumos şi adevăr, înfrăţirea omului cu natura, 
dorul şi jalea, setea de viață brăzdată uneori de trăznetele 
durerii, neliniştea trăirilor scurgerii ireversibile a timpului, 
contorsionatele trăiri ale adaptării la noul mod de viață pe 
pământul strămutării... 


Scriu despre frumusețea operelor scriitorilor noştri şi din 
vacanţele mele, despre frumuseţile pământului, adevărate 

colțuri de Rai în care Bunul Dumnezeu a revărsat 
minunăţiile Sale, iar mintea omenească s-a întrecut pe 
sine în a pune în valoare aceste frumuseți. Dacă n-ar fi 
fost o veche năzuinţă a mea, această îndelednicire ar fi 
fost o cutezantă. 


Scrisul, ca şi viața, are căi întortocheate, greu de descifrat, 
e un labirint cu infinităţi ascunse în textul literar. El 
impune, pe lângă inspiraţie şi un strop de îndrăzneală, 
efort continuu, chiar şi un strop de umilință care să 
îngăduie exigenței puterea de a anula multe rânduri în 
favoarea  limpezimii şi luminii. Scrisul îţi cere strădania 
continuă să dezlegi câte ceva din sensurile mai adânci, ori 
din imperfecţiile rânduielilor omeneşti, să descoperi mereu 
unghiuri noi din care să priveşti lumea, să găseşti sensuri 
noi, să surprinzi esența, nota particulară. Scrisul îţi cere să 
proiectezi lumini în colţurile obscure ale sufletului, să 
surprinzi fapte de tot felul şi mai mari şi mai mici, nuanțele 
lor ascunse şi ignorate relevând multitudinea diversă a 
omenescului. Scrisul îţi cere să ai puterea de a ocoli 
locurile bătătorite, stereotipiile verbale şi multe altele mai 
cere scrisul şi nu le poţi avea întotdeauna gata să te 
slujească. Nu de puţine ori simt cum se strecoară pe lângă 
mine acele trecătoare momente ale vieţii pe care tocmai 
voiam să le prind în scris şi, după un timp, chiar să le văd 
strălucind în scrierile semnate de alţi autori. Deşi stau 
singură la masa de scris, în spatele meu fojgăe o mulţime 
de alter ego care se iau la harţă. 


Conştientizarea propriei limite este de multe ori 
apăsătoare şi chiar dureroasă. Reuşita în scris se plăteşte 
în fel şi chip şi, nu de puţine ori, propriile-mi slăbiciuni îmi 
râd sub nas. Realizarile cer jertfă proporţional cu 
importanţa lor. Nu ştiu cât reuşesc din tot ce am încercat 
să împlinesc, dar am în minte cuvintele lui Theodore 
Roosvelt: „E greu să pierzi, dar este mult mai rău să nu fi 
încercat niciodată să reuşeşti" Oricât de puţin însemnate 

sunt scrierile mele, ele tot înseamnă mai mult decât o 
tăcere vâscoasă lăsând beznele să acopere ceea ce 
odată a însemnat viața. Nerostitul nu aduce decât 
întunericul şi viața ne oferă atâtea aspecte care nu trebuie 
să fie uitate. Ştiu că scrierile mele nu vor ajunge în piscul 
literaturii, dar chiar numai un muşuroi de le-am socoti şi tot 
înseamnă mai mult decât platitudinea drumului de viaţă 
care vine de nicăieri şi merge niciunde. 


Indiferent cât loc vor ocupa în viitor scrierile mele, ştiu că 
acum ele îmi creează momente de bucurie deplină, o 
bucurie rotundă, a împlinirii, mă pun la întrecere cu mine 
însămi. Scrisul va rămâne pentru mine până când mă voi 
îmbrăţişa cu zarea cea eternă o permanenţă, o stare de 
frumuseţe a sufletului, un exerciţiu spiritual în care adesea 
uit de toate şi chiar de mine, un spectacol al luminii în care 
încă exist, va rămâne cuprinderea gândurilor şi ritmul 
inimii cu bătăile aripilor spre frumuseţile întâlnite în cale. 


George ROCA: Care sunt revistele cu care ați colaborat? 
Ştiu că sunteți şi redactor şef al unei publicații... 


Elena BUICĂ: Public în mai multe reviste. La unele public 
mai mult şi deţin şi funcţii, la altele public ocazional. Un rol 
important a jucat „Observatorul” din Toronto, revista la 
care mi-am făcut debutul literar în 2003. Mai apoi a avut 
un rol deosebit marele om de cultură dispărut prea 
devreme dintre noi, Dr. Artur Silvestri, care m-a făcut 
cunoscută publicându-mi scrierile în mai multe din 
revistele on-line ale Asociaţiei Române pentru Patrimoniu 
(ARP). Enumăr câteva din publicaţiile cu care colaborez: 
„Mesagerul” din Hamilton, Canada, unde sunt redactor şef 
literar, „Cetatea lui Bucur” — Revista Ligii Scriitorilor din 
România, Filiala Bucureşti, unde sunt editor de 
specialitate, „Starpress” unde sunt membru al colegiului 
redacţional. Apoi revistele româno - canadiene 
„Alternativa”, „Faptu' divers” şi „Observatorul” din Toronto; 

„Candela” şi „Destine literare” din Montreal; cele româno- 
anericane precum „Armonia”, „Gândacul de Colorado”, 
Phoenix Magazine”, „Romanian VIP” ş.a., „Pagini 
Româneşti” din Noua Zeelandă; „Agero” Stuttgart, 
Germania; şi cele din România: „Pietrele Doamnei” din 
Domneşti-Argeş, „Citadela? Satu-Mare, „Vatra Veche” 
Târgul Mureş, „Constelatii diamantine” Craiova, „Climate 
literare” şi „Singur” Târgovişte, „Familia Română” Baia 
Mare, „Agora Literară” Cluj-Napoca şi... în mai multe din 
revistele on-line ale Asociatiei Române pentru Patrimoniu 
(ARP): „Ecoul”, „Luceafărul românesc”, „Epoca”, „Monitor 


cultural”, „Analize şi fapte”, „Cărticica pentru copii”, ş.a. 


George ROCA: Dumneavoastră scrieți foarte captivant, 
aveţi darul narațiunii cultivate. Câte cărti ați publicat până 
în prezent? 


Elena BUICĂ: Mulţumesc pentru apreciere. Am publicat 
patru cărţi, iar cea de-a cincea, „Luminişuri”, este în curs 
de apariţie. Trei din cele patru cărți au ceva în comun. 
Prima a fost „Crâmpeie de viață” (Editura Forum, 
Bucureşti, 2005, editor prof. Ana Ispas), care împreuna cu 
cea de-a treia carte în ordinea apariţiei „Prin sita vremii” 
(Editura Anamarol, Bucureşti, 2007, editor scriitoarea 
Rodica Elena Lupu) şi cu cea de-a patra „„Oglindiri” 
(Editura Anamarol, Bucureşti, 2009), cuprind povestiri 
scurte. Mi se pare că oamenii nu mai au răgazul necesar 
să citească romane cu subiecte pe mai multe planuri, cu 
evenimente multe, care merg paralel, apoi se întretaie şi 
se unesc în finalul celui de al treilea volum. Oamenii 
înclină acum mai mult spre proza scurtă, dacă se poate 
din... biblioteca de buzunar, să poată citi, eventual, şi în 
tramvai, cu subiecte din viața lor şi care îşi păstrează 
savoarea autenticității. 


Puţini sunt cei care mai privesc literatura ca pe un act 
vital şi edificator. Am adunat între coperţile lor eseuri şi 

memorialistică inspirate din viaţa trăită în România şi 
Canada, impresii din călătorii, note de lectură şi câteva 
epigrame, toate acestea publicate în mai multe reviste. M- 
am străduit să surprind acele clipe trecătoare ale vieții 
care pot să proiecteze lumini în colţuri obscure din suflet, 
să vorbească despre multitudinea diversă şi expresivitatea 
unor nuanțe ascunse, ignorate, destrămate în scurgerea 
timpului. Sunt scrieri în care lirismul are ca scop mesajul 
afectiv, care cuprind bucurii înălțătoare sau tristeți 
tulburatoare, speranțe  înaripate sau zboruri frânte, 
satisfacțiile şi durerile adaptării într-o lume foarte diferită 
față de cea din care am venit. Sunt preocupată să las 
spațiu între rânduri pe unde să se furişeze gândurile 
cititorilor cu care să port un dialog intim. Scrierile mele 
oscilează între tonul autobiografic şi cel detasat de 
context. 


Cea de a doua carte în ordinea apariţiei a fost „Gând 
purtat de dor”, apărută la Editura Forum, Bucureşti, în anul 
2006. Este o monografie sentimentală, un fel de cântec de 
leagăn al copilariei mele petrecute în comuna Țigăneşti, 
Teleorman. Am prezentat comuna împletind date 
documentare, asemenea unei monografii, cu aspecte ale 
vieţii țăranilor din timpul copilariei. Am vorbit despre acele 
vremuri când oamenii de brazdă trăiau dupa legea 
străbună, când încă se mai armonizau cu pulsul cerului, 
iar lumea era mai aproape de cum o zidise Creatorul. Este 
o carte în care cititorul se poate reîntâlni cu propria 
copilărie, cu oamenii şi locurile natale, căci oriunde ar trăi 
omul, locul ivirii lui pe pamânt rămâne răscolitor de drag. 
Fiecare om pleacă în lume cu ceea ce a împrumutat din 
locul unde s-a născut şi de la oamenii din mijlocul cărora 
s-a înălțat, aşa cum apa împrumută forma vasului în care 
este pus. 


Am şi câteva lucrări în colaborare, în „Mărturisiri de 
credință literară” vol.ll, pag.6 — sub îngrijirea lui Artur 

Silvestri, Carpathia Press, 2008; „In memoriam, Artur 
Silvestri”, anul IV, nr.11-12, decembrie, 2008; „In 
memoriam, Artur Silvestri”, colecţie inițiată şi îngrijită de 
Mariana Brăescu Silvestri, executată la C.N.I. „Coresi” 
S.A. în 2009, Bucureşti. 


George ROCA: Ati debutat la 70 de ani. Cum sunt 
oglindiți anii senectuţii în scrierile dumneavoastră? 


Elena BUICĂ: Preocuparea mea de acum, cea a 
scrierilor, de multe ori îmi împinge gândurile spre rosturile 
scrisului la vârsta senectuţii. Ce gândesc şi ce simt acum? 
Despre bătrâneţe credeam altceva înainte de a o trăi. 
Trăind-o, mi se pare foarte departe de părerile pe care le 
aveam în tinereţe, păreri pe care le reîntâlnesc acum la 
cei mai tineri decât mine. Este foarte ciudat să te simti 
tânăr în timp ce societatea te crede bătrân. N-ai cum să 
cunoşti aceste „trăiri” fără să le trăieşti. Daca scurgerea 
anilor poate să rideze pielea, sufletul nu-l poate rida, iar în 
domeniul scrisului, poate fi un câştig în plus. Atins de aripa 
timpului, vigoarea trupului seniorilor a trecut de partea 
cealaltă, a sufletului şi flacăra vie a tinereţii a devenit 
lumina de mai târziu, iar experienţa lor poate să valoreaze 
cât inițiativa tinerilor. 


Scrierile seniorilor nu sunt invitaţii la trăiri într-o lume 
depăşită. Chiar dacă vorbesc de alte timpuri, ei extrag 
esențe care au caracter de permanenţă. Sunt sondaje 
care pătrund în receptorul senzațiilor şi ale trăirilor, scrieri 
izvorâte dintr-o mare altitudine sufletească, de o mare 
înălțime creştină şi profund românească. În scrierile 
seniorilor se oglindeşte bogata experienţă de viaţă filtrată 
prin sita vremii. Faptele de viaţă revin la suprafață ca dintr- 
o lume a misterelor, ca nişte tablouri dintr-un muzeu 
privite de la distanță şi în linişte, acum cu alte fațete, 
formând un nou izvor de viaţă şi de înțelegere. 

Senectutea poate să aducă o trenă întreagă de suferințe, 
dar poate şi să-şi păstreze incontestabil multe valori. Ea 
poate fi o vârstă eliberată de dorinţa aurului şi a averii pe 
care să le înlocuiască cu mireasma fânului cosit, cu 
frumuseţea macilor înfloriţi, cu doine ascultate în fapt de 
seară pe pragul casei bătrâneşti, cu seninul cerului, şi 
oceanul de stele, cu puritatea albului zăpezilor şi treptat cu 
toate minunile simple care dau sensul cel mai profund al 
vieţii. Senectutea te eliberează de gânduri ascunse, de 
calcule impure, lăsându-ţi loc pentru armonie, echilibru, 
măsură în tot ce faci, te întoarce spre nevinovăția din 
timpul prunciei. Porţile sufletului sunt mai larg deschise 
încât, scânteile de lumina şi căldură îşi găsesc calea mai 
uşor spre semenii lor. Trăirile sufleteşti rămân vii, nu 
îmbărânesc în ritmul trupului. Strunele viorii inimii mai pot 
spune taine în şoapte, gura mai poate gusta nectarul 
florilor de suflet, mai poate să soarbă roua de pe flori, 
urechea mai poate să asculte un cântec lin, uitând de tot 
şi toate, ochiul mai poate să se înveselească la culorile 
vieţii, să privească seninul cerului cu oceanul de stele, 
obrajii pot să se bucure de adierea unui vânticel cu 
miresme de primavară, să se lase mângâiaţi de seninul 
dimineţilor însorite şi nu de puţine ori se poate întâmpla 
să-şi piardă firea trăind la temperaturi înalte ca în anii 
tinereţii. Bătrâneţea este o vârstă intersantă despre care 
nu s-au făcut destule studii şi cercetări, se cere o abordare 
mai realistă a vârstnicilor. Pentru anumite forme ale 
inteligenței, cum este cea verbală, la bătrâni pot pune în 
evidenţă performanțe maxime care se menţin în bună 
măsură mulţi ani. Sociologii o numesc inteligenţă 
cristalizată ce are la bază interacţiunea aptitudinilor 
rezultate prin socializare şi educaţie, e vorba de o 
inteligenţă fluidă. 


Şi dacă atributul bătrâneţii este înțelepciunea, de ce să fie 
lipsită literatura de acest tezaur? Şi dacă senectutea este 

perioada când ai urcat pe cele mai înalte culmi ale vîrstei, 
nu-ți vine în gând întrebarea: dacă tot sunt pe vârful 
dealului, de ce să nu admir panorama vieţii şi să mă bucur 
de ce văd? Ştim cu toţii că e mai bine să fii pe deal, decât 
sub el... 


George ROCA: Vă plac călătoriile. Ele sunt şi un izvor de 
inspiraţie? Pe ce meleaguri v-aţi plimbat paşii? 


Elena BUICĂ: Am călătorit şi am petrecut vacanțe în 
locuri diferite ale lumii despre care am scris: Canada - nu 
atât cât mi-aş fi dorit, însă, Hawaii, Republica Dominicană, 
Spania, Grecia, Turcia, diferite republici din fosta Uniune 
Sovietică, dar şi mai multe locuri din Statele Unite. Fiecare 
colţ de lume mi-a îmbogăţit zestrea de cunoştinţe şi de 
trăiri, nu de puţine ori de o frumusete unica şi tulburatoare 
ca cele din Hawaii sau Arizona cu vestitul Canion, ori cele 
din Florida. 


George ROCA: Dar de România ce vă mai leaga...? 
Sunteţi nostalgică? Menţineţi legături cu cei ramaşi acasă, 
cu vechi prieteni, colegi, sau cu cei din domeniul scrisului? 


Elena BUICĂ: Cum am spus, am plecat lasând acasă o 
dată cu trecutul şi ceva din sufletul şi inima mea. Sosind în 
Canada, nu m-am despărţit de ai mei, am purtat cu mine 
românismul în forma şi esenţa lui, în frumosul şi limpedele 
lui grai şi m-am străduit să fac cunoscute cultura, 
obiceiurile şi tradiţiile. Port cu mine comorile sufletelor 
oamenilor din Țigănești şi un dor vărsat în mine de Bunul 
Dumnezeu. Le port românitatea, le duc dorul, le descriu 
întâmplările în armonie cu viața lor. M-am străduit să 
redau viaţă şi culoare unor aspecte şi întâmplări care să-i 
reprezinte. Prin scrierile mele am vrut să-i fac să fie 
mândri pe ţigăneştenii mei, trăitori pe meleaguri pline de 
tradiție şi frumuseți. Scrierile mele sunt mărturiile liantului 
dintre memororia anilor copilăriei petrecuţi la Țigăneşti şi 

viaţa de acum atât de îndepărtată. Nu mi-am uitat nici 
prietenii pe care îi vizitez de cate ori merg în țară şi nici 
locurile dragi. Sunt multe trăirile revărsate în scrierile 
mele. 


George ROCA: Revenind la Pickering; acel oraşel 
minunat, situat pe malul lacului Ontario nu departe de 
marea metropolă Toronto. De ce acolo? Ce v-a atras? 
Cum vă place? Aveţi prieteni români? 


Elena BUICĂ: Pickeringul, o localitate a cărei graniță 
desparţitoare de Toronto nu poate fi prea bine delimitată, 
este numit şi dormitorul metropolei Toronto. E o oaza de 
linişte şi frumusețe. La primul contact, când am venit din 
țară, mi s-a părut că seamană cu stațiunea Borsec. Fiica 
mea a hotărât aşezarea noastră aici. Ca profesoară era 
legată de şcolile din aceasta zonă. Erau şi locuinţele la un 
preț mai accesibil. O parte a centralei atomice se află aici 
şi unii oameni se feresc de o astfel de vecinătate. Cu toate 
acestea,  mărindu-se numarul populaţiei canadiene, 
Pickeringul s-a mărit şi el, dar încă îşi păstrează 
înfățisarea de staţiune. Îmi place Pickeringul şi mă simt 
bine aici, dar pentru faptul că nu conduc maşina, mă simt 
puţin cam izolată. Mă „scot' în lume preocuparile pentru 
scris. Avem şi prieteni români, doar timp nu avem suficient 
pentru mai dese întâlniri! Din acest punct de vedere 
ducem mult dorul climatului de acasă. Viaţa de emigrant 
nu e uşoară, chiar dacă îţi oferă multe oportunităţi. 


George ROCA: Ați fost profesoară în România şi aveti o 
fiică directoare de liceu în Canada. Cum vedeţi diferenţa 
dintre şcoala românească şi cea canadiană? 


Elena BUICĂ: Sunt multe diferențele, dar cea care m-a 
preocupat în ultima vreme şi despre care am mai scris a 
fost drumul spre universitate, deoarece nepoata mea, 

Mara-Elena, s-a pregătit recent pentru acesta. lată câte 
ceva despre cele ce am mai scris pe această temă. 


Elevii sunt admişi la facultate pe baza notelor din clasa a 
12-a, ultimul an de liceu. Sistemul de notare al elevilor 
este în aşa fel alcătuit, încât părinţii şi elevii nu pot 
influența notarea pe care o face profesorul. Programa 
elevilor liceeni este alcatuită din cursuri obligatorii — cele 
de cultură generală şi cursuri la alegere, după aptitudini, 
preferinţe şi intenţiile de viitor. Anul şcolar este compus 
din două semestre care se încheie cu examene şi elevii 
primesc credite care vor decide dacă vor fi acceptaţi sau 
nu la facultate. Dacă creditele nu sunt suficiente pentru 
facultatea dorită sau notele sunt prea mici, absolventul 
poate să facă o completare parţială în următorul an şcolar, 
continuând la liceu doar cursurile de care are nevoie. 


Alegerea facultăţii este iaraşi un aspect mult deosebit faţă 
de ceea ce cunoşteam eu. După sistemul canadian, 
referitor la importanţa pe care o are aici munca voluntară, 
şi elevii sunt cuprinşi în acest sistem. Mara-Elena a 
voluntariat în mai multe locuri, dar cel mai mare succes l-a 
avut în... pregătirea alegerilor. Aşa şi-a descoperit vocaţia 
de „diplomat şi a luat hotărârea să urmeze cursurile de 
ştiinţe politice de pe când era încă în clasa a 10 de liceu. 
În anul următor, m-am alăturat părinţilor ei şi împreună cu 
ea am vizitat mai multe universităţi din provincia Ontario, 
inclusiv capitala țarii, Ottawa, cu atracţie deosebită pentru 
Parlamentul care îi surâdea ca o mare promisiune. 
Vizitele, apoi participarea la întâlniri cu profesorii diferitelor 
facultăţi au fost deosebit de folositoare. Nepoata mea şi-a 
schimbat de cateva ori deciziile. Erau multe motive să 
încline balanţa. În final s-a descis pentru Ottawa. Acolo 
era o secție de Conflict Studies (studii ale conflictului) care 
o interesa pe ea în mod deosebit. Avea şi posibilitatea de 
„Coop”. Asta înseamnă că din anul 3 merge la şcoală 4 
luni şi apoi lucrează 4 luni. Şi tot aşa se roteşte programul 

până la sfârşitul universităţii. Din această cauză, stă un an 
mai mult la universitate, dar la sfârşitul universităţii are 
deja experiență de muncă, ştie mai clar ce vrea, iar 
şansele să-şi găsească de lucru în domeniu cresc. Ca să 
nu mai vorbim că şi bănuţii făcuţi în acele 4 luni ajută. 
Acceptarea la această universitate cerea ridicarea 
ştachetei notelor, concurenţa fiind foarte mare, selecţia 
foarte riguroasă, aşa că a avut o motivaţie foarte serioasă 
ca în ultimul an să renunţe la multe distracţii specifice 
vârstei ca să stea mai mult aplecată asupra studiului. Şi i- 
a fost de folos. Imediat după vacanţa de iarnă a clasei a 
12-a, ca şi ceilalţi elevi, Mara-Elena a trimis aplicații 
(cereri) optând pentru trei universități, prima fiind cea din 
Ottawa. Până în luna februarie a stat cu inima cât un 
purice. Cam semăna cu starea pe care o aveam noi după 
ce dădeam examenul şi aşteptam afişarea rezultatelor. 
Aici răspunsul îţi vine oficial prin poştă. 


Prima universitate, Brock, din St. Catherines i-a trimis un 
plic cu răspunsul afirmativ. Plicul greu de documente, 
cuprindea instrucțiunile pentru începerea anului 
universitar. l-am admirat pentru modul organizat de a 
lucra. La acestă admiraţie s-a adăugat şi un moment 
emotionant stârnit de un frumos şi elegant gest de aleasă 
stimă şi curtoazie față de viitorul student. Plicul conţinea o 
frumoasă şi caldă felicitare fiindcă a fost acceptată, la care 
au adăugat mulțumiri că „Ne-ai ales pe noi. Te aşteptăm 
cu bucurie” mai apoi au adăugat: „Citeşte instrucțiunile. 
Alături ai un plic cu confetti. Cheamă-ţi prietenii, deschide- 
ți punga şi aruncă-le în sus ca să sărbătoriţi acest 
însemnat eveniment din viaţa ta”. Mara-Elena a prins aripi, 
parcă zbura, dar mai avea într-un colţ al inimii nădejdea că 
ar putea fi acceptată la Ottawa. Şi nu mult după aceea a 
primit un mesaj text pe telefonul celular. Era în ora de 
istorie a lumii şi nu avea voie să folosească telefonul. 
Profesorul a vazut că Mara-Elena s-a schimbat la față, şi 


217 


pentru că şi profesorul participa la trăirile elevilor săi, i-a 
spus: „Îți dau voie să mergi afară să primeşti răspunsul pe 
care il aştepţi”. Cei de la Ottawa spuneau: „Ştim că eşti la 
ore, dar am vrut să îţi facem o bucurie imediat ce ne este 
în putință. Tocmai ai fost acceptată la facultatea noastră. 
Ti-am trimis rezultatul şi prin email, ai să-l găseşti acasă, 
şi prin poştă, dar am vrut să te bucuri cât se poate de 
repede”. Revenind în clasă, colegii şi profesorul au 
aplaudat-o şi au îmbrăţişat-o, căci pe fața ei citiseră 
rezultatul. Apoi a urmat cu aceleaşi caldă culoare şi 
răspunsul pozitiv la cea de a treia facultate, cea din 
Toronto. Alături de Mara-Elena şi noi am trăit emotiile 
acestor zile deosebite care s-au înscris in şirul celor pe 
care le ducem cu noi toată viața, uneori cu cele mai mici 
detalii. 


Până la sfârşitul anului scolar, nepoata mea avea toate 
lucrurile aranjate pentru deschiderea anului universitar. 
Ştia chiar şi numărul camerei de la căminul din frumosul şi 
efervescentul campus universitar. Am fost cu toții şi am 
văzut-o, am fotografiat-o, am participat la întocmirea 
formalităţilor necesare bunului mers, încât deschiderea 
anului universitar s-a facut fara nici un impediment. 


George ROCA: O simplă curiozitate. Deseori mi-ați trimis 
mesaje şi char materiale pentru publicare semnate cu 
„alintonimul” Buni! Ce voiaţi să exprimati prin acesta? Mai 
ales că aveți un frumos şi interesant nume de scriitoare: 
Elena Buică! 


Elena BUICĂ: Dupa ce am încheiat câteva etape ale 
vieţii, când a venit timpul să devin bunică, mi-am indeplinit 
acest rol cu toată ființa mea, încât nu puteam să fiu nici 
mai mult nici mai puţin decât BUNI, parte neruptă din 
nepoțica mea Mara-Elena. Mi-amintesc un dialog scurt cu 
ea: - Mara, hai să mergem în parc. 

- Nu merg, du-te tu. 

- Se va mira lumea când mă va vedea fără tine. O să zică: 
„Uite o bunică fără nepoţică”. Aşa că, trebuie să vii cu 
„buni” a ta. 

- Bine Buni, vin, aşteaptă să-mi iau găletuşa şi lopăţica 
pentru nisip. 


Aşa am ajuns să port un nou nume care mai apoi a 
devenit şi adresa de email şi treptat, chiar cei ce mă 
cunoşteau din tinerețe, au început să mi se adreseze cu 
noul meu pseudonim. Când eşti implicat foarte puternic în 
ceva, atunci şi numele şi ţi se mulează după preocupări. 
Prin nepoți, toate capătă prospeţime, culoare, sens şi 
bucurie de a trăi. Ei te împing îndărat de-a lungul 
generaţiilor şi iei viața de la început, prin ei se redeschide 
un nou viitor. Nepoţii te duc spre noi descoperiri, spre noi 
începuturi şi fiecare zi este o nouă mirare. De când am 
început să scriu, adeseori m-am străduit să prind în 
cuvinte, ca într-o cupă, bucuria de a fi bunică! Reproduc 
cateva pasaje: 


„Ca bunică, nu pot să fac totul pentru ea, nici nu pot să 
schimb hotărârile părinţilor ei, chiar dacă eu am alt punct 
de vedere, dar fac absolut totul ca să iasă lucrurile bine 
pentru ea. Acum a venit timpul să găsesc noi forme s-o 
învăţ că în viață trebuie să accepte pierderea unor bucurii 
pentru a face loc altora mai mari şi aşezate cu efort şi cu 
răbdare şi că va trebui să lupte când uneori va întâlni lume 
nedreaptă şi crudă, dar să nu renunțe niciodată să 
iubească oamenii şi să îşi păstreze încrederea în forțele 
proprii. 


Ca orice bunică, uneori oftez după lucrurile pe care nu am 
reuşit să le fac niciodată în viaţă, apoi zâmbesc speranței 
când îmi privesc nepoata. Există atâtea lucruri pe care am 
dorit să le fac şi nu mi-a ajuns timpul, atâtea locuri pe care 
am dorit să le văd şi n-am reuşit, atâtea aventuri care nu 
mi-au ieşit în cale, atâta muzică neascultată, atât de multe 


219 


cărți pe care am vrut să le citesc sau să le scriu şi nu am 
reuşit şi câte alte neîmpliniri. Pentru toate îmi pun 
sperante în nepoţica mea şi pentru toate am să trimit un 
gând cald chiar şi din drumul cel fără întoarcere. Cred că 
şi acolo voi putea împărtăşi bucuria împlinirilor prin ea. Ea 
va duce mai departe speranțele mele şi inima mea. Poate 
că visele ei să fie deosebite de ale mele, dar eu mă voi 
bucura dacă o ştiu că are împliniri la care eu poate ca nici 
nu am îndrăznit să visez. De acolo îi voi trimite mesaje de 
bucurie, îndemn şi mulțumire prin păsările care cântă 
ritualul iubirii pe ramurile înflorite, prin iarba care respiră 
prospețime, prin florile care înmiresmează văzduhul, prin 
razele de soare care îi vor săruta fruntea, prin toate ale firii 
pământene, dar şi prin rândurile cărților pe care le-am 
scris adesea cu gandul la ea, ba chiar şi la urmaşii ei, cărti 
în care am pus pentru păstrare şi ceva din ființa mea”. 


George ROCA: Ce alte preocupări aveti în afara scrisului, 
a călătoriilor şi a celor de bunică? 


Elena BUICĂ: În afara celor trei „profesii” care au umplut 
viața mea şi m-am implicat de fiecare dată total, aş mai 
adauga şi alte câteva preocupări care mi-au întregit 
portretul. Cred că m-am născut cu duhul plecărilor — am 
călătorit mult şi încă mai am în plan şi altele — cu vocaţia 
prieteniei — din vina mea nu s-a rupt niciodata o prietenie — 
cu dragostea pentru oameni — deşi am plătit uneori scump 
încredererea în ei, dragostea mea a rămas neschimbată — 
cu setea de frumos şi bine — cu riscul de a fi considerată 
naivă — cu o bogată lume de idei şi de trăiri — uneori dând 
pe răscoală şi îmbrâncindu-mă într-un unghi din care cu 
efort am mai scapat. Plămada mea e cea romantică, deşi 
capricorn veritabil ce sunt, simt şi pământul sub picioare. 
Îmi place aşa cum sunt şi îi mulțumesc Creatorului pentru 
darurile primite şi puterea de a suporta neajunsurile şi 
lipsurile personale. Dacă mi-ar mai da iarăşi şansa să 

retrăiesc o viaţă, nu m-aş supăra dacă aş fi o copie a ceea 
ce sunt acum. 


George ROCA: Ce speranțe şi dorințe aveți pentru viitor? 


Elena BUICĂ: Elena BUICĂ: În orele de optimism febril 
tes multe aspirații pe care mi le mai temperează câte un 
duş mai rece trimis de câte un junghi al vârstei. 

Mi-aş dori să am sînătate, tihnă şi odihnă ca să mai 
pritocesc câte ceva despre lumea asta largă şi când mă 
fulgeră câte-o idee să o îmbrac în haina cuvântului, acest 
creator de univers, oglindă a sufletului, să mai aştern 
amintiri despre emoţii neîmpărtăşite, să mai aştern câte 
ceva din aceste spectacole ale lumii şi în general, scrierile 
mele să trezească în cititori un fel de spectacol în care 
fiecare să fie personajul principal şi să dumice fărâma de 
emoție trecătoare. 


Mi-ar place să am motive ca în scrierile mele să vorbesc 
despre nişte valori ale românilor care acum stau pitite pe 
undeva aşteptând să tâşnească din adâncul fiinţei lor, 
valori care ar putea fi cu adevarat bunătate, cinste, 
dreptate, sentimentul purificator al dragostei de aproape, 
smerenie, iubire şi har, îndurare, curaj, dăruire, 
devotament, fidelitate, onoare, dârzenie, puterea de a 
răspândi în jurul lor încredere şi bucurie. Mi-aş dori să 
ajung să scriu despre unicitatea fastuoasă a unui moment 
deosebit din viața Marei, nunta, să-i văd fața plină de 
lumină şi fericire în voalu-i de mireasă şi s-o văd aşezată 
la casa ei. Aş mai vrea să călătoresc, deşi mi-e pasul mai 
mic, dar gândurile şi inima mai au încă bătaia aripilor spre 
frumusețile lumii aşa cum le-a creat cel Neţărmurit şi la 
care oamenii au adăugat nespuse frumusţi. Şi-mi doresc 
ca scrierile mele să trezească în cititori un fel de spectacol 
în care fiecare să fie personajul principal şi să dumice 
fărâma de emoție trecătoare. 

LIGYA DIACONESCU 
ADEVARAT STAR AL PRESEI 


Nu mi-aş putea imagina cum ar fi acum viața mea fără 
internet. Numai dacă iau în consideraţie noile prietenii 
înlesnite de acesta şi mi se pare un beneficiu enorm. 


Astăzi doresc să aştern câteva cuvinte despre bucuria de 
viață pe care mi-a oferit-o internetul, aceea de a cunoaşte 
un om remarcabil, pe Ligya Diaconescu, care se înscrie în 
rândul personalităţilor angajate în marile acţiuni de 
promovare a culturii şi spiritualităţii româneşti din ţară şi de 
peste hotare. Numele ei este sinonim cu iniţiativa, 
îndrăzneala, perseverenţa, credinţa şi lumina adâncă ce s- 
a înscris în viața mea într-un loc deosebit. 


Ligya Diaconescu deţine o licenţă în finanțe-contabilitate, 
luată la laşi şi una în jurnalism, obţinută la Bucureşti, cu 
specializare la BBC Londra. Este căsătorită şi are o 
mândreţe de fiică, Andrada-Victoria, sprijin în toate şi care 
îi calcă pe urme împletindu-şi activitatea de acasă cu cea 
a studenţiei în medicină. 

intelectualul de marcă, adevărat ambasador al culturii 
române, poetă, prozatoare, ziaristă, cunoscută 
realizatoare de emisiuni de televiziune, dar şi promotoare 
a culturii şi turismului din Romania, Ligya Diaconescu este 
proprietarul şi directorul general al Revistei STARPRESS, 
prin intermediul careia ne-am cunoscut şi am legat o 
frumoasă prietenie bazată pe respect reciproc. 


Starpress este o publicaţie on-line româno-canadiano- 
americană, cu apariţie zilnică, cu redacţii în Canada, USA 
şi subredacţii în Australia, Israel, Republica Moldova, 
ltalia, Germania, cu peste un miliard de vizitatori. Astfel, 
STARPRESS a devenit o punte de legătură între românii 
de pretutindeni prin publicarea creaţiilor din domeniul 
literaturii, picturii, sculpturii, dansului, din domeniul 
jurnalismului, etc. Dar revista înseamnă mult mai mult. 


Aici apar cele mai noi creații, materiale din toate 
domeniile, ştiri şi informaţii de pretutindeni, care ajung 
uneori inaintea jurnalelor de ştiri şi înaintea apariției în 
presa scrisă, colaje cu mănăstiri şi hoteluri româneşti, 
informaţii utile şi mai ales multă cultură. Aici este 
prezentată o altfel de Românie decât cea privită în unele 
țări.  Locaţiile, zonele turistice, afacerile româneşti 
prezentate în limba romană, limba engleză şi uneori în 
limba franceză, reuşesc să stârnească interesul nu numai 
al romanilor plecaţi departe de ţară, dar şi pe cel al 
prietenilor acestora şi al oamenilor de afaceri, precum şi 
pe al iubitorilor de călătorii din diverse zone ale lumii. De 
aceea, nu este de mirare că la această revistă on-line 
apar zilnic noi utilizatori care se inregistrează în 24 de ore 
într-un numar impresionant, între 30.000 şi 100.000. 
Valoarea acestei reviste este subliniată şi de prezenţa 
semnăturilor unor mari jurnalişti, unii chiar proprietari ai 
propriilor reviste din Germania, SUA, Australia, Canada 
etc. Această grea, dar frumoasă şi nobilă activitate, a 
pornit din aceeaşi dorinţă de a apropia pe românii aflaţi în 

toate părțile lumii prin ce au ei mai bun şi mai frumos ca 
oameni şi astfel mulţi au devenit prieteni, aşa cum mi s-a 
întâmplat şi mie. 


Activitatea ei se întinde pe multe planuri, încât te întrebi de 
multe ori care este izvorul de unde soarbe energia pentru 
a le realiza pe toate. Ei i se potrivesc foarte bine cuvintele: 
„totul este să vrei şi putinţa prinde viaţă”. 

Ligya Diaconescu se preocupa si cu proiecte ale Uniunii 
Europene şi începând din 2006 face parte şi din CSC, e 
Directorul Directiei de Relaţii Externe şi Cetăţeni străini. În 
anul 2008, împreună cu bine cunoscutul poet George Filip 
din Montreal-Canada, au dat ființă primului „Concurs 
Internaţional de Poezie Românească”, de toate genurile, 
de la cele religioase, având creatori chiar şi preoţi, la cele 
de dragoste, natură, suferințe, dor, patrie, etc. Bucurându- 
se de succes, în anul 2010 s-a desfăşurat cea de a doua 
ediție. Câştigătorii concursurilor au fost premiaţi. Acest 
gen de concurs, inițiat prima dată de ei, a apărut tot din 
dorința de a apropia creatorii români de pe toate 
meridianele, de toate vârstele şi de a ieşi din tipicul acelor 
concursuri cu limită de vârstă, impunere de creație, gen, 

etc. Intenţia lor a fost să stimuleze creaţia şi să dea 
posibilitatea oricui trăieşte şi simte româneşte, să prezinte 
propriile creaţii. Participanţii au fost numeroşi, poeți 
renumiți, dar şi începători, elevi, studenţi, academicieni, 
istorici, muncitori, etc. 


Din dorința de a promova turismul românesc, zonele şi 
locaţiile superbe ale ţării, Ligya Diaconescu, în calitate de 
director şi producător, a realizat Concursul spectacol 
MISS REGINA TURISMULUI ROMÂNESC, organizat în 
colaborare cu TV România Internaţional, Radio România 
Internaţional şi Ministerul Turismului. A avut ca probă 
eliminatorie, prezentarea a câte unei locaţii turistice 
româneşti, hotel, motel, pensiune, restaurant de către o 
concurentă reprezentantă a acelei locaţii, în limba româna 
şi engleză, în timp ce pe un ecran mare curgeau imaginile 
filmate de la faţa locului, pe un fond muzical, timp de un 
minut. Au participat concurente din multe zone ale ţării: 
Călimăneşti, Eforie-Nord, Poiana Braşov, Sinaia, Sovata, 
Bucureşti, etc. Concurentele care au trecut prima probă au 
avut apoi de trecut toate probele specifice unui concurs de 
miss cu specific românesc şi au realizat un frumos şi inedit 
spectacol, la care au participat renumiţi cântăreţi de 
muzică uşoară, populară, actori în diverse scenete. Prima 
ediție a avut loc în anul 2000 la Călimăneşti-Căciulata, iar 
Editia a Il-a la Băile Govora în anul 2003. 


Activitatea Ligyei Diaconescu cuprinde şi numeroase 
emisiuni culturale, de turism şi sociale la Radio Metronom 
Ramnicu-Valcea în calitate de director executiv, la Radio 
România Internațional şi TV România Internaţional, 
precum şi la Postul de Televiziune Canal 10 din Atena- 
Grecia. Personalitatea ei se completează cu aparitia 
cărților semnate de ea:— „Cristaloterapia — pietrele care 


vindecă”, „Viorela” — povestiri pentru copii, „Sărutul iubirii” 
— versuri, „Jurnalismul — între adevăr şi minciună”. 

Calătoreşte foarte mult şi îmbină afacerea cu plăcerea, a 
văzut Canada, SUA, Australia, Japonia, Egipt, India şi 
aproape toată Europa. Cântă acompaniindu-şi vocea cu 
chitara, studiază cristaloterapatia, citeşte despre viaţa 
după moarte, călătoria sufletului, vindecarea prin credinţă, 
merge cât se poate de des la biserică şi poartă în suflet 
vorbele înțelepte ale părinţilor Cleopa, Arsene Boca, 
Calciu, Stăniloaie, etc, ţine post chiar şi când este în 
străinătate şi nu uită să facă acte de caritate. 


Cu prietena mea Ligya Diaconescu 


Are vocaţia prieteniei şi acceptă întotdeauna să fie “acolo” 
unde prietenii îi cer ajutorul, prietenie de care mă bucur şi 
eu şi pentru care mă simt mândră. l-am admirat tactul cu 
care ştie să trateze oamenii, în special pe cei incomozi: 
„Sunt mereu atentă să îi evit pe cei care sunt plini de ură 
invidie, egoism, bârfe, neadevăruri, mă încarc cu mult 
optimism ca să ies senină din calea diverselor persoane 
dificile, care n-au ce căuta, pur şi simplu, în acel loc, în 
acel timp..., depăşiţi de situaţie, înguşti la minte, fără 
dorinţa de a risca!” 


Dar mai are Ligya Diaconescu ceva care îi întregeşie 
personalitatea — o anume frumuseţe şi căldură a sufletului 

cu care „n-a încetat să cânte frumuseţea luminii, curcubeul 
sufletului, durerea tăcută a vremi aşa cum frumos 
semnează felicitarea de ziua ei colectivul redacțional al 
revistei STARPRESS iar poeziile sale o recomandă: 

Eu mi-am purtat departe paşii grei, 

Prin locuri unde focul-vieții-i stins, 

M-am regăsit prin florile de tei, 

Am râs şi printre hohote, am plâns! (DRUM) 


Şi-apoi ca din visare m-ai întrebat de sînt 

Lumină sau tăcere, sau pasăre, sau vis. 

sau dacă sunt femeie şi numele mi-e sfânt 

Şi cum mă strigă lumea cu glasul ei... nestins.(M-AI INTREBAT) 


Zvâcnea adânc în mine o dragoste nebună 

Ascunsă de tăcere, de lacrimi şi de dor 

Mă întrebau castanii de ce mă pierd prin lume , 

De ce nu chem lumina, caldura, adevăr? (TRAIRE) 

Mă declar o admiratoare a ei pentru optimismul şi puterea 
de a visa şi de a-şi înfăptui năzuinţe, pentru enormul 
volum de muncă desfăşurat pe mai multe planuri, pentru 
mentalitatea de învingător şi perseverenţa de a nu renunţa 
în fața greutăților, pentru vocaţia prieteniei necondiționate, 
pentru multe altele pe care nu le-am putut cuprinde aici, 
dar ştiu că există, dar mai ales pentru frumusețea şi 
vibrația interioară despre care pot da mărturie că o aud ca 
pe sunetele unei viori. Şi când te gândeşti că multe din 
cele relatate aici n-ar fi existat de n-ar fi fost inventat 
internetul! 


Ligya Diaconescu realizeaza acum ANTOLOGIA 
SCRIITORILOR ROMANI CONTEMPORANI DIN 
INTREAGA LUME, STARPRESS. Nume marcante vor fi 
cuprinse in paginile ANTOLOGIEI. 
Detalii:http://www.valceaturism.ro/j15/index.php?option=co 
m_content&view=article&id=3044:antologia-scriitorilor 

ANTOLOGIA STARPRESS 


În întreaga lume astăzi este o extraordinară explozie a 
scrisului. Zilnic se publică peste 3.000 de cărţi noi. Nici cu 
titlurile nu mai putem face faţă. Se estimeaă că un număr 
din ziarul american New York Time conţine informaţii mai 
mult decât primea în secolul al 18-lea o persoană în toată 
viaţa. Nici noi, românii, nu stăm la coada acestui asalt. Şi 
atunci, firesc îţi pui întrebarea, cum să ne mai descurcăm 
în hăţisul atâtor publicaţii? Informarea devine din ce în ce 
mai dificilă, nici măcar titlurile cărţilor de literatură română 
nu mai ajung să ne treacă pe dinaintea ochilor. Noroc cu 
antologiile, căci vin în sprijinul deciziilor noastre, 
răspunzând pe cât se poate acestui nou comandament. 
Antologiile nu-s o noutate, ce e nou şi pentru ele, este 
numărul mare de care am avea nevoie în zilele noastre. 


O asemenea antologie este Antologia Starpress, născută 
din dorința de a oferi cititorilor pe acei scriitori selecționați 
cu competenţă de autoarea Ligya Diaconescu, poetă şi 
prozatoare. Această antologie de proză şi poezie este o 
structurare a scrierilor pe care le-a cules din noianul ce 
abundă publicaţiile de pretutindeni, selecţie care scoate în 
evidenţă calitatea esenţială a unei antologii, cea a formării 
ideilor rapide despre cum stau lucrurile în literatura 
noastră la un moment dat. Este un eşantion reprezentativ 
de literatură română nouă adunată din toate zările lumii 
despre valoarea căreia va decide cititorul. În această 
antologie stau alături poeţi şi scriitori consacraţi, dar şi 
dintre cei care şi-au făcut debutul mai tarziu. Sunt şi 
scriitori şi poeţi tineri şi foarte tineri, dar şi octogenari şi 
chiar nonagenari, dar toţi sunt o vie mărturie a dragostei 
pentru limba română şi pentru frumusețea scrisului. 
Antologia, în general, chiar dacă nu-i simțim emoția 
estetică a unei scrieri, totuşi nu e lipsită de stropi de 
frumunețe, dar are ceva mult mai important, ne oferă 

satisfacția informării în plan mai larg, tocmai de ceea ce 
aveam nevoie căutând o astfel de carte. Lucrarile 
selectionate, însoţite de o scurtă fişă de autor, se prezintă 
ele singure şi ne oferă posibilitatea de a ne forma singuri 
părerile, fără ajutorul criticii, care poate şi ea, nu de puţine 
ori, să-şi schimbe orientările sau să fie contradictorie. Nu 
de puţine ori critica desființează scriitori adevărați, 
îngroapă valori lăsându-le neobservate, descurajează 
debutanții, ori ridică în slăvi scriitori despre care la scurt 
timp nu se mai ştie nimic. Deci, nu e de trecut cu vederea 
că antologia poate face restaurări spirituale, poate să 
corecteze obsesiile înrădăcinate din timpuri apuse, poate 
să dea suflu nou scrierilor. 


Meritul autoarei Ligya Diaconescu este acela că s-a 
orientat spre necesităţile actuale ale literaturii şi ne-a oferit 
această antologie pe care am putea s-o comparăm cu o 
oglindă, o lupă, o vitrină sau o fereastră prin care să privim 
mai de aproape peisajul scrierilor, orientărilor, stilurilor şi 
concepțiilor despre artă ale autorilor şi astfel, antologia să- 
şi găsească împlinirea ajutându-ne să alegem de citit ceea 
ce răspunde nevoii noastre spirituale, sau să desprindem 
mai uşor cine scrie cu seriozitate şi cu duh şi cine nu are 
chemare pentru scris, chiar dacă unii sunt premiaţi şi 
ridicaţi în slăvi, dar necitiţi. 

MARIN VOICAN GHIOROIU 
NE INVITA IN GRADINA RAIULUI FOLCLORIC 


„În grădina raiului folcloric“ este titlul uneia dintre cărţile 
folcloristului, scriitorului şi compozitorului de marcă Marin 
Voican-Ghioroiu, dar i se potriveşte întregii activități, 
sunând ca un ecou al unei invitaţii să păşim în acest rai. 


Eu am păşit şi am văzut că Marin Voican-Ghioroiu are mai 
multe glasuri pentru cântare. Glasul condeiului care 
aşterne frumoase poezii şi rânduri de proză sau 
dramaturgie este susţinut şi de glasul plin de armonii al 
cântecelor culese sau prelucrate de el, dar şi altele pe 
care le-a creat ca şi când ar fi izvorâte din vatra satului. La 
toate astea mai este de adăugat valoarea unor activităţi de 
organizare de spectacole şi concursuri pe țară de primă 
importanţă. Şi pentru că bunul Dumnezeu i-a dat atâtea 
daruri, ca să le poată bine valorifica, i-a hărăzit şi o 
frumusețe de soție, pe Rodica Anghelescu, înzestrată cu 
glas de ciocârlie, argument temeinic pentru a fi angajată 
ca prim-solistă a Ansambului “Ciocârlia” al MAI. Astfel, 
prin glasul ei, cântecele şi poeziile lui îşi iau zborul spre 

sufletele oamenilor şi au ajuns să fie răsplătite cu premii 
valoroase. 


Aşadar, „jos palaria” mi-am zis şi am încercat să aştern 
măcar ceva din frumusețea “grădinii raiului folcloric” pe 
care ei au creat-o pentru desfătarea noastră. Nu ştiu cum 
am să mă descurc cu câte-mi stau pe dinainte şi îşi cer 
dreptul la lumină, ştiind din capul locului, spre regretul 
meu, că multe vor rămane pe dinafară. 


Vorbind de dragostea ce l-a legat de satul natal de pe 
dealurile valcene cu nume parcă din basm — Ghioroiu — de 
la care a împrumutat zestrea sufletească, dar şi numele, 
Marin Voican-Ghioroiu ne spune: „am cules cu migală flori 
alese de pe Dealul Viilor, apoi le-am semănat în Grădina 
Raiului Folcloric spre a bucura pe dragii mei români cu 
melodii izvorâte din patimă şi dor, din foşnetul frunzelor, 
murmurul izvoarelor, hăulitul fetelor, chiuitul flăcăilor la 
nunţi şi horele satului, să ofer iubitorilor de muzică 
populară câteva clipe de fericire pentru a nu uita niciodată 
limba, portul, tradiţiile şi plaiul nostru strămoşesc”. 
„Dragoste-am cules din flori, 

Din soare aprins în zori... 

Din „Crucea voinicului” 

Şi ai mândrei ochişori... 

Din Dealu Ghioroiului”. 

O bună parte din realizari sunt cuprinse în volumele 
semnate de Marin Voican-Ghioroiu: 

“Cununi de flori” (Crowns of flowers) bilingvă 

“Amintiri din cârciumioară” 

“Fiii satului” împreună cu prof. lon Paşol 
“Inimă de mamă” (trei volume) 

“În grădina raiului folcloric” 

“Flower crowns for the heroes” 


(Cununi de flori pentru eroi) bilingvă, ediţia all-a, revizuită 
şi a adăugat de data aceasta noi poeme pe care le-a pus 

în partitură, iar Rodica Anghelescu le-a înnobilat cu 
frumuseţea glasului şi gingăşia sufletului de gorjeancă 
îndrăgostită de frumusețea melosului nemuritor al celei 
mai prolifice zone în păstrarea ăi perpetuarea tradiţiilor 
noastre, zestre de aur cu care ne mândrim. 

“Din cuvinte-am sădit flori” “Dragoste-am cules din flori şi 
Timpului i-aş plăti bani” — o vastă culegere de 612 pagini 
de folclor autentic, şlefuit şi personalizat. 


În zilele noastre, în timp ce în ţară este o întrecere pentru 
a demola autenticul şi frumosul lăsând loc kitsch-lui şi 
manelizării să se înstapânească peste tot, Marin Voican- 
Ghioroiu are instinctul şi puterea de a produce realmente 
altceva, de a se pune de-a curmezişul acestor stări. 


În creațiile sale impresionează în primul rând prinosul de 
frumos şi registrul liric care îşi au izvorul în ruralul autentic 
cărora le dă forma versificaţiei populare îmbrăcate în 
metafore măestrite, iar unora le dă vesmântul muzical. 

“În fereastra ochilor... 

La umbra sprâncenelor — 

Ce noroc avui... 

Floare de gutui! 

În casa sufletului 

Îmi stă soarta omului.” 

Venind în contact cu activitatea sa creatoare, te simți 
mişcat de profundele sale convingeri în valorile perene. Se 
face frate cu codrul pe care-l înzestrează cu trăsături 
umane, cântă cerul, apele, soarele şi luna, păsările: 
“Turturica toarce fir / Pe-o creangă de trandafir’, cântă 
fântâna ca elixir al vieţii, frământările omului simplu, 
tumultul vieţii de la țară împletit cu clipele de răgaz pentru 
meditaţie profundă, speranțe şi regrete, dansul popular 
care elimină forța negativă şi îl încarcă pe om cu pofta de 
viață, întâmplări cu dimensiuni baladeşti, momente de 
răscruce, cumpenele vieţii. Autorul stă de vorbă cu 
oamenii satului, descrie obiceiurile şi tradiţiile ca în 

adevarate tablouri rurale, anotimpurile si momentele zilei, 
meditează asupra scurgerii ireversibile şi implacabile a 
timpului. Vibrantă este delicatețea revigoratoare şi bucuria 
retrăirii copilariei, chipul mamei ca izvor dătător de viaţă, 
dorul, iubirile, frumusețea sufletească întruchipată în ființa 
iubită. O temă frecventă este cea a florilor, un adevărat 
decor ce te trimite cu gândul la Rai. Colindele au şi ele un 
loc însemnat strălucind prin frumuseţe şi autenticitate: 
“Brad frumos verde şi-nalt', "Lângă ieslea Domnului”, 
“Hristos fie lăudat”. 


Creaţiile sale de o inestimabilă frumuseţe te duc imediat 
cu gândul că sunt un bun prilej de educaţie a tineretului, 
prin care poate să cunoască mai bine rădăcinile şi valorile 
poporului nostru şi să primească mesaje profunde: omul 
poate fi fericit şi fără bani, sau îndemnul de a fi buni şi cu 
credință în Dumnezeu. 


Deoarece culegerile sale de folclor şi prelucrarea lor ating 
adâncimi de suflet, ne creează o mare desfătare şi o 
deplină admiraţie, aprecierile comentatorilor sunt 
elogioase şi numeroase. 


Profesorul Univ. Dr. Dumitru Miron, Prorectorul Academiei 
de Studii Economice din Bucureşti, în revelatoare prefață 
a volumului “Dragoste-am cules din flori” şi “Timpului i-aş 
plăti bani”, printre altele spune: “Intr-o vreme în care 
epigonii se cred mari maeştri ai lirei, în care obiceiurile 
tradiționale par a nu mai atrage pe nimeni, iar devenirea 
nu mai are timp să se raporteze la peren, cineva şi-a găsit 
timp să culeagă părți de identitate culturală autentic 
românească, să le şlefuiască personalizat şi să ni le ofere 
într-o carte pentru a ne reaminti că nu venim de nicăieri 
şinu ne îndreptăm catre niciunde. Dorind să provoace 
sintagma, tot mai dezumanizantă, “timpul înseamnă bani”, 
care ne face frivoli dacă îi dedicăm nedigerat toate 
energiile noastre, autorul acestor versuri repoziționează 

echilibrul dintre timp şi bani, conferă elementelor acestui 
binom o altă încărcătură, mai aproape de sufletele 
noastre, şi ne invită să reflectăm la ceea ce este bine şi 
ceea ce este rău, la valorile trainice ale identităţii culturale 
autentic naţionale şi să redescoperim ceea ce vibrează 
cald atunci când vrem să rămânem noi înşine.” 


La fel şi Profesorul universitar Dr. Aurel Mustăţea, 
remarcă cu deosebită satisfacţie: „Despre omul şi 
creatorul Marin Voican-Ghioroiu ar trebui să scriu multe 
pagini ca să pot scoate în evidenţă realizările sale 
muzical-poetice. Orice cititor care parcurge paginile 
lucrărilor sciitorului-compozitor Marin Voican-Ghioroiu îşi 
va da seama de munca neobosită (încununată de-o reală 
valoare artistică) pe care a depus-o timp de peste cinci 
decenii şi jumătate, spre a da la iveală adevărte dantelării 
de excepție în domeniul melosului popular, în care un rol 
predominant îl deţine dorul nețărmurit pentru cântecul 
frumos, autentic al omului de la ţară, cât şi pentru plaiurile 
Olteniei iubite, de unde-şi trage seva creatoare. Am 
parcurs fără întrerupere cărţile pe care le-a publicat, şi 
sunt  copleşit (în primul rând) de vasta tematică 
cuprinzătoare a tradiţiilor şi spiritualităţii poporului român, 
căci de la cântecul de leagăn până la doină şi baladă, 
autorul a îmbrăţişat în creaţia sa toate genurile poetico- 
muzicale ale folclorului nostru. Subliniez, în mod special, 
cântecul de dragoste exprimat de domnia sa cu acea 
lumină şi curățenie sufletească născută în vatra satului 
care, numai la noi la românii mai dăinuie spre cinstea 
celor care au adăugat din veac în veac şi păstrează cu 
sfințenie în lada de zestre bijuterii cu valoare inestimabilă.” 


Ca scriitor Marin Voican-Ghioroiu semnează pagini 
vibrante despre muzicieni. Ascultându-l pe Gheorghe 
Zamfir el ne transmite emoţii nemaiîntâlnite publicului la 
fiecare spectacol. “Nu pot să nu mă opresc la Doina 
Oltului, melodie de referinţă în repertoriul mondial pentru 

nai. Aici l-am văzut pe cel pe care l-a hărăzit Demiurgul să 
fie cu adevărat magnific. Vedeam cum lacrimile i se 
scurgeau pe față, cum degetele mâinilor deveniseră nai, 
ele însele, cum acel trup de om este cutremurat de trăiri 
indescriptibile. Pe faţă i se citea că vorbeşte cu o lume 
fantastică, îi răspund codrii seculari, îl ascultă pietrele 
Oltului, îl mângâie undele răcoroase şi tămăduitoare ale 
dorului şi iubirii de pământul patriei “ 


Pe Maria Lătărețu şi-o aminteşte astfel: “Eram copil, 
aveam cinci ani când am cunoscut-o pe tanti Marița în 
restaurant, la Gara de Nord, unde tatăl meu era ospătar. 
M-a ţinut pe genunchi şi-mi spunea că dacă dă Dumnezeu 
voi ajunge şi eu cântăreţ, dar Dumnezeu a vrut să ajung 
poet şi compozitor. În amintirea minunatei Maria Lătărețu 
am compus melodia “Marie, floare de dor', muzica şi 
versurile interpretate de Rodica Anghelescu (laureată a 
festivalului Maria Lătăreţu-locul 1)” 


Marin  Voican-Ghioroiu semnează şi teatru scurt 
“Speranţa”, “Focul”, “Deznădejde şi credință”, “Poetul şi 
Regina”, Experiment diabolic”, dar si scenete umoristice 
de-o mare savoare: "Nu e bine, calc pe mine”. A compus 
muzică şi versuri pentru albumele “În poiana la Olteț”, “De- 
ar fi dorul fân cosit’, “Din cuvinte-am sădit flori”, “Soartă 


cine crede-n tine”, “In grădina raiului folcloric”. 


A scris nenumarate poezii pe cele mai diverse teme. 
Volumul “Flower crowns for the heroes” (Cununi de flori 
pentru eroi) bilingv, engleză şi romană, a fost publicat 
recent şi în revista “Romanian VIP” din Dallas de către 
renumitul publicist George Roca, la care a adăugat şi o 
notă la subsol: “Am considerat să-l fac public deoarece 
este un exemplu plin de durere, sensibilitate, compasiune 
şi asociere cu victimele actului terorist care a avut loc în 
11 septembrie 2001 la New York. Am rămas impresionat 

atât de frumuseţea exprimării în versuri cât şi de taletul de 
a pune pe note poemele sale”. 


În ziua în care l-am cunoscut personal, înaintea mea s-a 
înfățişat un domn cu un braţ de flori pe care mi le-a oferit 
cu gesturi de curtoazie aleasă — nici nu mi-l închipuiam 
altfel. Zâmbind, cu fața luminoasă, cu o privire caldă şi o 
voce melodioasă, mi s-a adresat ca şi când am fi fost 
prieteni de o viaţă întreagă. 


Când întâlnim astfel de oameni ca Marin Voican-Ghioroiu, 
oameni dăruiţi cu har de la Pronia Cerească, oameni 
țesuți din lumină, cu convingeri profunde în valorile 
neamului nostru cărora să le închine întreaga viaţă, cu 
inițiativă creatoare, cu măsură în tot ce fac, cu demnitate, 
cu un larg umanism şi curat creştinism, oameni încărcați 
de emoție şi delicateţe în fața purității simple, trebuie să 
ne plecăm frunţile. 

OCTAVIAN CURPAŞ 
„INTERVIU CU SCRIITOAREA ELENA BUICA 
DESPRE STAREA DE FRUMUSEȚE A SUFLETULUI” 


„Scriu din dragoste de oameni 


DE VORBĂ CU BUNI 


„Visele nu mă costă nimic şi uneori, ele sunt atât de 
frumoase...!!!", obişnuieşte să spună scriitoarea Elena 
Buică, autoarea volumelor “Crâmpeie de viață’, “Gând 
purtat de dor”, “Prin sita vremii”, “Oglindiri”. Născută în 
ianuarie 1933, în comuna Țigăneşti, județul Teleorman, 
Elena Buică mărturiseşte că în viaţă, le datorează totul 
părinţilor săi care i-au insuflat dragostea pentru carte, 
pentru cultură, pentru artă, dar şi pentru perseverenţă în 
muncă, pentru autodepăşire şi pentru valori morale 
superioare. De altfel, acesta a fost şi unul din motivele ce 
au contribuit la decizia ei de a studia la Facultatea de 
Limba şi literatura română din cadrul Universităţii Babeş- 


Bolyai din Cluj, pe care o absolvă în 1965. Ca profesor de 
limba şi literatura română, Elena Buică a avut întotdeauna 
dragoste de copii şi a încercat să fie un model de referință 

pentru elevii săi. În 1998, scriitoarea părăseşte România şi 
îşi urmează fiica şi pe soțul acesteia, stabilți din 1993 în 
Canada. În prezent, Elena Buică locuieşte la Toronto, oraş 
pe care l-a ales nu doar pentru că i se părea mai aproape 
de visul american, ci şi pentru că este situat pe aceeaşi 
paralelă cu meleagurile unde ea însăşi a văzut lumina 
zilei. Când a luat hotărârea strămutării, scriitoarea a ştiut 
că va plăti un preț, însă în opinia sa, este important să 
înveţi să laşi evenimentele să curgă, să te avânţi în 
vâltoarea viitorului şi să scrii o nouă pagină în cartea vieții. 


- Cine este Buni? 


- Vă răspund cu un fragment din proza scurtă “Despre 
scrierile mele”: „Cine sunt eu? Cu zestrea primită de la 
părinţi, de la oamenii din mijlocul cărora m-am înălţat, de 
la dascăli şi cărţi, cu ce am adăugat eu în dorinţa de a-mi 
contura personalitatea, am vrut să fiu un om în inima 
căruia să cânte viorile, să strălucească florile în culori 
proaspete, să răsune trilurile pasărilor, să fie lumină, 
căldură şi bunătate, să fie cerul senin în care să plutească 
îngerul păcii şi al dragostei”. Din tot ce am vrut, poate că 
s-a împlinit câte ceva, aşa mi-ar place. 


- Ce rol are scrisul în viața lui Buni? 


- Căutând mereu un loc pentru a aşeza spiritul în matca lui 
firească, am descoperit scrisul, care a devenit bunăstarea 
mea sufleteasca, timpul şi spațiul în care călătoresc 
gândurile mele. Scrisul îmi oferă o lume deosebit de 
interesantă pentru care mi se cere capacitatea de a vedea 
lucrurile din mai multe perspective. Este lupta de a scoate 
la lumină înţelesuri tainice, este terenul pe care lupt să 
ridic cât mai sus măreţia sufletului. Scriu din dragoste de 
oameni care are în ea o poezie de o rară frumusețe şi o 
sete care mă ţine departe de cinismul vieţii. Scrisul mi-a 
reconturat orizonturi, mi-a anulat limite impuse, mi-a creat 

noi drumuri de viață. Dar reuşita în scris se plăteşte în fel 
şi chip şi nu de puţine ori propriile-mi slăbiciuni îmi râd sub 
nas, insomniile îmi zvârcolesc patul, îndoielile îmi tulbură 
liniştea. Dar în esenţă, scrisul este o stare de frumusețe a 
sufletului, un exercițiu spiritual în care adesea uit de toate 
şi chiar de mine. A devenit modul meu de a exista. 
„Scrierile mele oscilează între tonul autobiografic şi cel 
detaşat de context” 


- Vă rugăm să ne vorbiti despre debutul dvs. literar. 


- După pensionare am trecut prin mai multe făgaşuri — cel 
mai însemnat a fost rolul de bunică — şi apoi m-am aşezat 
în cel al scrisului, la vârsta de 70 de ani. Noul meu drum 
de viață a avut doi piloni. Cel dintâi a fost domnul Dumitru- 
Puiu Popescu — Director Editor al Revistei “Observatorul” 
Toronto — care mi-a deschis calea scrierilor, oferindu-mi o 
rubrică permanentă la această publicaţie. Cel de al doilea 
pilon a fost mult regretatul om de aleasă cultură Dr. Artur 
Silvestri, care a făcut mai cunoscute scrierile mele prin 
imperiul mediatic „Intermundus Media” creat de domnia 
sa. Acestor personalități le aduc prinosul meu de 
recunoştinţă. 


- Despre ce vă place să scrieţi? Care sunt principalele 
teme abordate de dvs.? 


- Sunt teme diverse precum este şi viața şi sunt multe şi 
foarte diferite trăirile revărsate în scrierile mele. Cu fiecare 
scriere am sorbit pe rând câte un strop de lumină. În 
câțiva ani de scriere, până acum sunt şapte, am trăit 
arderea mai multor etape de viaţă ce păreau că nu încap 
în acest răstimp. Scrierile mele sunt oglindiri şi reflecții, 
căutări şi tălmăciri de înţelesuri. Mă cufund într-o lume de 
gânduri şi umblu prin amintirile mele în vârful picioarelor, 
ca într-o catedrală a sufletului. Sunt scrieri care cuprind 
bucurii înălțătoare sau tristeți tulburătoare, speranţe 

înaripate sau zboruri frânte, satisfacţiile şi durerile 
adaptării într-o lume foarte diferită de cea în care am trăit 
aproape o viaţă de om, trăiri şi amintiri din propria-mi 
viață, dar şi ale celor cu care s-a intersectat viața mea. 
Sunt preocupată să las spaţiu între rânduri pe unde să se 
furişeze gândurile cititorilor cu care să port un dialog intim. 
Scrierile mele oscilează între tonul autobiografic şi cel 
detaşat de context. „Oamenii înclină acum mai mult spre 
proza scurtă” 


- De ce ati optat pentru proza scurtă, ce anume v-a 
determinat să alegeţi proza scurtă? 


- Scriu proză scurtă pentru că mi se pare că oamenii nu 
mai au timpul şi răgazul necesar să citească romane cu 
subiecte pe mai multe planuri, cu evenimente multe, care 
merg paralel, apoi se întretaie şi se unesc în finalul celui 
de al treilea volum. Oamenii înclină acum mai mult spre 
proza scurtă, dacă se poate din biblioteca de buzunar, să 
poata citi, eventual, şi în mijloacele de locomoțţie, cu 
subiecte din viaţa lor şi care îşi păstrează savoarea 
autenticităţii. Puţini sunt cei care mai privesc literatura ca 
pe un act vital şi edificator. 


- Sunteţi o călătoare împătimită ? 
- Vă răspund cu un DA atotcuprinzător. 


- În ce măsură literatura dvs. de călătorie combină 
prezentările documentare şi descriptive ale locurilor pe 
care le-ati vizitat cu digresiuni filozofice sau subiecte de 
actualitate? 


- Se vede că sunteţi un reporter bine instruit. Aşa de bine 
ați surprins esenţa scrierilor mele de călătorie, încât 
întrebarea, conţine în ea şi răspunsul — în bună măsură. 
Ce aş mai avea de adăugat!? Târziu am simțit lăsată în 
urmă admiraţia pentru reportajele lui Aristide Buhoiu, 

amintire care s-a strecurat pe furiş în intenţiile mele, dar 
lăsându-mi spaţiile libere în care să imprim propria-mi 
pecete. “E greu de definit cum se scrie acum” 


- Una din mărturisirile dvs. literare este următoarea: 
“Cuvintele au în spatele lor alte cuvinte, cu alte înțelesuri 
şi chiar dacă ajungi şi la acelea, au şi ele în spate lor alte 
cuvinte, cu alte înțelesuri. Dar din toate, măcar un licăr de- 
ar rămâne, ca să lumineze peste timp un crâmpei din viața 
care a fost şi aşa cum m-am străduit s-o fixez în cuvinte.” 
Între volumele ce vă poartă semnătura, există licărul unui 
titlu preferat? Care este acesta şi de ce? 


- Îmi iubesc cărțile ca pe copiii mei, patru la numar: 
“Crâmpeie de viață” (2005), “Gând purtat de dor” (2006), 
“Prin sita vremii”(2007) , “Oglindiri” (2009). În ele am pus 
“fâşii de suflet” când le-am dat viaţă. Dar “Gând purtat de 
dor”, monografia sentimentală a comunei în care am scos 
țipătul dintâi, acel moment unic al ivirii mele pe pământ, 
darul vieții venit din Ceruri, Țigăneşti- Teleorman, mi-e mai 
aproape de suflet, mai drag ca însăşi copilăria. Această 
carte, ca şi alte scrieri ale mele, exprimă liantul dintre 
memoria anilor petrecuţi în Țigăneşti şi viața de acum atât 
de îndepărtată ca timp şi ca spaţiu. Aflându-mă la mii de 
kilometri, sufletul meu nu s-a sudat cu locurile unde mă 
aflu acum, frumoase, dar nu rupte din mine şi îşi caută 
mereu drumul unde simte el că este “acasă”. Scriind, la 
vârsta de acum, am retrăit inocenţa copilăriei cu 
mişcătoare amintiri necuprins de frumoase şi trăiri 
profunde ca însăşi ințelepciunea senectuţii, căci numai 
prin înţelepciune te întorci la anii copilăriei. Port în mine 
comorile sufletelor oamenilor din Tigăneşti, un dar 
revărsat în mine de bunul Dumnezeu. Scriind despre ei, 
m-am străduit să îi fac mândri pe țigăneştenii mei, trăitori 
pe străvechi meleaguri pline de tradiţii şi frumuseți. 

- “Prin scrierile mele adie uneori, fie un duh arhaic, semn 
de prețuire al strămoşilor noştri, fie câte o pală de 
romantism, chiar dacă astăzi se scrie după alte rosturi”, 
afirmați la un moment dat. Care sunt rosturile după care 
se scrie astăzi şi ce recomandare aţi dori să le faceți celor 
ce se află la început de drum în ale scrisului? 


- E greu de definit cum se scrie acum. Nici critica literară 
nu a reuşit o definiţie. Nu există un curent literar anume. 
Tinerilor în ale scrisului le-aş dori ca din operele lor să 
răzbată puterea biruitoare a faptei şi a sentimentului nobil. 
Le doresc să nu ostenească în truda de a găsi unicitatea 
ideilor, a faptelor pe care să le înalțe pe piedestalul 
scrierilor, scrisul lor să aibă culoare, să aibă vibraţie, să 
aibă viaţă. “Sfântul prea curat al ghiersului românesc” 


- Cine sunt poeții şi scriitorii romantici pe care îi admirati 
cel mai mult? 


- Am avut pasiuni pentru mulţi scriitori şi nu numai 
romantici. Au stăruit în mine autori diferiţi, în diferite etape 
de viață, dar m-am întors mereu la Eminescu, “Sfântul 
prea curat al ghiersului românesc”, cum îl numea Arghezi. 
Îi cânt sau recit poeziile cu aceeaşi căldură tainică şi 
proaspătă ca în tinereţe. 


- La ce publicaţii colaborați? 


- Am publicat la mai multe ziare şi reviste: “Observatorul”, 
“Alternativa on-line”, “Faptu'divers”, ziar săptămânal din 
Toronto; “Mesagerul” Hamilton, în calitate de redactor şef 
literar; la “Starpress Internaţional on-line”, colaborator 
permanent, “Oglinda literară”. Am publicat ocazional la 
multe reviste: “Prier din Republica Moldova, oraşul 
Ştefan-cel-Mare. Un loc deosebit îl ocupă publicaţiile la 
revistele on-line  “Intermundus Media, inițiat de 
remarcabilul om de cultură Artur Silvestri. Sunt colaborator 
permanent al publicaţiei on-line “Cetatea lui Bucur — 

Bucureşti. Mai recent public şi în “Phoenix Magazine” din 
Arizona, în Germania la “Agero” la “Romanian Vip”, SUA. 
“Mi-ar plăcea dacă românii noştri ar fi mai uniţi” 


- Vorbind despre volumul “Prin sita vremii” ( 2007), 
Dumitru-Puiu Popescu -— Director Editor al Revistei 
“Observatorul” Toronto, spunea: “Scrierile acestea sunt o 
picatură vie de cultură românească în lumea canadiană.” 
Vă rugăm să ne vorbiţi despre contribuţia dvs. la 
promovarea culturii româneşti şi despre premiile primite, 
ca recunoaştere a meritelor dvs. în acest sens. 


- Tot ce scriu îşi are rădăcina în cultura noastră 
românească. Românilor mei le port românitatea prin 
lumea întreagă, descriu întâmplări în armonie cu viaţa lor 
în frumosul şi dulcele lor graiu. Am scris despre 
frumuseţile cuprinse în operele scriitorilor clasici, dar şi 
contemporani. Am primit două premii din partea revistei 
„Observatorul? din Toronto, unul în decembrie, 2005, 
Premiul special pentru talent, perseverenta si promovarea 
literaturii romane, si altul în ianuarie 2007, pentru 
promovarea traditiilor romanesti. 


— Ce ați dori să ne relatati despre comunitatea română din 
Toronto? 


- În românii aflaţi pe aceste meleaguri sunt trăiri ale dorului 
de ţară şi de respect pentru istoria şi valorile neamului 
nostru mai aprinse decât ale multor fraţi de-ai noştri care 
se găsesc între graniţele ţării. În străinătate oamenii 
trăiesc cu un dor de ţara în care s-au născut, dor pe care 
nu-l pot înțelege decât cei ce se află ca noi. Mi-ar plăcea 
dacă românii noştri ar fi mai uniţi. Îi admir pentru hărnicia 
lor şi pentru că ţin sus steagul demnităţii ţării noastre. „Dor 
de primăvara românească” 


- Ce vă place şi ce nu vă place în Canada? 

- Blânda şi buna Canada ne-a oferit o viață trăită în 
normalitate. Aici am întâlnit democrație, linişte şi respect 
pentru legi, oameni cu zâmbet pe buze care îţi transmit 
calmul şi bucuria clipelor existenţiale. Trăim aici o viață 
frumoasă, cu recompense şi bucurii, dar frumuseţea vieții 
nu se obține lesne, include eforturi, timp, dezamăgiri, 
răniri, dureri, pierderi. Viaţa nu oferă nimănui o existență 
aşa cum şi-o doreşte şi pentru toate bucuriile se plăteşte. 
Nicio societate nu e perfectă şi la rândul nostru şi noi 
suntem imperfecţi. Dar tot în tot, avem motive temeinice 
să-i aducem mulţumiri acestei țări care ne-a adoptat fără 
să facă diferențe între fiii ei. Nu-mi placiernile lungi 
canadiene şi primăverile prea scurte. De aceea, în fiecare 
an mi se face un dor nebun de primăvara românească. 


- Cum este să îti fie „dor de primăvara românească”? 


- Chiar dacă am 77 de ani, tot aşa cum am spus în proza 
scurtă închinată primăverii, din care citez: “...cum să nu 
îmi fie dor de acea primăvară românească ce trezea în 
mine o poftă Dumnezeiasca de viaţă şi de neastâmpăr şi 
mă făcea să-mi ies din minţi sau să cânt cu gura mare aşa 
cum cântă Tudor Gheorghe “Au înnebunit salcâmii/ De 
atita primavară/... Au înnebunit salcâmii/ Şi tu vrei să fiu 
cuminte!” Mi-e dor, mi-e dor nebun de toate câte-am spus 
mai sus şi de încă multe altele nespuse şi care nu vor să 
mai stea cuminţi în acele cuibare de tăceri ale sufletului 
acum prins în vraja primăverii! 


- Când ati fost ultima dată România? 


- Aproape în fiecare vară merg în România fiindcă este 
neostoit în mine cântul doinei dorului de ducă. Mă duc să- 
mi văd plaiurile natale şi oamenii cu toată zestrea lor 
primită de la Cel de Sus.“M-am născut cu duhul plecărilor” 


- La ce lucraţi în prezent şi ce planuri de viitor aveţi? 

- Scriu ca şi până acum proză scurtă şi impresii din 
călătorie pe care intenţionez să le adun într-un volum 
intitulat «Luminişuri». Sunt scrieri care îmi luminează viața 
şi în care mă străduiesc să strecor picuri de lumină şi 
căldură sufletească pentru cei care se vor apleca asupra 
rândurilor semnate de mine. 


- Cum vă petreceti timpul liber? 


- Scriind, citind, ascultând muzică clasică şi populară 
românească, ajutând în gospodărie şi vara călătorind. 


- Ce hobby-uri aveți? 
- Călătoriile. Cred că m-am născut cu duhul plecărilor. 
- În final, v-aş ruga să le adresati un mesaj cititorilor noştri. 


- Tot ce scriu este pornit din dragoste pentru oameni. Lor 
mă adresez, celor de acum, dar şi celor care vor citi dupa 
ce eu voi trece Vămile Văzduhului. Îi am în față şi 
dialoghez în gând cu ei, mai ales cu cei care au înscris pe 
agenda zilnică fapta frumoasă şi gândul curat. Vor fi şi din 
aceia care nu gustă scrierile mele, dar eu le transmit şi lor 
dragostea mea şi un zâmbet împletit cu înțelegere pentru 
diversitatea umană. Dacă sunt sau nu frumoase scrierile 
mele, asta mai depinde şi de cel care le citeşte. Se spune 
că frumusețea se află în ochii celui care priveşte. 


Phoenix, Arizona 

MEDALION ARTUR SILVESTRI 
AM CRESCUT DIN GANDUL ŞI FAPTA 
MARELUI OM DE CULTURA UNIVERSALA 


ARTUR SILVESTRI 


Cam acestea mi-au fost cuvintele de început când am luat 
cuvântul la comemorarea a şase luni de la trecerea la cele 
veşnice a omului cu vorbe înțelepte şi fapte mari Artur 
Silvestri. Ce a impresionat atunci asistența formată din 
numeroşi scriitori sosiți din toate colţurile ţării, ba şi din 
străinătate, a fost vârsta înaintată la care mi-am făcut 
debutul — la 70 de ani — şi intuiţia marelui om de aleasa 
cultură, Artur Silvestri, care mi-a venit în întâmpinare, 
întinzându-mi dreapta sa până aproape de despărțirea 
definitivă. Nu pot să înteleg nici astăzi cum a fost posibil să 
joace un rol atât de important în viața mea într-un timp atât 
de scurt, numai 8-9 luni ale anului 2008, şi doar pe calea 
internetului, fără să ne vedem la faţă. 


Când nu mă mai aşteptam, s-a întâmplat, ca prin faţa casei 
mele, să treacă norocul cu câteva daruri. N-am pierdut 
ocazia şi l-am poftit în casă. Aşa s-a făcut că am primit un 
dar de preț numit Artur Silvestri, cel care mi-a adus un 
strop de binecuvântare de la Duhul Sfânt. 

Vine o vârstă când oamenii isi socotesc încheiate 
problemele mari ale vieţii şi eu închisesem poarta câtorva 

etape de viaţă, socotind că venise vremea să deschid o 
poartă nouă prin care viața mea să îşi găsească 
desfăşurarea în mod firesc, cu rost şi dacă se poate şi 
frumos. Gândul scrierilor era demult cuibărit în adâncul 
fiinţei mele şi auzisem adesea îndemnul de a mă aşterne 
la scris, aşa că acum l-am căutat, l-am adus la suprafaţă şi 
i-am dat ființă. Debutul l-am facut la publicaţia 
“Observatorul” din Toronto, dar s-a intamplat ca într-un 
moment dat, să fie in pragul reducerii numărului de pagini 
si scrierile mele să nu-şi mai găsească loc. Când am aflat, 
s-a întunecat tot universul şi cutremurată, am zis: 
“Doamne, nu mă lăsa”. Atunci s-a întâmplat un fel de 
miracol, m-a stăbătut un fulger, ca iluminarea unui Duh. 
Am căutat pe Google vreo publicaţie unde aş putea să 
trimit scrierile mele. Spre surprinderea mea, care nu mă 
plimbasem prea mult pe internet, au apărut nenumarate 
publicaţii. Din lungul şir, fără să ştiu de ce, m-am oprit doar 
la unul: INTERMUNDUS MEDIA. Ca în transă, am deschis 
la adresa indicată şi am trimis două scrieri. Mi-a venit 
răspunsul în câteva secunde şi s-a stabilit legatura 
nesperat de repede. Aşa a apărut în viața mea întâlnirea 
crucială cu minunatul OM Artur Silvestri care m-a luat sub 
aripa sa, m-a redat pe mine mie însămi. Acest OM 
excepțional m-a slujit pe mine în numele idealului înalt pe 
care îl slujea cu o devoțiune fără asemanare în zilele 
noastre. 


Cu acea intuiţie a omului superior, cu deosebită precizie, 
imediat m-a “citit” printre rânduri şi a desluşit nevoia 
imperativă a scrisului în viaţa mea caare se desfăşurată 
într-o lume ce n-a putut să umple golurile celeilalte lumi de 
care sufleteşte nu m-am putut despărţi. Canada mi-a oferit 
multe satisfacţii, dar mi-ar fi putut întinde cursa unei 
senectuti cu trăire interioară destrămată, diluată, plată, 
cenuşie. In situația mea, doar scrisul ar fi putut avea 
puterea să-mi umple viața şi să înlăture instalarea unui 

coşmar sufocant, o existenţă înfundată într-o monotonie ca 
de mâl, lipsită de urcuşuri şi coborâşuri, de lumini şi umbre 
ce te pot duce într-o staţie în care trenul nu mai soseşte 
decât odată, ca să te ducă fără întoarcere. Aceaste 
spaime, nu puteau să-i scape din vedere celui care 
mărturisea într-unul din miile de articole: “scrisul este 
viaţa”. La început am aşteptat punctul său de vedere 
despre primii mei paşi pe tărâmul scrierilor cu o emoție nu 
mai mică decât a omenirii care aştepta să vadă primii paşi 
pe Lună. Am trăit una dintre bucuriile deosebite când am 
aflat că se ocupa personal de scrierile mele. L-am întrebat 
odată dacă are puncte de vedere diferite față de ceea ce 
spusesem într-o scriere pe care n-a publicat-o şi mi-a 
raspuns: “la mine vin direct lucrările unor scriitori de care 
mă ocup personal şi lucrarea de care îmi vorbiţi nu a sosit 
la mine.” 


Fără să folosească limbajul amabilităţilor, cu o delicată 
discretie, distinsul profesor, dr. Artur Silvestri, deşi cu o 
largă cuprindere a activității demnă de un institut, nu doar 
de o persoană, a găsit timp să converseze cu o 
începătoare într-ale scrisului şi încă, destul de bine trecută 
de etapa marilor elanuri tinereşti. Prin emailurile pe care mi 
le trimetea simțeam siguranţa că este umărul pe care mă 
pot sprijini, simteam revărsarea căldurii inimii sale, a 
blândețeii, a bunătaţii, a iluminării şi îndrăznesc a spune, 
chiar un fel de comunicare ce se făcea pe un canal tainic, 
poate chiar un fel de telepatie. 


Sprijinul cel mai important a fost prin FAPTA, cea prin care 
mi-a oferit un alt capăt de lume făcându-mi cunoscute 
scrierile pe multe meridiane şi m-a scos din unghiul mort - 
aşa cum a făcut cu un lung şir de alţi scriitori - şi m-a ridicat 
acolo unde nu cutezasem să mă văd. Avea puterea de a 
“ne înălța într-o altă ordine, aceea a miraculosului, a 
harului” cum remarca marea doamnă a culturii noastre Zoe 
Dumitrescu Buşulenga. 

Am trăit profund rândurile ce mi le-a adresat: “In anii de 
până acum, mulţi sau puțini, asa cum o vrea Dumnezeu , 
nu am avut decât năzuința de a privi în jur cu atenţie şi cu 
buna-voire, întelegând că, dacă viata ne-a fost dată ca un 
mister inexplicabil, nimic nu o face mai bine purtatoare de 
înteles ireductibil decat rezultatul viu şi definit, Fapta , de 
orice greutate . De-aceea , atat “ieri ” cât şi azi -si daca voi 
avea zile, si mâine — am simtit că, dacă dincolo de orice 
prejudecati, reținere nepăsătoare şi individualism sterp, voi 
afla precum în nisipul râurilor mari, pepita de aur şi o voi 
arăta şi altora, ajutând pe cât pot, să se scoată mai 
lămuritor în evidență, nu voi fi trăit fără rost; şi nădajduiesc 
ca nu am greşit”. 


Mânat de un zor pe care l-am înţeles abia mai târziu, mi-a 
publicat fără strop de zăbavă tot ce i-am trimis, fără să mă 
scape din vedere. Aproape în fiecare lună apărea o nouă 
etapă de împlinire şi astfel, treptat s-a conturat identitatea 
mea literară. Numai după o lună de zile, mi-a grupat 
scrierile sub un titlu măgulitor pentru mine: “Frumusețea 
scrisului”. In luna următoare, în numarul din 15 martie 2008 
al revistei “Viaţa literară” m-a prezentat în rubrica “Scriitori 
români pe mapamond: din China până în Noua Zeelandă” 
cu opt scrieri şi o fotografie, sub urmatoarea menţiune: 
“Din sutele de scriitori români răspândiţi în întreaga lume, 
selectăm astăzi numai cateva nume şi creații mai puţin 
cunoscute de către cititorul român căruia i se inoculează 


numai o anumită aşa-zisă “tablă de valori” şi numai numele 
care sunt admise în cultura dominantă”. În urmatoarea lună 
când a întocmit volumul al doilea al “Mărturisirilor de 
credință literară”, mi-a asezat articolul meu pe prima 
pagină. La scurtă vreme, când a înființat o nouă revistă 
“Cetatea lui Bucur” m-a onorat numindu-mă în primul loc în 
colegiul de redacţie. Pe acelaşi suport moral transformat în 
fapte, ulterior am devenit membra a Ligii Scriitorilor din 

Romania, mai apoi membră a Asociaţiei Scriitorilor Români 
din Canada (ASRC) şi a Asociaţiei Scriitorilor de Limbă 
Română din Quebec (ASLRQ), iar scrierile publicate în 
mare parte la INTERMUNDUS MEDIA au fost adunate în 
volumul “Oglindiri”, apărut în anul următor 2009. 


Dar cel mai emoţionant gest pe care l-a făcut pentru mine 
a fost cel din urmă, cu puţin înainte de a trece pragul unic 
al eternității. A pus pe site cateva din scrierile mele despre 
comuna natală, Tigăneşti-Teleorman, cu un titlu tulburător : 
“O mare scriitoare din Canada despre copilăria 
românească”. Eu ştiu că pentru o astfel de afirmaţie nu a 
avut deplină acoperire, dar mai ştiu că remarcabilul om de 
largă cultură universală n-ar fi riscat decât într-un caz cu 
totul excepțional. Cu eleganța şi discreția  dăruirii 
desăvârşite, din adâncul tainic al interiorului sau încărcat şi 
de aura misterului, acest gest era un fel de a-şi lua rămas 
bun, de a-mi transmite un mesaj, pe care eu l-am înțeles: 
“către acolo trebuie să tinzi, eu acolo îţi doresc să ajungi”. 
Am primit acest mesaj cu sfințenie şi mai ştiu că totul nu s- 
a terminat atunci. Când mă aşez la masa de scris, dar şi în 
alte momente, îi simt prezenţa spirituală benefică. 


A rămas pentru mine ca o permanenţă a modelului la care 
mă raportez, omul-icoană, căruia îi trimit cu adancă 
pioşenie gânduri de recunoştinţă şi rugă pentru odihna 
sufletului său de o deosebită mărinimie 

UN AN FĂRĂ ANIMATORUL CULTURAL 
DE LARGA RESPIRAȚIE INTERNAȚIONALĂ 
ARTUR SILVESTRI 


Se împlineşte un an fără mecena culturii româneşti, Artur 
Silvestri, şi eu parcă tot mai aştept să dea un semn de 
viață. Parcă ar fi plecat numai un timp, să se întremeze şi 
să se întoarcă să-şi vadă de rosturile sale întotdeauna 
peste asupra de măsură adunate pe biroul său. Şocul cu 
care am primit vestea fulgerătore în ziua de 30 noiembrie, 
2008, mi se pare că aparţine domeniului viselor la care nu 
vreau să revin după ce m-am trezit. Cum să dau crezare 
unui fapt care mi se pare fără noima?! Am fost la Ceahlău 
la comemorarea celor şase luni de la uluitoarea dispariţie, 
am fost la Mănăstirea Pasarea şi i-am văzut mormântul, 
cu toate acestea, uit că a dispărut dintre noi, şi parcă tot îl 
mai aştept. Când deschid computerul, din adâncuri, 
izvorăşte vag un sentiment că s-ar putea să îmi trimită 
iarăşi un email. Spiritul lui este atât de viu, încât îi simt 
prezența alături când mă aşez la masa de scris. Bunul 
Dumnezeu mi l-a scos în cale într-un moment de 
cumpănă, pe acest MARE OM de care sufletul meu nu 
vrea să se despartă. Când am vreo îndoială în mine, 
îmisprijin gândul pe darul primit de la domnia sa, 
încrederea ce mi-a acordat-o cu mărinimie. Întotdeauna |- 
am simţit ca pe un prieten, ca un frate mai mare, deşi eu 

număram mai mulţi ani, chiar peste douăzeci. L-am luat 
model de urmat în momentele de cumpănă şi mă sprijin 
pe valorile morale pe care ni le-a lăsat moştenire. Îi simt şi 
acum arta de a îmbina sobrietatea cu căldura sufletească 
şi rămâne mereu un puternic exemplu prin sentimentul 
datoriei, prin uriaşul efort de a crea noi cărți fundamentale 
pentru urmaşi, umplând goluri în cultura noastră, prin 
înțelepciunea cu care lumina urmele strămoşilor, departe 
de circul saltimbancilor de astăzi. 


Prima stare de spirit numită Artur Silvestri am trăi-o la 
Ceahlău, locul său mult îndrăgit, unde avea o casă de 
vacanţă. Acolo am participat la pomenirea sa, când se 
împlineau şase luni de la plecarea dintre noi. Cinstirea 
(pomenirea) celor plecaţi dintre noi este un moment 
deosebit. Cuprinde în el o taina atotcuprinzătoare, de care 
nimeni nu este ferit şi nimeni nu ştie când îi vine rândul. 
Cu acest sentiment tulburător, scriitori şi prieteni, membrii 
familiei şi săteni s-au adunat să aducă un pios omagiu 
celui care a fost mentorul multora, scriitorul şi animatorul 
cultural de largă respiraţie internaţională. Ne-a adunat 
acolo distinsa sa soție, scriitoarea Mariana Brăescu- 
Silvestri, care şi-a luat pe umerii săi sarcina de a duce mai 
departe memoria sa şi uriaşul său plan de lucru. 


Acolo a fost evocată monumentala sa personalitate. Avea 
vocaţia dăruirii fără să aştepte niciun fel de răsplată. De la 
primul contact îi simţeai bonomia. Din tot ce făcea se 
desprindea gîndul bun şi dorința de mai bine, de fortificare 
a spiritualităţii româneşti. Remarcabilă era îi dragostea 
pentru cei ce scriu. Înnobila pe toți cei cu care venea în 
contact, le dădea curajul de a merge înainte şi insufla 
dorința de autodepăşire, de încredere în forțele proprii. 


Avea un mod ingenios de a ţine aproape pe cei aflaţi la 
distanță. Datorită puterii de atracţie, nu mai conta distanţa, 
eu însămi aflându-mă într-o atare situaţie. Veghea cu 

discreție uriaşa activitate a scriitorilor români din toate 
colțurile lumii. Folosind tehnica noua a internetului, a creat 
un şantier special, “Asociaţia Română pentru Patrimoniu”, 
prin care ne-a arătat că adevăratele valori umane şi 
culturale nu pot să dispară sub tăvălugul umilitor al unei 
lumi ostile. În epoca fanfaronadelor şi a goanei după bani, 
el a reuşit să se înalțe deasupra şi să se facă auzit 
impunând alte dimensiuni culturii şi literaturii noastre, spre 
alte înțelesuri ale valorilor neamului nostru. Nu putem uita 
strădania de recuperare a titlurilor revistelor culturale de 
odinioară şi nici eforturile pentru resuscitarea fondului 
autohton. În viziunea sa, salvarea neamului românesc era 
posibilă prin credinţă şi prin cultura cu vechi rădăcini geto- 
dacice. 


Era un spirit larg, cu un larg orizont, cu o deosebită forţă, 
tenacitate şi mobilitate intelectuală. Printr-o trudă tenace, 
a pus peceta intelectualității pe orice a intreprins, a gândit 
sau a scris. Scrierile sale, adevărate străfulgerări de idei 
cu înţelesuri adânci în care binele este înfrățit cu frumosul, 
impresionează şi prin densitatea mesajului. A abordat şi 
problematica  arhitectural-urbanistică din perspectiva 
dezvoltărilor imobiliare. A criticat dezvoltarea haotică a 
Bucureştiului pentru a crea noilor îmbogăţiți mari profituri 
în timp record. în tot ce a scris sau a intreprins a fost 
profund original, a sărit din sistemul de referinţe obişnuit şi 
a slujit idealurile până în ultima clipă de viaţă. 


A fost un om profund religios. Religia a fost axa scrierilor 
şi a vieţii sale. Puternica sa credinţă în Cel de Sus ar 
putea fi interpretarea unui moment deosebit din ziua 
dedicată ceremonialului religios în localitatea Ceahlău. 
Două zile a plouat neîntrerupt, parcă participa şi cerul la 
jalea de care eram cuprinşi cu toţii. Timp de doua ore cât 
a durat slujba de pomenire şi de sfințire a unei minunate 
troite maramureşene ridicată în memoria sa, cerul a pus 
stavilă ploii. Poţi zice, adevărat miracol! 

Aproape un miracol mi s-a părut şi întâlnirea pe cale 
tainică de la mormântul său, la Mănăstirea Pasărea. Când 
am ajuns în apropiere, pe partea dreaptă, se întindea un 
orizont parcă fără sfârşit, dominat de un soare roşu, care 
făcuse purpurie întraga zare. Soarele părea că sta în loc 
să mă aştepte. Lumina aceea de un roşu aprins, 
ridicându-se de la pământ până la îndepărtate înălțimi, îţi 
sugera gândul că era inima lui vie, arzând în largul 
necuprins al zării, făcând legătura între pământ şi slava 
cerului Am avut senzaţia că aceasta era lumina şi căldura 
calmă a sufletului sau şi a învățăturilor sale lăsate nouă. 
Atunci am trăit un sentimet tulburator. Ca o boare în 
preajma mea, i-am simţit prezenţa. vie, aşa cum mi l-am 
închipuit, fascinant, mare, blând, generos, vorbindu-mi, 
deşi în realitate nu i-am auzit niciodată glasul şi văzându-i 
privirea, deşi nu i-o văzusem niciodată. Ocrotitor şi 
protector, parcă mă lua de braţ ca un ghid spiritual, să îmi 
arate cărări noi şi orizontul învolburat, aşa cum 
discutasem pe internet despre frumuseţile câmpiei cu 
imponderabilele ei valori, despre o geografie spirituală a 
sudului, a Teleormanului de care eram împreună legați 
prin locul în care am venit pe lume. l-am simţit bonomia 
aşa cum am simtit-o de la prima comunicare prin internet. 
Era o comunicare ce se îşcea pe un canal tainic, parcă 
despicând luminile de umbre. Momentele acelea au 
înscris o pagină specială în inima mea. 


Lângă crucea mormântului său, nu starea de plâns m-a 
stăpânit, aşa cum îmi închipuiam ca o adevărată 
descărcare, şi nici cea de revoltă şi neputinţă în fața 
nedreptei frângeri a vieţii sale. Am trăit o stare de sfințenie 
cu îngeri în preajmă, de supunere în fața marilor şi 
tulburătoarelor taine şi a voinţei Domnului. l-am aşezat 
florile pe mormânt ca să-i vorbească ele despre 
recunoştinţa pentru încrederea ce mi-a acordat-o, pentru 
că mi-a creat sentimentul de apartenenţă la ceva ce va 

dura în timp şi pentru sprijinul acordat fără să mă 
cunoască, numai după cum a desluşit din scrierile mele 
ca aş putea fi, să-i spună cât îl preţuiesc şi cît de mult îmi 
lipseste, deşi eram sigură, că toate acestea le citise 
demult în sufletul meu. La plecare, cînd mi-am luat rămas 
bun mângâindu-i crucea şi şoptindu-i din adâncul inimii: 
“nu aşa mi-am închipuit întâlnirea noastră”, m-au învins 
lacrimile. Şi ele au curs în voia lor tot drumul până acasă, 
drum parcurs într-o tăcere deplină, semn al profundului 
respect. Întoarse în interiorul meu, lacrimile continuă să 


curgă şi acum. 


Se împlineşte un an fără mecena culturii româneşti, Artur 
Silvestri, şi eu parcă tot mai aştept să dea un semn de 
viaţă. 

AU TRECUT DOI ANI 
DE CAND MARELE CARTURAR 
ARTUR SILVESTRI S-A INALȚAT LA CER 


Au trecut doi ani de când Dumnezeu a deschis catastiful 
Său şi l-a strigat pe nume pe apostolul culturii noastre, 
Artur Silvestri. Fiind om de seamă, l-a trimis pe Sfantul 
Andrei să-i lumineze calea. Şi astfel, cu doi ani în urmă, 
alesul om, Artur Silvestri, a luat calea spre deplina 
armonie spirituală, acolo unde îşi poartă nemurirea. Şi-a 
plănuit din timp modul prin care mai poate comunica cu 
cei rămaşi în urma lui şi ne-a lăsat operele sale. De 
cealaltă parte a lumii, privindu-ne din înaltul cerului, acum 
el primeşte dragostea şi prețuirea noastră, un ocean de 
recunoştinţă. 


Au trecut doi ani şi vorbim la trecut, dar el este prezent 
printre noi. Îi simţim prezența când ne aplecăm asupra 
scrierilor sale, îl simţim în faptele şi gândurile zilnice prin 
care ne-a transmis idealul său de a sădi încrederea în 
viaţă şi lecţia iubirii de semeni. N-ar fi putut să facă altfel, 
fiindcă Dumnezeu a revărsat în el înțelepciune, blândete, 
bunătate, cuminţenie apostlică, demnitate umană. 

Au trecut doi ani şi vor mai trece alţii, dar vom fi mereu 
pătrunşi de prezanţa sa când îi vedem ochii în fotografii, 
acei ochi de neuitat, în care încape o lume, ochi cu o 
privire părtunzătoare, plini de curiozitate izvorată dintr-o 
minte iscoditoare, ochii care-ţi spun că nu poţi lua cu 
uşurinţă nimic, priviri care-ţi spun ca nu-ţi îngăduie lenea 
gândului în dialog cu el, ochi plini de viaţă care te trezesc 
adresându-se cu înțelegere, caldură, sinceritate şi 
bunătate. Om liber în spirit, întreaga fiinţă şi-a construit-o 
în jurul convingerii că sobrietatea înălțimilor morale la care 
trebuie să se afle, în acelaşi timp trebuie îndulcită cu 
căldura blândă a profundelor înţelegeri umane fără 
margini, convingeri care au izvorât din lectura cărților 
sfinte şi din relaţiile apropiate cu pesonalităţi ale bisericii 
cu profundă credinţă şi înțelepciune pe care i-a avut 
model. 


Au trecut doi ani şi eu îi simt prezenţa, deşi nu ne-am 
văzut niciodată, dar atât cât ne-am cunoscut, deşi scurtă 
vreme, am simţit că fac parte şi eu din viaţa sa pe care cu 
dărnicie o împărțea tuturor semenilor săi. Au trecut doi ani 
şi umbra sa nu se poate despărți de noi şi datorită 
doamnei sale, scriitoarea Mariana Brăescu Silvestri, care 
îndeplineşte cu succes misiunea de a continua proiectele 
sale culturale şi cultivarea posterităţii sotului. E lăudabil 
demersul său misionar făcut cu dăruire şi har, cu 
inteligenţă afectivă, cu tenacitatea unei luptatoare ce ne 
aminteşte de Vitoria Lipan, eroina lui Mihail Sadoveanu. 
Merită toată admiraţia noastră pentru deplina reuşită în 
climatul actual care bruiază valorilor noastre româneşti şi 
lasă minime şanse ca un asemenea demers să se facă 
auzit. 


Au trecut doi ani şi îi simţim prezenta, dar dureros îi simțim 
şi lipsa fizică între noi. Faptele bune la care ne-a 
îndemnat, el le-ar fi făcut cu mult mai bine. Ne-ar fi fost de 
mare folos să fie alături de noi în momentele grele prin 

care trece ţara acum. In acest răstimp s-au petrecut multe 
schimbări în ţară, de parcă lumea a luat-o razna, parcă s-a 
debusolat, oamenii orbecăie, nu-şi mai găsesc drumul şi 
în această privinţă ne lipseste marele OM, MODELUL la 
care să ne raportăm. Prezenţa sa ne-ar fi adus un colţ de 
cer curat care să se întindă peste această lume cotropită 
de lăcomie, minciună, falsitate, vanitate şi ipocrizie 
cotidiană. Ar fi fost un balsam împotriva urii, invidiei, a 
răutăţii, un îndemn spre fapte ziditoare. Ar fi rămas 
neschimbat, cum l-am cunoscut, acelaşi om opusul 
grosolăniei fără pereche şi al obrăzniciei de mahala care 
s-au întețit şi ne-au inundat scena politică, presa, 
televiziunea, strada, adică tot. Gata să se bată pentru o 
idee, s-ar fi implicat în tumultul dialogului cu fervoare fără 
să-şi piardă vreodată eleganța şi buna-cuviință, capabil să 
vadă obiectiv şi drept. Importante ar fi rămas pentru el 
argumentele şi nu persoana. În fața furtunilor care s-ar fi 
revărsat asupra lui ar fi stat în picioare şi demn. Nu i-ar fi 
lipsit energia, entuziazmul, dorința adevărată de a face 
bine, toleranța, înțelegerea față de oamenii nedreptățiţi şi 
intoleranța faţă de cei ce asupresc. Ne-ar fi dăruit aceeaşi 
bunătate necondiționată în cel mai simplu şi direct mod cu 
putinţă izvorâtă din adâncul inimii sale generoase, pentru 
că aşa îi era firea, simplu, discret, firesc, delicat. 


În aceste vremuri tulburi ar fi rămas acelaşi optimist, 
profund ataşat valorilor naţionale şi ortodoxe, nezdruncinat 
în credința  revigorării neamului nostru astăzi 
îngenuncheat. Ne-ar fi insuflat în continuare credinţa că în 
istoria veche a acestui popor de pe aceste tărâmuri există 
o fibră puternică şi că aceasta funcţionează de la sine, 
acolo unde s-a refugiat întotdeauna ființa natională în 
vremuri grele ca cele de acum. 


Ziditor şi pasionat, ar fi continuat să participe la cultura 
neamului nostru. Din cărţile sale am fi respirat în 
continuare esențe scumpe. Cuvintele lui ne-ar fi transmis 

greutatea unor idei şi am fi preluat din fiecare literă 
învățăminte. Greu de cuprins în vorbe nestematele pe 
care ni le-ar fi lăsat acum când se afla în culmea puterii 
sale de creație. 


Dar n-a fost să fie aşa. Şi-a trăit viața pe repede inainte, a 
luat-o înaintea timpului şi a timpurilor. 


Au trecut doi ani şi timpul nu ne-a vindecat de Artur 
Silvestri. Aşezându-se prea repede la locul de veşnică 
odihnă, ne-a lăsat un gol pe care nu-l mai poate umple 
nimeni. Personalitatea sa e născatoare de vii aduceri- 
aminte, de respectuoasă pomenire, semn că unii oameni 
trăiesc şi în nemurire. 

ADRIAN PĂUNESCU VA DĂINUI ÎN TIMP 


ADRIAN PĂUNESCU 


20 JULY 1943 - 5 NOVEMBER 2010 


S-a stins clocotul vulcanului numit Adrian Păunescu, poet, 
prozator, jurnalist, om de cultură, de sport, de televiziune, 
personalitate remarcabilă care a ocupat un loc însemnat 
în viața tării noastre. A fost în acelaşi timp una din cele 
mai controversate prezențe de pe scena românească din 
ultimii 40 de ani. Timpul va cerne tumultoasa sa activitate 
şi atitudine în vârtejul faptelor şi va decide ce şi cât va 
rămâne. 


Nu cred că este posibil să se aştearnă colbul uitării nici 
peste poezii, nici peste fenomenul unic de cultură, numit 
Cenaclul Flacăra, cu toate contestările răsunătoare. Vor 
străbate peste timp amintiri despre tumultul, exuberanţa şi 
freamătul nebun al stadioanelor în timpul acelor 
atrăgătoare evenimente, spectacole pe care Adrian 
Păunescu le organiza şi le conducea cu vocea lui 
puternică, cu un soi de histrionism, cu patos, declamativ, 
vorbind pe înțelesul omului de rând, recitând poezii pe 
sufletul românilor, dar din păcate şi unele excesiv de 
laudative la adresa lui Ceauşescu. Ascultându-i poeziile, 

cel mai adesea puse pe muzică, în aclamaţiile miilor de 
tineri, ţi se făcea pielea de găină. Am fost şi eu prezentă 
la un astfel de spectacol la Bucureşti, prin 1975, împreună 
cu fiica mea, atunci de 16 ani. Am trăit atunci la unison cu 
fiica mea o stare specială, ca de vrajă, atrasă ca de un 
puternic magnet. Am ascultat poezii care-mi păreau că-i 
ies din suflet, versuri simple, care curgeau limpede dar cu 
forță şi emoție, de o intensitate strivitoare. Străbătea prin 
tot corpul un fior, o stare rară de bine, se răsucea ceva în 
noi, parcă deveneam alţi oameni. Ne regăseam într-un 
spaţiu al descătuşărilor de energii pozitive, în tumultul 
muzicii, în furtuna aplauzelor. Nu simțeam oboseala 
îndelungatelor ore de freamăt, nici setea, nici foamea, 
aveam nevoie doar de ceea ce trăiam atunci. 


Cenaclul Flacara era un fel de flacără care aducea un 
mănunchi de lumină şi de libertate în timpul comunismului 
întunecat şi aducea puţină schimbare, de neimaginat 
pentru vremurile comuniste. Au fost 1615 spectacole de 
muzică şi poezie în 12 ani, între 1973 si 1985, adică un 
spectacol la două zile şi jumătate. Numai un om puternic 
cum era Adrian Păunescu, un adevărat monument, ar fi 
putut atinge o asemenea performanţă nemaiîntâlnită pe 
nicăieri.  Devenise mai popular decât Ceauşescu. 
Clocotitoarea sa viaţă stăpânită de un sine vulcanic de o 
intensitate covârşitoare asemenea unui suflu ciclopic, 
personalitate puternică, imposibil de înregimentat total pe 
linia partidului, acţionând peste limitele admise în acel 
timp, i-a speriat pe conducatorii ţării şi l-au aruncat în 
umbră. Activitatea lui a avut şi aspecte complicate şi 
tragice, pe lângă cele puternic contestate ca poet de curte. 
Împrejurările nu i-au mai îngăduit să revină la ceea ce 
afost nici după moartea Ceauşeşetilor. Mulţi nu i-au putut 
ierta adulația către Ceauşescu ca un act de îndoctrinare 
care a întârziat ieşirea din comunism. Adrian Păunescu a 
murit nefericit. Expansivitatea vieţii s-a întors împotriva lui. 

Criticul Nicolae Manolescu nota: “Adrian Păunescu, 
temperament extrem de impulsiv şi poet important, a căzut 
victimă excesului propriilor sale calităţi”. Vehemenţa 
extrem de dură cu care este contestat de unii şi după 
moarte este pe măsura puterii colosale cu care Adrian 
Păunescu s-a impus maselor. 


Personalitatea atât de complexă a lui Adrian Păunescu a 
fost privită şi din alte unghiuri de vedere. Unii au 
considerat că acele laude excesive ale poetului s-au 
născut din dorinţa de a-l influenţa pe Ceauşescu să ţină 
cârma ţării pe drumul cel drept. Un alt punct de vedere 
este acela că poetul şi-a dorit să devină un mediator, un 
fel de poartă deschisă pentru a face abile negocieri între 
regim şi lumea cultural-artistică. In parte i-a reuşit şi a 
intervenit cu succes în sprijinul multor pesonalităţi sau 
oameni de rând aflați la strâmtoare. O altă părere este că, 
lăudându-l pe Ceauşescu, ni-l făcea mai tolerabil, regimul 
părea mai uşor de suportat. 


Relaţia lui cu Ceauşescu şi regimul său a fost ambiguă, a 
scris poeme adulatoare, dar a avut şi multe versuri ca 
nişte sentințe implacabile, critici publice la adresa unor 
neajunsuri ale impostorilor sau activiştilor PCR. Marin 
Sorescu zicea despre modul păunescian de a îmbina 
liricul cu polemicul că, “atunci când îşi scotea colții, îi 
sfâşia în largi hiperbole, îi făcea cu miere şi oţet şi îi punea 
pe munţi la uscat în priveliştea lumii”. 


Dincolo de orice păcate, rămân de necontestat multe 
aspecte din viaţa lui. Purta Basarabia în suflet pentru care 
a făcut multe eforturi de apropiere de ţara mamă. A 
promovat generaţii de tineri poeţi şi artişti, a susţinut 
fotbalul recunoscându-i valoarea ca aducător de mase 
împreună şi a scris două imnuri. A susţinut o caldă 
pledoarie pentru valorile naţionale, dând o noua viață 
înaintaşilor şi eroilor noştri, restituind culturii noastre nume 

pe care se asezase colbul. Îşi dorea ca pe crucea lui să fie 
scris: “El a iubit valorile”. A dat o nouă strălucire 
frumuseţilor patriei. S-a impus ca un simbol al dragostei 
de ţară şi de neam prin stihuri însufleţite care ţineau loc de 
țară. 


Poezia lui a avut un larg ecou. A fost un poet aparte. Într-o 
epocă în care poeţii se dau în vânt pentru a scrie după 
tehnici moderne, el a avut curajul să folosească mijloace 
tradiționale ca să se adreseze direct unei mase largi de 
oameni. Astfel s-a înscris în rândul ultimilor romantici, 
transmițând mesaje clare, coerente, convingătoare într-o 
limbă românească de o rară frumusețe. A fost un poet 
prolific. A publicat peste 50 de volume şi s-au vândut 
peste un milion de exemplare ale cărților sale. În cea mai 
mare parte, sunt poezii de atitudine socială, poezii 
mişcătoare, capabile să-ţi stoarcă lacrimi şi dacă ar fi scris 
despre cotele apelor Dunării sau timpul probabil. Cele mai 
impresionante sunt cele referitoare la bătrâni. “Repetabila 
povară” şi “Rugă pentru părinţi” sunt cele mai cunoscute. 
Personal, regret că nu ne-a lăsat versuri pentru un imn al 
țării, nimeni nu putea să scrie mai bine ca el pentru a-l 
înlocui pe acesta de acum, care nu mai corespunde 
vremurilor de azi. S-au poate răspunde cel mai bine acel: 
"Deşteaptă-te, române, din somnul cel de moarte” şi de 
aceea nu a scris versuri pentru un nou imn!?!? Avea o 
uşurinţă ieşită din comun de a scrie versuri. Scria poeziile 
într-un ritm uimitor, nemaiîntâlnit la nici un creator, cred că 
nu exagerez, din toată lumea cunoscută a literelor. 
Scriapoezii în maşină, pe margine de mese, pe drumuri, îi 
veneau în minte spontan versuri care curgeau dintr-odată. 
Uneori, în nopți târzii, doar cu câteva ore de somn după 
epuizantele spectacole, el scria şi câte trei poezii pe care 
a doua zi le recita în spectacol. Avea o memorie 
fantastică. Evenimentele mai însemnate din viaţa ţării erau 

publicate în cel mai scurt timp cu putință, informând țara 
ca un autentic jurnalist în versuri. 


Plecarea prea timpurie dintre noi a fost ultimul lui 
spectacol, inconjurat de o mare masa de oameni cu flori, 
lacrimi, lumânări si aplauze. Se pare că şi de dincolo de 
pragul spre veşnicie a mai transmis un mesaj, caci 
mulțimea părea căzută pe gânduri de a face ceva pentru a 
scoate țara din situaţia grea în care se află, aşa cum 
credea că poetul s-ar fi adresat prin viu grai, ca un 
testament. 


Viul grai acum s-a stins şi Adrian Păunescu a rămas să 
vorbească doar prin graiul scris al poeziilor sale care au 
atins sufletul multor oameni până în adâncuri. Va dăinui în 
spirit şi prin amintirea actului autentic de cultură prin care 
a servit o nevoie interioară a românilor redeşteptând 
simţirea românească şi oferindu-le emoţionante trăiri pe 
care nu le aveau de nicăieri, iar tineretului dezorientat, 
trezindu-i sentimentul de dragoste de ţară, de oameni, de 
cultură şi mândria că aparține unei naţii de care să nu se 
ruşineze. 


Istoria literaturii române nu se va putea scrie fără numele 
lui. 


264 


CEZARINA ADAMESCU 


POVEŞTI PENTRU GEORGIANA 
INVARTECUŞURI 
POVESTIRI CAT SE POATE DE FANTASTICE 


Adevărată doamnă a literelor româneşti, Cezarina 
Adamescu, poetă, prozatoare, eseistă şi critic literar, 
dramaturg, redactor al mai multor prestigioase reviste din 
țară şi din străinătate, prin volumul mare al scrierilor sale, 
peste 80 de volume publicate, respiră harul cuvântului 
scris. Dumnezeu i-a dat talanţi şi ea a înţeles care-i este 
menirea. Cu această zestre ea aduce bucurie tuturor celor 
care se apleacă asupra lecturii, indiferent unde se află pe 
scara anilor, a culturii, a pretențiilor de viață, oferindu-le 
scrieri în care şi-a muiat pana în adâncul inimii. 


Plămădită de Pronia Cerească din lumină, bunătate, 
înțelegere umană, delicateţe şi candoare nu putea să 
rămână departe de universul copiilor şi le-a închinat 
nenumărate cărți, aşa cum este şi cea intitulată “Poveşti 
pentru Georgiana” (Editura Sinteze, Galaţi, 2010) povestiri 
tesute “din soarele blând al iubirii, împărțitorul cel drept al 
fericirii”. (pag. 264). Sunt povestiri care ilustrează o bună 
cunoaştere a caracteristicilor vârstei micii copilării obținută 
desigur, pe baza unor îndelungate observații, a apropierii 
de ei cu dragoste, cu tact şi înțelegere. 

Cele 127 de povestiri scurte în proză rimată pentru copii 
de vârstă mică, nu pun accetul pe fapte şi întâmplări ca de 
basm, ele sunt o succesiune de imagini care se cern prin 
puterea de înțelegere a copilului, sunt adevărate 
“învârtecuşuri” de imagini, cu elemente şi personaje de 
basm aduse la zi, ceea ce italienii numesc 
“aggiornamento”. Sunt, cu alte cuvinte, frânturi de poveşti 
vechi în haine primenite. Povestirile reprezintă forme 
concrete de împlinire a curiozităţilor specifice vârstei 
copilului care descoperă lumea, sunt prelungiri de 
meditaţie şi de reflecţie, îndemn la introspectie care pun 
amprenta pe cititor. Ele generează pentru multă vreme 
gânduri şi trăiri care contribuie la formarea caracterului, 
dezvoltă calităţi psihice şi posibilităţi intelectuale, 
îndeamnă copiii să meargă pe calea divinității. În acelaşi 
timp, sunt povestiri delicate ale miracolului copilăriei care 
ating sufletul cititorului şi ne invită să ne întoarcem la 
lumea purității vârstei ingénue, ca un firesc al vieţii. Ne 
recrează iluzia propriilor noastre trăiri, a întrebărilor, 
răspunsurilor, descoperirilor din acel timp în care nu 
ajunsesem la certitudinile realității. 


Zborul înaripat al imaginaţiei copilăriei este relatat cu 
vervă de un copil care se prezintă asemenea copiilor bine 
educați, chiar din primele rânduri: 


“STAȚI PUȚIN SĂ MĂ PREZINT: 

Da, eu sunt Georgiana Maria şi am venit pe lume într-o zi 
sfântă din anul 2004: ziua Sfântului Gheorghe, purtătorul 
de biruinţă; îmi povesteşte mămica. Aşa trebuia să fie. În 
dimineaţa respectivă ea (mama) trebuia să meargă la 
serviciu, însă eu aveam alt plan. Eram nerăbdătoare să 
mă bucur de venirea primăverii, am izbutit. 


Ce pitică eram, pozele îmi confirmă aceasta. Zâmbeam 
apoi bățoasă în căruciorul meu iar surioara Andreea îmi 
cânta mereu. Acum nu mai are loc de cântecele mele ; la 

gradiniță am învăţat cântecele, poezioare, am avut şi roluri 
cu ocazia serbărilor organizate. La bunica am doi cățeluşi, 
mă plimb cu bicicleta. Ştiu că tati şi mami sunt cei care mă 
iubesc. Bunicul, pe când trăia, îmi spunea mereu: păpuşă 
dragă. Am atâtea poze în care îl revăd alaturi de bunica, 
de sora mea, de mine... Uneori îmi este dor de el iar 
draga bunică mă alintă mereu.Am planuri multe de viitor, 
gradiniță, apoi şcoală, joacă, of şi câte vor mai fi. Haideţi 
mai bine cu mine în lumea mea, în lumea poveştilor... 

Şi mă semnez: Georgiana Maria”. 

În final, fetița îşi ia rămas bun: 

“..„ dacă vom fi cuminţi ne vom reîntâlni într-o viitoare 
carte a noastră; rămâneți buni la suflet, voi prietenii mei. 


Aceeaşi, Georgiana Maria Botiş” 
Fetița prin prisma căreia sunt relatate părerile despre lume 
şi viaţă, se afla într-un neîntrerupt dialog despre multe şi 
variate probleme de viață către care are ochii aţintiţi şi 
reuşeşte admirabil să creeze o punte între ea şi cititori. 
“Sunt bună de gură şi amintirea mă fură. Mă duce pe 
cărări neumblate, prin poveştile adevărate” (De-a pirații, 
pag.16). “... v-am turnat o mie de gogorițe, de prin sarici şi 
de prin torbe, să vă-mpodobesc cu cercei de vorbe. Să le 
prindeți la urechi, ca pe vişine, perechi. De prin cărți, din 
auzite, ia, înşir-te margarite!” (De-a artiştii, pag. 27). Fetiţa 
depăşeşte încorsetarea timpului şi a spaţiului şi ne plimbă 
în trecut, în viitor, în universul mic, dar şi spre universul 
stelelor. Noutăţile care abundă în preajma ei le explică 
celor de-o seamă cu ea într-un limbaj fermecator prin 
buna potrivire a cuvintelor simple de o deosebită claritate. 


“Bătu-l-ar norocul! Ventrilocul e o ființă peste putință de 
descris. E o arătare de vis. Ciudată la prima vedere, care, 
călare pe-o lumânare, în timp ce mănâncă o turtă, 
vorbeşte din burtă”.(Jocul de-a ventrilocul, pag.23) 

Zborul înaripat al imaginaţiei Georgianei ne oferă incantații 
ale unor trăiri care ocupă o pondere însemnată în acest 
volum. Din povestirile ei au dispărut agresivităţile, se 
îndepărtează de tiparul basmelor cunoscute. Lectura 
acestor “povestiri cât se poate de fantastice” ne 
transpune într-un climat ca o oază de lumină, de mare 
frumuseţe a trăirilor şi ne trimite cu gândul la lumea ca de 
basm, o lume cu rădăcini parcă afundate în vremuri 
străbune, dar şi lumea noutăţilor tehnice. 


Aceste povestiri îmi reamintesc de serile când îi spuneam 
poveşti nepoatei mele şi înainte de a începe relatarea, cu 
glas cald mi se adresa: “Buni, te rog să nu îmi spui vreo 
poveste sperietoare. Nu vreau poveste ca aceea în care 
lupul mănâncă iezi şi căpriţa îl arde pe lup, ori lupul să o 
înghită pe bunicuța şi pe Scufita Roşie şi vânătorul să 
omoare lupul. Vreau să-mi spui ceva frumos”. Astfel de 
povestiri sunt cele ale Georgianei. 


“Sfarmă Gânduri era o maşină care mergea pe o singură 
şină. Fără benzină sau motorină, fără gaz la macaz şi fără 
ulei la motor. Dacă cineva insistă, pot spune că motor de 
tractor sau de vapor, nici nu există. Ea nu avea nici măcar 
roți, ci o traversă de patru-cinci coți care aluneca de-a 
lungul şinei subțiri. Nu pridideai să te miri când îi vedeai 
forma ciudată, ca o gărgăriță adevărată, putin cam 
curbată, cu o înfăţişare bizară din cale afară. Era vopsită 
în curcubeu încât mi-e greu să mă decid ce culoare îţi lua 
ochii mai tare.Trebuie să vă spun că maşina era 
decapotabilă şi purta totdeauna un bidon cu apă potabilă 
sub caroserie, capabilă să-ţi țină de sete şi uneori chiar să 
te îmbete, cu toate că era chioară-chioruță şi te lăsa în 
ploaie cam de căruţă”. (Sfarmă Gânduri, pag. 9) 


Georgiana este un copil obişnuit, cu trăiri în dimensiuni 
proprii copilăriei, trăiri izvorâte din observaţiile zilnice ale 
lumii înconjurătoare, o lume aparent simplă dar care 

cuprinde consistenţa vieţii. Georgiana ne aminteşte de 
felul cum ne surprind copiii prin idei pline de ingeniozitate, 
cu profunzime  introspectivă, cu fantezii în care 
recunoaştem firescul vieții. 


“Pur şi simplu mă asurzeşte, iarba aceasta când creşte! 
Bat-o vina, parcă ar vrea să întreacă lumina! Cum poate 
ea, la adică, dintr-o sămânță atât de mică să crească aşa 
de voinică? Doar o furnică poate să-mi explice, se- 
nțelege, după ce lege se conduce şi cum ştie când trebuie 
neapărat să se usuce. O altă întrebare, deloc uşoară e, de 
unde ştie dumneaei când trebuie să răsară? E-un mister, 
cum se îndreaptă singură cu creştetul către cer. 
Străpunge pământul dintr-o mişcare, să ajungă raza 
aceea de soare'.(De-a vrăjitoarele, pag.19) 


Fetița ştie să orânduiască întrebările, foloseşte cuvinte 
simple, dar cuceritoare prin prea-plinul de înţelesuri, cu 
însuşiri prozodice sau creează cuvinte noi prin procedeul 
numit calchiere. 


“lacătelea! Măcar în treacătelea nu v-am spus despre 
jocul de-a joacătelea. Dacă nu-l joci frumos, o să te doară 
sufletul până la os. Ori, până-l plăsele, păcatele mele. El 
se joacă în unul, în doi, sau în câţi vreţi voi”. (De-a 
joacatelea, pag.14). 


“A fost odată un băiețel pe care-l chema SingurEl. Nu-l 
chema aşa după botez, însă numele lui avea un chichirez. 
Îi plăcea singurătatea şi, vă spun cu toată sinceritatea, 
căuta un locuşor mai ferit, să rămână singur cu el. De 
aceea-i spunea SingurEI”. (Povestea lui SingurEI, pag.12). 


Fantezia ei bogată este de-a dreptul debordantă în “De-a 
leacul ori de-a berbeleacul”: 


“Să te ţii, ce de minunăţii aduceau vracii adunate din cele 
patru împărăţii, de la răsărit la apus şi de la miazănoapte 

la miazăzi. Cu o pană de iepure şchiop vindecau un miop. 
Cu o tărtăcuță de dovleac — veneau de hac durerii de 
stomac. Gheara de pisică era foarte bună pentru frică. Te 
descântau cu ea şi teama-ţi pierea. Laba de gâscă uscată 
se folosea în armată la pifani sau boboci, numai că trebuia 
s-o toci. Aripioarele de foci făcute pilaf te fereau de orice 
perdaf. Piatra de pe dinţii unei furnici te vindeca de băşici. 
Cu găluşti de urzici, ghici ce se vindeca, mai ales 
duminica? Gâlcile-mătâlcile, întoarse cu furcile, de se 
speriau curcanii şi curcile. Cine n-a auzit de praf de spuzit 
sau tinctură de asurzit? C-o limbă de pui gălbui cățărai 
pistruii în cui. Corniţa de melc codobelc amestecată cu 
mătrăgună era bună pentru somnambuli, să nu mai latre la 
lună. lar o ciupercă bercă sau bearcă (udă leoarcă de 
ploaie care abia se ținea să nu se îndoaie) — fără jumătate 
de pălărie, mi-a folosit odată şi mie, la păstrat un vis din 
copilărie. În trecut lumea lua ca vitamină un pahar cu 
stropi de lumină. Ca hapuri şi alte buline, adierile line de 
vânt. Într-un cuvânt, îşi puneau prişnițe şi comprese cu 
suave flori de mirese. Atenţie! Pentru cine nu voia să 
citească basme se foloseau cataplasme. Nu exista 
farmacie ci doar spițerie. lar spițerul făcea întotdeauna pe 
cavalerul şi te îmbia cu licori preparate din flori, (sau din 
praf de meteori?).Uneori, lucru constatat, în loc de 
ventuze, bolnavului îi erau aplicate dulci cuvinte pe buze”. 
(De-a leacul ori de-a berbeleacul. Pag.20). 


“Poveşti pentru Georgiana” e o carte în care puritatea 
copilăriei este copleşitoare. Citită cu interes de oameni 
toate vârstele, cartea ne place fiindcă operează asupra 
inimii cititorilor, ne aduce linişte, calm. Prin înrâurirea 
emoțiilor trăite ne întoarcem la începuturile vieții noastre, 
mai aproape de felul cum ne-a zămislit Creatorul, până să 
cunoaştem umbrele păgânităţii. Citind-o, atracţia ca un 
magnet către lumea copilăriei devine o forță de neînvins. 
Ca pe orice operă literară valoroasă o văd înfruntând 

timpul înscriindu-se la loc de frunte în istoria literaturii 
române pentru copii, căci nu ne vine s-o lăsăm din mână 
până n-o terminăm şi când am ajuns la ultima pagină, o 
mai răsfoim uşor mângâind-o cu aripa sufletului de copil 
care încă trăieşte adânc în noi, promițând că n-o vom uita 
în bibliotecă. 


13 decembrie 2010 Toronto 

GABRIELA CĂLUȚIU SONNENBERG 
PREFAȚA LA VOLUMUL ANDALUZIA 


Născută în România, căsătorită cu un neamt, trăitoare în 
Spania, cunoscătoare a câtorva limbi de circulaţie 
internaţională, cu doctorat în ştiinţe economice, cu o 
profundă cultură generală, cu o educaţie aleasă şi cu 
aplecare pentru scrieri, pot spune despre Gabriela Calutiu 
Sonnenberg că a venit pe lume cu nevoia de spațiu 
spiritual, dar şi geografic mai larg, un spaţiu în care ea să 
se învârte în voie. Aşa o am înaintea ochilor, un adevarat 
spirit viu, învârtindu-se pe călcâie, zglobie, nostimă, 
zâmbind calm şi plăcut, împletind profunzimea gândirii cu 
aspectul ludic. Parcă se teme să nu o consideri prea gravă, 
prea adâncită în probleme vieţii prea greu de rezolvat, aşa 
cum în şcolile prin care a trecut, era mereu atentă să nu-şi 
atraga umilitorul cuvant “tocilar” pentru ca era întotdeauna 
pe primul loc la învățătură. 


Prima impresie a lecturii scrierilor ei este cea a bagatelizării, 
dar treptat te atrage spre profunzimi. Parcă din joacă face 

totul, parcă din joacă scrie şi gândeşte şi nici nu bagi de 
seamă când te-a atras în lumea încâlcitelor probleme de 
viaţă şi lectura devine o provocare. Migala cu care întoarce 
problemele pe toate feţele este totuşi o migală dinamică, 
alertă, având ceva din sclipirile apei jucăuşe în razele 
soarelui. Câte un fapt pe care noi nu l-am băgat în seamă 
considerând că este ceva prea simplu, despre care nu am 
gândit nimic, despre care n-am scos nicio vorbă, ea ţi-l 
dezvăluie şi abia atunci observi din ce încâlceală de 
înțelesuri se compune urzeala lui. Cu o învârtitură de 
condei, aduce înțelesuri din galaxii spirituale-sufleteşti 
diferite şi ni le face familiare punându-le înainte, săpând în 
adâncul întelesului omenesc al faptelor, a ziselor, peste 
care am trecut fără să ne oprim la ele. Observațiile ei se 
întruchipează în idei care ne fac să spunem: “ia te uită, chiar 
aşa, cum de mi-a scăpat asta?” Apoi, tacticos, ia cu răbdare 
fiecare fir, îl deznoadă, îl îndreaptă ăi îl pune la locul lui, 
face ordine, pune lucrurile în dulap trăgând cu ochiul la tine 
care te-ai oprit făcând ochii a mirare, zicându-ţi sugubăț în 
gând: “gata, asta a fost, n-a fost mare scofală”. Trăirile 
sufleteşti şi le ţine în frâu, dintr-un fel de pudoare, din 
discreție, dar le simţi, ştii că în spatele ideilor se află discret 
un adevărat imperiu al trăirilor sufleteşti. 


Lectura scrierile ei ne îmbogateste trăirile, ne luminează 
mintea privind viaţa altfel, prin prisma ei, ne duce pe tărâmul 
desfătărilor calde şi al ideilor mai profunde pe care le 
desprindem singuri din text, ne îndeamnă să ne uităm mai 
atent în jurul nostru. Adeseori, dialogheză cu cititorul, îi 
pune întrebări la care trebuie să dea un răspuns în gând şi 
subtil ne aminteşte că trebuie să dăm la o parte masca 
împrejurărilor de circumstanţă. Scrierile ei respiră decenţă, 
bunul simt, armonie. Sunt scrieri care o definesc şi dacă ar 
trebui să recurg la un singur cuvânt pentru ea şi scrierile ei — 
aşa ca o pecete — aş spune cuvântul — SPIRITUALITATE. 

IOANA STUPARU 
UN GLAS VENIT CA DIN STRABUNI 


Delicata şi discreta scriitoare loana Stuparu, parcă ne 
şopteşte în scris gândurile şi trăirile interioare mânate de o 
pornire launtrică în romane, exegeze, cronici literare, 
reportaje, portrete, proză scurtă, poezii, mai ales pentru 
copii, scrieri despre întâlniri cu scriitori şi poeţi care şi-au 
închinat viața scrisului. „Scriu de toate, atâta timp cât 
izvorul inspiraţiei mă poartă pe ale sale valuri. Scriu ce şi 
cum îmi dictează sufletul, bobiţa de nisip iubitoare de 
semeni, mărturisitoare de Dumnezeu. Scriu proză scurtă, 
versuri, cronici ale diverselor evenimente, povestiri pentru 
copii. Scriu în special pentru copiii preşcolari povestiri în 
versuri, la care am făcut şi ilustrațiile”, mărturiseşte 
autoarea. Pe mine m-a ţinut aproape de ea o comuniune 
de suflet — lumea satului. Chipurile de oameni care-i 
populează scrierile, oameni din comuna natală, Mârşani- 
Dolj, îmi amintesc de iconele vechi şi spun mai mult decât 
ne spune autoarea. Mă regăsec în această lume pentru că 
e din zona geografică apropiată cu comuna mea natală, 
Țigăneşti-Teleorman. Avem trăiri asemănătoare în multe 
privințe, dar pe primul loc rămâne această strânsă 
legatură sufletească cu locul în care ne-am născut. Am 
simțit şi eu ca şi ea că nu poţi să părăseşti locurile natale 
din care ai luat o întreagă lume în propria-ţi ființă, fără să 
laşi “ceva” din tine acolo şi acel “ceva”, chiar dacă trăieşti 
peste mări şi ţări, te cheamă mereu să-l revezi şi să simți 

că iarăşi face parte din tine în aşa fel de parcă timpul 
interior a stat în loc. Nimeni nu cunoaşte taina ce-l leagă 
pe om de locul în care a scos primul sunet, cel al sosirii pe 
acest pământ, într-un loc anume, unic pentru fiecare. Din 
acest loc şi de la oamenii din mijlocul cărora te-ai înălţat, 
ai plecat în lume asemenea apei care a luat forma vasului 
în care a fost pusă. Eu simt la fel ca autoarea când ne 
spune despre chemarea satului că e “un foc lăuntric ce 
arde mocnit” şi “din când în când se aprinde arzând cu 
flacără”. loana Stuparu are în inimă un robinet deschis din 
care curge arzând dorul de satul natal şi “se lasă în voia 
dorului”, cum ne spune ea, întrebându-se: “De unde acest 
DOR ce-i arde pe români? / E viitura sfântă rămasă din 
străbuni? / E taina pomostită în funduri de fântâni?” 


Firea blândă a autoarei, privirea caldă, senină şi liniştită a 
ochilor limpezi, nu te lasă să bănuieşti de la început 
impetuozitatea sentimentelor, entuziasmul captivant, acel 
mănunchi de senzaţii şi sentimente care îi umplu întreaga 
fiinţă şi care răzbat din această adevărată frescă a satului. 
Astăzi se scrie mai puţin despre lumea satului, poate şi 
pentru faptul că, satul fiind într-o măsură oarecare 
păstrător al unor străvechi obiceiuri şi tradiţii, scrierile ar 
putea fi învinuite de “sămănătorism”, depăşite, fiindcă nu 
bat în ritmul scrierilor moderne. Dar loana Stuparu 
reuşeşte să ne prezinte o lume nouă, veche de când 
pământul, împletind tradiția cu elementele noi din lumea 
satului în detalii revelatoare şi ne face părtaşi la această 
lume a scrierilor sale. Ea se întoarce cu dragoste la vatra 
satului în care a văzut lumina vieţii, la frumuseţile 
ireversibile ale copilăriei şi adolescenţei, le imortalizeză şi 
astfel transformă realitățile în permanenţă înscriind satul 
drag în memoria cărţilor sale, nemurindu-l. Valoarea 
scrierilor pentru a le transmite generaţiilor următoare va 
creşte în timp, deoarece viaţa satului este într-o grabnică 
transformare supusă dezvoltării galopante a stiinței şi 


275 


tehnicii. Lumea satului trebuie să ţină şi ea pas cu evoluția 
lumii şi prefacerile noi pot trece ca un tăvălug peste 
civilizaţia de acum. Chiar şi azi, când vorbim despre lumea 
de acum 50-60 de ani, mai ales tineretul, o percepe ca 
aparținând altui secol, datorită ritmului rapid al înnoirilor. 


Autoarea are curajul şi forța de a prezenta lumea satului 
cu aparenta ei simplitate, dar complexă în profunzime. 
Deşi timpul real al evenimentelor este cel actual, adie un 
vânticel patriarhal de care ne este atât de dor, mărturisit 
sau nu. Ne aduce această lume sub ochi şi ne face părtaşi 
la întâmplările care, adunate laolaltă, formează însăşi 
viaţa. Aşa se încheagă viaţa în trilogia “Oameni de nisip” 
(2006, Ed. "Amurg sentimental”) roman al mârşănenilor, 
dar şi în proza scurtă din volumul “Grădina care s-a suit la 
cer” (2007, Ed. “Florile dalbe”) În acest volum sunt 
înmănuncheate adevărate crâmpeie de viaţa vibrantă, 
care alcătuiesc existenţa din fărâme de adevăr. Sunt fapte 
simple ale vieţii de toate zilele, dar din care cititorul 
desprinde singur multe înţelesuri. Povestirile nu au o 
ordine prestabilită, sunt ca un fel de puzzle. Poţi alege 
lectura cu oricare povestire doreşti şi de oriunde ai lua-o, 
lumea satului se întregeşte treptat şi autoarea ne poartă 
prin această lume cu condei sigur. Deşi unele povestiri au 
caracter autobiografic, autoarea reuşeşte să îşi găsească 
drum limpede şi sigur prin nostalgiile atotstăpânitoare şi să 
ne dea o proză autentică. Amintirile capătă înţelesuri noi, 
privite acum cu alţi ochi. Ea aude respiraţia satului, îi simte 
pulsul, îi trăieşte toate mişcările, se contopeşte cu suflarea 
lui. Uneori, nu faptul este subiectul, ci starea de spirit. 
Astfel este întreg ritualul de tămâiere a pomilor fructiferi, 
după care îi dau de pomană “ca să aibe şi ei acolo, în cer, 
grădina cu prune mățăţăle, pârguite”. Discursul său narativ 
se împleteşte armonios cu lirismul profund, esenţial. 
Farmecul lecturii scrierilor sale se naşte din înţelesul 
ascuns pe care ne lasă pe noi, ca şi cititori, să îl 

descoperim, că putem înţelege mai multe decât ne spune 
textul şi că putem alege. Ne place pentru mesajul umanist, 
cald pe care ni-l transmite, pentru îndemnul discret de a 
descoperi Adevărul, Dreptatea, Frumosul. Ne 
impresionează prin amănuntul nud, prin prospețimea 
trăirilor, prin palpitul vieţii. Ne place fiindcă descoperim 
înțelepciunea nativă a ţăranului, o lume benefică, lucruri 
de bun simţ, o lume a satului care merge la esenţă, nu îşi 
pierde vremea cu discuţii inutile, cu fapte doar ca să se 
afle în treabă. Autoarea nu caută procedee stilistice, 
preferă exprimarea simplă, dar autentică şi această 
simplitate este mai convingătoare decât orice metaforă. E 
remarcabilă strunirea cuvântului cu care redă starea de 
spirit şi dialogul care dă viaţă scriiturii, schițarea portretelor 
din câteva linii viguroase. Folosirea verbelor la timpul 
prezent face ca povestirea să se desfăşoare în faţa 
noastră ca pe ecran. Imaginile şi limbajul sunt evocatoare, 
după tiparul vârstei şi în graiul local. 


Oamenii din satul natal îi dau prețuirea cuvenită loanei 
Stuparu, Nicuţei Leu, cum o ştiu de copil, pentru 
dragostea ce le-o poartă scriind despre satul lor. La 
sărbatoarea “Fiii satului” a primit cu bucurie diploma de 
CETĂȚEAN DE ONOARE al comunei Mârşani. Despre 
scrierile loanei Stuparu s-au spus şi s-au scris multe şi 
bine cumpănite cuvinte de apreciere, dar eu m-am oprit la 
cuvintele remarcabilei scriitoare Cezarina Adamescu: 
„Folosind limbajul specific arealului oltenesc  loana 
Stuparu dă farmec scriiturii şi o notă de autenticitate 
acestor „bucăţi”, rupte din viaţă, cu toate că nu foloseşte 
multe mijloace de expresie, ci doar un dialog viu, alert, 
susţinut care reliefează cu măiestrie, starea sufletească a 
personajelor. De asemenea, umorul sănătos ca şi firea 
mucalită a unor figuri emblematice ale povestirilor, dau la 
iveală o prozatoare de marcă, viguroasă, spumoasă şi 
foarte plăcută”. 

PREFAŢĂ PENTRU VOLUMUL CRÂMPEIE DE VIAȚĂ 
16 POVESTIRI ADEVĂRATE DE ION C. HIRU 


Descurajanta manelizare care ne-a învăluit în ultima 
perioadă şi ne-a coborât orizontul vieţii noastre prea jos, 
ar putea ruina totul, chiar şi fibra noastră naţională, de n-ar 
fi pe partea cealaltă oameni care să susţină cultura ca o 
adevărată contrapondere, oameni în rândul cărora se 
înscrie şi chipul luminos al profesorului de limbă romană, 
lon C. Hiru. El a lăsat deoparte alămurile zgomotoase ale 
celor care ne aruncă în derizoriu şi s-a alăturat aurului 
țesut în taină de slujitorii aflați pe tărâmul cuvântului ce stă 
temelie naţiei noastre. Prin astfel de oameni vom dăinui ca 
popor cu tot ce avem noi mai bun, prin ei şi prin acele 
comori de frumuseți şlefuite prin scurgerea mileniilor peste 
aceste tărâmuri, comori atât de grăitoare prin miezul tainic 
de lumină ce-l poartă în ele. Mărturiile faptelor din 
vechimea Domneştiului aduse până în zilele noastre şi 
amintirea „ascunsă în surâsul domnesc al ţăranului român 
şcolit la umbra doinelor şi baladelor cu ecou de suspin 
basarab” (pag. 78), oglindite în volumul de față, sunt o 
înaltă şcoală a istoriei noastre şi o strălucită dovadă de 
profunde trăiri ale demnităţii naţionale. Printre rândurile 
cărţii răsar licăriri ce-ţi amintesc de plămada bună din care 
este făcut poporul nostru, că faptele bune nu mor, că 
lumea poate să fie frumoasă şi dreaptă. 

În acest volum, profesorul lon C. Hiru ne face dovada 
implicării sale, a omului care se opune mersului pe 
orbecăială şi nu acceptă datul sorții. Se întoarce la 
izvoarele vii ale faptelor de viaţă legate de obârşie şi la 
voievozii care au scris pagini de aur. Cartea este o 
adevărată hrană spirituală, te cheamă la un fel de 
participare alături de autor, te implică, te îndeamnă să revii 
asupra unor pasaje, să te desprinzi puţin de ea şi să 
retrăieşti pe cont propriu ceea ce ai citit, valori apte să 
iradieze. Scrisul lui e ca o cheie care ne deschide o uşă 
pentru a privi acea lume de care putem fi mândri fără 
ostentație, o mândrie izvorâtă din simplitatea faptelor 
măreţe. Găsim pagini memorabile cu întâmplări, 
evenimente chipuri de oameni care pot schimba multe 
convingeri existențiale. Cartea este străbătută de fiorul 
dragostei pentru oameni, ei alcătuiesc marile repere 
afective, fiindcă, la urma urmelor, doar dragostea de 
oameni şi înțelegerea cu ei formează substanța vieții. 
Oamenii profesorului lon C. Hiru sunt cei ai stării pozitive, 
ai împlinirii, ai bunăvoinţei, ai hărniciei pentru împlinirea 
frumuseţii drumului ales, oameni trăind în lumina devenirii 
şi care ne transmit mesajul credinței a tot biruitoare. Cei 
răi şi ticăloşi rămân în umbră. Autorul participă la 
evenimentele comunităţii, trăieşte toate mişcările, îi aude 
respiraţia, se contopeşte cu suflarea Domneşiiului şi ne 
transmite adevărate crâmpeie de viaţă vibrantă. Unele 
povestiri au caracter autobiografic prezentate cu o emoție 
supravegheată. În ele pulsează autenticitatea realizată 
convingator printr-un limbajul simplu şi direct, cel mai 
adesea prin relatările bunicii. 


Şi pentru că nu s-a stins dragostea pentru limba şi 
literatura română pe care profesorul lon C. Hiru a 
transmis-o întreaga sa viță elevilor săi, găsim pagini de 
emoțţionante momente ale istoriei, ale locurilor, ale 
oamenilor reflectate în folclor, în literatura cultă sau în 

propria-i viziune. Este incitant modul cum autorul şi-l 
imaginează pe meşterul Manole într-un dialog cu 
domnitorul — ctitorul bijuteriei arhitectonice Curtea-de- 
Argeş, ori modul cum ne trece prin literatura cultă legând- 
o de Domnești, vorbind de Sultănica din nuvela cu acelaşi 
nume de B. Şt. Delavrancea. (“O altă Sultănică”) sau 
relatind tragedia în desfăşurare a “Triunghiului vieții 
dragostei si mortii” format din Şt. O Iosif, Natalia Negru şi 
Dimitrie Anghel. 


Citind cartea, pe fiecare ne încearcă dorința de a vedea 
locul naşterii noastre învăluit în aura de frumuseți a 
acestei localităţi aşezată „la capătul de dinspre veşnicie al 
maritului blazon domneşan” (pag. 78). Nu te poţi despărți 
de carte fără să trimiţi un gând de preţuire profesorului 
lon C. Hiru, localnicilor şi personalităţilor locale pentru că 
în ei a ars focul sacru al dragostei pentru Domnești din 
care au făcut o adevărată bijuterie. 

MEDALION OVIDIU CREANGĂ 


Ovidiu la 90 de ani 


Puţini sunt cei care pot păşi pragul vârstei de 90 de ani 
păstrându-şi valorile care i-au definit de-a lungul vieții, în 
aşa fel, încât să poată spune la 90 de ani: "eu voi sări 


peste sută”, precum cu umor şi optimism ne spune 
prietenul nostru Ovidiu Creangă. 


Mulţi l-am luat ca model de viaţă şi toți râvnim să ne 
păstrăm starea lui de spirit, vioiciunea minţii capabilă să 
aştearnă scrieri şi să scânteieze în epigrame într-o etapă 
de viață în care mulţi au trecut într-un fel sau altul la 
odihnă. Câţi sunt la număr cei care, la 90 de ani s-au 
înscris la concurs de literatură şi au primit Premiul 
Scriitorilor din Diaspora, aşa cum a primit el recent, 
premiul acordat de Liga Scriitorilor din România, Filiala 
Bucureşti? 


Nu-l cunoşteau, dar membrii comisiei de evaluare a 
textelor, scriitori experimentați, au fost luați prin 
surprindere întâlnind un fenomen atât de rar în literatură. 
Câţi sunt cei care s-au apucat de scris după trecerea 

pragului de 80 de ani, aşa cum a făcut el? Mintea sa 
scormonitoare l-a ajutat ca la această vârstă să mai prinda 
un tren al vieţii în care s-a urcat cu firescul cu care a trăit 
până acum. A fost aceeaşi minte iscoditoare care i-a 
încununat studiile la facultate, cu Magna Cum Laudae, iar 
invențiile în specialitatea lui mult îndrăgită — chimia — l-au 
ridicat pe cele mai înalte culmi ale cercetării, cu cele mai 
mari premii şi aprecieri, încât a stârnit invidia “savantei de 
renume mondial” şi a fost nevoit să se refugieze în 
Canada. Deşi securitatea şi aici i-a făcut mari greutăţi, le-a 
învins şi şi-a urmat cariera în mod strălucit şi cu succese 
care au făcut cinste neamului nostru românesc. Când a 
venit vremea să încheie munca pe acest tărâm, s-a apucat 
să studieze medicina alternativă şi hipnotismul cu 
rezultate incredibile. Scrierile au fost ultima sa iubire. Ele 
cereau mai puţină alergătură şi de pe scaun, acum putea 
să vadă ceea ce tinerii nu pot vedea stând în picioare. Opt 
cărți publicate în aceşti ani şi alte câteva volume care îşi 
aşteaptă momentul trimiterii la tipar, vin să întregească 
volumul studiilor de specialitate publicate în ţară. La 
acestea mai avem de adaugat prezenţa sa în mai multe 
antologii, cu multă laudă mai ales în cele de epigrame. 
Mai punem la socoteală şi câteva premii din Basarabia, 
dar şi de la Observatorul, prestigioasa publicaţie din 
Toronto, Ovidiu Creanga numărându-se printre fondatorii 
ei alături de directorul Dumitru Puiu Popescu şi de 
regretatul sculptor şi scriitor Nicăpetre. Şi cărțile şi tot ce 
intreprinde, Ovidiu Creangă le face ca pe cel mai simplu şi 
firesc gest. Într-o zi, când discutam despre bateriile cu 
care funcţionează ceasurile de mână, îmi spune: “Buni, ştii 
tu cine a inventat aceste baterii în urmă cu 50 de ani?” 


Tăcerea mea şi ridicatul din umeri au adus răspunsul lui 
scurt. “Eu.” Şi a început să îmi povestească împrejurarea, 
în timp ce eu încă nu dădeam semne că înțelegeam prea 
bine totul. “E brevetat, a continuat el şi bine că mi-ai 

stârnit această amintire, fiindcă am să cer din Romania 
brevetul de invenţie.” Şi tot la fel de simplu, în cursul 
aceleiaşi săptămâni, datorită internetului, mi-a pus în față 
brevetul lui de invenţie care acum a luat locul lângă multe 
altele pe peretele din elegantul lui birou de lucru. 


Ovidiu Creangă poate să se înscrie printre oamenii 
deosebiți chiar dacă aş pune punct aici, dar mai sunt 
multe de adăugat şi, de bună seamă, nu le voi putea 
cuprinde pe toate. A fost înzestrat cu o structură 
psihologică fericită şi cu farmec personal, “lipici” cum se 
spune în popor. Născut în ziua îndrăgostiţilor, 14 
februarie, ursitoarele au fost bucuroase să-l înzestreze şi 
cu acest dar, pe langă multe altele. Ursitoarele acestei 
frumoase zile, i-au mai dăruit ceva cu totul deosebit, un 
prieten scump inimii sale, dar şi tuturor românilor, născut 
tot în această zi pe pământul Basarabiei, marele patriot, 
poetul remarcabil, de o nobleţe sufletească rar de întâlnit, 
mult regretatul Grigore Vieru. Carisma cu care a fost 
înzestrat Ovidiu Creanga l-a făcut să fie mereu înconjurat 
de oameni care l-au îndrăgit şi apreciat. Conversaţia cu el 
este o rară plăcere. lronia, autoironia, persiflarea, 
alunecarea spre ludic, limbajul simplu, clar, direct, sfătos 
cu care se adresează interlocutorului face ca prezența 
acestui “Moş Bodrângă” cum îi place să se prezinte, să fie 
una dintre cele mai atrăgătoare persoane. 


Pentru că firul vieţii sale s-a desfăşurat pe drumul omului 
de omenie, i-a mai adus încă o recunoaştere de valoare în 
ochii celor care-l cunosc. Dragostea nețărmurită pentru 
Basarabia sa natală şi oamenii ei pentru care nu de puţine 
ori a fost gata să sară în foc, i-au colorat viața şi i-au dat 
satisfacția că a putut să-i ajute, chiar şi material, din prea 
plinul inimii sale. Ovidiu Creangă este model strălucit şi 
pentru fraţii săi basarabeni care i-au acordat multe 
diplome şi titluri onorifice, iar câteva şcoli, cămine culturale 
şi străzi îi poartă numele. 

Şi ar mai fi de spus încă multe altele. Pentru că am avut 
şansa şi norocul să mă număr printre cei apropiaţi lui şi 
familiei lui, mi-a dat prilejul să-l admir pentru cum şi-a 
crescut copii şi nepoţii, pentru întreg devotamentul său 
față de familie, de prieteni şi de toţi cei care i-au stat 
aproape, dar şi de ființele necuvântătoare din preajma lui, 
în special câinii. Dacă prinde o muscă în casă, nu-l lasă 
inima s-o omoare, o dă afară, să trăiască şi ea, fiindcă şi 
ea este o făptură creată de Cel de Sus. M-a uns la suflet 
dragostea lui pentru frumos şi pentru înalte valori morale. 
Aş mai adăuga şi un alt aspect şi anume acela că îi plac 
nu numai florile, ci şi buruienile, de unde i se trage un 
anume aspect, este uneori “buruienos la gură” cum 
obişnuieşte să se “scuze” pentru limbajul lui uneori cu 
picanterii. N-aş vrea să închei fără să amintesc de 
pasiunea lui pentru pescuit, adevărat izvor de povestiri, 
asemenea oricărui pescar care se respectă. 


Respectul este şi cuvântul cu care închei aceste rânduri şi 
pe care îl adaug celuilalt cuvânt cel de inimă, dragostea, 
dar şi prețuirea, cuvinte care îi sunt adresate de toți cei 
care îl cunosc şi de colaboratorii “Obsevatorului” şi ai 
publicaţiei “Faptu'divers” din Toronto, la care se alatura un 
numar mare de colaboratori ale altor publicatii onorate prin 
scrisul sau. 


SĂ NE TRĂIEŞTI, dragul nostru Ovidiu Creangă! 


LA MULŢI ANI! ŞI SĂ ŢI SE ÎMPLINEASCĂ DORINȚELE 
alături de cei dragi! 


284 


ANIVERSARI SPECIALE, PROIECTE CULTURALE 


Puţine sunt ocaziile noastre în care putem să trăim 
bucuria înaltă a unor întâlniri aşa cum a fost cea prilejuită 
de sărbătorirea celor 90 de ani ai cunoscutului om de 
cultură Ovidiu Creangă din Toronto. L-a mângâiat Zâna 
cea bună când i-a hărăzit venirea pe lume în ziua când 
oamenii sărbătoresc cel mai frumos şi nobil sentiment, cel 
care stă la baza vieții, iubirea, ziua de 14 februarie. 
Înaripatul sentiment al dragostei i-a adus din cele patru 
zări ale lumii alese cuvinte împletite în urări şi felurite 
felicitări, de la cele mai înalte autorităţi canadiene, dar şi 
de la oameni obişnuiţi de aici, din ţară şi de pretutindeni, 
pentru o viaţă pe care fiecare şi-ar dori-o asemenea. 
lubirea, în forme foarte felurite de manifestare, a făcut să-i 
inflorească inima, să-i vibreze casa şi să i-o umple de 
oameni apropiaţi care au ţinut să-l îmbrăţişeze. Şi 
frumoasa lui casă a aşteptat numeroşii săi oaspeţi cu 
bucurie, cu flori, cu bunătăţi de tot felul, cu diplome de 
onoare puse în rame cu care s-ar putea mândri orice 
pretenţios pământean, cu felicitări şi ornamente, iar în 
prag cu sărbătoritul, încojurat de cei dragi ai casei, 
zâmbindu-le cald şi emoţionat. 


M-am numărat şi eu printre cei onoraţi de prietenia lui şi 
am dorit şi eu ca toţi cei prezenţi să dureze o astfel de zi 
cât măcar două la rând. Şi dacă n-am putut dilata timpul, 
am dorit cu toţii ca atmosfera aceasta plăcută pe care am 
trăit-o împreună să o reedităm sub forma unor întâlniri 
culturale. Semnalul l-a dat scriitorul şi regizorul Ilie Stelian 
Constantin. A ridicat o mână, apoi un deget, a ridicat 
sprâncelele şi a ridicat şi bine-cunoscutu-i glas cu timbrul 
de înaltă clasă teatrală şi ne-a chemat la un fapt cultural 
plin de ademenitoare promisiuni. Cum toţi ne-am regăsit 
uniţi în gânduri şi în sentimente, l-am ascultat cu atenţie. 
Cunoscând că există în noi dorința mai veche de a 

aparține unui grup socio-cultural, el ne-a propus ca, pe 
lângă nucleul numit „Frunza de arțar’ care îşi trăieşte 
frumoase zile în paginile săptămânalului „Faptu divers”, să 
se alăture un număr mai mare de români formând o 
societate culturală care să-şi păstreze numele iniţial 
„Frunza de arțar’ semn de prețuire a țării de adopție. 
Grupaţi astfel, am putea petrece împreună momente 
frumoase şi interesante, am putea face schimburi de idei 
şi informații. Aici s-ar putea încrucişa săbiile ideilor 
scânteind de inteligenţă şi de vervă, ori de frumusețea 
calmă a graiului în dulcea vorbă românească. Aici am 
putea să ne cunoaştem semenii care s-au afirmat, facem 
lansări de cărţi, întâlniri cu cititorii, cu oameni remarcabili, 
cu vizitatori veniţi din ţară, dar câte şi mai câte altele n-ar 
putea să dea frumusețe şi emoție trăirilor noastre. 


La asemenea propunere s-a ridicat din scaunul său şi 
sărbătoritul nostru nonagenar, Ovidiu Creangă punând 
proptele dorinţei noastre de a ne vedea uniţi într-o grupare 
socială. Bucuros că îi ducem mai departe ideea iniţiată de 
el a „Frunzei de artar”, ne-a oferit înțelepte sfaturi, dar şi 
valorosul şi minunatul spațiu necesar întâlnirilor. 
Mulţumindu-i sărbătoritului pentru tot ce ne-a oferit şi 
promiţându-i că vom fi cu toţii prezenţi şi la centenar, n-am 
uitat nici de mulțumirile pentru sprijinul promis de 
publicaţia „Faptu'divers” în care putem avea cea mai 
deplină încredere în capacitatea de a da viaţă visului abia 
înfiripat. Am plecat acasă ducând cu noi dorința împlinirii 
acestui vis frumos, iar prin sita genelor, eu l-am văzut 
împlinindu-se, chiar de-ar fi să se închege treptat, căci, o 
vorbă din bătrâni spune că lucrul făcut mai pe îndelete şi 
mai cu temei este un lucru mai durabil. Şi nu chiar în 
ultimul rând, mărturisesc că trag nădejde să fiu prezentă la 
centenarul promis. 

ÎN SPIRITUL FRĂȚIEI ROMÂNEŞTI 


Fraţii noştri de peste Prut ne trimit mereu semne în spiritul 
frăţiei. În ziua de 17 septembrie, 2009, domnul Ovidiu 
Creangă, colaboratorii revistei “Observatorul” şi cenaclul 
“Nicăpetre” au organizat întâlnirea cu remarcabilul om de 
cultură din Chişinău, doctorul în economie, omul politic, 
sociologul, maestrul al fotografiei artistice, autor a 10 
volume în ultimul deceniu, Vasile Şoimaru, descendent al 
legendarilor Şoimăreşti din romanul lui Mihail Sadoveanu. 


Domnia sa ne-a adus cadou un splendid album- 
monografie care ne vorbeste despre “nemurirea neamului 
românesc”, cum spunea regretatul om ce cultură Andrei 
Vartic, album intitulat “Românii din jurul României în 
imagini”. 


La întâlnirea aceasta în spiritul frăţiei au participat şi mulţi 
basarabeni stabiliți în Canada. Spaţiul larg al frumoasei 
locuințe pusă la dispozitie de către sufletul basarabenilor 
canadieni, aproape nonagenarul Ovidiu Creanga şi fiica 
sa, Luminița, a fost un cadru cât se poate de potrivit, 
strecurându-ne în suflet sentimentul cald ca ne aflăm 
împreună “acasă”. 

Intâlnirea din Toronto 


Deschiderea a făcut-o domnul director al Obsrvatorului, 
Dumitru Puiu Popescu prezentând cu căldură autorul şi 
opera sa. Luptător activ al mişcării de eliberare națională 
şi pentru unirea Basarabiei cu ţara mamă, suflet mare, Dr. 
Vasile Şoimaru, alcătuind acest volum, a reuşit să-i facă 
lansarea la Chişinău, în mod simbolic, în ziua de 27 martie 
2008, când s-au împlinit 90 de ani de la votarea Actului 
Unirii Basarabiei cu România. Gestul acesta îşi găseşte 
explicaţia în faptul că albumul este o vie mărturie a luptei 
pentru unitatea spirituală şi naţională a poporului român. 
Splendidul volum de 272 pagini, cuprinde 850 de imagini 
ale românilor aflaţi în afara granițelor României. Din 
dragoste pentru neam şi ţară, pentru păstrarea şi 
promovarea culturii, limbii şi valorilor spirituale ale 
românilor din afara granițelor, a umblat neobosit mii şi mii 
de kilometri, pe cont propriu, timp de cinci ani, pentru a 
identifica şi a scoate la lumină ipostaze din cultura şi 
civilizaţia românilor, ale semenilor noştri, care şi-au păstrat 
identitatea de români. A surprins locuri ale românilor aduşi 
de valurile vremilor în diferite perioade istorice, imagini ale 

frumoaselor biserici, fântâni, izvoare, curți, case, crânguri, 
portul, costume naționale, ziduri vechi, aspecte 
contemporane ale neamului românesc aşa cum se află la 
ora actuală, dar şi mişcătoare frumuseți arhaice. A 
colindat multe sate sau colectivități mai mari sau mai mici 
de români aflate în Rusia, Ucraina, Nordul Bucovinei, 
Croaţia, Valea Timocului, Serbia, Albania, Grecia, 
Macedonia şi a făcut ca în albumul său să locuiască 
împreună românii aflaţi pretutindeni în lume. A fost o 
muncă titanică, concretizată înt-o lucrare unică. 


În studiul introductiv al volumului, autorul ne spune: 
„Trebuie să recunosc din capul locului, că atunci când m- 
am pornit cu aparatul de fotografiat la drum, în urma cu 5 
ani, nu mi-am imaginat că voi parcurge atât de mult. Sunt 
fascinat de lucrurile pe care le-am văzut“. E prezent aici 
un întrg univers românesc, e o carte care trezeşte 
conştiinţa de neam, care se adresează adâncului inimii şi 
sufletului nostru, o carte în care emoțiile te fac să îţi 
tremure vocea şi mâna când îi rasfoieşti paginile. 


Mânat de dorinţa informării pentru a alcătui ediția a doua a 
acestui volum, în septembrie, Dr. Vasile Şoimaru a făcut 
iarăşi un tur internaţional. A sosit în Canada invitat de 
remarcabilul scriitor, domnul Cornel Florea, care i-a oferit 
toate conditiile pentru lansări şi întâlniri cu românii. A 
poposit şi a facut prima lansare mai întâi în Montreal, unde 
a găsit o comunitate de români bine închegată şi i-au facut 
o primire emoţionantă. Următorul pas a fost la Winnipeg, 
unde a petrecut cel mai mult timp sub grija frățţească a 
scriitorului Cornel Florea. A fost întâmpinat cu caldură şi 
ajutat să ajungă în localitatea Boian, din provincia Alberta, 
la românii poposiţi acolo pe la începutul secolului al XX- 
lea, din Boianul Bucovinei, amintit şi de marele nostru 
poet, Mihai Eminescu în poezia Doina. Încărcat de emoții 
şi impresii deosebite, la întoarcere, a poposit doua zile în 

Toronto de unde a mai adăugat şi alte emoţionante 
impresii, iar nouă ne-a dat satisfacția întâlnirii ca între fraţi. 


Intâlnirea din Winnpeg 


Pe masa, alături de o pâine mare făcută ca în Basarabia, 
de mâna amfitrionului casei, stătea albumul-monografie, 
având pe prima coperta Coloana infinitului lui Brancuşi, iar 
pe coperta a patra, harta Romaniei mari, iar alături o altă 
carte a sa “Poeme în imagini”. Autorul ni s-a adesat în 
graiul dulce a moldovenilor, cu vocea blandă şi calmă, cu 
caldură şi dăruire, dar cu vibraţie profundă. A început 
prezentând un clip cu imagini semnificative din album 
acompaniate de un cor de copii. Cantecul “indemn la 
unire” compus de profesorul Aurelian Silvestru şi 
interpretat de corul liceului “Prometeu” din Chişinău, 
având ca solistă pe Tămăruţa Costriţchi, ulterior a devenit 
“Imnul Naţionaliştilor Basarabeni”. Refrenul cu îndemnul 
său răscolitor “Hai să ne ridicăm şi să înfăptuim unirea” a 
avut darul de a ne sclipi ochii în lacrimi. 


Am aflat multe detalii despre felul cum a luat naştere 
aceast pretios album, despe viaţa basarabenilor ţinută în 

chingile comuniştilor, depre eforturile pentru păstrarea 
identităţii naționale, dar şi despre unirea cu România, aşa 
cum crede că este posibilă, facând primul pas, acela de a 
intra în Uniunea Europeană. 


Ne-a cucerit sinceritatea şi modul deschis de a ni se 
adresa. Vorbind de problemele cu care s-au confruntat 
locuitorii Basarabiei, în special eforturile pentru a-i 
deznaţionaliza, în condiţiile în care nu aveau informații 
despre ţara mamă, autorul ne spune: "M-am aflat şi eu 
sub influența propagandei sovietice de-a lungul anilor. Dar 
iată că timpurile s-au schimbat şi mi-am dat seama cine 
suntem şi de unde venim. Lucrarea de față este o 
răzbunare a mea personală împotriva regimurilor 
comuniste care au încercat să ne deznaționalizeze". 


Discuţiile care au urmat pe această temă au fost vii, 
interesante şi nu de puţine ori cu lacrimi izvorâte din 
adâncul inimii. Toţi vorbitorii au subliniat valoarea acestui 
album care este un emotionant omagiu adus tuturor 
românilor şi efortul titanic al autorului pentru realizarea lui. 
Au fost multe momente emoţionante, ca cel trăit când 
autorul ne-a spus ca aceasta carte este un dar al 
basarabenilor pentru fraţii din România sau oriunde s-ar 
afla ei. Au fost momente de satisfacţie aflând ca elevii din 
ținuturile de peste Prut vorbesc ântr-o limbă română foarte 

corect gramatical, cu accent specific limbii literare române. 
Pătrunderea mai multor cărți în limba română şi a şi 
nternetului pe scara mai larga, informaţiile sunt mai 
numeroase şi ei ştiu acum în număr mare adevărul istoriei 
neamului nostru. O discuţie ca aceasta i-a atins o coardă 
deosebit de sensibilă domnului Ovidiu Creanga, care, 
lăsând lacrimile să-i curgă în voie, ne-a vorbit despre 
dragostea ce le-o poartă faţilor basarabeni şi despre 
sprijinul pe care îl acordă unor licee de pe tărâmurile dragi 
ale naşterii sale. 


Întâlnirea noastră s-a încheiat mai uniţi în spirit şi în gând 
şi am continuat discuţiile în grupuri mai mici, la o gustare 
în care pâinea de pe masă şi-a răspândit aroma şi gustul 
alături de alte bunătăți din bucatăria recunoscută a 
moldovenilor, de un vinişor de pe acele tărâmuri. 
Împreună cu felicitările şi mulțumirile pentru darul de suflet 
ce ni l-a făcut, i-am urat domnului Vasile Şoimaru drum 
bun şi mult succes în strădania de a scoate a doua ediţie 
şi rugămintea de a duce calde urări de bine fraţilor 
basarabeni. 

CAPITOLUL VI 
PUNCTE DE VEDERE 


DESTINE CONTEMPORANE 
CONVORBIRE CU SCRIITORUL AL. FLORIN ŢENE 
PREŞEDINTELE „LIGII SCRIITORILOR” DIN ROMANIA 


Cu dragoste şi cu respect mă apropii de cei care pun 
cuvântul să lucreze. Cuvântul este creator de univers, căci 
"mai întâi a fost cuvântul”. Convorbirile cu scriitorul Al. 
Florin Tene, preşedintele "Ligii Scriitorilor" din România 
"starnite" de scriitoarea Elisabeta losif şi cu grafica 
semnată de George Roca (Agero) se înscriu în rândul 
celor care întăresc credința în regenerarea neamului 
românesc prin cultură, despre care ne-a vorbit fără 
oboseală marele cărturar plecat dintre noi, Artur Silvestri, 
Omul la care ne vom raporta pentru multă vreme înainte. 


Aceste convorbiri, contopire de trăiri omeneşti şi filosofie, 
căutări şi tălmăciri de înţelesuri, au forță şi vitalitate, au 

darul de a ne aduna gândurile înapoia frunţii, de a 
declanşa procesul unor îndelungi meditații. Căutând 
mereu unghiuri noi din care să priveasca lumea, să 
surprindă esenţa, ne aruncă în luptă pentru a dezlega câte 
ceva din rânduielile lumii în care trăim, să găsim sensuri 
noi, să ocolim locurile bătătorite, ne transportă dincolo de 
rutina cotidianului. Este remarcabil sistemul propriu de 
gândire şi de exprimare. Ideile transpuse în vârful 
condeiului fac mai vizibilă lumea pe langă care trecem. 


Astăzi, când cultura poporului nostru lasă impresia de 
vraişte, acest interviu se înscrie printre actele de cultură 
de care avem nevoie, căci, după cum se ştie, cultura 
hrăneşte spiritul, dă vieţii noi înțelesuri, face lumea mai 
frumoasă, mai interesantă. Caracterul uman este în raport 
cu cantitatea şi calitatea de cultură asimilată. 


REPLICI LA DIVERSE ARTICOLE LA 
OBSERVATORUL 


DESPRE VÂRSTA COLABORATORILOR 


Replica la articolul "Generaţii la Observatorul”, semnat de 
Stelian Mitadinu 


Autorul articolului, Stelian Mitadinu, a pus în discuţie o 
idee a directorului publicaţiei "Observatorul", Dumitru Puiu 
Popescu şi anume, intenţia de a renunţa la colaborarea cu 
scriitorii mai în vârstă, "bărânii" pentru a face loc scriitorilor 
"tineri". Altfel spus, vine o vreme când trebuie să te 
"pensionezi”, să renunti la scris datorită vârstei, precum la 
serviciul la care ai lucrat o viaţă întreagă. 


Se ridică vreo câteva întrebări: Vârsta este cea care dă 
valoare scrierilor? Cu cât eşti mai tânăr şi mai viguros, cu 
atât îți merge şi mâna la scris? Care este limita de vârstă 

la care trebuie să te retragi de pe tărâmul scrisului? Când 
poţi să zici unui scriitor, poet sau artist in orice domeniu: 
"eşti bătrân, nu mai scrie?" Semnatarii mai vârstnici ai 
"Observatorului" demonstrează tocmai invers, toți sunt 
tineri în spirit şi capabili să redea trăirea unui sentiment 
durabil în care curiozitatea să se amestece cu respectul şi 
speranţa cu mândria. Ba mai mult, ei întăresc ideea că 
vârsta îţi dă o oarecare înțelepciune pe care la tinerețe n- 
ai putut să ţi-o însuşeşti în aceeaşi măsură. In perioada 
senectuții viața este trăită într-un dinamism mai calm, dar 
mai elegant, mai substanţial, mai degajat. 


Primesc pe internet nenumarate reviste on-line şi nu am 
putut remarca pe nicăieri diferența de vârstă între 
semnatari. Dacă ai ceva de spus, o spui cu harul atât cât |- 
ai primit de la bunul Dumnezeu. Când nu mai ai ce spune 
se face retragerea'de pe front" de la sine, dar nu şi se 
poate impune să renunti din cauza vârstei, fiindcă măsura 
valorii este cititorul: e citit sau nu un autor, indiferent de 
vârstă, contează doar ce spune şi cum spune. 


Indrăgitul Moş Bodrângă, cum îi place să se numească în 
glumă, Ovidiu Creangă, şi-a făcut debutul la 80 de ani, 
acum a păşit în cel de al 90-lea an şi este sprințar la 
minte, model pentru noi toţi. A publicat de curând o nouă 
carte care se vinde mai abitir decât ale multor scriitori mai 
tineri. De ce să nu îşi găsească loc şi la "Observatorul" 
când este publicat în multe reviste care străbat spațiul 
până prin Australia şi Noua Zeelandă? 


Nu am văzut mulţi tineri care dau în brânci să publice nici 
la "Observatorul" şi când apare răzleț câte unul, timpul nu 
îi stă prea mult în ajutor şi după puţin timp abandonează. 
Rar sunt tinerii care rămân pe câmpul de luptă al scrierilor, 
mai ales că acestea se fac prin voluntariat. 

Ei se concentrează mai mult pe planul împlinirilor 
existenței practice. Scrisul cere o relaxare pe care 
tensiunea problemelor zilnice nu le-o îngăduie prea mult. 
Poate că în această problemă îşi mai spun şi alţii părerea. 
N-ar fi rău să ascultăm si alte puncte de vedere. La urma 
urmelor, părerea cititorilor contează. In ceea ce mă 
priveşte pe mine personal, referitor la vârsta mea, aş 
răspunde cu un catren: 

Am auzit nişte şoapte, 

C-am împlinit 77. 
Cum pot să îi cred pe ei, 
Când mă simt la 33? 


CE ŞI CUM SE SCRIE 


Replica la articolul “Despre plăcerea de a fi” în rubrica: 
“Note personale” sub semnătura lui Viorel Neacşu. 


Pentru că citesc cu atenţie şi interes articolele publicaţiei 
“Observatorul”, am şi eu preferinţele mele, ca orice lector 
obisşnuit. Una dintre acestea este lectura rubricii 
apreciatului colaborator, domnul Viorel Neacşu. Acum am 
stăruit mai mult asupra articolului intitulat “Despre 
plăcerea de a fi’, din numărul apărut în septembrie 2010. 
Domnia sa, ne propune pentru lectură în rubrica intitulată 
“Note personale” tocmai acest subiect, adică, despre 
notele personale ale semnatarilor acestei publicații 
remarcabile din Toronto. Acest articol mi-a stârnit nişte 
nedumeriri. Despre ce scriu si cum scriu semnatarii 
“Observatorului”, după părerea mea, asemenea subiect ar 
fi fost potrivit pentru o dezbatere în cadrul cenaclului literar 
“Nicăpetre” al acestei publicaţii, dar dacă a socotit că o 
asemenea temă prezintă un interes mai larg, nu cred că a 
greşit punând-o în discuţia cititorilor. 

Domnul Viorel Neacşu, referindu-se la CE SCRIU unii 
semnatari, combate acele scrieri care tratează subiecte 
neinteresante şi ne-a dat un exemplu cu o musculiță. Din 
acest unghi de vedere ar fi ceva de comentat, nu despre 
ce vorbeşti poate fi supărător, ci ce vrei să comunici 
propunând acel subiect. Emil Gârleanu are în volumul “Din 
lumea celor care nu cuvânta” povestirea “Musculiţa”, fiinta 
nu mai mare decat cea amintită mai sus, dar povestirea 
este cuceritoare prin felul cum e prezentată, e o bijuterie 
literară. Un alt aspect pe care domnul Viorel Neacşu îl 
combate este cel privind o notă prea personală a scrierilor, 
scrieri cu aspecte din biografia autorului şi aceştia 
“confundă uneori pagina tipărită cu jurnalul personal”. 
Problema este, cine poate fixa mişcătoarea graniţă a 
aspectelor din viața personală care pot sau nu pot fi 
discutate sau aşternute pe hârtie? Despre ce anume din 
viața unui om nu este bine sau frumos să vorbeşti? Nu 
poţi să faci abstractie de dictonul lui Terenţiu: "Om sunt şi 
nimic din ce e omenesc nu-mi e străin." Jurnalele în care 
sunt prezentate aspecte din viaţa unor persoane mi-au 
produs şi mie ca şi celor mai mulţi oameni deprinşi cu 
lectura, o deosebită satisfacţie, o lectură foarte 
interesantă. Gabriel Liiceanu notează într-un articol din 
“Jurnalul naţional”: “Un jurnal publicat ne ajută să ne 
comparăm viețile, să facem "schimb de vieţi”. De asta se 
citesc cu atâta nesaţ jurnalele, şi nu neapărat din dorinţa 
de a te uita pe gaura cheii în viaţa altuia. Mă uit la viața 
celuilalt ca să o înțeleg mai bine pe a mea. Îl iubesc pe 
autorul jurnalului nu pentru că îmi apare mare şi frumos, ci 
pentru că, prin tot ce spune despre el, îmi dă o cheie 
pentru a mă înţelege pe mine”. 


Aşadar, cel care dezvăluie aspecte din viaţa lui, nu o face 
numai din “plăcerea de a fi, adică a dăinui în timp, ci 
pentru că are totuşi ceva de spus. 

Celălalt aspect, CUM O SPUNE, aici domnul Viorel 
Neacşu are deplină dreptate. Se impune “autocenzura”, 
iar “lipsa de bun simț’ e supărătoare şi jenantă, la fel ca şi 
scrierea “insipidă”, “lăbărțată”. Dar, CUM scrie fiecare 
depinde de harul cu care este înzestrat, de cultura şi 
priceperea cu care se apleacă asupra cuvântului. Am însă 
altă părere despre sfatul pe care-l dă acestora şi anume, 
să renunțe din bun simţ la a mai publica. leşirea din rândul 
semnatarilor nu se face după asemenea criterii. Aici este 
cititorul cel care decide, este sau nu este citit un publicist, 
asta contează, iar cuvântul final îl are redacţia revistei. Dar 
nu se poate spune că rolul redacției este “să dojenească” 
pe aceia care “confundă uneori pagina tipărită cu jurnalul 
personal”. Se pot face discuţii în cadrul cenaclului, aşa 
cum am spus, dar nu dojană, cum propune domnul Viorel 
Neacşu. 


Gândindu-ne la diversitatea umană, admitem că avem 
păreri diferite în unele privinţe şi că acestea nu umbresc 
bunele relaţii între noi şi ca atare eu voi citi cu aceeaşi 
plăcere şi acelaşi interes scrierile semnate Viorel Neacşu. 

ECOURI ALE SCRIERILOR SEMNATE 
ELENA BUICĂ 


“OGLINDIRI” 
UN NOU VOLUM AL SCRIITOAREI ELENA BUICA 


Ce titlu inspirat a putut alege Elena Buică pentru cel de-al 
patrulea volum al său! Oglindiri... Acum când cunoaşterea 
s-a înmulţit şi scrieri elevate bazate pe date ştiinţifice 
vorbesc despre oglinzile noastre interioare, putem privi 
adâncul omenesc cu mai mare uşurinţă şi convingerea că 
nu greşim. Noi, întocmai ca o oglindă reflectăm ceea ce 
este în jurul nostru, de aceea în mod instinctual căutăm 
frumosul atât în natură cât şi în oamenii cu care venim în 
contact. Exact acest lucru esenţial l-a remarcat demult 
doamna profesoară de limba română, preocupată nu 
numai de domeniul filologiei ci asa cum rezultă din 
scrierile sale este înzestrată cu o deosebită cultură 
universală ale cărei seminţe, întocmai ca în parabola 
Semănătorului, au căzut pe terenul roditor al unui suflet 
cald, plin de dragoste față de elevii săi, de colegi de 
oamenii printre care a trăit şi locurile pe care i le-a rânduit 
viaţa să le sfințească prin prezenţa sa şi să le eternizeze 
chiar prin scrierile sale încărcate de iubire. 


Volumul Oglindiri are trei mari părți — capitole — cum le-a 
numit autoarea: 

1) Puncte de vedere 

2) Frumoasele vacanțe 

3) Prietenii mei — scriitorii 
Este suficient să amintesc doar câteva titluri ale primului 
capitol: Omul - un unicat, Viaţa ca o uluire, Percepția 

timpului, “Dacă dragoste nu e nimic nu e” (parafraza a 
sintezei, a conciluziei făcută de Sf Apostol Pavel în celebra 
sa “Scrisoare către corinteni”) şi afirmaţiile mele de mai 
sus nu mai rămân sub semnul îndoielii. 


După ce în volumele anterioare ne-a încântat cu evocarea 
întâmplărilor, tradiţiei, obiceiurilor, descrierea localităţii 
natale Țigăneşti în capitolul doi al acestui volum „ne ia de 
mână” pur şi simplu şi ne plimbă cu generozitate prin toate 
locurile pline de farmec pe unde (alături de familie) şi-a 
petrecut recentele vacanțe: Carolina de Sud, Tropicana, 
Buffalo, apoi ne duce în rezervaţia de crocodili din Florida, 
la casacada Niagara, dar şi în marile oraşe ale Americii: 
New York, Washington, Atlantic city şi bineînțeles Otawa, 
capitala ţării care a găzduit-o în ultimii zece ani, ţară 
despre care vorbeşte totdeauna la superlativ. 


În ultimul capitol se discern adevăratele oglindiri ale 
psihicului şi sufletului autoarei în scrierile şi operele de 
artă ale confraţilor. Cu siguranţă a citit mai multe cărți în 
ultima perioadă, cunoaşte numeroşi scriitori dar ca mulți 
dintre noi, s-a oprit asupra acelor scrieri pe care citindu-le, 
aproape şi le asumă, are senzaţia că le-ar fi scris întocmai 
aşa cum a citit. 


Lansarea acestui volum la Biblioteca Metropolitană „M. 
Sadoveanu „ din Bucureşti în data de patru iunie a anului 
în curs, a fost un prilej de întâlnire şi bucurie a iubitorilor 
de literatură şi a prietenilor autoarei. 


În cuvântul de deschidere şi salut, Elisabeta losif — 
preşedinta Filialei Bucureşti a Ligii Scriitorilor din România 
(LSR) a subliniat simplitatea expresiei, condensarea 
ideilor, folosirea motivului parabolic, al povestirii şi 
conjuncturii în care a cunoscut personajele care 
populează volumul, sugerând atmosfera celor mai 
însemnate momente din viața scriitoarei. 

Cristian Neagu, membru al LSR în cuvântul său însoțit de 
un poem dedicat autoarei, vine în susținerea temelor 
propuse din acest volum şi le vede ca o consecinţă a 
aplecării asupra trăirilor sufletului uman, a spiritului de 
observaţie fin, al înțelegerii cu toleranţă a anumitor 
atitudini mai puţin conforme cu convingerile personale. 


Au vorbit în continuare la modul elogios, uneori cu evocări 
a unor amintiri comune scriitori ca: Paula Romanescu, 
Geo Călugăru, loana Stuparu, Nastasia Manu, Geo Stroe 
- preşedintele Academiei Dacoromâne. Elena Armenescu, 
impresionată de faptul că s-a găsit încheind coloana 
scriitorilor din capitolul al treilea, a mulțumit în numele 
tuturor celor menţionaţi, (adică şi a celor care nu erau 
prezenţi în sală) şi a vorbit despre ecourile care pătrund 
subtil în elanuri lăuntrice, apoi printr-o metamorfoză 
inefabilă capătă o vibraţie rezonantă cu prietenia, cu 
armonia. 


Cantautorul, poetul Paul Polidor ne-a oferit tuturor 
momente de încântare prinntr-un scurt spectacol muzical. 
Cuvântul de încheiere a revenit autoarei, care a mărturisit 
că scrie din nevoia de iubire. Citez: „mă încântă puterea 
muzicală a cuvintelor şi a imaginilor create prin cuvinte. E 
un exerciţiu al puterii de a mă transfera, de a crea armonie 
din cuvinte, de a le da viaţă şi culoare”. 


La sfârşit, toată lumea a dorit să se fotografieze alături de 
Elena Buică, cea care ne-a oferit prin volumul Oglindiri, o 
veritabilă bucurie intelectuală. 


Elena ARMENESCU 
Bucureşti, iunie 2009 

“OGLINDIRI”, 
ELENA BUICA, RECIPROCITATEA 
ARHAIC-MODERN, TIMP-SUFLET 


Vorbind despre debutul literar al Elenei Buică, (întâmplat 
la vârsta septuagenară) nu vom putea trece peste situația 
oarecum similară cu cea a Ninei Berberova, (1901 — 1993) 
fenomen al literaturii ruse, care a debutat la etatea de 
aproape 84 de ani. Intitulată „Oglindiri” (Ed. ANAMAROL, 
Bucureşti, 2009) cea de-a patra carte semnată de Elena, 
ne va atrage atenția pe parcursul celor cinci capitole, 
asupra unor conglomerate sentimentale a căror vibrații îi 
definesc stilul, (care întotdeauna se raportează la 
personalitate)  împletindu-se prin subtonuri prezentul, 
confesat filelor de structură reportericească, şi nostalgicul 
evocator de referință autobiografică, primând imaginea 
unui autodenunţ tămăduitor,- întrucâtva — al sindromului 
romantic, după cum ne mărturiseşte chiar domnia-sa: 
„Dacă nu m-am scuturat total de romantism, este şi din 
convingerea că romantismul înnobilează, umanizează, 
apropie mai mult oamenii între ei, dă aripi minţii, sufletului, 
încântă, dă frumuseţe înfloririi florilor, înfrunzirii frunzelor, 
şoptitului şoaptelor, sunetului cântecelor de care fiecare 
suntem însetaţi, ne dă vibrația caldă a nostalgiei....” 
(Despre scrierile mele, p. 6). 


Desigur, comunicarea socială în cazul Elenei Buică, nu se 
reduce numai la acţiune, căci cuvintele îi rezumă în 
acelaşi timp reacţiile afective, selecţia şi ordonarea 
experiențelor trăite. Avem să observăm delicateţea 
sentimentului, ritmicitatea crescândă a acestuia, de la 
gradul modernității structurii sociale canadiene, la 
secvențţialitatea barocului rustic al satului românesc, 
conturată ca o litografie sentimentală, aninată pe un 
perete, într-un apartament de zgârie nori din Toronto: 
„Adusesem din Tigăneştiul meu natal, câteva seminte (de 

ricin, n.n.) ca să le sădesc aici şi să simt prin ele ceva din 
respiraţia aerului de acolo.” (p. 28) lată cum în reflexele 
textului, câmpul de tensiuni devine funcţia autoarei, prin 
însăşi tipologia subiectului. 


Vom reţine totuşi aspecte ale câmpului de reflecţie asupra 
stilisticii îmbucătăţită şi recompusă, amintind subititlurile: 
La bazinul de înot, (p.11); Rolul de bunică, (p.24); Nunţile 
în Canada, (p.59); Halloween, (p.97); O raită prin 
Washington (p.132); larăşi Niagara, (p.165); Ottawa iarna, 
(p.196) Astfel, trecerea — prin intermediul autoarei — de la 
sfera faptului personal, la cea a execuţiei artistice, 
presupune faza iniţială a procesului creator, menţinut 
alternativelor în ideea prozastică. În această perspectivă e 
pusă în lumină nu atât deosebirea, ci legătura dintre 
limbajul uzual şi limba literară, unde cea de a doua nu 
apare în funcţia sa, investindu-se mai mult în practici 
comunicative, pe fondul simțţirii tensionate de afectul 
dureros al unei oarecare singurătăţi, confirmându-se aici 
ideologia critică a lui Beckett: „Să numeşti, nu, nimic nu 
poate fi numit; să spui, nu, nimic nu poate fi spus.” 


Deşi planul cotidian al Elenei se află în Canada, iar planul 
sentimental melancolic este fixat în perimetrul 
teleormănean al Tigăneştilor, reuşeşte să îşi exprime 
tumultul interior, prin similitudinea cu puritatea picăturii, 
care izvorăşte prin vechimea seculară a unui zid 
mânăstiresc din România... Ploaia, soarele, şi toate ale 
vieţii, au îngălbenit marmura albă a vârstei, iscând acel 
sentiment viu, meditativ, cu trecere prin profunzimea 
amurgului, ce cuprinde treptat malul împădurit al unei ape 
curgătoare căci, iată ce ne dezvăluie, explorându-şi 
propriile adâncimi sufleteşti: 

„Trăiesc de zece ani în Canada, şi poate că unii m-ar 
întreba: < de ce nu îti vezi de zilele care ti-au mai rămas 
de trăit, şi te întorci mereu la ce ai lăsat în urmă?> Dar aş 
putea? Orice aş face, tot nu pot să smulg şi rădăcinile din 

locul de unde mi-a fost dat să mă înalt în lume.” 


(Crâmpeie de viaţă canadiană, p. 14) 


CHEMAREA 


Bine te-ai întors țăţică, 

Şi lasă-mă, ce am de spus a-ţi spune: 
Din când în când, un dor, Elena Buică, 
Venea la noi de peste mări şi lume. 


Cât ai lipsit te-au căutat cocorii, 

lar miriştea a suspinat sub brumă 

Şi ceru-a plâns răvaşindu-şi norii, 

Apoi zăpezile, parcă-ţi cerşeau o urmă. 


Treăsarea la Țigăneşti amurgul 
Peste întinderea de sat, 
Lăsându-i Lunii — în cale — crugul, 
Cum ţie cale, Dumnezeu ţi-a dat. 


Şi au vibrat salcâmii plini de floare 
Aplecaţi peste uluca văruită; 

O salcie, şi-un râu pierdut în vale 
Îţi sunt durerea netămăduită. 


Căci trunchiul îl poţi desprinde 

Spre a-l purta cum ţi se pare, 

Dar rădăcinile, în ăst pământ înfipte, 
Prin glasul sângelui, auzi a lui chemare. 


Bine te-ai întors, tățică ! 


Cristian NEAGU 


4 iunie 2009, Bucureşti 
Lansarea volumul “Oglindiri” 

DRUMUL SPRE OBÂRŞII 


Motto 
Forma pământului 
Nu e decât 
Urma paşilor tăi 
Pe-un drum ştiut. 


Ce-i cheamă pe Oameni spre locuri neştiute de nu acel 
alean baudelairian de “plonger au fond du fouffre pour 
trouver du nouveau”? 


De parcă ştiutul nu le-ar mai fi deajuns! 


Şi-apoi, cum altfel să înțelegem dorul întoarcerii spre noi 
după ce vom fi ajuns până în zarea cea fără hotar ca să 
vedem că şi acolo “stelele-n cer, deasupra mărilor / ard 
depărtărilor până ce pier”, iar firul de iarbă cată spre înalt 
cu aceeaşi neostoită sete de boare, şi soare, şi rouă, şi 
mlădieri de vânt, de nu prin chiar nevăzutele fire în care 
ne înveşmântăm bruma de suflet cea rămasă undeva, la 
pragul dintâi, pe poteca patimilor în care ne-a înflorit întâia 
oară iubirea. 


Tot ce ne ţine intactă forma pământului (al nostru) este 
amintirea fără de care n-am mai afla cărarea întoarcerii în 
noi. 


Aşa îmi explic de ce Elena Buică se întoarce an de an la 
“drumul ştiut” cu ofrande de gând în care topeşte esenţele 
tari ale chemării ghicite în chiar graiul românesc. 


Cărtile sale vorbesc despre oameni din satul său natal, 
despre obiceiuri, tradiţii şi metehne care ţin de sufletul 
românesc. Sunt crâmpeie de suflet care, adăugate la 
zestrea de cuvânt a neamului “sporesc a lumii taină” cum 
ar zice poetul din Lancrămul de Sebeş-Alba crucificat între 

a cunoaşte, a iubi şi, hotărât să tot “sape” cu tăiuşul 
gândului în carnea de cremene a dorului dor. 


Cărtile Elenei Buică sunt declaraţii de iubire pentru limba 
română, pentru pământul acesta al oamenilor care, n-ar 
avea forma rotundă dacă cei plecaţi sub alte ceruri n-ar 
mai face iar şi iar drumul spre obârşii 


Paula ROMANESCU 
Membru al Uniunii Scriitorilor din România 


SCRIITOAREA ELENA BUICĂ 5 
O ADEVARATA DOAMNA A LIMBII ROMANE 


După 30 de ani de exil, am găsit printre rătăcitorii prea 
naufragiați ai exilului, o româncă minunată care scrie intr-o 
română de invidiat chiar şi pentru mânuitorii de condei din 
România. Cinstire i se cuvine acestei Doamne pentru că 
ştie să poarte cu mândrie, prin lume, sfântul tezaur al 
neamului nostru de români — LIMBA! 


Dar cine sunt eu să fac aprecieri şi să dau asemenea 
calificative? Simplu: sunt un bun român, şi eu port în suflet 
neprețuitul tezaur al LIMBII NOASTRE şi mă legitimez 
printre semenii mei ca 

poetul George FILIP — Montreal 

UN TORENT ROMÂNESC DE IUBIRE: 
ELENA BUICA 


Elena Buică, „OGLINDIRI”, 
Editura ANAMAROL, Bucureşti, 2009 


Există un timp al memoriei şi al spiritului neamului nostru. 
El este cel adevărat, cel care rămâne încrustat în scoarța 
cerebrală. Celălalt, timpul fizic, nu este decât relativ. Şi 
spre acest timp al memoriei îşi îndreaptă atenţia 
scriitoarea de față. 


„Scrisul este pentru mine, singura cale care duce spre 
lumină” — spune Elena Buică în cartea sa „Oglindiri”. Un 
titlu atât de sugestiv, nu te poate duce cu gândul decât că, 
în cartea cu pricina, desigur ai să te regăseşti într-o 
oarecare măsură. Şi nu e de mirare pentru că scriitorul, 
atunci când aşterne ceva pe hârtie, trăieşte atâtea vieți, 
câte personaje zămisleşte în ipostaza de creator. Şi 
fiecare dintre ele, îşi cere dreptul legitim la viaţă, are o 
personalitate, este un UNICAT. Aşadar, am pornit de la 
gândul că mă voi regăsi în cartea Elenei Buică şi într- 
adevăr, aşa a fost. M-am transpus, i-am trăit destinul, m- 
am încărcat cu toate bucuriile şi emoțiile unei persoane 
care acum, nu are mai mare bucurie decât aceea DE A 
SE DĂRUI. Dăruindu-ne nouă, fărâme din ființa sa 
generoasă, demnă, iubitoare de oameni, de ţara şi de 
limba ei, păstrătoare de sfinte tradiţii şi de icoane dragi în 
suflet. Elena Buică este o persoană admirabilă. Ca multi 
alţi scriitori care s-au îndepărtat de ţară, ea nu trăieşte 
decât pentru a-i reînvia tradiţia şi de a-i păstra integritatea 
în sufletul său. Ea-şi poartă România, întreagă, ca pe un 
diamant în suflet, în inimă, în sânge, în carne, n-a părăsit- 
o niciodată şi, ca dovadă, ea se reîntoarce mereu în 
Teleormanul ei drag, în comuna Țigăneşti unde a văzut 

lumina dintâi şi le nemureşte în scrierile sale. Le dă viaţă, 
le dă suflul său, le apără de toţi denigratorii şi e gata să-şi 
dea măsura iubirii ei, într-o PROFESIUNE DE CREDINȚĂ 
LITERARĂ, exemplară. 


Românca din Teleorman ne dă lecţii de românitate, lecții 
de civism şi patriotism, de iubire de neam şi de istorie. A 
studiat şi predat o viață întreagă Limba şi Literatura 
Română, a învăţat generaţii întregi despre frumusețea 
graiului românesc. Acum, îşi învață nepoţii cu aceeaşi 
iubire faţă de tradiţie şi de grai. 


Ea îşi continuă, departe de țară, opera de înălţare a Limbii 
şi Literaturii Române, la rang de Stindard şi icoană sfântă. 
A ales să le slujească în acelaşi spirit de pietate şi evlavie. 
Ca şi un alt mare român, aflat în Australia, loan Miclău, ea 
şi-a făcut un cult din valorificarea tradiţiilor culturale 
româneşti şi nu scapă nici un prilej în acest nobil scop. 
loan Miclău, aflat la Cringila, a înființat o bibliotecă 
românească în propria sa casă, intitulată sugestiv „Mihai 
Eminescu”. Editează o revistă care poartă numele „losif 
Vulcan”. Cinsteşte şi omagiază toate personalităţile 
româneşti în fiecare an, prin tot ceea ce face. Dar mai mult 
decât atât, păstrează legătura cu românii, le întreţine 
spiritul cu hrană din cuvinte şi imagini româneşti, din 
Istoria neamului. El ţine pe masa de lucru, alături de 
steagul australian, steagul românesc şi alături de portretul 
lui losif Vulcan, pe cel al lui Mihai Eminescu şi al 
cărturarului de excepţie Prof. dr. Artur Silvestri. 


În scrierile sale evocă ţinuturi şi întâmplări din ţara lui. 


Elena Buică, scriitoarea care călătoreşte peste tot în lume, 
care a trecut prin Marele Canion, a colindat continente, a 
străbătut mări şi oceane, nu uită niciodată de Țigăneştiul 
ei natal, de întâmplări care i-au mângâiat copilăria şi pe 
care le reînvie acum, în scrierile sale. Faptul că au trecut 

aproape 70 de ani de când s-au întâmplat, nu constituie 
pentru Elena Buică un impediment. Amintirile sunt la fel de 
vii ca odinioară. Ea se recunoaşte copil, pe ulițele satului 
natal, mergând cu colindul, cu steaua, ciocnind ouă de 
Paşti, ori mergând la horă. 


Ceea ce face în cărţile sale nu constituie decât Restituiri 
ale memoriei sale, ale memoriei altora, ale trăirilor peste 
care nu se va aşterne niciodată uitarea, pentru că ea le 
sculptează în plămada sufletească, în memoria sa şi le dă 
suflul ei cald ca să le reînvie, precum sculptorul care 
reînvie statuia, rodul mâinilor sale, cu dragostea lui. 


Nici piatra nu rămâne străină şi rece în fața unui 
asemenea torent de iubire. Elena Buică mărturiseşte cu 
sinceritate: „În orice scriere, într-un fel anume, vă aduc 
lângă mine şi dialogăm. Conversez cu cei de acum, dar şi 
cu cei care vor veni după ce eu nu voi mai fi decât spiritul 
ascuns printre rândurile cărţilor mele”. O frumoasă 
profesiune de credinţă literară este şi aceasta: „Astfel, mi- 
am deschis sufletul şi lumea poate să umble slobodă prin 
el. Scriu ca să nu fiu singură, din nevoia de iubire, să mă 
leg de lume, să-mi prelungesc prezenţa printre oamenii 
din viitor, o fragilă mărturie că am existat.” 


Şi mai spune Elena Buică în prefața cărții sale: „Retrăirile 
aşternute pe hârtie sunt pentru mine un fel de joacă a 
minţii făcută cu bucurie, deşi nu tocmai uşoară, dar îmi 
place fiindcă este stimulatoare şi generează energii 
creatoare. Când scriu simt un val de trăire nouâ. Mă 
încântă puterea muzicală a cuvintelor şi a imaginilor 
create prin cuvinte. E un exercițiu al puterii de a mă 
transfera, de a crea armonie din cuvinte, de a le da viaţă şi 
culoare”. 


Dar, nu lipsită de oarecare doză de umor şi fină autoironie, 
Elena Buică adaugă: “Dar scriu şi pentru faptul că pe 

creier este un punct al scrisului, care are un fel de 
mâncârime şi trebuie să ajung acolo cu scărpiniciul.” 

Şi după ce stabileşte motivațiile, hazlii sau cât se poate 
de serioase, Elena Buică ne face părtaşi ai trăirilor sale 
interioare şi exterioare, suntem martorii ei fortuiţi ori nu, la 
alchimia care se produce în propriul laborator de creaţie. 
Ea-şi retrăieşte amintirile, şi îşi revendică necesitatea lor, 
pentru că, cel fel de om ar fi acela fără amintiri? 
“Dumnezeu ne-a dat şi această mare minune, amintirea. 
Nimeni şi niciodată nu-şi scoate din minte amintirile 
scumpe şi dragi, adevărate comori de trăiri care înseamnă 
frumosul, iubirea, fiinta, viața, adică totul. Amintirile 
seamână adesea cu ilustratele de demult, la care îți arunci 
ochii din când în când, atras de vraja închisă în ele şi te 
laşi rostogolit în starea de bucurie şi trăire profundă ca în 
momentul trăit atunci, dacă nu chiar şi mai profund. Te laşi 
sedus de amintirile cu parfum narcotic ce te îmbie să-ţi 
desluşeşti memoria îndepărtată. Au uneori calităţi 
terapeutice, un fel de pansament alinâtor peste râni 
usturătoare.” 


Departe de a fi o fire introvertită, interiorizată, Elena Buică 
invocă amintirile, fie în colocviile cu cei vii, fie cu cei care 
au plecat, ori în solilocvii intime: “Nu este bucurie dacă nu 
o împăârtăşeşti cu cei cărora te-ai adresat. Cartea se 
împlineşte prin lectură, ca o încoronare a ei. Numai atunci 
este deplina ei finalizare, când autorul colaborează 
lăuntric şi intim, într-un discurs interior cu cititorul. Îi am în 
vedere chiar şi pe acei prieteni care s-au înălțat în lumea 
seninului deplin, fiindcă şi cu ei pot comunica într-un 
anume fel. Nu există nicio oprelişte a gândului care se 
înalță până la ei şi gândurile trimise lor se întorc la mine 
cu un răspuns, ca un ecou, conform firii lor pământene de 
odinioară. Cuvintele sunt pentru mine un fel de scară pe 
care pot urca oricât de sus, sau în viitor, pot cobori până 
în adâncuri, chiar şi la acelea ale sufletului nostru.” 

A urca şi a coborî scări exterioare şi interioare, nu e un 
lucru tocmai la îndemână. Acest lucru presupune şi curaj 
şi puterea fiecăruia de a-şi menţine propriul echilibru. Dar 
astfel, poţi lua contact cu tine, poţi ajunge să te cunoşti 
mai bine şi să-ţi împlineşti destinul: „am vrut să fiu un om 
în inima căruia să cânte viorile, să strălucească florile în 
culori proaspete, să râsune trilurile pasărilor, să fie lumină, 
câldură şi bunătate, să fie cerul senin în care să plutească 
îngerul păcii şi al dragostei”. 


Nu este om să nu se întrebe la un moment dat: Cine sunt 
eu? Ce rost am, de ce am venit pe pământ şi încotro mă 
îndrept? Astfel de întrebări şi le-a pus şi Elena Buică. 
Răspunsurile le-a găsit în mare măsură, dar alte 
nedumeriri au rămas fără rezolvare. Dezlegarea lor poate 
fi la îndemâna cititorilor, care iau hăţurile cuvintelor şi 
mână mustangii poveştilor spre tărâmuri mirifice, aşa cum 
le dictează propriile preferinţe şi înclinații. „Mi-am răsfoit 
memoria” — spune simplu Elena Buică. 


Scrierile Elenei Buică sunt, aşa cum singură şi le-a numit: 
„Crâmpeie de viaţă”, trecute „Prin sita memoriei” — dar şi 
un „Gând purtat de dor”- spre meleagul, niciodată uitat al 


Teleormanului. 


Eroii ei sunt oameni simpli, oameni de brazdă, trăind după 
legea străbună, „cu familii trainice, cu casele neîncuiate 
când plecau de acasă, folosind saluturi lungi când li se 
încrucişau drumurile <Maică, sânâtate şi numai bine să-ţi 
dea bunul Dumnezeu după inima pe care o ai>, oameni 
care se armonizau cu pulsul cerului, de pe vremea când 
lumea era mai aproape de cum o zidise Creatorul”. 


Scriitoarea îşi începe cartea cu capitolul “Puncte de 
vedere” , în care prima proză este “De vorbă cu oamenii” 
capitol axat pe unele peregrinări avute în ţară şi cunştința 
cu oamenii de la sat. “Fiecare om îşi ticluieşte gândurile în 

înțelesurile lor cele mai adânci, izvorâte aparent doar 
dintr-o sursă de banalități. Din câteva cuvinte poţi să 
desprinzi semnificații rafinate ale celui cu urechea 
deschisă afară şi cu ochiul întors în interior, spre 
spiritualitatea sa şi îţi lasă deschisă poarta spre un regat 
interior. Pentru că m-am născut şi am copilărit la tară, am 
învățat de la oamenii din sat să îmi plec urechea la 
vorbele pline de semnificații ale țăranilor care isi trag seva 
din duhul arhaic, să preţuiesc viaţa lor trăită mai aproape 
de firesc şi cu o anume cuminţenie, adeseori mai bine 
cumpănită decât a oraşenilor puşi mereu pe grabă.” Şi aici 
se relevă unul din harurile scriitorului care trebuie să stea 
cu urechea ciulită spre afară, dar cu ochiul întors spre 
interior, pentru a analiza stările lăuntrice ale celuilalt şi a le 
trece prin propriul filtru, transfigurate artistic. 


În permanenţă, scriitoarea pune față în faţă timpul de azi 
cu cel dedemult şi situaţiile pe măsura acestora. 
Povestaşă, dar şi culegătoare de poveşti de la oameni, 
Elena Buică s-a încărcat cu memoria altora, căpătând în 
felul acesta experienţă cât se poate de bogată. Țăranul, 
din fiecare întâmplare trage învățăminte şi culege o lecţie 
de viață. Pentru el, nimic nu e întâmplător, ci cu rost, cu 
temei, iar dacă e păcălit, nu se miră şi nu regretă pentru 
că se consideră tot el în câştig. A câştigat o experienţă de 
viață. “Pentru mine - spune autoarea - este un permanent 
izvor de bucurie să mă plimb în timpul memoriei şi al 
spiritului neamului nostru. Îmi place tot ceea ce s-a păstrat 
mai valoros în cultura populară, tot ce aparține de traditie, 
de cânt, de joc, de rostire bogată, de datini şi obiceiuri”. 


E adevărat că situația românilor s-a schimbat mult, că s-a 
răsturnat tabela valorilor în detrimentul oamenilor cinstiți şi 
curati sufleteşte, aşa cum, îndeobşte, au rămas în mare 
parte, cei de la sat. Dar scriitoarea are o putere de 
înțelegere uriaşă şi ea reţine aspectele plăcute şi 
caracterul admirabil al unor persoane întâlnite. Ea 

conchide în finalul eseului său : «/ndiferent în ce fel sunt 
oamenii, buni sau răi, au fost şi rămân pentru mine un 
miracol al vieţii, de care sunt iremediabil atrasă. Scrierile 
mele, desigur, că aici îşi găsesc sursa, în dorința aceasta 
de a comunica cu semenii”. 


Şi în al doilea eseu, intitulat tot “Puncte de vedere I” 
Elena Buică nu încetează a se mira de reacțiile oamenilor 
puşi în fața unui act de cultură. Scriitoarea caută să 
justifice astfel de atitudini în felul următor: “Nu ştiu a câta 
oară mi-am amintit că sunt şi oameni care şi-au pierdut 
abilitatea  judecătilor echilibrate urând sau detestând 
adevărul, sau că unii oameni te urăsc numai pentru că nu 
eşti ca ei. De departe simți în ei apa îngroşată a 
sufletului.” 


Ecouri şi reacţii la scrierile sale, au avut darul s-o motiveze 
în următoarele creaţii. “Scrierile mele sunt ridicate pe 
suport biografic. Poate că sunt şi stângăcii, căci accesul 
spre tine însuţi nu este întotdeauna lesnicios. N-am 
pretenţii de geniu, dar am scris cu multă dragoste şi 
stăruință.” Reacţii dintre cele mai diverse sunt în măsură 
să o uimească. Dar ea notează cu delicateţe: “Şi câte alte 
neguri nu mi-au căzut pe cap... Dar partea luminoasă îşi 
aştepta rândul.” 


Autoarea presară mai departe „Crâmpeie de viaţă 
canadiană”. Ea radiografiază realitatea la scară mică, aşa 
cum ochii săi o vede şi simţurile îi dictează. De pildă, 
bazinul de înot, spune ea, „îmi oferă un fel de fereastră 
prin care să privesc imagini care ilustrează la scară mică 
lumea în care trăim, cea canadiană. Aici simţi torsul firesc 
al lumii canadiene, redusă la dimensiunile acestui spațiu, 
căci firescul developării activităților mărunte ale zilei 
închide în el însăşi substanţa vieții, fără să ne dăm seama. 
Când ne vin vizitatori din România, neapărat îi aduc şi la 
bazinul de înot, prilej să le arăt ca într-o oglindă fragmente 

din viața canadiană în plină desfăşurare.” Totul se află sub 
semnul bunei organizări, a grijii pentru om, pentru a-i da 
posibilitatea să se relaxeze, să se simtă bine. „La bazinul 
de înot întelegi mai bine cum se face educația copiilor şi 
chiar a maturilor, fără ceartă, fără enervări, ci doar prin 
organizare şi supraveghere şi mai rar cu câte o 
atenţionare verbală dar făcută cu tact, cu vorbă bună şi 
caldă, cu zâmbetul pe buze”. Autoarea subliniază aceste 
aspecte ale civilizației canadiene, nu în contrast cu cele 
ale României post revoluţionare, dar în spirit de admiraţie 
şi respect. Şi mai ales în ideea că am putea învăţa ceva 
de la alte civilizaţii, în dezvoltarea noastră materială şi 
spirituală, în schimbarea mentalităţii şi în accederea la o 
înaltă treaptă de civilizaţie: „Şirul îndelungat al anilor de 
democraţie din Canada a făcut posibil temeinicia bunelor 
moravuri, mult mai stricte decât în zona noastră balcanică 
unde atâtea slăbiciuni omeneşti sunt luate drept fireşti. 
Aici trăieşti altfel ideea că nici un om nu este mai valoros 
decât altul. Că eşti gras, bătrân, handicapat, alb, negru, 
maroniu sau roşu, că nu vezi sau n-auzi bine, că ai un 
handicap fizic sau psihic, nici un motiv nu îți creează 
sentimentul de inferioritate. Retrăieşti un sentiment pe 
care parcă-l uitaseşi, acela că te scalzi în apele tale. Nu 
poți conversa lejer în engleză? Nu-i nimic, interlocutorul nu 
îți râde în nas sau în colțul gurii, nu îi înfloreşte 
zeflemeaua pe buze. Tot el te scuză blând: “it's OK”, şi 
continuă cu bunăvoință, “mi-e suficient că zâmbeşti şi eu 
înțeleg ce vrei să spui”. N-am întâlnit aici în vreun fel lipsa 
de respect, mai ales cea care să ducă la impertinenta 
neruşinată, amestecată cu aroganta idiotului sau a 
proastei creşteri, cu atât mai putin persistenta urii 
ireductibile, nici măcar oameni cu ardei pe limba. N-am 
văzut oameni agitati, cu gesturi de dirijori electrocutați, ori 
oameni preocupați numai de gândul cum să scape de 
frecuşurile fără noimă ale zilei, ori de instabilitatea 
principiilor semenilor lor. Sunt şi aici greutăţi şi suferințe, 

ca peste tot în lume, dar oamenii nu le flutură în văzul 
celor din jur. Îşi păstrează ținuta demnă fără ostentaţie şi 
cu zâmbetul pe buze ca o încredere în reuşită. leşi din 
bazin nu numai cu trupul scăldat în ape limpezi, ci şi cu 
sufletul spălat de zgura gândurilor neliniştitoare.” Ochiul 
vigilent al reporterei şi scriitoarei Elena Buică înregistrează 
realitatea în fibra ei intimă. 


Elena Buică trece în textul următor la însemnări din viața 
personală şi anume la „Rolul de bunică”, eu i-aş spune 
„Meseria de bunică” pentru că şi aceasta se deprinde, la 
fel ca şi aceea de mamă. Pornind de la clipa fericită a 
naşterii nepoțelei sale, autoarea se străduieşte să 
retrăiască alături de micuța nepoată, toate vârstele, 
uitând de vârsta ei de acum.E şi acest rol, un fel de 
vocație pentru că te solicită şi îți dă sentimentul împlinirii 
tale ca om. „Prin nepoți, toate capătă prospețime, culoare, 
sens şi bucurie de a trăi. Ei te împing îndărăt de-a lungul 
generațiilor şi iei viata de la început, prin ei se redeschide 
viitorul. Întâmplările din viața mea aveau parcă sunetul 
stins, ca trecut prin vată, iar lumina lor era estompată. 
Acum, când ploaia de afară mă apasă rece şi posacă, 
prezența Marei o face dintr-odată argintată şi luminoasă. 
Recepţionez altfel scurgerea timpului, simt mai acut 
precaritatea existenței şi o trăiesc altfel. Nepoţii te duc 
spre noi descoperiri, spre noi începuturi şi fiecare zi este o 
nouă mirare, adesea la chemarea ca un ordin spus cu 
căldură : “Buni, vino să vezi, vino să vezi cum au “bobocit” 
florile, vino sa vezi...!”. Poţi urmări cu încântare lumea 
întreagă pe chipul lor.” Miracolul retrăirii maternității într-un 
sens plenar, o face pe scriitoarea Elena Buică să-şi 
considere rolul pe deplin împlinit. 


Povestea boabelor de ricin răsădite-n grădină îi aduce 
scriitoarei în minte consideraţiuni despre firea omenească 
şi la cât de diferiți sunt oamenii între ei. 

Este semnificativ faptul că Elena Buică ştie să extragă din 
fiecare întâmplare şi fapt al vieţii, o pildă, o învăţătură de 
viaţă, şi într-aceasta constă adevărata valoare a scrisului 
său. Pentru că mulți autori înşiră cuvinte fără înţeles şi la 
sfârşit constaţi că nu ai rămas cu nimic. 


Cu un şarm de neîntrecut, autoarea ilustrează în „Viaţa ca 
o uluire” acest aspect pilduitor şi plin de semnificaţii al 
scrisului său, devenit necesitate imperioasă. Întrebându- 
se în clipele de răgaz ale nopții, care au fost momentele 
cele mai semnificative din propria viață, ea spune: „...am 
luat la rând toate treptele prin care am trecut. Adevărate 
piese de teatru, fiecare cu decorurile ei, cu actorii, 
luminile, regizorii şi textul etapei respective”. 


Trecându-şi în revistă principalele etape ale vieţii, de la 
copilărie, adolescenţă, cu regulile sale pe care trebuie să 
le desluşeşti şi să le selectezi, intrarea în viața propriu- 
zisă, cu înălțări şi prăbuşiri, ipostaza de familistă, de om 
împlinit pe plan social şi profesional autoarea ajunge şi 
etapa actuală, „cea a strămutării într-o altă lume, cu alte 
orânduiri ale vieţii decât cele cunoscute, cu decorul total 
schimbat. Este o alergare pe orizontală prin excursiile şi 
vacantele făcute în colțuri de lume nesperate până nu cu 
mulți ani în urmă, dar şi o coborâre în zonele înțelesurilor 
mai adânci ale vieţii. Noutăţile din Canada, din Hawaii, 
Republica Dominicană, Florida şi prin multe alte locuri, cu 
multe şi foarte diferite surprize, le-am primit cu înțelesurile 
de la înălțimea vârstei şi a experienţei de viață, oricât erau 
de diferite de tot ceea ce cunoşteam”. 


Ar fi fost firesc ca etapa aceasta să fie cea mai rodnică, 
dar scriitoarea mărturiseşte că, etapa de început a 
existenţei sale pe cont propriu din comuna Ineu, a fost cea 
mai reprezentativă pentru calitatea sa de om. „Mi se părea 
că trăiesc pe alt tărâm. Era o completă uluire. Parcă 
visam. Nici graiul oamenilor nu-l înțelegeam, parcă îmi 

luase Dumnezeu şi auzul. Nu numai vocabularul era mult 
diferit de cel din sudul tării, dar şi construcţia frazelor, 
intonaţia, sunete necunoscute de mine, iar uneori dădeau 
şi un înțeles diferit cuvintelor uzuale. Se punea pe atunci 
mare accent pe munca de lămurire de la om la om. Am 
fost trimisă în sat să lămuresc oamenii să voteze noua 
constituţie a tării.” 


Autoarea îşi povesteşte experienţa sa, nu fără umor. 
Tradițiile din această parte a ţării, mult deosebite de 
celelalte regiuni, au darul să se întipărească în mintea 
scriitoarei pentru totdeauna. Astăzi, toate sensurile de 
atunci s-au răsturnat şi s-au răstălmăcit în altele noi. 
Nimeni şi nimic nu a rămas la fel, dar autoarea caută cu 
disperare urmele întâmplărilor de atunci. 

“Dintre toate etapele de viață, cea mai “incâlcită”, cea de 
pe vremea când am luat viaţa pe proprie răspundere, mi 
se pare cea mai vie etapă din viața mea, trăită atunci ca o 
adevărată uluire. Nu sunt nici acum întotdeauna cu 
picioarele pe pământ şi nu încetez nici acum să mă mir 
când constat că iar îmi fuge pământul de sub picioare. 
Strămutată într-o lume complet nouă, este lesne de înțeles 
că se găsesc multe asemănări cu lumea de atunci, 
complet nouă pentru mine, numai că diferă ceva foarte 
important — vârsta la care recepţionezi.” 


Elena Buică nu se dă în lături nici de la satiră, ori pamflet 
în scrierile sale, aşa cum e vorba în proza: „Parvenirea-i 
boală grea”. Cu un fin simţ ironic, autoarea scoate în 
evidenţă acest defect al omului, dobândit la un moment 
dat, graţie împrejurărilor vieţii şi nu datorită meritelor 
personale. Când vorbeşti despre parvenitism, gândul 
imediat te duce la personajul lui Nicolae Filimon, Dinu 
Păturică, din „Ciocoii vechi şi noi”. Dar, parvenitismul în 
zilele noastre a atins cote inimaginabile şi el este mult mai 
persuasiv şi mai pervers decât cel al celebrului personaj. 
Şi autoarea vine cu exemple în acest sens. 

Gândul autoarei se întoarce şi la „Clopoțelul sărbătorilor 
de iarnă” — reînviind întâmplări şi tradiţii păstrate în 
copilăria sa natală, când aceste sărbători erau ţinute la 
mare rang, cu pietate şi mare frică de Dumnezeu. „şi 
gândul mă duce şi în vremurile când cântam colindele cu 
zăbala în gură, în timpul unor cumplite zvârcoliri ale 
istoriei, dar şi mai apoi, când dădeam farmec acestor zile 
în oraş, în Bucureşti, chiar daca nu prea semănau cu cele 
din copilăria noastră. Era tulburător de frumoasă forfota 
oamenilor plecați la cumpărături în ajun, ritmul bătătorului 
pe covoarele atârnate pe bara de la capătul blocului, 
mirosul ametitor al brazilor din piețe, ori aromele 
mâncărurilor tradiționale care năvăleau pe scările blocului. 
Răsună frumos bătutul bocancilor ca să scuture zăpada 
după ce oamenii intrau în holul blocului aducându-ți un val 
de aer rece şi proaspăt. Aducea un surâs pe feţele 
noastre schimbul de vorbe frumoase şi de farfurii cu 
mâncare între vecine, ori invitaţiile la un vinişor sau o 
tuiculiță fiartă, ori o prăjiturică după o rețetă specială, 
mândria gospodinelor, aflate într-o întrecere tacită care le 
antrena onoarea, deplin convinse că tradiţia trebuia să se 
mai îmbogăţească odată cu scurgerea anilor. După ce ne 
încălzeam bine, dădeam glas colindelor, mai în surdină 
sau mai cu ceva curaj în ultimii ani de restricţie. 


Ținând să fie o a doua mamă tot la fel de bună pentru noi, 
cei care ne-am născut a doua oară, ca şi mama cea dintâi, 
Canada ne oferă şi ea farmecul acestor sărbători. Risipa 
de lumini şi de podoabe întâlnite peste tot ne dă 
sentimentul de desprindere de toate cele rele plutind spre 
o lume plină de încântare. Şi aici sună la fel de limpede 
clopoțelul bucuriilor pe care le trăim din plin, împletite cu 
nostalgii de care nici nu vrem şi nici nu ne putem 
desprinde.» 

Scriitoarea are şi intervenţii ocazionate de diferite 
evenimente, cum e cel aniversar al Coralei „Armonia” — 
prilej cu care îi aduce un frumos omagiu. 


O problemă spinoasă pe care o atinge în aceste scrieri 
publicistice, adunate cu sârg între copertele cărții 
„Oglindiri” este „Conflictul dintre generatii”, unde descrie 
succint, prin personajul pe care şi l-a ales drept exemplu, 
un astfel de conflict în care capul familiei — bunicul — avea 
cuvântul hotărâtor în familie şi nimeni nu îndrăznea să i se 
opună. Atitudine care s-a mai schimbat pe parcurs, după 
ce acesta a îmbătrânit şi şi-a pierdut fiul, iar nepoţica, a 
reuşit să-l „îmbuneze” în sensul că a început să ţină cont 
şi de persoanele din jur. Nu fără nostalgia însă, a 
vremurilor când cuvântul său era literă de lege şi nimeni 
nu sufla în faţa lui: „iar bunicul reaşează şi acum părerile 
despre lume după alte rânduieli mai noi, deşi trăieşte 
puternic nostalgia vremurilor de altădată, murmurând 
pentru sine: “eh, pe vremea mea, era altfel”. 


Autoarea nu uită să cinstească şi ziua femeii, realizând o 
paralelă între sărbătoarea românească şi cea canadiană 
subliniază un adevăr important: „Dintre toate ipostazele 
femeii, cea mai de sus rămâne, incontestabil, cea de 
mamă, aşa cum mai presus de toate este Fecioara- 
Mamă, Femeia între Femei. Femeia este chivotul vieții, 
este paşnica rodire a omenirii, fără de care lumea n-ar mai 
fi.” (...) Pentru ca în finalul tabletei sale, să spună: 
“Aşadar, pe lângă rolul social substanţial, femeia rămâne 
mereu un cântec de lumină, la care mai adaug doar 
frumoasele cuvinte spuse de poetul Grigore Vieru: 
“Femeia este al cincilea anotimp, în care Natura se 
odihneşte, amintindu-şi toate florile primăverii, toate 
privighetorile verii, toate poamele toamnei şi toate 
ninsorile iernii”. 

Despre “Nunţile din Canada” — autoarea povesteşte în 
amănunţime, în paralel cu tradiţiile româneşti de logodnă 
şi nuntă, care s-au mai păstrat la sate, în special în 
Țigăneşti, dar şi, tradiţiile musulmane, hinduse ori 
canadiene privind acest important eveniment din viața 
omului, evenimente la car participă autoarea. 


În “Exercitiu de imaginaţie” — Elena Buică — îi aduce în 
prim plan pe scriitorii clasici români şi se închipuie 
contemporană cu ei dar şi, punându-i în ipostaza 
creatorului de azi. Este un text foarte frumos şi un 
adevărat exercițiu de imaginaţie: “Pe Eminescu îl văd 
tânăr, păstrându-şi frumoasa înfăţişare, cu tinuta 
vestimentară îngrijită, cu o sănătate viguroasă, ziarist, la 
fel de îndrăgostit de Veronica, devenită soție. Ar scrie 
poezii în noi forme în care străluceşte genialitatea, 
păstrându-şi viu imperiul forței interioare, cu trăiri 
incandescente irepetabile. În satire, ca şi în articolele din 
presă, îmi imaginez răsărind chipuri schimonosite de ură, 
de resemnare, de neputinţă, ori stând mereu cu bățul 
deasupra bălții. Politicienii noştri, cu multele lor metehne, 
spectaculos îmbogăţiţi şi făcători de legi hoteşti, ar fi o 
țintă predilectă. Invocaţia lui Ţepeş şi-ar găsi alte forme 
mult îmbogățite căci exemplele s-au însutit fată de vremea 
lui. Cu sinele sau înalt, cu vastitatea minţii sclipitoare, ar 
putea prezenta o largă paletă de oameni loviti spectaculos 
de hotie, gata de atacuri acide, necruțătoare, cu izbucniri 
ca de turbare. Pentru cei oropsiţi ar fi un neînfricat 
apărător nu numai prin poezii, ci şi pe tărâm social. 
Poeziile lui de iubire ne-ar reaminti că putem fi şi fericiţi. 


Pe Veronica Micle mi-o imaginez tot seducătoare prin 
frumusețea şi ținuta ei, păstrându-şi rafinamentul 
doamnelor din lumea bună şi la fel de devotată Eminilui ei 
iubit căruia îi dedică şi ea poezii de dragoste. Mi-o închipui 
bibliotecară şi implicată în treburile de binefacere şi un fel 
de prințesă a inimilor noastre, ca prințesa Diana. 


320 


Pe lon Creangă îl văd purtând blugi şi îmbrăcându-se de 
la magazinele second-hand, ca o replică dată scorţoşilor 
care strălucesc pe dinafară şi sunt nulități în interior. MIi-l 
închipui tot învățător sau poate profesor de religie şi 
student pentru completarea studiilor. În graiul popular şi cu 
umor, ne-ar povesti despre prefacerile lumii de la sate, 
despre ifosele odraslelor de bani gata, depre felul cum 
este prostită populaţia derutată de noile prefaceri, 
mergând la vot ca să aleagă politicienii care se înhamă la 
căruța țării pe care s-o ducă de râpă. Lipsa de moralitate, 
cine ştie ce năstruşnică “Poveste a poveştilor” i-ar inspira. 


Pe I. L. Caragiale, îl văd purtând o pălărie de cowboy, 
preocupat de restaurantul “Gambrinus”, devenit “La 
mătuşa Momoloaia” recunoscător pentru averea lăsată. 
Despre scris...“Grea misie'căci nu poate să scrie după 
câte subiecte îi sar în cale. Pixul ar sfârâi aşternând fraze 
usturătoare, cu aceeaşi viziune satirică de subtext. 
Teatrele din țară, dar şi din străinătate, ar prezenta 
comediile lui cu biletele vândute cu o jumătate de an 
înainte. Ar fi chemaţi pe scena actorii trecuti de mult la 
pensie ca să întruchipeze politicienii care nu vor să iasă 
de pe scena politică, ori oameni făcuţi parcă numai din 
adrenalină, gesticulând bezmetic, femei defilând prin lume 
în ținută sumară, sexy. O văd pe Tamara Buciuceanu 
întruchipând o femeie de serviciu, jucând rolul omului 
descumpănit, care nu înțelege sensul lumii din care face 
parte. Caragiale ar pune în scenă o lume în care orice 
lucru, oricat de grav, poate deveni o başcălie, iar tragedia 
poate fi o comedie tristă şi amară. Ne-ar reaminti o 
frumoasă lecţie pe care am şi uitat-o, că poți să fii 
sarcastic cu bonomie, malitios cu amabilitate, zeflemist cu 
calm superior, tăios cu zâmbet suav, muşcător cu politețe. 
Ce dor ne este de Caragiale ca să ne aducă în viața 
noastră râsul ca terapie! Să vindece pe cei buni de tristeți, 
de acreală continuă şi de nervozitate. 

Arghezi cred că ar înflori. N-ar mai prididi cu scrisul 
pamiletelor. Cu acelaşi spirit dinamic, cu o privire largă 
asupra evenimentelor, într-o nouă serie a “Biletelor de 
papagal”, ar folosi cuvinte-ciomag cu care ar mai îndoi 
spinările politicienilor hoti şi aroganti, plini de trufie 
zmintită, în permanentă goană bezmetică după bani. Ar 
arde cu cuvinte acide abjecţia lăsată liberă. Întors. în 
universul de la Mărtişor, ne-ar întoarce fata spre 
frumuseţile simple ale naturii. 


Pe Alecsandri îl văd scriind un vodevil al căpătuielii, cu 
oameni care se dau în stambă, o “Coana Chiriţa” cu 
metehnele zilelor noastre. Ar umple scena cu multe 
personaje întruchipând pe îmbogățiţii care nu ştiu să-şi 
poarte cu eleganță bogăția, inculti şi agramati, incapabili 
să producă ceva onorabil sau demn de admirație, dar care 
ştiu să demoleze orice fel de valoare. l-ar pune în scenă 
pe cei dominati de mizerie morală, de îngâmfare, sau pe 
cei care îşi molfăie ura şi frustrarea fiindcă lucrurile nu ies 
aşa cum vor ei. O bună sursă i-ar putea fi emisiunile TV 
care prezintă ore întregi discuţii delirante, declarații 
țâfnoase, vorbitul la grămadă, turuind vijelios, ori uşurinţa, 
seninătatea, dezinvoltura şi aroganta cu care politicienii 
spun inepții, unii mereu iritați şi puşi pe hartă, fără jenă de 
ridicol, ca-ntr-un fel de bâlci. Poate ca i-ar pune să 
danseze pe ritmul unor manele.” 


Anumite reflecţii despre epoca internetului şi a conviețuirii 
rapide şi nervoase, cu tulburări şi sincope, cu răsturnări de 
situaţii, face autoarea în „Generozități înfrânte”. Nici 
“Întâmplările cu animale” nu lipsesc din amintirile autoarei 
şi ele fac farmecul, nu numai al copiilor, dar şi al adulților 
prin candoarea şi gingăşia lor. 

Anumite reflecţii despre scurgerea timpului, pe îndelete, 
„cu saț”, cu răbdare şi îngăduinţă, face autoarea în proza: 
„Percepția timpului” 

Tradițiile țării de adopţie, Canada, cum este cea a Zilei 
Recunoştinţei — Thanksgiving Day — sunt descrise cu mult 
şarm în proza: „Curcanul şi amintirile”. Sărbătoarea, care 
este una de familie în America şi Canada, şi se ţine în 
jurul mesei, unde se adună toţi ai casei la tradiționalul 
curcan rumenit, îi prilejuieşte autoarei retrăirea unor 
momente din copilărie şi tinereţe mai ales cea în care, un 
curcan, agăţat de frânghii în closetul de la ţară, avea să fie 
furat noaptea şi familia a rămas de sărbători fără 
tradiționalul curcan. 


O altă tradiţie existentă pe pământul american este cea de 
„Halloween” şi Elena Buică aduce în carte informații din 
folclorul pământului nord-american legat de această 
ciudată zi, legendele care circulă pe seama acestei 
sărbători şi faptul că fiecare copil umblă mascat, din casă 
în casă, unde capătă dulciuri, prilej de sărbătoare şi de 
cadouri pentru toți. 


Un prilej de emotie artistică este şi amintirea când teatrul 
„Tudor Muşatescu” din Toronto a pus în scenă piesa „O 
noapte furtunoasă” de I.L.Caragiale, reînviind lumea 
Bucureştiului de altădată. Cu o regie de excepţie şi o 
direcțiune remarcabilă, ca să nu mai vorbim de distribuţie, 
amintirea punerii în scenă a piesei şi spectacolul jucat în 
preajma sărbătorilor, au fost pentru autoare un bun prilej 
de reflecţie asupra dramaturgiei româneşti şi personajelor 
caragialianeşti, atât de actuale. 


Autoarea are şi „Un cuvânt pentru oamenii cuvintelor 
alese” - referindu-se, de data aceasta la INTERMUNDUS 
MEDIA şi la mentorul acesteia, Prof. Dr. Artur Silvestri, 
„Astăzi fac mai des drumul dus-întors pe poteca de suflet 
aşternută între aici şi acolo, între Toronto şi Bucureşti, 
fiindcă nu poţi să te sustragi farmecului chemării locului 
ivirii pe pământpentru a participa la unele momente 

importante, cum este şi cel din această zi. Nevoia de a-ţi 
simţi semenii aproape ocupă un loc important în viața 
fiecărui om. Mi-a făcut această înlesnire INTERMUNDUS 
MEDIA, prin efortul susținut al domnului Artur Silvestri. 
Astfel, după deschiderea făcută la “Observatorul” în 
Toronto, scrierile mele au prins aripi în zborul către cei 
pentru care am ostenit a scrie, căci Intermundus Media 
are preocuparea constantă de a include în circuitul cultural 
o seamă de nume, idei, evenimente şi stări de suflet ale 
românilor din toate colțurile lumii. Şi de aici, iată-mă la 
următorul pas, cel al păşirii în Liga Scriitorilor Români, 
Filiala Bucureşti” 


În lupta cu prefacerile, nu tocmai fericite ale societății, 
scriitoarea are puterea să spună: „Eu am ales. De-a lungul 
vieții, trecând prin atâtea prefaceri, am ajuns la concluzia 
că trebuie să-i mulțumesc trecutului pentru că m-a 
modelat, indiferent cum a fost el, cu bune, cu rele şi că m- 
a învățat să accept schimbarea pe care o consider cheia 
înaintării în viață, asemenea unor adevăruri noi, vechi de 
când lumea, ori cum zice genialul nostru poet: “Toate-s 
vechi şi nouă toate”. 


În rugăciunile mele repet cuvintele St. Francisc de Assisi 
<Doamne dă-mi liniştea să accept lucrurile pe care nu le 
pot schimba, curajul să schimb lucrurile pe care pot să le 
schimb, şi înțelepciunea să văd diferența între ele>”. 


Cinstitoare a tradiţiilor româneşti, Elena Buică are în carte 
o intervenţie sugestivă intitulată: „DACĂ DRAGOSTE NU E, 
NIMIC NU E” — cu referire la cuvintele adresate Corintenilor 
de către Sfântul Apostol Pavel în prima lui scrisoare. Şi de 
aici, un frumos elogiu adus iubirii, cea care este una din 
cele trei virtuţi creştine, alături de credinţă şi speranţă. 


Capitolul al II-lea al cărții, intitulat: „Frumoasele vacanțe” 
se axează pe călătoriile autoarei împreună cu familia, pe 

mai multe continente. Autoarea dă „O raită prin 
Washington” prezentându-ne principalele puncte turistice 
şi atracţii de aici, prilej cu care înfăţişează, pe lângă 
arhitectura oraşului, tradiţiile şi curiozităţile lui, apoi dă o 
fugă în Carolina de Sud, la Myrtle Beach, la fel de bine 
documentată şi îndrăgostită de turism, se opreşte la New 
York, în Manhattan, apoi în ATLANTIC CITY la Tropicana 
Resort Casino, în sfârşit la Niagara, la Miami, poposeşte 
la Rezervaţia de crocodili din Florida, după aceea în 
Buffalo, ne descrie splendoarea Ottawei iarna, toate 
acestea, însoţite de imagini foto, de întâmplări hazlii, 
nostime şi de distracţie. Cu generozitate, Elena Buică ne 
face părtaşi la unele peripeții şi chiar „aventuri” în locuri 
periculoase, dar, de fiecare dată, totul se termină cu bine. 


Cine iubeşte călătoriile are un bun prilej de a se delecta cu 
aceste note de călătorie ale Elenei Buică. 


Partea a treia şi ultima a cărţii sale este dedicată unor 
personalități de prestigiu pe care autoarea le-a cunoscut şi 
pe care le admiră, ori care sunt evocate cu căldură. 
Printre ele se află: Gabriela Căluţiu-Sonnenberg, 
regretatul sculptor Nicapetre, evocarea omului de excepţie 
Prof. Dr. Artur Silvestri, creatorul acelei Românii Tainice, 
căruia îi închină mai multe articole, Rodica Elena Lupu, 
scriitoare şi editoare, în persoana căreia, Elena Buică 
vede „Mâna destinului” Eugen Verman „Culai”, Ovidiu 
Creangă „(Inventator, terapeut şi scriitor fără zăbavă), 
poetul Valeriu Cercel, trăitor şi el în străinătate. 


Elena Buică face şi unele aprecieri critice asupra operelor 
unor autori precum: „Poeziile Veronicai Pavel Lerner”; 
Elisabeta losif — “Globul de cristal” — povestiri fantastice, 
despre Scrierile profesorului Dr. Victor Stoleru, un eseu 
despre talentatul artist Alexandru Tomescu, intitulat: „Să 
ştii să priveşti”, despre Maria Cecilia Nicu în studiul “O 
mie o sută de ani”. 

Ultima parte a lucrării se axează pe literatura satirico- 
umoristică, Epigrame şi Catrene foarte apreciate în 
cercurile umoristice şi în revistele de profil. 


În încheiere, sunt adunate câteva referinţe critice asupra 
operei Elenei Buică. 


Volumul beneficiază de ilustraţii color, este bine îngrijit şi 
redactat la Editura ANAMAROL, al cărei editor este 
Rodica Elena Lupu. 


Prin cărţile sale, Elena Buică, scriitoare de origine română, 
dovedeşte harul şi măiestria cu care a fost înzestrată, dar 
şi o tărie de caracter, avută de o veritabilă păstrătoare a 
tradițiilor româneşti, prin aceasta, ducând faima României, 
în toate colțurile lumii. 


Cezarina ADAMESCU, 
9 martie 2010 


326 


CUPRINS 
PREFAŢĂ /7 
CUVÂNT ÎNAINTE / 18 
CAPITOLUL 1 / 23 


VIAȚA PE PĂMÂNT CANADIAN / 23 
Luminişuri canadiene / 23 
Zi de primăvară a sufletului / 27 
Accident feroviar / 30 
Drumul spre universitate / 33 
Zile inseminate / 38 
Cea mai însemnată zi a liceanului Canadian / 43 
Colindul românilor canadieni / 48 
Am întâmpinat Flacăra Olimpică / 53 
Frumuseţi canadiene / 56 
Prin Ontario / 61 


CAPITOLUL II / 67 


GAND SI DOR DE TARA / 67 
Oamenii mei dragi / 67 
Evocările copilăriei / 72 

Faţa frumoasă a României / 83 

Vară învolburată / 88 
Evocările unei profesoare / 95 
România anului 2010 / 99 
Un Crăciun deosebit / 103 
Zvon de primăvară / 106 
Lăcaşuri sfinte | / 110 
Lăcaşri sfinte II / 117 
Pofta de viaţa de altădată / 121 


CAPITOLUL III / 127 


DIN GOANA VIEŢII / 127 
Naivitate sau prostie!? / 127 
Gânduri despre senectute / 132 
Guvernatori ai literaturii române / 137 
Peripeţii de Anul Nou / 141 
Nebuniile tinereții / 145 
Frumoasa lună martie / 151 


CAPITOLUL IV / 155 


VECINII NOŞTRI, AMERICANII / 155 
Arizona / 155 
Marele Canion / 164 
Chicago —orasul de sub nori / 171 
Florida —iarna / 178 


CAPITOLUL V / 185 


DIN LUMEA SCRIITORILOR / 185 
George Roca / 185 
Interviu -George Roca / 190 
Ligya Diaconescu / 222 
Antologia STARPRESS / 228 
Marin Voican Ghioroiu / 230 
Octavian Curpaş / 237 
Medalion Artur Silvestri / 246 
Am crescut din gândul şi fapta marelui Om de cultura 
universală Artur Silvestri / 246 
Un an fără animatorul cultural de largă respirație 
internaţională Artur Silvestri / 251 
Au trecut doi ani de când 
marele cărturar Artur Silvestri s-a înălțat la cer / 256 


Adrian Păunescu va dăinui în timp / 260 
Cezarina Adamescu / 265 
Gabriela Caluţiu Sonnenberg / 272 
loana Stuparu / 274 
lon C. Hiru / 278 
Medalion Ovidiu Creangă / 281 
Aniversări speciale, proiecte culturale / 285 
In spiritul frăției româneşti / 287 


CAPITOLUL VI / 293 


PUNCTE DE VEDERE / 293 
Destine contemporane 
Scriitorul Al. Florin Ţene / 293 
Replica la diverse articole la Observatorul / 294 
Despre vârsta colaboratorilor / 294 
Ce şi cum se scrie / 296 


ECOURI ALE SCRIERILOR 
SEMNATE ELENA BUICĂ / 299 
Elena Armenescu 
“Oglindiri”, un nou volum al scriitoarei Elena Buică / 299 
Cristian Neagu 
“Oglindiri”, Elena Buică, în reciprocitate 
arhaic-modern, timp-suflet / 302 
Paula Romanescu 
Drumul spre obârşii / 305 
George Filip 
Scriitoarea Elena Buică, 
o adevărată Doamnă a Limbii Române / 306 
Cezarina Adamescu 
Un torent românesc de iubire: Elena Buică / 307 


Tiparul executat NORATIP 
Tel: 021 668 51 25 


